
Milijonas trys šimtai penkiasdešimt du tūkstan- 
čiai kronų. Susumavus. Juodu ant balto užfiksuota 
jo nesėkmė, tvarkingai suskaičiuota darbštaus banko 
tarnautojo. Kava jau seniai atšalo. Ištiesti ranką ir 
pakelti puodelį atrodė visiškai neįmanoma. 

Tolimame kampe prie stalo sėdėjo dvi merginos 
ir prunkštė. Kiekviena su cigarete rankoje. Ne- 
girdėjo, ką jos kalba, bet didelė tikimybė, kad ne 
aple jį. 

Cigarečių dūmų negalėjo pakęsti nuo seno. 

Jo stalas stovėjo netoli lango. Tiesiog bijojo eiti 
gilyn prastai apšviestoje patalpoje, kad neišnyktų. 
Pirmąkart po vienuolikos dienų išdrįso palikti na- 
mus, ir tai kainavo daug jėgų. 

Buvo pavargęs iki išsekimo. 

Iš savo vietos galėjo stebėti duris. Pinigus už kavą 
suskaičiavo iš anksto ir padėjo ant stalo, jei staiga 
apimtų nevaldomas noras bėgti lauk. Negalėjo sau 
leisti palikti dar ir arbatpinigių. 

Beje, kavos net neparagavo. 

Virš durų skambtelėjo varpelis ir vidun plačiais 
žingsniais įvirto moteris. Žvilgsnį jis jau anksčiau 
nukreipė į stiklines duris, todėl iškart ją pamatė. 
Lauke snigo, jos rudas paltas ir anglies juodumo 
plaukai buvo išmarginti baltais taškeliais, o netin- 
kantys, per dideli saulės akinai užrasojo, vos tik ji 
paskui save uždarė duris. Nusiėmusi saulės aki- 
nius įsižiūrėjo į kikenančias merginas, bet žvilgs- 
nis nuslydo toliau. Kai tik išvydo jį, lengvas akių 
virptelėjimas išdavė, kad rado tai, ko ieško. Nuo 
ryžtingo skvarbaus žvilgsnio jis norėjo skradžiai 
žemėn prasmegti. Nusišluosčiusi nosinaite apra- 
sojusius akinius užsidėjo juos ant nosies ir žengė 
jo pusėn keturis energingus žingsnius. Sustojo jau 
beveik liesdama kėdę. 

Nematė jos akių, bet ji stovėjo taip arti, kad 
nekilo jokios abejonės, jog žvelgė kaip tik į jį, o 
ne į ką nors kitą. Sekundės dalį jam pasirodė, kad 
vaizduodami jo kaltę ant kaktos švytėjo skaičiai 
1 352 000. 

Ji lengvai įkvėpė: 

— Per Vilander, I, presume!? 

Lengva savimi patenkintos šypsenėlės užuomina 
rodė, kad šią frazę išmoko ir akivaizdžiai didžiavosi 
rezultatu. 

— Atsiprašau, šiek tiek susivėlinau, bet žinote, kaip 
būna su moterimis mano padėtyje. 


' Peras Vilanderis, spėju. angl. (čia ir toliau vertėjos pastabos). 

Lengvai paplekšnojo pilvą ir praskleidė paltą. 
Pasirodė suapvalėjęs pilvukas. Jis sėdėjo be žado. 
Pabandė susigaudyti, kad galėtų valdyti situaciją, bet 
nepavyko. Galbūt visą kūną sukaustė paralyžius? 

- Žinokite, dvejojau, skambinti jums ar ne. Juk 
Vilanderis yra ir tas žymus tenisininkas. Pažįstame 
tokius. Važinėja po pasaulį, pamojuoja teniso rakete 
ir susižeria milijonus į kišenę. O mes, paprasti žmo- 
nės, kankinamės ir kantriai renkame centą prie cento. 
Kas gi čia tokio padaužyti truputėlį rakete? Kiekvie- 
nas gali. Bet mums už tai pinigų niekas nemoka! 

Jis spoksojo į ją tarsi pro kavinės duris būtų įėjęs 
pats šėtonas. Bandė suskaičiuoti nuo O iki 100 per 
tris sekundes. 

Nebuvo tikras, kad jo smegenys susidoros su vis- 
kuo. Bet durys už keturių žingsnių, jis paralyžiuotas, 
o šėtonas stovi ant tako. 

- Oi, stoviu čia ir pliauškiu. Ei, gal atneštumėte 
karšto vandens su citrina? 

Padavėja prie baro linktelėjo. 

- Žinote, mano padėtyje sunkoka ilgai laikytis 
ant kojų, jos kenčia nuo papildomo svorio. O kava 
irgi netinka. 

Nenusivilkusi palto ir nenusimovusi pirštinių at- 
sisėdo aimanuodama priešais ant kėdės ir šiek tiek 
išsiviepė statydama ant grindų didoką rankinę. 

— Nugarą irgi gelia. Privatus seklys juk nekaltas, 
kad jo vardas toks, kaip ir to šelmio tenisininko. 
Taigi todėl ir išdrįsau jums paskambinti. Ačiū, ba- 
landėle. 


Pastarieji žodžiai buvo skirti padavėjai, atnešu- 
siai garuojantį puodelį karšto vandens su griežinėliu 
citrinos. 

Ji paralyžiavo. Jis įsitikinęs. Kūnas nebeklausė. 
Matymo laukas siaurėjo, kavinė nyko ir tą velnią 
matė lyg pro rūką. Ausyse ūžė, širdis sunkiai daužėsi 
krūtinėje. 

Nepajėgė išleisti nė garso. 

— Mano menkas užsakymas, savaime aišku, nėra 
labai įdomus, juk jūs pripratęs prie svarbesnių dalykų. 
Bet man tai be galo svarbu. Suprantate, mes su vyru 
pratę stebinti vienas kitą įvairiausiomis staigmenėlė- 
mis. Pastaruoju metu jaučiausi taip išvarginta nėštu- 
mo, kad, deja, beveik visiškai nesirūpinau vyru. 

Atrodė, kad jai gerokai per keturiasdešimt. Juo- 
dai dažyti antakiai kyšojo virš saulės akinių, veidas 
paraudęs ir sugrubęs. Plaukai nenatūraliai juodi, su 
kirpčiukais, nukirpti sulig ausimis. Pro rūką dar pa- 
stebėjo, kad sniegas ant palto nutirpo, o ant plaukų 
ne, ir galutinai įsitikino — prieš jį sėdi ne žmogus. 
Jis išprotėjo, visiškai. 

— Mano kuklus užsakymas labai paprastas. Tie- 
siog nuvažiuokite į mano vyro darbovietę ir perduo- 
kite jam šią dovanėlę. 

Vėl išsiviepė ir pasilenkusi prie rankinės ištraukė 
mažą įpakuotą dėžutę. Jis palenkė galvą ir nukreipė 
žvilgsnį į stalą. Dydis priminė papuošalų parduo- 
tuvės dovanas, ši gal kiek didesnė. Buvo įvyniota į 
tankiai rožėmis išmargintą popierių. Už raudonos 
juostelės kyšojo sudžiūvęs rožės žiedas. 

— Tik perduokite jam šią dovaną. Kitkuo pasi- 
rūpinsiu pati. Tikiuosi, pastebite, kaip aš jums dė- 
kinga. Ar tūkstantis kronų padengtų jūsų išlaidas? 
Oi, oi, laikas bėga, nelaukia. Aš juk susitarusi pas 
ginekologą. 

Be didesnių pastangų pasikėlė, padėjo du penkių 
šimtų kronų banknotus ant stalo ir pajudėjo išėjimo 
link. 

Karšto vandens su citrina net nepalietė. 

- Gali būti, kad dar pasimatysime, - tarė šypso- 
damasi ir žvangtelėjus varpeliui dingo tarpduryje. 

Jos žodžiai nuskambėjo kaip grasinimas. 


Iš lėto, pamažu rūkas išsisklaidė, vaizdas grįžo, 
ir jis vėl matė visą kavinę. Užesys ausyse slopo, iš 
kampo jį pasiekė merginų prunkštimas. Stengėsi 
kvėpuoti ramiai. 

Buvo visiškai sutrikęs. Kas gi čia dedasi? Pažiū- 
rėjo į stalą ir suprato, kad viskas tikra. 

Įvyniota dovana gulėjo ant stalo ir buvo per daug 
reali, kad galėtum ją priskirti slogiam sapnui. At- 
sargiai pajudino rankas ir pastebėjo, kad sukaus- 
tymas praėjo. Nuo stalo paėmė jos paliktą raštelį 
ir perskaitė: 


Ulofas Lundbergas 
reklamos agentūra „Lundbergas X Co“ 
Karlavegen gatvė 56 


Vargšas žmogus, pagalvojo. 

Jautė, kad kūnas atsigavo ir vėl jo klausė. Priepuo- 
lis praėjo. Ši keistoka situacija padėjo jam susikaupti 
ir atsiriboti nuo 1 milijono 351 tūkstančio 999 tikrų 
problemų. Jautėsi pasiruošęs nukeliauti net iki Kvala 
Lumpūro, kad tik galėtų atiduoti dovaną ir išvengtų 
dar vieno susitikimo su ta moterimi. 

Pašaukė padavėją ir norėjo sumokėti už tos vel- 
nio karštą vandenį su citrina. Ji nedelsdama atėjo ir 
užmetė akį į nepaliestus puodelius. 

— Na kąjau, šiandien nieko nekainuos. Regis, di- 
delės paklausos nesulaukiame. 

Dvejodamas jai nusišypsojo. Nebuvo tikras, ar 
veidas jau spėjo galutinai atsigauti. Padavėja nurinko 
puodelius ir nuėjo. Jis atsargiai atsistojo. Kojos šiek 
tiek drebėjo, bet nusprendė, kad turėtų pavykti nu- 
eiti iki durų per daug neatkreipiant į save dėmesio. 


Lauke, gatvėje, vis dar snigo. Ledinis šaltis kaus- 
tė, bet grynas oras veikė atpalaiduojančiai. Veidą 
pasuko į krintančias snaiges ir užmerkė akis. Pačiu- 
pinėjo paketėlį kišenėje. Sausa rožė trupėjo liesda- 
ma kišenės pamušalą, todėl norėdamas apsaugoti ją 
apgniaužė. 

Lyg neturėdamas kito pasirinkimo patraukė Kar- 
lavegen gatve. Jautė begalinį troškimą atsikratyti do- 
vanos ir užmiršti tą įkyrią moterį. Ji blaškė ir trukdė 
susikaupti ties jo paties nelaime, o jis nesugebėjo jai 
nė pasipriešinti. Nepasidavė staiga kilusiam norui 
išmesti paketą, kai ėjo pro šiukšlinę, tik dar labiau 
paspartino žingsnį. 


Labiausiai jį trikdė ne ta keista dovana, o tai, kad 
iš tikro jo vardas Peteris Brulinas ir per visus trisde- 
šimt devynerius gyvenimo metus, net ankstyvoje jau- 
nystėje, jis nė karto nesvajojo tapti privačiu sekliu. 


Namo Karlavegen gatvėje 56 įėjimas buvo didžiu- 
lis. Pompastiškumu jį pranoko tik laiptinė. Žalva- 
rinėje iškaboje puikavosi nuoroda, kad agentūrą 
„Lundbergas X Co“ galima rasti penktame aukšte. 
Atidarė įmantrias metalines duris ir pateko į ma- 
žutėlį liftą, kuriame neva turėtų tilpti trys žmonės. 
Liftas kėlė uždaros erdvės baimę, todėl pasirinko 
impozantiškus marmurinius laiptus. 

Šeimos gydytojas jam davė lapelį su psichologinės 
pagalbos telefono numeriu. Niekada neišdrįso ten 
paskambinti. Vienintelis veiksmingas vaistas nuo 
stiprių baimės priepuolių, gydytojo nuomone, buvo 
judėjimas. Ir jis iš tiesų pradėjo bėgioti, nubėgdavo 
po kelis kilometrus per savaitę. Baimė nesumažėjo, 
bet Vitabergo parke bent matė, kaip keičiasi metų 
laikai. Be to, tiek išsitreniravo, kad dabar skriete už- 
skriejo į penktą aukštą. 

Viršuje buvo dvejos durys. Vienos iš jų be užrašo, 
vadinasi, reklamos agentūrai „Lundbergas X Co“ 
priklausė visas aukštas. Rankomis perbraukęs plau- 
kus metė žvilgsnį į savo atspindį žalvarinėje iškaboje. 

Tuojau suprato, kad tik dar labiau susinervino. Kol 
drąsa visai neišgaravo, greit ištraukė iš kišenės su- 
vyniotą dovaną. Keli rožės žiedlapiai nukrito, bet ir 
anksčiau ji nedarė per daug gero įspūdžio. 

Laiptinėje niekur nebuvo skambučio. Jis giliai 
įkvėpė, atidarė duris ir įžengė vidun. 


Mergina priimamajame kalbėjo telefonu ir žvilg- 
telėjo į jį išsiblaškiusiu žvilgsniu. Beveik apvalus kam- 
barys, kuriame stovėjo, priminė didelę salę su keletu 
pravertų durų. Langų nebuvo. Pro atviras duris girdė- 
josi balsai ir pritildyta radijo muzika. Aplinkui kabėjo 
apie dvidešimt paveikslų su dideliais auksiniais ir sida- 
briniais kiaušiniais. Po kiekvienu kiaušiniu lyg ir kaž- 
kas parašyta, bet reikėjo būti toliaregiui arba perdėtai 
smalsiam, kad galėtum įskaityti tą smulkų raštą. 

Negalėjo pakęsti belangių patalpų. 

Mergina prie priimamojo stalo buvo graži, vilkėjo 
aptemtu juodu megztiniu. Susidarė įspūdis, kad ji la- 
bai užsiėmusi, sklaidė svarbiai atrodančius popierius 
ir baigdama telefoninį pokalbį maloniu balsu žadėjo 
rasti Patriko mobiliojo numerį. 

— Sveiki, kuo galiu jums padėti? - paklausė toliau 
vartydama popierius. 

- Ieškau Ulofo Lundbergo. 

— Taip. O koks būtų jūsų vardas? - šypsodama 
paėmė rašiklį ir popierių į rankas. 

Suprato, kad ganėtinai svarbu, koks jo vardas. 
Greičiausiai Ulofas Lundbergas bendravo tik su ypač 
svarbiais asmenimis, o Peteris žinojo, kad šitai žmo- 
nių kategorijai nepriklauso. 


15 


- Pasakykite, kad sveikinimus siunčia Žmona. 

Jos šypsena dingo per sekundę, tarsi būtų pasiū- 
lęs ką nors nepadoraus. Nieko nesakiusi, ji apsisuko 
ir nuėjo vienintelių, neskaičiuojant tų į laiptinę, 
uždarytų durų link. Triskart trumpai pabeldė, ne- 
laukdama kvietimo įėjo vidun ir paskui save užvėrė 
duris. 

Jis liko salėje vienas. 

Vienas su įvyniota dovana. 

Ir daugybe durų. 

Bet tik vienos vedė lauk, į gryną, šaltą žiemos orą, 
kuo toliau nuo šitos vietos. 

Jam reikia susiimti, ištverti dar porą akimirkų, 
tada ramia sąžine ir tūkstančiu kronų sumažėjusia 
skola galės pamiršti šią keistą istoriją. 

Po poros minučių duris pravėrė vyras, greičiau- 
siai jis ir buvo Ulofas Lundbergas. Mergina iš priima- 
mojo eidama pro šalį bailiai žvilgtelėjo į Peterį, lyg 
būtų vylusis, kad per tas kelias minutes jis išsisklaidė 
kaip dūmas. 

- Prašome įeiti, - reikšmingu ir reikliu balsu pa- 
kvietė Ulofas Lundbergas. Sėkmingai karjerą pada- 
riusio puikios firmos vadovo balsu. 

Peteris nebūtų išdrįsęs paprieštarauti, bet aro- 
gantiška gaidelė Lundbergo balse įsiutino, ir jis net 
pasvarstė, ar neprasidės naujas priepuolis. Tačiau 
įniršis suteikė jėgų. 

- Ačiū, labai malonu iš jūsų pusės, - atsakė ir pats 
suprato, kad padėkos jo balse visai nebuvo girdėti. 
To ir norėjo. 


Įėjęs pirmiausia pastebėjo, kad Ulofo Lund- 
bergo biuras turėjo langus. Langai buvo kambario 
gilumoje, sienoje priešais duris. Pro juos atsivėrė 
nuostabus Karlavegen alėjos vaizdas, puikiai buvo 
matyti medžių viršūnės. Likusios dvi sienos stikli- 
nės ir perregimos, pro jas išvydo daugybę biurų be 
tarpinių sienų. Greičiausiai jie buvo išdėstyti aplink 
tą belangę pusapvalę salę. Jis negalėjo prisiminti, ar 
namas ir iš lauko atrodė apvalus. 

Ulofas Lundbergas atsisėdo prie rašomojo stalo. 
Biuras buvo moderniai įrengtas ir kiekvienas lanky- 
tojas, savaime aišku, turėjo suprasti, kad apie mega- 
baitus ir kibernetines erdves čia visi viską puikiau- 
siai išmano. Vienintelis Lundbergas priminė, kad 
pasaulyje dar esama dalykų, kurie egzistuoja ilgiau 
nei tris mėnesius. Peterio nuomone, jam turėjo būti 
arti šešiasdešimties, maždaug dvigubai daugiau nei 
daugumai darbuotojų, plušančių už stiklinių biu- 
ro sienų. Lundbergas buvo jaunatviškai apsirengęs, 
Žvaliai ir sportiškai judėjo, bet akys išdavė nuovargį, 
neįstengė jo nuslėpti. 

Paėmęs nuotolinio valdymo pultą vyras paspaudė 
vieną iš daugelio mygtukų. Automatiškai nusilei- 
dusios baltos žaliuzės pridengė abi stiklines sienas. 
Visiškai atskyrė juodu nuo kitų biurų. 

Peteris vis dar siuto, kad su juo taip elgiamasi, bet 
jautė nuo pykčio užplūdusią energiją ir džiaugėsi, 
kad bent langai liko neuždengti. 

— Kas toks esate ir ką bendro turite su mano žmo- 
na? - pasiteiravo Lundbergas ir nepatikliu žvilgsniu įsi- 
spitrijo į paketėlį, kurį Peteris vis dar laikė rankose. 

Peteriui šmėkštelėjo, kad Lundbergas pavyduliau- 
ja, bet prisiminęs savo atspindį žalvarinėje iškaboje 
nuvijo šią mintį. Biure jautėsi nejaukiai lyg kokia 
praeitų amžių liekana. Reikėtų pagaliau nueiti apsi- 
kirpti, greitomis pagalvojo. 

- Mano vardas Peteris Brulinas ir, patikėkite, ne- 
turiu jokių bendrų reikalų su jūsų žmona. Ji neseniai 
paprašė manęs vienos paslaugos - perduoti jums šią 
dovaną. 

Nusprendė tų dviejų penkių šimtų kronų bank- 
notų neminėti. Neatrodo, kad tūkstančiu kronų 
skurdesnis Ulofas Lundbergas savaitėmis turėtų 
misti makaronais ir sausa duona. Be to, Peteris vis 
tvirčiau jautė, kad šiuos pinigus tikrai sąžiningai 
užsidirbo. 

Lundbergas atsistojo ir priėjęs nužvelgė įpakuotą 
dovaną, bet, regis, nė neketino jos paliesti. 

— Kur jūs ją sutikote? 

— Nyleno konditerijoje, Siurbruno gatvėje. 

— Ar žinote, kur ji dabar? 

Pabandė įsivaizduoti kavinėje matytą moterį kar- 
tu su vyru, sėdinčiu priešais jį. Tiesą sakant, sunko- 
ka. Ir šiame kambaryje ji atrodytų ne ką geriau nei 
mamutas technikos muziejuje. 

— Ne, nežinau. 

Negalėjo nuspręsti, katras iš sutuoktinių, su ku- 
riais teko susipažinti ne savo noru, buvo labiau at- 
stumiantis. 

Staiga kažką miglotai prisiminė. 

— Regis, prisimenu, ji minėjo, kad jai reikia pas 
ginekologą. 


Pajuto, kad paraudo tardamas šiuos žodžius. 
meniškai būtų atlikęs patikrinimą. Ir Peteris vėl 
siaubingai įsiuto. Po velnių, visiškai netroško būti 
įtrauktas į kieno nors intymų gyvenimą. Apskritai 
nieko netroško, ir jį vis labiau ėmė varginti nesibai- 
giantys šio reklamos magnato įtarinėjimai. Elgiasi 
tarsi būtų pats dievulis aukštybėse! 

Pakilo ir padėjo suvyniotą dovaną ant stalo ke- 
tindamas išeiti. 

Tikrai atliko savo užduotį iki galo. 

Lundbergas vėl atsisėdo ir su dygiu pasišlykštėji- 
mu žvilgtelėjo į rožinį popierių. 

- Ar kartais nežinote, pas kurį būtent ginekologą 
ji ruošėsi eiti? - paklausė žemu balsu. 

Peterio smegenys sprogo. 

— Esu čia, nes jūsų žmona paprašė perduoti jums 
svarbią dovaną. Negalėčiau pasakyti, kad jos prašy- 
mas mane labai nudžiugino, bet dėl įvairių jums neži- 
nomų priežasčių nesuspėjau jai pasakyti ne, oji dingo 
ir paliko ant stalo, prie kurio ramiai sau sėdėjau, šitą 
velnio dovaną. Taigi nusprendžiau, kad neturiu kitos 
išeities, kaip tik ateiti čia ir atiduoti tą prakeiktą dė- 
žutę jums. Tūkstantį kartų atsiprašau, kad sugaišinau 
pono direktoriaus brangų laiką ir prašyčiau perduoti 
žmonai, kad ji vienąkart baigtų mieste kabinėtis prie 
vienišų vyriškių. Bent jau prie manęs! 

Peteris net pats nustebo. Neprisiminė, kada pa- 
skutinį kartą būtų taip išsiliejęs. 

Kol jis pakeltu balsu bėrė nesibaigiantį žodžių 

užgimusia pagarba. Paskui vėl įsmeigė akis į pake- 
tą. Nebuvo pratęs, kad kas nors ant jo taip rėkautų. 
Jausmų proveržis teigiamai paveikė Peterį. Jautėsi 
ramesnis nei prieš devynias dienas, kai paskambino 
iš banko ir pranešė, kad jo firmai gresia bankrotas. 

Lundbergas giliai įkvėpė ir ėmė vynioti dovaną. 
Sudžiūvusią rožę suėmė nykščiu ir smiliumi, kitus 
pirštus ištiesė stengdamas išvengti prisilietimo prie 
gėlės. Iškart išmetė ją į šiukšlinę. 

Peteris pakėlė antakius ir nustebęs pažvelgė į jį. 

- Viskas yra ne taip, kaip jūs galvojate, - tepasakė 
direktorius pavargusiu balsu. 

Vyniojant paketėlį, jo pečiai nusviro žemyn. Visas 
pasipūtimas dingo per sekundę. Peteriui net pasiro- 
dė, kad situacijos šeimininku tapo jis. 

- Žmona paliko mane prieš trejus metus. 

Į Peterį lyg žaibu trenkė, smegenys per sekundę 
ištuštėjo. Kas gi čia vyksta? Gal jis sapnuoja? O gal 
visai išprotėjo? 

- Bet juk jūsų Žmona nėščia! 

Lundbergas lyg supykinus susiraukė, suspaudė 
lūpas ir toliau nenoriai atsainiais judesiais vyniojo 
dovaną. Nusviedus sudraskytą popierių ir juoste- 
lę išniro raudona aksominė dėželė. Ant dangtelio 
buvo priklijuotas atvirukas su raudonų rožių puokš- 
te. Įmantriai išraitytomis raidėmis raudonu rašikliu 
buvo užrašyta „Meilė viską atlaiko“. Lundbergas kiek 
pravėrė dangtelį. 

— Po velniais. 

Krūptelėjęs griuvo atgal į kėdę ir dešine ranka 
prisidengė veidą. 


20 


Peteris žiūrėjo į jį, bet Lundbergas, regis, prarado 
ryšį su pasauliu. Peteris žengė žingsnį link rašomo- 
jo stalo, prie jo sėdįs kenčiantis vyras kaire ranka 
davė ženklą, kad jam irgi leidžiama atidaryti dėželę. 
Peteris dvejojo tik sekundę. Noras sužinoti, ką ne- 
šiojosi kelnių kišenėje, nugalėjo. Neimdamas į ran- 
kas dėželės, dešiniu smiliumi kiek pakėlė dangtelį. 
Nereikėjo prisiartinti, kad išvystum, kas gulėjo ant 
baltos vatos. 

Kojos pirštas. 

Po dešimties minučių žinojo, kad Ulofas Lund- 
bergas iki šiol visada sugebėjo kontroliuoti savo būtį, 
o dabar pirmąkart gyvenime atsidūrė padėtyje, ku- 
rios visiškai nevaldė. Šis įvykis, savaime aišku, paliko 
pėdsakus, nes dabar, kai aukšti jo autoriteto rūmai 
ėmė griūti, jis priminė anksti subrendusį penkiame- 
tį, pasimetusį centrinėje traukinių stotyje. 

Peteriui atidarius dėželę, abudu ilgai neištarė nė 
žodžio. Buvo girdėti tik jųdviejų kvėpavimas. Nors 
buvo sutrikęs, Peteris pastebėjo, kaip tylu tapo kam- 
baryje. Greičiausiai čia įrengta garso izoliacija, kad 
nieko nesigirdėtų iš kitų biurų. 

Lundbergas pasiėmė juodą pieštuką, uždarė dė- 
želę ir nustūmė į priešingą stalo pusę. 

Peteris grįžo prie kėdės, stovinčios šalia durų, 
ir atsisėdo. Negalėjo prisiversti ką nors pasakyti, o 
atsistoti ir išeiti nedrįso. 

Galų gale Lundbergas nutraukė tylą. 

- Tai tęsiasi gerus pusę metų. Viskas prasidėjo 
nuo keleto laiškų, atsiųstų į darbą. Per daug neėmiau 
į galvą, bet po kurio laiko laiškai tapo labai intymūs, 

tiesiog keliantys pasišlykštėjimą. Maždaug tuo pa- 
čiu metu pradėjau gauti įvairiausius siuntinius ir į 
namus. Pradedant pliušiniais meškučiais, baigiant 
gundančiais moteriškais apatiniais anonimiškuose 
paketuose, neva juos užsisakiau aš pats. 

Trumpai patylėjęs tęsė: 

— Kai į mano asmeninį gyvenimą įsibrovė laiškai, 
kuriuose smulkiai aprašyta, ką vilkėjau praeitą savaitę 
arba ką valgiau pietums, kai atsiuntė mano ranka rašy- 
tus lapelius, kuriuos kažkas turėjo išgraibyti iš šiukšli- 
nės namie, parašiau policijoje skundą. Ten davė supras- 
ti, kad niekuo negali padėti, kol įtariamasis nepadarė 
ko nors neteisėto. Paskui porą mėnesių buvo ramu ir 
viskas grįžo į senas vėžes, bet prieš aštuonias dienas 
persekiojimas vėl prasidėjo. Gavau štai šiuos laiškus. 

Iš apatinio stalčiaus ištraukė plastmasinį maišelį. 
Iš jo išėmė du vienodus rožinius vokus ir padėjo 
priešingoje rašomojo stalo pusėje, kur jau gulėjo 
šiandienos siuntinėlis. 

Peteris atsistojo ir priėjo prie stalo. Paėmė viršutinį 
voką ir iškart užuodė pažįstamą stiprų kvepalų tvaiką. 
Nejučiomis raukydamas nosį ištraukė laišką. 

Mano Mylimasis buvo išraityta tuo pačiu įmantriu 
raštu kaip ir ant aksominės dėželės. Ar galėsi man kada 
atleisti, kad taip ilgai nerašiau? Deja, niekaip negalėjau 
kurį laiką to padaryti. Bet mano meilė neišblėso. Tavo 
vardas skamba mano ausyse, o tavo balsas, kad ir kur 
eičiau, seka paskui mane kaip angelas sargas. Vakar, 
kai žvilgsniu praskriejęs per kambarį pažvelgei į mane, 
laikas sustojo, ir aš regėjau mūsų bendrą ateitį. Mus 
skiriantys stalai išnyko, prieš akis pasirodė rožinis kelias, 

spinduliuojantis laimę ir skaidrią meilę. Skaičiuoju mi- 
nutes, kai pagaliau galėsiu spausti tave savo glėbyje. 

Nieko vertas laikas, jei gyventa be meilės. 

Amžinai tavo 

Peteris vėl įkišo laišką į voką ir pabandė įsivaiz- 
duoti, ar tas be paliovos tauškiantis velnias iš Nyleno 
konditerijos galėtų parašyti tokį tekstą. Tiesą sakant, 
sunkoka patikėti. 

Iš kito voko ištraukė sulankstytą popierėlį. Iš- 
vyniojus paaiškėjo, kad tai laikraštyje spausdinto 
pranešimo apie kažkieno mirtį kopija. 

— Mano žmona, - tarė Lundbergas. - Mano tikroji 
žmona. Prieš trejus metus jai staiga į smegenis išsilie- 
jo kraujas. Angliškai tai vadinama stroke. Be sąmonės 
išgulėjo savaitę. Paskui paklausęs gydytojo patarimo 
leidau išjungti dirbtinio kvėpavimo aparatą. 

Peteris dar kartą nužvelgė popierėlį rankoje. Pra- 
nešimas išspausdintas per dvi laikraščio skiltis, pa- 
čiame viršuje pavaizduotas balandis. 


Mūsų mylima 
INGRIDA LUNDBERG 
* 1944 m. gegužės 3 d. 
+ 1994 m. vasario 17 d. 


ULOFAS 

Agnieta ir Biorjė 
Kerstina 

Davidas ir Klasas 
giminės ir daug draugų 

Toliau buvo kvietimas ateiti į laidotuves ir ta pro- 
ga surengtą priėmimą, nurodytas laikas ir paraginta 
paaukoti vėžio draugijos fondui. 

Peteris pastebėjo, kad pranešime necituojamas 
joks eilėraštis. Jis net savotiškai mėgo skaityti tokio 
pobūdžio eiles, kai turėdavo laiko pavartyti rytinį 
laikraštį. Pastaruoju metu tai atsitikdavo dažnokai. 
Pranešimai apie artimųjų mirtį be eilėraščių jau nuo 
seno atrodė neasmeniški ir sausoki, lyg jaustum dė- 
mesio mirusiajam stoką. Lyg akivaizdžiai niekas 
nenorėtų įdėti pastangų ir paieškoti paskutiniam 
atsisveikinimui tinkamų žodžių. 

Nesąmoningai apvertė popieriaus lapą, kad patik- 
rintų, ar nieko neparašyta kitoje pusėje. 

- Lapelį su komentarais rasi voke, - tarė Lund- 
bergas ir parodė pieštuku į voką. 

Tas lapelis buvo ne kas kita kaip pusė prikeverzoto 
A4 formato lapo, išplėšto iš languoto bloknoto. Žo- 
džiai surašyti pabirai, kai kurie iš jų storu brūkšniu 
nubraukti. Tik pavieniai buvo įskaitomi: ...prakeik- 
tas šūdžiau... kekše raudonu švarku... tau tik kruštis, 
tu prakeiktas šunsnuki... šlykštus sušiktas šunsnuki... 
užmušiu tave ir tavo kekšišką raudonkepuraitę... 

Peteris staiga suprato, kad pasaulis kupinas įvai- 
riausių problemų ir kad jis, gerai pagalvojus, savo 
rūpesčiais gali tik pasidžiaugti. 

- Šį laišką gavau užvakar. Dieną prieš tai pieta- 
vau su viena mūsų kliente. Prastai įsimenu žmonių 
aprangą, todėl gavęs laišką paskambinau ir paklau- 
siau, kokios spalvos švarku ji vilkėjo. Atsakė, kad 
raudonos. Ta moteris - viena svarbiausių ir gerai 

mūsų agentūros kasą papildančių klienčių, veikiau- 
siai pamanė, kad aš kvėštelėjau. Juk sunku paaiškinti, 
kodėl teiraujuosi, - atsiduso Lundbergas. 

Vėl nugrimzdęs kėdėje pažvelgė Peteriui tiesiai 
į akis. 

Atrodė, kad jis ką tik priėmė sprendimą. 

- Žinote, ši istorija baigia mane visai išvaryti iš pro- 
to. Pirmąkart gyvenime jaučiu baisią mirties baimę. 
Negaliu net paaiškinti, kodėl taip jautriai reaguoju. 
Net baiminuosi tamsos savo namuose. Signalizaciją 
įjjungiu ir naktimis, kad saugotų, kai aš miegu, o rytais 
bijau išeiti prie durų pasiimti laikraščių. Juk ji gali 
sodelyje tykoti manęs. Per darbinius pietus pastaruoju 
metu labiau kreipiu dėmesį į sėdinčiuosius restorane 
nei į savo klientus, dėl mano kaltės agentūroje jau pra- 
leidome du svarbius projektų pristatymo terminus. 

Jis įsibėgėjo. 

- Brangusis, tu privalai man pagelbėti! Juk tu 
matei ją. 

Peteris sumišęs pažvelgė į jį ir staiga pajuto, kad 
apėmė ramybė, kurios trūko jau daugelį mėnesių. 
Krūtinės taip nebeveržė, širdis plakė ritmingai ir 
ramiai. Jis vaizdavosi, kad Ulofo Lundbergo savai- 
minga jėga, įveikusi juos skiriantį atstumą, įsikūrė 
jo paties kūne. 

— Ką gi turėčiau, jūsų manymu, daryti? - atsakė 
klausimu. 

— Surask ją ir priversk baigti šiuos išpuolius! 

Antrąkart šiandien pagalvojo, kad kažkokiu ne- 
paaiškinamu būdu kelia žmonėms tipiško privataus 
seklio įspūdį. 

Dar spėjo pagalvoti, kad tai greičiausiai, deja, 
nėra komplimentas. 

Papurtė galvą. 

- Net neįsivaizduoju, kaip tai būtų įmanoma 
padaryti. Mačiau ją tik trumpą akimirką, ir, atvirai 
šnekant, jos bruožus prisimenu ne itin aiškiai. 

Net supurtė pagalvojus, kad vėl tektų ją sutikti. 
Pastarojo pusvalandžio įvykiai nė kiek nepadidino 
noro ją pamatyti. 

— Kaipji atrodo? - Lundbergo balsas nuskambė- 
jo taip, lyg būtų pasiteiravęs gydytojo vėžio tyrimo 
rezultatų. 

Peteris stengėsi kaip įmanoma geriau ją apibū- 
dinti. 

Lundbergas ištiesė nugarą ir sutelkęs orumo li- 
kučius tarė: 

- Jei sugebėsi ją surasti - prašyk, ko tik nori. 

Peteris pasisukiojo kėdėje ir ėmė tyrinėti chro- 
muotą lubų apmušą. Kambaryje stojo spengianti 
tyla, kurią sudrumstė jo ištarti žodžiai: 

— Norėčiau vieno milijono trijų šimtų penkias- 
dešimt dviejų tūkstančių kronų. 


Kai vėl išėjo į Karlavegen gatvę, nebesnigo. Pama- 
žu temo. Milžiniško elektroninio laikrodžio raudo- 
nai šviečiantys skaitmenys agentūros „Lundbergas 
8 Co fojė rodė tikslų laiką. 16:42:34. 

jėgų Peteris pasakė, ko nori. Neaišku, labiau nuste- 
bino sumos dydis ar tai, kad taip tiksliai ją įvardijo. 
Lundbergas tik keletą sekundžių pasvarstė ir atsakė, 
kad duos, kiek prašyta, jei Peteris sugebės priversti 
tą moterį baigti išpuolius. 

Iš pradžių atrodė, kad laimėjo loterijoje, kad stai- 
ga išsprendė svarbiausią gyvenimo problemą. Tačiau 
išėjęs į gatvę pajuto, kaip drąsa ėmė blėsti. 

Jis pasiteiravo, ar negalėtų paimti aksominės dė- 
želės, nors gerai nė nenutuokė, kam jos reikia. Lund- 
bergas sutiko. Neatrodė, kad per daug nusiminė jos 
netekęs. Gal kaip Pelenės princui leistis į platųjį pa- 
saulį ir po visą karalystę atkakliai ieškoti merginos, 
kuriai tiktų šis pirštelis? Šiuo metu tai buvo geriausia 

ir, beje, vienintelė į galvą atėjusi mintis. Tai suvokęs 
Peteris neapsidžiaugė. 

Giliai įkvėpęs kostelėjo, kai šaltas oras pasiekė 
plaučius. Lėtais žingsniais ėjo link Karlaplano metro 
stotelės. Pastaraisiais mėnesiais negalėjo net pagal- 
voti, kad išdrįstų važiuoti metro, bet nauja drąsos 
ugnelė įsižiebė ir jis pasiryžo pabandyti. Vien ši min- 
tis buvo geras ženklas. 

Viskas kuo puikiausiai pavyko, net geriau nei ti- 
kėjosi. Po dvidešimties minučių jau rakino savo buto 
Osio gatvėje duris. Ant kilimėlio prie durų gulėjo 
prekybos centro ICA reklama ir laiškas iš SEB ban- 
ko. Jie rašė, kad nori kuo greičiau susitikti ir aptarti 
paskolos grąžinimo galimybes. 

Vėl sumaudė krūtinėje. Pastūmė laišką į šalį ir 
išsitraukė telefonų knygą. 

Geltonųjų puslapių skiltyje „Privačių seklių biu- 
rai“ nerado nė vieno Vilanderio. Surinko informa- 
cijos numerį, bet jie irgi negalėjo jam padėti. Staiga 
apėmė nemalonus jausmas, nes dingtelėjo - ta mo- 
teris su šaltu išskaičiavimu išsirinko jį, kad galėtų 
įgyvendinti savo planus, ji nė kiek neapsiriko, są- 
moningai išsirinko būtent jį, viską iš anksto buvo 
gerai apgalvojusi. 

Kitą minutę jis jau stengėsi nusikratyti šios min- 
ties ir nuėjęs prie šaldytuvo ieškojo apelsinų sulčių. 
Akys užkliudė ant šaldytuvo durų permatoma lipnia 
juosta prilipdytą lapelį su buhalterio Jano Bengtso- 
no telefono numeriu. Tas dabar greičiausiai drybso 
sau po palmėmis kokioje Karibų saloje ir siurbia 
gaivinančius kokteilius. Pastaruosius aštuonerius 

metus jis buvo atsakingas už Brulino grotų ir ap- 
sauginių vartų įmonės lėšų apskaitą. O prieš vie- 
nuolika dienų prie laukujų durų paliktas vietinės 
mokesčių inspekcijos laiškas įspėjo, kad Brulino 
firma jau ketvirti metai nedeklaruoja pridėtinės 
vertės mokesčių. Sudėjus papildomas išlaidas ir 
baudą už mokesčių mokėjimo vilkinimą bei pri- 
dėjus SEB banko paskolą susidarė lygiai 1 352 000 
Švedijos kronų. 

Staiga paaiškėjo, kad mokesčių konsultanto Jano 
Bengtsono telefono numeris nebeatsako ir abonen- 
tas išjungtas. Prieš šios aferos pradžią jis iš poros 
telefoninių pokalbių su Bengtsonu suprato, kad tas 
dažnai lankydavosi Sulvalos ir Tebio hipodromuo- 
užuojauta pripažindamas, kad supranta, kokia kebli 
jo padėtis, bet apgailestavo niekuo negalįs padėti, nes 
turįs laikytis tarnybinių nurodymų. 

Vieninteliai žmonės, su kuriais paskui kalbėjosi, 
buvo ta velnias ir Ulofas Lundbergas. 

Pasižvalgė po kambarį tikėdamasis, kad į galvą 
šaus kokia išganinga mintis. Žvilgsnis sustojo ties 
nespalvota šeimos fotografija iš Laiko prieš tai. Nuo- 
trauka puikavosi siauruose auksinės spalvos rėmuo- 
se, jie ilgainiui kiek apsitrynė, palikdami mažas bal- 
tas dėmeles. 

Eva plačiai šypsojo objektyvui, jis pats atrodė 
kiek užsisklendęs. Viena tėvo ranka ilsėjosi ant jo 
peties, kita dingo kažkur už motinos nugaros, o 
motina laikė uždėjusi savo ranką ant Evos dešinės 
rankos. 

Suvienyta Šeima. 

Sulig kiekviena diena tolo nuo jos. Tolo nuo to, ko 
ir taip jau seniai nebėra, ir jo protas niekaip negalėjo 
susitaikyti su žinojimu, kad tai visiems laikams pra- 
rasta. Prarasta. Tada. Negrįžtamai. Dingo. Niekada 
daugiau nebus. 

Jis niekad nemokėjo laiku atpalaiduoti savo 
gniaužtų. Iš paskutiniųjų laikėsi įsikabinęs praei- 
ties. Kai nieko nereikėjo aiškinti. Kai laikas tekėjo 
savaimingu ritmu ir nespinduliavo grėsmės. Kai dar 
nebuvo nustojęs vilties. 


Laikas prieš tai ir Laikas po to. 

Galėtų kalendoriuje tiksliai pažymėti datą, kai 
peržengė ribą, bet savo viduje tos ribos negalėjo 
taip aiškiai apčiuopti, tik žinojo, kad perėjimas iš 
vieno laiko į kitą tęsėsi ganėtinai ilgai. Kol pama- 
žėle, diena po dienos jį apleido drąsa. O jos vietoje 
atsirado visa apimantis žinojimas, kad viskas pra- 
rasta. Žinojimas, kad niekas gyvenime nebebus taip 
svarbu, kad vėl sutiktų narsiai pasitikti likimą, kad 
sutiktų kovoti dėl gyvenimo. Nes viskas vis vien 
jau per vėlu. 

Liūdniausia, kad praeitis suskilo į daugybę dalelių 
ir išsibarstė. Iš Laiko prieš tai prisiminė tik menkus 
fragmentus. Laikas po to užvaldė jį ir pavertė liku- 
sius prisiminimų fragmentus bereikšmiais. 

Net nebežinojo, ko jam trūko. 


Pabandė įsivaizduoti savo gyvenimą spalvomis. 
Laikas prieš tai buvo gelsvas ir oranžinis, nuolat 

nutviekstas saulės šviesos. Bėgantis laikas, regis, 
apgludino visus aštrius prisiminimų kampus ir iš- 
sklaidė nerimą keliančius šešėlius iš anksčiau. Laike 
prieš tai gyventa be rūpesčių, viskas lengvai sekė- 
si, tas gyvenimo laikotarpis kvepėjo išvaškuotais 
odiniais rūbais ir odekolonu 4711. Jau būdamas 
suaugęs netyčiomis aptiko šiuos kvepalus tarp dau- 
gelio mažų flakonėlių parfumerijos parduotuvėje ir 
pauostęs apsvaigo nuo jų intensyvaus kvapo. Iš pra- 
džių iškilmingai atsukęs flakonėlį dažnai leisdavosi 
į keliones laiku. Užmerkęs akis beveik girdėdavo 
ataidinčius iš virtuvės balsus Faktorijos gatvėje, o 
pas Gustafsonus virš jų kaip visada blerbė radijas. 
Šis kvapas tapo jo slapta laiko mašina, kuria keliau- 
damas galėjo bent kiek apmalšinti savo ilgesį. 

Deja, laikui bėgant išaiškėjo, kad magiškas fla- 
konėlio poveikis ne amžinas. Potyriai sulig kie- 
kvienu kartu silpnėjo, kol pagaliau visiškai išnyko. 
Ypatingasis kvapas įsisiurbė į laiką ir prarado savo 
galią. Kai suprato praradęs magišką ryšį su praei- 
timi, pasijuto visiškai sugniuždytas, kamuojamas 
praradimo jausmo ir didelio liūdesio išmetė fla- 
konėlį lauk. 

Dar vienas žingsnis žengtas netekties link. 


Laikas po to buvo bekvapis, žalios salotinės spal- 
vos. Metams bėgant, jo spalva vis labiau blyško, iš- 
skyrus keletą trumpų periodų. 


Laike prieš tai jis gyveno keturaukščiame name 
Faktorijos gatvėje, Hiuskvarnoje. 

Jo tėvas dirbo ugniagesiu ir žuvo gesindamas 
gaisrą 1965 metais. 

Tai ir buvo lūžis, po kurio viskas pasikeitė. Štai 
toji ribinė data, pažymėta kalendoriuje. Jam buvo 
tik septyneri. Ką išmanė tokio amžiaus apie nie- 
kada nepasikartojančius dalykus, apie tą NIEKA- 
DA, kuris lydės visą likusį gyvenimą? Juk negali 
per sekundę nustoti egzistavę dalykai, kurie visada 
yra ir buvo? Nustoti egzistavę tarsi jų nė nebuvę. 
Tėvo batai juk tebestovėjo prieškambaryje ten, kur 
jis juos paliko. Tėvo dantų šepetėlis tebestovėjo ir 
tebelaukė vonios kambaryje. Knyga, kurią juodu 
pradėjo skaityti, tebegulėjo atversta ant naktinio 
stalelio. Juk kiekvienam aišku, kad ir tėvas kažkur 
turi būti. Jis miręs tik dabar, šiuo momentu, bet 
vėliau ir vėl grįš namo. 

Bet metai bėgo, ir viskam jau buvo per vėlu. 

O mažas berniukas pasiliko ir laukė. 

Ir veltui tikėjosi, kad viskas vėl bus kaip anksčiau. 


Jo motina buvo namų šeimininkė ir iki pat mir- 
ties vylėsi, kad Peteris perims didvyrišką tėvo aurą. 
Ji mirė prieš šešerius metus. 

Jis kaip įmanydamas stengėsi pateisinti jos viltis 
ir po devintos klasės porą metų mokėsi techninės 
pakraipos licėjuje, kad galėtų stoti į priešgaisrinės 
apsaugos profesinę mokyklą Rosersberge. 

Jie nenorėjo jo priimti. 

Jo bendrą sveikatos būklę įvertino kaip nepakan- 
kamą. 

Didesnio pažeminimo negalėjo būti. 

Kad nenuviltų mamos, niekada to nepasakojo. 
Paskui dvylika metų dirbo autobuso vairuotoju 
Stokholme, o paskambinęs namo į Hiuskvarną pa- 
sakodavo kvapą gniaužiančias istorijas apie darbą 
gaisrinėje. Dvejais metais vyresnė sesuo iškart per- 
prato jo melą, bet nenorėdama skaudinti motinos 
neišdavė jo. 

Vyresnioji sesuo Eva paliko tėvų namus būdama 
septyniolikos. Ryžtingai pasimokė intensyviuose 
kursuose ir tapo turistinių kelionių po Gran Ka- 
narijos salą vadove. Per visus septynerius darbo 
metus jos siųstas atvirutes motina didžiuodamasi 
prismeigdavo ant sienos virtuvėje. Peteris vis dar 
gyveno namie ir atvirutės nuolat badė akis, pri- 
mindamos sesers energiją ir jo paties kasdienišką 
pilkumą. 

Galų gale pasidarbavusi iki soties sesuo ėmėsi 
ilgėtis Švedijos. Namo, į gimtąjį miestą, negrįžo, pa- 
sirinko Geteborgą. Retkarčiais paskambindavo Pe- 
teriui ir bandė įkalbėti, kad persikeltų į Geteborgą, 
bet jis niekada apie tai rimtai nesusimąstė. 

Vėliau gerokai pradžiugindama motiną staiga iš- 
tekėjo už Salgrenskos ligoninės vyriausiojo gydytojo 
ir pamečiui pagimdė tris vaikus. Peteris retai kada 
skambindavo, o ji pati buvo labai užsiėmusi savo tri- 
mis berniukais. Kai jie paaugo ir ėmė lankyti darželį, 
sesuo, likdama ištikima įpročiui neleisti laiko veltui, 
mokėsi laboratorijos asistento profesijos ir iškart įsi- 
darbino etatine darbuotoja Heslės įmonėje. Jis pats 
niekada nenustojo stebėjęsis, kad brolis ir sesuo gali 
būti tokie skirtingi. 

Neprisiminė, kad būtų bent kartą atvirai kalbėję 
apie tėvą. Net ir po jo staigios mirties nekalbėjo. 
Šeimoje įsigaliojo nerašyta taisyklė nė žodžiu ne- 
užsiminti apie tėvą. Porą kartų jis užvedė kalbą, bet 
motina tuoj užsisklęsdavo tarsi kokia kriauklė, im- 
davo verkti ir siųsdavo jį į savo kambarį. 

Negalėjo pakęsti, kai mama verkdavo. Kai ji pra- 
rasdavo savitvardą, griūdavo ir jo paskutinė gynybinė 
siena, saugojusi nuo išorinio pasaulio. Likdavo nuo 
nieko neapsaugotas. Labai norėjo paguosti motiną, 
tik nežinojo kaip. Ji atsiribojo nuo visų ir užsisklendė 
lyg šilkaverpis kokone. Kai verkė, kokonas tapdavo 
beveik regimas plika akimi. Jo luobelė saugojo ją, 
nieko neprileisdama iš išorės. Todėl daugiau niekada 
nekalbėjo apie tėvą, kad ji neverktų ir jo neatstumtų. 
Peteris nežinojo, kaip iš tikrųjų jautėsi Eva, kaip ji 
sugebėjo išsivaduoti iš praeities ir susikurti naują 
gyvenimą. 

To jam niekada nepavyko pasiekti. 


Kiek prisiminė, visuomet baiminosi bet kokių 
pasikeitimų, didelių ar mažų, ir niekaip negalėjo at- 
sistebėti amžinu žmonijos troškimu nuolat atsinau- 
jinti ir vystytis. Nuo seno laikėsi tvirtos nuomonės, 
kad gyvūnijos pasaulio tvarka kuo puikiausiai pri- 
taikoma ir žmonijai. Gyvūnai egzistavo metų metus 
nesiilgėdami nei pažangos, nei pasikeitimų. Juk už- 
tenka palyginti žmonių ir gyvūnų savižudybių skai- 
čių, kad įsitikintum šios teorijos pagrįstumu. O mes 
šiandienos modernioje visuomenėje esame verčiami 
prisitaikyti prie technikos naujovių ar patobulintų 

darbo metodų, jei norime sugebėti užsisakyti bibli- 
otekoje knygą ar sutvarkyti banko reikalus. Visaga- 
lės informacijos srautas suranda mus kiekviename, 
kad ir pačiame atokiausiame, kampelyje ir kiekvieną 
be išlygos supažindina su pasaulio nelaimėmis ir 
sielvartais. Nuo to darosi tik dar neramiau ir bevil- 
tiškiau. Niekur žmogus neranda ramybės. Visa, kas 
galiojo šimtmečius, neteko galios. Peteris abejojo, 
ar apskritai dar kas kontroliuoja padėtį ir nutuokia 
kur link mes visi judame. Pamąstydavo, ar ir kiti 
kartais jaučia tą nenumaldomą norą tiesiog išeiti ir 
negrįžti. 

Paprasčiausiai palikti viską, kad bent kiek būtų 
ramiau. 

Šiais laikais niekam nėra ramybės. Viskas nu- 
kreipta į amžiną vystymosi procesą. Visus atsa- 
kingus asmenis, regis, kamavo baimė, kad kur 
nepaliktų kokio nepanaudoto ar nesuplanuoto 
žemės plotelio. Kiekvienas miesto ar priemiesčių 
kvadratinis metras privalėjo būti tikslingai panau- 
dotas ir įtrauktas į miesto planą. Kiekvieno politiko 
svajonė, regis, buvo nugriauti kokį seną fabriką ir 
jo vietoje pastatyti paminklą sau - dangoraižį. Pe- 
teris tvirtai tikėjo, kad sėkmingą politiko karjerą 
garantavo tokios savybės kaip nesentimentalumas 
ir nesidomėjimas praeitimi. 

Jei mieste griaudavo namą, Peterį apimdavo iš- 
siskyrimo baimė. Prisiminimų netektis jį jaudino 
ir liūdino. Prisiminimų, kurie per daugybę metų 
įsigėrė į namo sienas. Jis nesuprato, kaip galima 
naikinti senus pastatus ir kvartalus, kai ten žmonės 

nugyveno gyvenimus, išsvajojo svajas ir paliko savo 
žymes. Tokių namų naikinimas, jo galva, prilygo 
istorijos naikinimui. Lyg žmonių gyvenimai būtų 
buvę visiškai nereikšmingi, nes taip lengva ištrinti 
visus jų pėdsakus. Gal tie žmonės nesugebėjo įsi- 
amžinti parašydami įstabią knygą ar padarydami 
kokį pasauliui reikšmingą atradimą. Tačiau kas su- 
teikė teisę naikinti pėdsakus tų žmonių, kurie tyliai 
nugyveno savo gyvenimus nesitikėdami, kad jiems 
kas prikals atminimo lentą? Lyg jie niekada nebūtų 
vaidinę svarbaus vaidmens. Bet galbūt būtent šiame 
name jie patyrė laimingiausią gyvenimo akimirką? 
Gal šis laimės jausmas išliko namo sienose kaip svei- 
kinimas kitiems namo gyventojams? Gal derėtų iš 
jo pasimokyti? 

Jis visados piktinosi naujais miesto statybų pro- 
jektais ir planais, apie kuriuos skaitydavo laikraštyje, 
bet niekada nesusimąstė, kaip galėtų jiems pasiprie- 
šinti. Tvirtai tikėjo, kad nei jo, nei kieno kito nuomo- 
nė negalėjo turėti nė mažiausio poveikio politikui, 
kartą priėmusiam sprendimą. Laikui bėgant iš šio 
viduje įsikerojusio įsitikinimo išaugo stiprus nepa- 
sitikėjimas ateitimi ir asmeninio nereikšmingumo 
jausmas. 


Prieš aštuonerius metus bendradarbis iš Stokhol- 
mo vietinio transporto įmonės įkalbėjo mesti neter- 
minuotą vairuotojo darbą ir įkurti nuosavą grotų ir 
apsauginių vartų įmonę. Jis gerai išmanė šią sritį, 1r 
po ilgų dvejonių Peteris sutiko. Darbo užteko per 
akis, jie vos spėjo gaminti ir montuoti įvairiausias 

grotas ir šarvuotas duris. Vienas užsakymas vijo 
kitą. SEB banke pasiėmė paskolą ir įsigijo puikių 
techninių įrenginių, kad paspartintų darbo procesą 
ir spėtų vykdyti įsipareigojimus. Gyvenimas kiek 
prašviesėjo, bet vis viena neišdrįso motinai papasa- 
koti apie teigiamus poslinkius. Ir toliau skambino 
namo į Hiuskvarną, ir toliau porino apie pavojingą 
darbą gaisrinėje, o motina tylėdama klausėsi jo pa- 
sakojimų. 

Maždaug po pusantrų metų, firmai vis dar tebe- 
klestint, partneris vieną gražią dieną pranešė, kad 
jo Žmona gavusi viliojantį darbo pasiūlymą Este- 
šunde ir, savaime aišku, nenorinti prarasti tokios 
puikios galimybės. Jis pasiteiravo, ar Peteris nesu- 
tiktų išpirkti jo firmos dalį. Kadangi reikalai klos- 
tėsi sėkmingai, Peteriui draugo prašymas neatrodė 
rizikingas. Jis išpirko jo dalį, kartu perimdamas ir 
banko paskolą. 


Metai bėgo. Kartą rytą prieš šešerius metus pa- 
skambino Gustafsonas iš Faktorijos gatvės, jis gyve- 
no virš jų, ir pranešė, kad naktį pasimirė motina. 

Peteris pajuto tuštumą lyg būtų praradęs šaknis, 
nors iš tiesų prarado motiną daug anksčiau. Visi tie 
melagysčių pilni metai tik dar labiau juodu atitoli- 
no. Ji taip niekada ir neprisileido jo, neparodė, kas 
slepiasi viduje. Jai mirus, labai liūdėjo supratęs, kad 
didžiausias jo troškimas suartėti niekada nebeišsi- 
pildys. Dar vienas noras iš daugybės kitų niekada 
neišsipildys, nes tam per vėlu. 

Dar vienas atitolinantis Žingsnis. 

Bandė save įtikinti, kad teisingai elgėsi visus tuos 
metus jai dumdamas akis, o jeigu per daug graužda- 
vo sąžinė, galvodavo visa daręs tik jos pačios labui. 

Bet viduje žinojo, kad melavo ir dėl savęs. 

Kad nereikėtų patirti motinos nusivylimo, nes 
taip ir nesugebėjo pasiekti to, ką pasiekė tėvas. 

Kartais pats įtikėdavo savo išgalvotomis istori- 
jomis, jos atrodė tokios tikros. Per jas priartėdavo 
prie prisiminimų iš Laiko prieš tai. Beveik tikėjo, 
kad pats tėvas kalbėjo jo lūpomis. Tai padėdavo bent 
trumpam užmiršti tikrovę ir pajusti šeimą siejančius 
saitus. 


Pastaruosius trejus metus firmai sekėsi prasčiau. 
Tiksliai nežinojo, ar užėjo prastesni laikai, ar tie- 
siog rinka persisotino. Vis sunkiau buvo laikytis 
paskolos grąžinimo grafiko, telefonas skambėdavo 
vis rečiau, o širdis dėl nepaaiškinamų priežasčių 
pašėlusiai daužydavosi vis dažniau. Padažnėjo ir 
dūriai krūtinėje. Iš pradžių nenorėjo į tai kreipti 
dėmesio, bet skausmams vis stiprėjant išsigando. 
Nuėjo į polikliniką. Gydytojas paklausė širdies 
dūžių ir nuramino, bet dėl visa ko davė siuntimą 
į Sioderio ligoninę elektrokardiogramai. Tyrimo 
rezultatai rodė, kad jis sveikas kaip ridikas, ir gy- 
dytojas pajuokavo, kad galėtų sutaupyti milijonus 
iš mokesčių mokėtojų kišenės, jei kiekvienas būtų 
toks sveikas kaip jis. 

Kadangi nenustatė jokių sveikatos sutrikimų, 
patarė daugiau judėti, o prireikus kreiptis į psicho- 
loginės pagalbos telefonu tarnybą. 

Tačiau negalavimai vis aštrėjo ir pastaruosius 
pusę metų jis gyveno visiškai atsiribojęs nuo išori- 
nio pasaulio. 

Bet kurią akimirką galėjo užklupti nemalonus 
nepasitenkinimo jausmas, kurį jautė fiziškai. Bent 
menkiausias nukrypimas nuo iš anksto numatyto 
plano jį visiškai išmušdavo iš vėžių. Kuo didesnis nu- 
krypimas, tuo smarkesnis priepuolis. Jautėsi taip, lyg 
staiga būtų tapęs visiškai beodis, todėl visi išoriniai 
įspūdžiai tiesiausiu keliu galėjo patekti į kūno vidų. 
Lyg jo tykotų baisi grėsmė, tik nežinojo, iš kurios 
pusės ji prisiartins. Apimdavo nepaaiškinamas be- 
jėgiškumas, ėdė iš vidaus, bet Peteris nežinojo, kaip 
jam pasipriešinti. 

Atsirado stiprus noras pagaliau viską baigti, ne- 
besilaikyti įsikibus gyvenimo ir nesistengti jo su- 
tvarkyti. 

Iš pradžių ėmė daužytis širdis, taip stipriai, kad 
skausmas vėrė krūtinę. Jis aštrėjo ir vis sunkiau se- 
kėsi kontroliuoti kvėpavimą. Nors kvėpavo dvigubai 
greičiau ir įkvėpdavo giliau nei įprastai, jam atrodė, 
kad oras pasiekdavo tik gerklas, giliau nenueidavo. 
Prisivertė kvėpuoti dar greičiau, bet jautėsi lyg dustų. 
Jam paprasčiausiai neužteko deguonies. 

Paskui ėmė varstyti dūriai. Iš pradžių plaštakas ir 
pėdas, vėliau apėmė rankas ir kojas. Beveik negalėjo 
pajudėti. 

Klausa pakito. Kiekvienas mažiausias trakštelėji- 
mas skambėjo kaip pistoleto šūvis ir įvairiausi garsai 
be tvarkos skverbėsi į jį. Ausyse aidėjo kurtinantis 
ūžimas, ir staiga persmelkė baisus išgąstis. Peteris 

dėjo pastangas, kad kaip nors išgyventų. Štai čia jį 
apleido regėjimas. Matymo laukas sumažėjo iki tu- 
nelio angos dydžio. Vaizdas pro angą buvo neryškus 
kaip pro purvu apneštą stiklą. Purvo dalelės lyg tūks- 
tančiai mažų skruzdėlių judėjo visomis kryptimis ir 
varė iš proto. 

Regėjimo praradimas tokioje būsenoje kėlė didžią 
baimę. Kūnas prarado savikontrolę, ir jį užvaldė ki- 
tos jėgos. Baisi tamsa sprogdino iš vidaus, o kūnas 
iš paskutiniųjų jai priešinosi. 

Žinojo, jei tik atleistų vadžias, tuoj pralaimėtų. 

Jį užvaldė visa apimantis liūdesys. Jis persmelkė 
kiekvieną kūno ląstelę lyg bandydamas įtikinti, kad 
bet koks pasipriešinimas beprasmis. Išlaisvink mane, 
rėkė. Pasiduok! Juk neturi ko prarasti. 

Kamavo neapsakomi skausmai. Stebėjosi, kad 
priepuoliai nepalikdavo jokių matomų žaizdelių, 
jokių mėlynių. 


Perskaitė krūvą medicininės literatūros, kad 
suprastų, kas su juo darosi. Daug kartų apsilankęs 
bibliotekoje ir atidžiai perskaitęs daug puslapių pa- 
galiau vienoje knygoje aptiko skyrių apie panišką 
baimę. Surado, ko ieškojęs. Regis, pats būtų apie save 
rašęs, apibūdinimas visiškai atitiko jo būklę, bet žo- 
džiai „paniška baimė pažadino gėdos jausmą ir pri- 
vertė tuoj pat užversti knygą. Jautė baisią gėdą, kad 
prarado savikontrolę, todėl apie pagalbos ieškojimą 
negalėjo būti nė kalbos. 

Nesinorėjo kreiptis ir į psichologinės pagalbos 
telefonu tarnybą. Niekaip negalėjo įsivaizduoti, kaip 

turėtų pradėti pokalbį. Labai norėjo, kad gydytojas 
poliklinikoje perprastų jo negalią, bet per mažai apie 
save pasakojo. 

Sulig kiekviena diena baiminosi vis labiau, vis 
mažiau pasitikėjo savimi, o kai paaiškėjo, kad daug 
metų nemokėjo pridėtinės vertės mokesčio, nu- 
grimzdo į didžiulę krizę. 

Kiekvienas veiksmas varė į neviltį. 


Suskambo telefonas. Jis dvejojo. Pastaruoju metu 
sunkiai prisiversdavo atsakyti. Planavo įsigyti tele- 
fono aparatą, kuris rodytų skambintojo numerį, bet 
taip ir nenusipirko. Pažvelgė į laikrodį. Beveik pusė 
septynių, iš banko negalėjo tokiu metu skambinti. 
Giliai įkvėpė ir pakėlė ragelį: 

— Taip, klausau. 

— Ar čia Peteris Dalinas? 

Iškart atpažino Lundbergo balsą. Buvo girdėti, 
kad jis sukrėstas. 

- Lyg ir taip, - atsakė Peteris, neturėdamas jėgų 
patikslinti vardo. Pamažu priprato paklusti ki- 
tiems. 

- Turi tučtuojau atvažiuoti. Aš namie. Už taksi 
sumokėsiu. Ji buvo čia! Mano namuose! 

Po penkiolikos minučių Peteris jau sėdėjo taksi ir 
važiavo į Saltšio Duvnesą pas Lundbergą. Jo adresą 
skubiai pakeverzojo lapelyje. 

Taksi įsuko į gatvę, kur abiejose pusėse puikavosi 
didelės stambių prekybininkų vilos. Iškart aišku, kad 
čia gyveno ne kokie viduriniosios klasės Svensonai. 
Gatvės pakraštyje gulėjo maišai su panaudotu po- 
pieriumi, tai buvo paruošta makulatūra. Vairuotojas 
mikliai laviravo tarp apsnigtų krūvų. 

Gatvė pabaigoje virto į siauroką keliuką ir vedė 
toliau tarp krūmų. Kelio ženklas įspėjo, kad čia pra- 
sideda privati valda ir pašaliniams įvažiuoti drau- 
džiama. Turint galvoje metų laiką, status keliukas 
kėlė baimę, bet danga buvo gerai prižiūrėta, visur 
pabarstyta smėlio. 

Automobilis sustojo prie namo pačiame kalvos 
viršuje. Laukujės durys prasivėrė, ir Lundbergas 
žengė ant laiptų. Apsidairęs priėjo prie vairuotojo 
ir, kaip žadėjęs, sumokėjo už kelionę. 

Šis namas atrodė visiškai kitaip nei didingos pre- 
kybininkų vilos gatvės apačioje. Jis buvo žemas ir 

ilgas kaip nedidelė karvidė, o ties pastato viduriu 
įrengtas antras aukštas. Namas atrodė kažkaip ku- 
kliai ir neišvaizdžiai, bet be jokios abejonės - archi- 
tektas sąmoningai suplanavo kiekvieną detalę taip, 
kad stebėtojui kiltų būtent toks įspūdis. 

— Ačiū, kad taip greitai atvažiavai, - tarė Lund- 
bergas ir nukreipė žvilgsnį į sodo pusę lyg gėdintųsi 
savo nesavarankiškumo. 

Peteris linktelėjo. 

Daugiau nekalbėdami įėjo vidun. Nors iš išorės 
namas ir atrodė kukliai, jo interjeras buvo išskirtinai 
prabangus. Prieškambaris perėjo į milžinišką svetai- 
nę su dvigubo aukščio sienomis. Pro platų panora- 
minį langą buvo matyti beveik visa Duvneso įlanka 
ir dar kažkas, ko tamsoje nepavyko atpažinti. Deši- 
nėje buvo virtuvė, ją nuo svetainės skyrė baras. 

Lundbergas nuėjo prie spintelės, kuri, Peterio 
nuomone, turėjo būti senovinis kinų baldas. Ten 
slypėjo beveik visos įsivaizduojamos alkoholio rū- 
šys. Lundbergas neklausęs pripylė du didelius stiklus 
viskio ir vieną jų padavė Peteriui. Peteris niekada 
nebuvo didelis alkoholio mėgėjas, bet gero viskio 
atsisakyti negalėjo. 

Lundbergas įsitaisė ant sofos. Peteris priėjo prie lan- 
go ir stebėjosi stulbinančiu vaizdu. Pastatų, kurie tikrai 
turėjo skirti Lundbergo sklypą nuo vandens, nesimatė 
ir vaizdas kėlė įspūdį lyg namas stovėtų tiesiai ant jūros 
kranto. Jis nusistebėjo, kad Lundbergas nepasikabinęs 
užuolaidų, kurias reikalui esant galėtų užtraukti. Juk 
žvelgiant iš lauko į vidų vaizdas turėjo nemažiau žavėti. 
Mintyse palygino jo gyvenimą su žuvimi akvariume. 

Vėl pajuto vidinę ramybę, kuri užplūsdavo likus 
su Lundbergu. Jau seniai nebuvo jautęsis taip saugiai 
su svetimu žmogumi viename kambaryje. Galbūt 
Peteris jautėsi toks stiprus todėl, kad situacija šito 
reikalavo, nes Lundbergas akivaizdžiai buvo pra- 
radęs pusiausvyrą ir gerokai įsibaiminęs. Tarp jų, 
regis, tvyrojo neįvardytas susitarimas, kad Peteris 
privalo perimti vairą į rankas vos tik Lundbergą 
apleis jėgos, ir Peteris apsidžiaugė pajutęs nelauktą 
jėgų antplūdį. 

Siurbtelėjęs viskio, jis išsiviepė. 

— Trisdešimt metų brandintas salyklinis viskis, - 
paaiškino Lundbergas, pamatęs jo persikreipusį vei- 
dą. - Jei jau geri, tai gerk gerą. Nors jo skonis kaip 
seno dervuoto tilto, bet panorėjus galima priprasti. 

Peteris suprato, kad Lundbergas bandė būti sa- 
viironiškas. Ko gero, pastaruoju metu atrado ne 
vieną charakterio savybę, apie kurią anksčiau nė 
nenutuokė. 

— Paskambinau į policiją. Jie atvyko ir apieškojo 
namą. Vienas langas, neapsaugotas signalizacijos, 
buvo praviras. 

Linktelėjo galva koridoriaus pusėn, tas vedė į 
kairę namo dalį. 

— Kadangi langas neišlaužtas, tai ne pro ten pa- 
teko į namą, bet jie padarė išvadą, kad būtent pro šį 
langą ji išsmuko laukan. 

— Gal dabar rimčiau žiūrės į tavo skundą? Juk 
egzistuoja toks dalykas kaip įsilaužimas į namus, - 
pareiškė Peteris. 

Lundbergas suprunkštė. 

- Patikrinau, nieko nepavogė. Kaip manai, ką 
reiškia policijai vienas atviras langas, jei pusė šio 
miesto gyventojų, kuriems mažiau nei dvidešimt, 
kiekvieną penktadienio vakarą daužo vieni kitiems 
galvas lyg tai būtų jų gyvenimo tikslas. 

Peteris kreivai nusišypsojo. 

- Tai iš kur Žinai, kad ji čia buvo? 

Lundbergas nurijo gerą gurkšnį viskio ir atsiduso. 

- Nes visi mano apatiniai išdraikyti miegama- 
jame ir visi nuotraukų albumai nuo vaikystės iki 
šiandienos gulėjo sudėlioti ant rašomojo stalo su 
sveikinimu: 

Kas tave myli iš širdies, tas tave ir pravirkdys. 


Lundbergas išgėrė visą viskį, o Peteris tik paraga- 
vo. Jis įsitikino, kad prie šviežiai dervuoto seno tilto 
skonio sunkoka priprasti. 

Jie beveik nekalbėjo. Peteris nuėjo į miegamąjį 
pažiūrėti netvarkos. Tiesą sakant, neatrodė prasčiau 
nei pas jį namie, bet Lundbergui nieko nesakė. Grį- 
žęs svetainėn įsitaisė priešais Lundbergą, nugara į 
panoraminį langą. 

Meno kūriniai ant sienų buvo išrinkti rūpestingai 
ir su skoniu. Kiekvienam paveikslui rasta labiausiai 
tinkanti vieta. Peteris domėjosi menu, bet nebuvo 
ypatingas šios srities žinovas. Jis mėgo patalpas, kur 
paveikslams ant sienų leisdavo gyventi savą gyveni- 
mą, o ne trūks plyš derindavo prie sofos atspalvio. 
Kambarys buvo prigrūstas baldų, bet tikrai neatrodė 
nykiai. Kiekvienas baldas ar detalė buvo parinkti 
skoningai ir taip subtiliai, kad galėjai pamanyti, jog 
jie buvo sukurti ir pritaikyti būtent šiai erdvei. 

Čia gyveno estetas. 

Priešais virtuvę ant sienos kabėjo A4 formato ne- 
spalvota vestuvinė nuotrauka. Lundbergas panašus 

į save, jei numestum kokius dešimt kilogramų, o 
graži moteris šviesiais plaukais turėjo būti jo žmona 
Ingrida Lundberg. Ji plačiai šypsojo. Iš nuotraukos 
padvelkė septintuoju dešimtmečiu. Ingrida vilkėjo 
paprastute vestuvine suknele. Palyginti su Lundbergo 
baltais marškiniais, ji, ko gero, net nebuvo balta. 

Kažkiek glumino nuotraukai parinkta vieta. 

Viskas kambaryje siejosi į stilingą visumą, tik 
nuotrauka nepritikdama kabojo tarp dviejų didelių 
akvarelių. Negalėjai nepastebėti, kad ji pakabinta 
daug vėliau nei paveikslai. 

Lundbergas sekė Peterio žvilgsnį. 

— Ingrida ir aš. Šešiasdešimt septintųjų vasarą. 
Priešais Ulriksdalio užeigą. 

Atrodė, kad Lundbergą užvaldė prisiminimai. 
Patylėjęs keletą minučių atsiduso. 

- Pirmaisiais metais mums sekėsi velniškai gerai. 
Firma klestėjo, mes daug važinėjome po pasaulį ir 
tiesiog puikiai gyvenome. 

Jis nudelbė akis į stiklinę. 

- Vėliau pradėjome galvoti apie vaikus. Ypač In- 
grida jautė biologinį laiko spaudimą, nes jai tuomet 
sukako trisdešimt penkeri. Nustojome saugotis, bet 
nieko neįvyko. 

Peteriui atrodė, lyg žiūrėtų pro rakto skylutę į 
svetimą kambarį. Nebuvo pratęs, kad jam patikėtų 
asmenines istorijas. Juk dažniausiai, jei kitiems ne- 
atskleidi savo vidaus, tai ir jie neatveria tau sielos. 
Peteris tik kartą gyvenime norėjo leisti kitam žmogui 
pažvelgti į savo sielos gelmes. 

Lundbergas tęsė: 


48 


- Bandėme ištisus metus. Paskui mylėjomės pagal 
Ingridos grafiką, jį sudarė remdamasi temperatūros 
matavimu. Kartais paskambindavo vidury svarbaus 
susitikimo ir pranešdavo, kad jau metas. Tokie daly- 
kėliai nekursto meilės ugnies, ir dabar aš suprantu, 
kad būtent čia mūsų gyvenime įvyko lūžis. 

Lundbergas papurtė galvą lyg norėdamas nusi- 
kratyti nemalonių prisiminimų. 

- Pagaliau, po galais, Ingrida pasistengė, kad 
mums atliktų tyrimus ir nustatytų, kas negerai. Bai- 
siausias pažeminimas! Keletą kartų turėjau duoti 
sėklos mėginius. Ingrida gabendavo juos rankinėje 
į Sofhahemetą. 

Peteris raustelėjo. 

- Paaiškėjo, kad tai mano bėda. Mano sperma- 
tozoidai judėjo per silpnai ir niekada nesugebėdavo 
pasiekti tikslo. Žinia nenudžiugino. Mano vyrišku- 
mui buvo suduotas smūgis, aš susikausčiau, kaip ir 
ji anksčiau buvo susikausčiusi dėl pastojimo. Keletą 
kartų bandėme apvaisinimą mėgintuvėlyje. Tai kai- 
navo žvėriškus pinigus, bet nė vienas bandymas ne- 
buvo sėkmingas. Po kurio laiko galutinai praradome 
viltį. Geismas negrįžtamai dingo, nes visa, kas susiję 
su kūno skysčiais, priminė mėgintuvėlius ar indus, 
skirtus sėklai laikyti. Po šio periodo, galima sakyti, 
mūsų santuoka galutinai iširo. 

Nutilo lyg norėdamas pagrįsti šį faktą. 

— Gėdijausi, kad negaliu suteikti to, ko ji la- 
biausiai troško. Pasiūliau skirtis, bet ji nenorėjo. 
Užtrukdavau darbe vis ilgiau, o Ingrida vis daž- 
niau leidosi į užsienį viena. Tada aš gyvendavau 

gyvanašlio džiaugsmais. Prisipažinsiu, kad nebuvau 
per daug išrankus rinkdamasis kandidates į lovą. 
Manau, Ingrida viską žinojo, bet pikčiausia, kad 
jos tai visai nedomino. Ji tikriausiai tylomis vertė 
man visą kaltę už tai, ko jai neteko patirti. Kai jauti 
karčią neapykantą, nebelieka vietos meilei. 

Lundbergas pakilo ir nuėjo įsipilti dar viskio. Pa- 
stebėjęs, kad Peteris savo stiklo taip ir neištuštino, 
vėl atsisėdo. 

— Metai bėgo, - tęsė toliau. - Ingrida niekada 
neužsiminė apie skyrybas, o man irgi tiko, kad ji 
nekeldama reikalavimų rūpinasi namais ir aplinka. 
Tačiau vienąkart suskambo telefonas ir man pranešė, 
kad ji guli reanimacijos skyriuje. Po savaitės mirė. 
ratu. 

— Pats nustebau dėl savo reakcijos. Porą dienų 
gulėjau lovoje ir verkiau. Net neįsivaizdavau, kad ji 
man tiek daug reiškė, kad taip jos ilgėsiuosi. Praėjo 
ne vienas mėnuo, kol vėl šiaip ne taip grįžau į gy- 
venimą. 

Kurį laiką jie tylėjo. Lundbergas atsistojo ir nuėjo 
prie vestuvinės nuotraukos. 

— Pasakysiu tau dar kai ką. 

Ar sakė nuotraukai, ar Peteriui, sunku buvo su- 
prasti. 

— Iš pagarbos jai daugiau niekada rimtai nežiū- 
rėjau į kitą moterį. 

Peteris pakėlė akis į jo nugarą. Troško surasti 
paguodžiančius žodžius ar pats papasakoti ką nors 
nuoširdaus, kad išlaikytų atvirumo pusiausvyrą, bet 

galva buvo lyg iššluota. Jis niekada nebuvo žodžio 
meistras. 

— Turi nuostabų namą, - tesugebėjo išstenėti. 

Lundbergas apsidairęs patraukė pečiais ir atsi- 
sukęs tarė: 

— Ką tik šovė į galvą, kad tvarkytoja kaip tik šian- 
dien tvarkė namus. Būtų įdomu paklausti, ar ji nieko 
nepastebėjo. 

Susiradęs piniginę ištraukė vizitinę kortelę. Kitoje 
jos pusėje buvo ranka parašytas telefono numeris. 
Paėmęs į rankas bevielį telefoną surinko numerį. 

- Ar čia Katerina? - paklausė po minutėlės. 

Tyla. 

- Mano vardas Ulofas Lundbergas. Katerina man 
davė šį numerį, kad prireikus galėčiau paskambinti 

Vėl tyla. 

— Taip, ačiū. 

Perkreipęs veidą išmaukė viskį. 

— Labas, čia Ulofas Lundbergas iš Saltšio Duv- 
neso. Norėčiau užduoti porą klausimų asmeniškai. 
Kur tu gyveni“ 

Peteris iš Lundbergo veido išraiškos suprato, kad 
toji Katerina išsigando, ir tai jo, tiesą sakant, nė kiek 
nestebino. 

- Nusiramink. Būsime maždaug po pusvalandžio. 

- Tikiuosi, turi vairuotojo pažymėjimą. Nenorė- 
čiau dabar vairuoti. 


Po penkių minučių Peteris sėdėjo prie juodojo 
Lundbergo audi kvatro vairo. Atsargiai išvairavo iš 

plataus garažo. Spėjo pastebėti, kad mašina garaže 
stovėjo tikriausiai šalia jaguaro. Tuo tarpu Lundber- 
gas suvaikščiojo į tualetą. Laukujės durys prasivėrė ir 
vyras, įjungęs signalizaciją, klestelėjo šalia Peterio. 

- Spausk kiek įmanoma greičiau, - tarė ir prisi- 
segė saugos diržą. 

Peteriui maudė pilvą. Ir garaže jautėsi nekaip, 
niekaip negalėjo tamsoje pataikyti į rakto skylutę. 
Kol stovėjo ir krapštėsi prie mašinos, staiga pasidarė 
negera. 

Gal tik tamsa išgąsdino jį, bet buvo beveik tikras... 

Garaže jis buvo ne vienas. 

Prireikė beveik keturiasdešimt penkių minučių, 
kol nuvažiavo trisdešimt kilometrų iki Hiuvudstos. 
Ne dėl to, kad automobilis būtų buvęs prastas. Pete- 
rio neapleido negeras jausmas. Tik įsėdęs į mašiną 
iškart užrakino duris ir įjungęs šviesas apsidairė po 
garažą. Puikiai suprato, kad jei nebūtų taip baimi- 
nęsis, būtų atidžiau ir ilgiau patyrinėjęs. 

Reikėjo bent Lundbergą pasiųsti, kad nuodug- 
niau pasidairytų. 

Be to, jis jaudinosi, nes ilgokai nesėdėjo prie vairo. 


Katerina buvo įsikūrusi daugiaaukščių rajone, 
kur vienas namas nesiskyrė nuo kito lyg juos kas 
būtų padauginęs iš šimto ar daugiau. Mašiną paliko 
kiek atokiau įrengtoje aikštelėje ir ilgokai ieškojo 
reikiamo numerio. 

Laukujės durys stovėjo praviros. Laiptinė, kaip 
ir buvo galima tikėtis, apleista ir purvina. Sienos 
apipaišytos arba taip prastai nuvalytos, kad kėlė dar 
purvinesnį įspūdį. 

Lundbergas sustojo prie durų antrame aukšte, ties 
Radkovičių pavarde. Šalimais ranka rašytas užrašas 
skelbė, kad buto savininkai nepageidauja reklaminių 
leidinių. 

Lundbergas paspaudė skambutį. Durys atsida- 
rė vos spėjus nuleisti ranką. Grandinėlė leido jas 
praverti maždaug dešimt centimetrų ir Lundbergas 
linktelėjo į šalį, kad galėtų žvilgtelėti pro plyšį. 

- Čia Ulofas Lundbergas. Ieškau Katerinos. 

Durys užsivėrė, bet po sekundės vėl atsidarė. 

- Įeik. 

Vidun juos pakvietė septyniasdešimtmetė mo- 
teris. 

- Palauk, tuoj ją pakviesiu, - tarė darkyta švedų 
kalba. 

Prieškambaris, kuriame laukė, nebuvo itin didelis — 
du žieminėmis striukėmis apsivilkę vyrai vos tilpo. 

Langų nesimatė. 

Peteris bandė nurimti ir susikaupti. 

Tarpduryje pasirodė tamsiaplaukė trisdešimtme- 
tė. Ji atrodė išsigandusi. 

- Atsiprašau, kad mes čia taip įsiveržėme. Norėjau 
užduoti porą klausimų, - pradėjo aiškinti vyras. 

Moteris nė neketino jų kviesti į vidų ir Peteris 
pajuto, kaip pamažėle ima daužytis širdis. 

- Ką gi, nieko tokio, - atsakė ji. 

Lundbergas perkėlė svorį ant kitos kojos. 

— Nenoriu tavęs niekuo kaltinti, bet pastebėjau, 
kad šiandien namuose kažkieno būta. 

— Taip, buvau šiandien, - atsakė moteris kiek su- 
glumusi. - Juk ateinu kiekvieną pirmadienį. 

Peteris pastebėjo, kad net Lundbergui prieškam- 
baryje pasidarė per ankšta. 

— Ar negalėtumėme minutėlei užeiti? - paklausė 
suirzęs. 

Moteris padvejojo ir apsisukusi nuėjo vidun. 

Lundbergas nusekė iš paskos. Peteris pasilenkęs 
nusiavė batus. 

Jie įėjo į svetainę. Dar viena moteris sėdėjo ant 
vienos iš kampu sustumtų sofų ir žiūrėjo televizorių. 
Tuoj pašoko ir tyliai pasisveikinusi dingo iš kam- 
bario. 

Svetainėje buvo du langai, vienos durys vedė į 
balkoną. Peteris atsisėdo ant kėdės prie balkono 
durų, o Lundbergas su moterimi įsitaisė ant sofos. 
Peteris pastebėjo, kad atitirpę Lundbergo batai pa- 
liko ant grindų šlapias dėmes. 

- Ar dar kas nors, be tavęs, buvo šiandien? 

Lundbergas pasilenkė priekin alkūnėmis pasirė- 
męs į kelius. 

— Ne, tvarkiausi viena. 

— Gal ką matei sodelyje ar kur kitur? 

— Ne, - nutęsė moteris. 

— Gal išėjai trumpam iš namo neįjungusi signa- 
lizacijos? 

Atrodė, kad ji stengiasi prisiminti. Priėjusi išjun- 
gė televizorių ir stovėdama papurtė galvą. 

— Kas atsitiko? Ar ką pavogė? 

Nelaukdama atsakymo tęsė: 

- Prisiekiu, kad niekada gyvenime... Turiu gal- 
voje, aš niekada nieko nesu paėmusi. Niekada. Aš 
ne tokia! 

Atrodė, kad ji tuoj pravirks. 

— Aš tavęs ir neįtarinėju, - ramino Lundber- 
gas. - Tik norėjau sužinoti, ar nematei prie namo 
kito žmogaus. 

Nusišluosčiusi smiliumi paakius, ji vėl įsitaisė ant 
sofos. 

Lundbergas atsiduso. Sumušęs delnais per kelius 
atsistojo. Patylėjęs tarė: 

— Namie radome pėdų atspaudus. Tu tikrai mums 
labai padėtum, jei galėtumėme žvilgtelėti į tavo pė- 
das. Turiu galvoje, galėtume iki galo įsitikinti, kad 
tai tikrai ne tavo pėdsakai. 

Katerina dar labiau sutriko. Peteris bandė žvilgs- 
niu pasakyti Lundbergui, kad tai visiškai nebūtina. 
Jis tvirtai žinojo, kad ši moteris tikrai ne tas velnias. 
Ji mažiausiai trisdešimčia centimetrų žemesnė ir ne 
nėščia. Katerina jau stovėjo basa, be kojinių. Peteris 
mąstė, kiek laiko prireiks, kol ji atsigaus po tokio 
tardymo. 

Jis droviai nukreipė akis į lubas. 

— Dėkoju, - tarė Lundbergas įsitikinęs, kad Ka- 
terina turi visus kojų pirštus. 

- Jei kartais šautų į galvą, kaip kažkas neišjungęs 
signalizacijos galėjo patekti į namus, būčiau dėkin- 
gas, jei paskambintum. Namo ar į mobilųjį. Juk turi 
visus numerius? 

Katerina linktelėjo. 


Po poros minučių jie vėl sėdėjo mašinoje. 
- Jei ji meluoja, tai daugiau niekuo gyvenime ne- 
galėsiu pasitikėti, - nutraukė tylą Lundbergas. 

Suskambo mobilusis. Atsiliepęs išgirdo, kas 
skambina, ir paspaudė garsiakalbio mygtuką. Po 
automobilį pasklido Katerinos balsas. 

- Taigi. Prisiminiau vieną dalyką. Atidariusi langą 
vėdinau patalynę ir netyčia išsprūdo pagalvė. Išėjau 
jos parsinešti ir turėjau apeiti iki kitos namo pusės. 
Turbūt tada palikau duris minutėlę praviras, bet, 
galiu prisiekti, užvalkalas tikrai nesusitepė! 

Vyrai susižvalgė. Lundbergas padėkojo Katerinai 
ir baigė pokalbį. 

— Ką gi, be galo malonu girdėti, kad žmonės vis 
dar nevaikšto kiaurai sienas, - tarė jis. - Beje, kur 
tu gyveni? 

— Osio gatvėje, - atsakė Peteris. - O mano pavar- 
dė iš tikrųjų Brulinas. 

- Ar tavo pavardė nesusijusi su futbolu? - pa- 
klausė šypsodamas. - Kuriame Osio gatvės gale gy- 
veni“ 

— Beveik ties sankryža su Gioto gatve. 

- Tai gal nuvežtum mane iki „Malmen“ viešbučio 
Medborgaro aikštėje? Neturiu nė mažiausio noro 
nakvoti namie. 

Teisingas sprendimas, pamanė Peteris. 


Kitą dieną pabudo kaip visada anksti. Priprato 
vakarais prieš miegą gerti imovaną - migdomuo- 
sius. Jų išrašė gydytojas iš Sioderio ligoninės, kai 
aiškindamas žemės vyriausybės biudžeto politikos 
vingius padarė pertraukėlę tarp sudėtingai suregztų 
sakinių. Tabletės veikdavo tik porą trejetą valandų, 
bet miegas dažniausiai būdavo gilus ir besapnis. 

Keldavosi senu įpročiu apie penktą ryto ir sė- 
dėdamas prie virtuvės stalo laukdavo aušros. Šįryt 
lengvai sekėsi negalvoti apie finansinius rūpesčius. 
Vakar vakare prieš užmigdamas priėmė du sprendi- 
mus. Pirmiausia paskambins seseriai, paskui nueis 
į kirpyklą. 

Pažvelgė į aksominę dėželę, gulinčią ant klijuo- 
te dengto stalo, bet nusprendė prieš atidarydamas 
suvalgyti sumuštinį. Tiesą sakant, niekada rytais 
neturėjo apetito. 

Valgydamas susirado Lundbergo plastmasinį 
maišelį ir ištraukė rožinius vokus. Kvepalų tvaikas 
taip anksti rytą pykino, bet ir kitu paros metu būtų 
nepakeliamas. Perskaitė laiškus. 

Vakar Lundbergui pasakojant apie savo neramius 
meilės reikalus Peteriui dingtelėjo, kad jų ieškomo- 
ji galėtų būti kokia atstumta meilužė iš ankstesnių 
laikų. Tik va laiškuose kalba ėjo apie ateitį. Net tarp 
eilučių niekur nekalbama apie meilės nuotykį. Pe- 
teris vis tiek nusprendė sužinoti, ar Lundbergas ne- 
prisimena kokios tinkamos kandidatės. 

Tuomet išstudijavo laikraščio skiautėje pranešimą 
apie mirtį. Agnieta ir Biorjė. Kerstina. Kas ji per vie- 
na? Paėmęs rašiklį užfiksavo ant „Dagens Nyheter'“? 
sporto dalies galvon šovusius klausimus. 

Sukramtytas sumuštinis saugiai gulėjo pilve, taigi 
pritraukė arčiau aksominę dėželę. Atsargiai pravėrė 
dangtelį. Nieko neužuodė. Gal nuo kvepalų tvaiko 
atbuko uoslė? 

Kojos pirštas buvo maždaug trijų centimetrų ilgio 
su raudonai lakuotu nagu. Paviršius ties pjūvio vieta 
atrodė nelygus ir nuo sukrešėjusio kraujo parudavęs. 
Kyšojo galiukas sudžiūvusios odos. Regis, greičiau 
buvo nupjautas pjūklu nei nukirstas kirviu. Pasi- 
baisėjęs galvojo, kiek laiko tai truko ir koks žmogus 
galėjo tai padaryti. 


Po valandos surinko sesers darbo numerį. Sekre- 
torė paprašė minutėlę palaukti, bet netrukus išgirdo 
balsą: 

— Taip, Eva klauso. 

- Sveika! Čia Peteris. Ar netrukdau? 

Iš pradžių tyla, paskui išgirdo, kad ji apsidžiaugė: 


* „Dagens Nyheter“ - švediškas dienraštis „Dienos naujienos“. 

- Sveikas! Kur buvai dingęs? Šimtą kartų skambi- 
nau pastaraisiais mėnesiais. Prieš Kalėdas jau norėjau 
paskelbti policijoje apie dingusįjį be žinios. Kaip išpro- 
tėjusi bandžiau prisiskambinti į namus ar į darbą. 

- Pastaruoju metu daug įvykių, - atsakė ir nu- 
kreipė kalbą klausimais, kaip sekasi kitiems šeimos 
nariams. 

Porą minučių mandagiai pakalbėjęs nusprendė 
eiti tiesiai prie reikalo: 

- Svarstau, gal galėtum man padėti. Draugas pa- 
prašė pagalbos ir tu gali atsakyti į mano klausimą. Jei 
turi kojos pirštą ar ką panašaus, ar galima laborato- 
rijoje nustatyti, kokiam žmogui jis priklauso? 

Tyla truko tik tris sekundes. 

- Kojos pirštą ar ką panašaus! Peteri! Kokia vel- 
niava užsiiminėji? - paklausė sesuo sukrėsta. 

- Čia ne man reikia. Draugeliui svarbu žinoti, - 
pasiteisino nemeluodamas. 

- Kaip gi, žinoma, - netikėdama atsiduso ji. Jis 
suprato, kad paskutinės į jį dėtos viltys negrįžtamai 
subliuško. 

- Ar gali man padėti? Tai yra jam? 

- Klausimas tik hipotetinis, o galbūt turi kojos 
pirštą ar ką panašaus, ką galėtum atsiųsti į laborato- 
riją? Esu tikra, kad galėčiau nustatyti kraujo grupę ir 
DNR profilį, galbūt net lytį. Bet norint rasti ieškomą 
asmenį reikia priėjimo prie duomenų bazės. Gali ieš- 
koti, pavyzdžiui, policijos pamestų daiktų skyriuje. 

Jis nusišypsojo. Kaip visada, ji žodžių kišenėje 
neieško. Žinojo, kad jam padės. Eva per daug smalsi, 
kad atsisakytų. 

— Pirštą gausi greituoju paštu jau rytoj. Pasiųsiu 
registruotą siuntinį. 

Sesuo atsiduso. 

— Kad ir ką darytum, Peteri, būk atsargus. Nie- 
kada gerai nesupratau, kuo iš tikrųjų užsiimi. Ir būk 
geras, palik blanko skiltį „papildomos nuorodos“ 
tuščią! 

Po pietų Peteris žygiavo į Lundbergo biurą. Už- 
kopė laiptais. Kitąkart galbūt pabandys važiuoti 
liftu. 


Mergina priimamajame kalbėjo telefonu, bet jį 
išvydusi paprašė minutėlę palaukti. 

- Atleiskite dėl mano vakarykščio elgesio, aš ne- 
žinojau... Maniau... 

Jis mostelėjo ranka. 

— Nieko baisaus. Ar jis biure? - paklausė. 

- Žinoma, prašom į vidų. Jis jūsų laukia. Tarp 
kitko, mano vardas - Lota. 

Ji tęsė pokalbį telefonu, ir Peteris pabeldė į Lund- 
bergo duris. 

— Eikite tiesiai vidun, - patarė Lota, pridengusi 
ragelį ranka. 

Jis sekundę abejojo, bet paskui nuspaudė durų 
rankeną ir pravėrė duris. 

Lundbergas irgi kalbėjo telefonu, bet Peteris iš- 
girdo, kaip jis baigia pokalbį. Įžengęs užvėrė duris. 

Baltos žaliuzės dengė stiklines pertvaras. Lundbergas 
padėjo ragelį. 

— Nėra prasmės pasibeldus laukti atsakymo. Šis 
kambarys puikiai izoliuotas nuo garso - gali bombą 
viduje sprogdinti, o koridoriuje nieko negirdės. Vel- 
niai žino, kaip jie šitaip sugebėjo įrengti. Tarp kito, 
tave gražiai apkirpo. 

Peteris susidrovėjęs perbraukė ranka per plaukus 
ir įsispitrijo į lempą palubėje. 

— Ačiū už vakar dieną, - tęsė Lundbergas. - Ma- 
lonu, kai bėdoje nelieki vienas. 

Peteris suprato, kad jį iš tikrųjų pagyrė. Turbūt ne 
kiekvienam tekdavo tokia garbė. Ulofui Lundbergui 
jo reikėjo. Svarstė, katram iš jųdviejų šis jausmas 
buvo labiau neįprastas. 

— Ar gavai šiandien kokį siuntinėlį paštu? - pa- 
klausė Peteris. 

— Ne, laimei, nieko. Nė jokio nagelio, - atsakė 
šypsodamas Ulofas. 

Šiandien jis pastebimai ramesnis, pagalvojo Pe- 
teris, ir tęsė: 

— Kojos pirštas keliauja registruotame laiške į la- 
boratoriją Geteborge. Pažiūrėsime, kas iš to išeis. Be 
to, norėčiau užduoti keletą klausimų. 

Iš kišenės ištraukė išplėštą laikraščio lapą. 

Lundbergas atrodė sužavėtas. 

- Laboratorija Geteborge. Čia tai bent. Matau, 
kad rimtai dirbi. 

Peteris ne visai suprato, ar ši pastaba ne ironiška. 
Tikriausiai ne. Atsisėdo ant kėdės prie durų. 

— Vakar, kai pasakojai apie savo... meilės istori- 
jas, dingtelėjo, kad ji galbūt viena iš tavo buvusių 
meilių. 

- Ką gi, tada tektų vargti su ilgu sąrašu. Aš visų 
net neprisimenu. 

Peteris nuleido akis - savo meilės ryšius jis galė- 
jo suskaičiuoti ant dviejų rankos pirštų. Keista, kad 
Lundbergas darbe visai kitoks nei namie. O gal jis 
namie kitoks? 

Peteris tęsė: 

— Ar neprisimeni nė vienos, kuri buvo keistoka 
ar kurią palikai susikivirčijęs. 

- Ne, nė viena šiuo metu neateina į galvą. Susi- 
kivirčijęs. Šio žodžio ilgai negirdėjau. Ar jis ne tar- 
miškas? 

Peteris patraukė pečiais. Suprato, kad Lundbergas 
nieko apie jį nežino, o jis pažinojo Lundbergą iki 
panagių, ligi pat jo trumpikių. 

— Kas ta Kerstina, jos vardą radau pranešime apie 
tavo Žmonos mirtį. 

Jis bandė grįžti prie temos. Neturėjo noro atsaki- 
nėti į klausimus, kurie galėjo kilti Lundbergo galvoje. 
Jam pavyko. Lundbergas sunėrė rankas už sprando 
ir atsilošė kėdėje. 

- Ingridos vyriausioji sesuo. Ji iš Suomijos ir, tiesą 
sakant, nėra jos tikra sesuo. Jų šeima priglaudė ją 
per karą, keletą metų prieš gimstant Ingridai. Po 
karo sužinojo, kad tėvas žuvęs, o motina niekada 
taip ir neatsirado, taigi Kerstina liko pas juos gy- 
venti. Jie elgėsi su ja kaip su tikra dukterimi. Beje, 
nėra reikalo jos įtarinėti. Ji - lesbietė. Kai homo- 

seksualioms poroms oficialiai buvo leista susituokti, 
ji viena pirmųjų pasinaudojo šia teise. Mes visada 
gerai sutarėme, ji šauni mergina. Gali ją išbraukti iš 
įtariamųjų sąrašo. 

Čia Peterio sąrašas ir pasibaigė. Neaiškus skaičius 
pusiau užmirštų meilužių ir homoseksuali svainė 
nerodė jokios aiškesnės krypties, o jis neturėjo naujų 
pasiūlymų. Nenorėjo apie tai kalbėti su Lundbergu, 
todėl atsistojo ir apsimetė užsiėmęs. 

Durys prasivėrė. Kambaryje pasirodė milžiniška 
raudonų rožių puokštė. 

— Puokštę pristatė iš Liovsteto gėlių parduotu- 
vės. Jie nežino, kas siuntėjas, - pasakė Lota, apsupta 
gėlių. 

— Padėk ant grindų, - tarė Lundbergas ir atsi- 
stojo. 

Pamatė mažą vokelį. Ištraukęs perskaitė atviruką 
ir padavė Peteriui. 

Tas pats raitytas raštas. 

Greitai nebereikės laukti. Kare ir meilėje viskas 
leidžiama. 


Liovstedo gėlių parduotuvė buvo už kelių kvarta- 
lų. Peteris skubėjo. Lauke prasidėjo atlydys ir einant 
per tirpstantį sniegą sudrėko kojos. 

Priešais kasą stovėjo du pirkėjai. Jis kantriai laukė. 
Pasirodė dar vienas pardavėjas ir Peteris pirmąkart 
gyvenime lindo be eilės. Antrasis pirkėjas kritiškai 
nužvelgė jį, bet elgėsi taip, kaip ir pats Peteris tokio- 
se situacijose elgdavosi, - metė įsiutusį smerkiantį 
žvilgsnį, bet nedrįso nieko sakyti. 

- Jūs ką tik pasiuntėte į Karlavegen gatvę Ulofui 
Lundbergui didžiausią puokštę raudonų rožių. Gal 
galėtumėte pasakyti, kas jas užsakė? - paklausė jis. 

Pardavėjas kvailai išsišiepė: 

— Negi tikrai norite sužinoti? 

- Taip, tai labai svarbu, - bandė įtikinti Peteris. 

— Mūsų pirkėjai laiko savo paslaptis sau, o mes jų 
neišplepam pirmam pasitaikiusiam, - atsakė parda- 
vėjas šypsodamas. 

Peteris apčiuopė vidinėje kišenėje piniginę ir 
ištraukė savo seną autobuso vairuotojo pažymė- 
jimą. Pamojavo juo prieš vyro nosį ir vėl įsikišo į 
kišenę. 

— Mano pavardė - Peras Vilanderis, aš iš policijos. 
Dabar man ypač reikia jūsų pagalbos. 

Pardavėjo šypsena dingo. 

— Savaime suprantama, - tarė jis ir ištraukė už 
prekystalio esantį segtuvą. 

- Jūs sakėte rožės, minutėlę, tuoj pažiūrėsiu. Šian- 
dien rytą užsakė didelę puokštę. 

Jis vartė segtuvo lapus. 

- Štai... Ulofas Lundbergas. Štai čia pažymėta. 
Matau, kad užsakyta pusę dešimtos, bet pristatyti 
turėjome lygiai pirmą valandą. 

Peteris pasuko į save segtuvą, kad galėtų skaityti. 
Užsakovo vardas nebuvo užrašytas. 

— Gal prisimenate, kaip tas žmogus atrodė? 

- Taip, iš tiesų, prisimenu puikiai. 

Atrodė, kad pardavėjas staiga susidrovėjo. 

— Atvirai kalbant, iš pradžių maniau, kad juokau- 
ja. Ta moteris visą laiką dėvėjo akinius nuo saulės, 

nors šiuo metų laiku tai neįprasta. Ji buvo tamsia- 
plaukė, beveik visiškai juodais plaukais, kurie, tiesą 
sakant, atrodė nenatūraliai. Supraskite, buvau jau- 
nystėje kirpėju. Ugis maždaug metras septyniasde- 
šimt. Ji neužsičiaupdama kalbėjo, negalėjau įterpti 
nė žodelio. 

Žinau, koks tai jausmas, pagalvojo Peteris. 

— Ar prisimenate, ką ji kalbėjo? - paklausė jis. 

— Tikrai ne viską. Pasakojo apie savo vyrą, kad 
jam visos tos rožės. Paminėjo dar, kad skauda nuga- 
rą, o vėliau, turiu prisipažinti, beveik nebesiklausiau 
jos plepėjimo. Buvau užsiėmęs puokštės kompona- 
vimu. Ji būtinai norėjo gėles išrinkti pati. 

- Arjūs tikras, kad ji niekur nepaliko savo vardo? 

— Taip, dėl kažkokios priežasties ji nenorėjo jo už- 
rašyti. Kadangi tai nėra neįprasta, aš ir nereikalavau. 
Juk vardą pažymime paties pirkėjo labui. Jei puokštė 
kartais nepasiektų tikslo ar adresas būtų netikslus, 
juk kvitas visada yra pirkėjo garantija. 

— Ar nematėte, į kurią pusę ji patraukė išėjusi iš 
parduotuvės? 

— Ne. Regis, tada kaip tik paskambino, nes nepri- 
simenu, kad būčiau matęs ją išeinant. 

Peteris dėl visa ko apsižvalgė. Parduotuvė tuščia, 
be pirkėjų. 

— Beje, kai mokėjo, o mokėjo ji grynaisiais, ant 
prekystalio iškrito vizitinė kortelė. Vienos galerijos 
senamiestyje. Prisimenu, ji pabrėžė, kad ten parduo- 
dami puikūs paveikslai. 

- Gal prisimenate, kaip galerija vadinasi? - vylėsi 
Peteris. 

— Kažkas panašaus į light ar sound*. Deja, tiksliai 
nepamenu. Bet kuriuo atveju, kažkas angliško. 

— Gal galėčiau pavartyti geltonuosius puslapius? — 
paklausė Peteris. 
vadinimus. 

— Štai ir radome, - tarė vyras. - Galerija „Easy 
Light“. Svartmano gatvė. Ta pati! 

Peteris paėmė nuo prekystalio parduotuvės viziti- 
nę kortelę ir padėkojęs ėjo durų link, kai pardavėjas 
jį pašaukė. 

— Prisiminiau, pastebėjau dar vieną dalyką. Ji šlu- 
bavo. Galbūt dėl to, kad buvo nėščia. 

— Galbūt, - atsakė Peteris ir pagalvojo: o gal ir dėl 
to, kad nusipjovė kojos pirštą... 


Kelionė metro nuo Technikos universiteto iki 
senamiesčio truko aštuonias minutes. Kiek paėjėjęs 
Kokbrinken gatve, perėjo Didžiąją aikštę ir įsuko į 
Svartmano gatvę. Nesunkiai rado, ko ieškojęs. Virš 
namo kabėjo akis rėžianti rožinė iškaba su galerijos 
pavadinimu. Jis niūriai pagalvojo, ar jau nebelikę 
taisyklių, reglamentuojančių iškabų išvaizdą sena- 
miestyje. 

Vien pažvelgęs pro langą suprato, kad jo ir tos vel- 
nio skoniai skiriasi. O velnio ir Lundbergo dar labiau. 
Atidaręs duris įėjo vidun. Visuose paveiksluose matyti 
gėlių motyvas, visi nutapyti to paties menininko. Bent 


? light - anglų k. šviesa. 
sound - anglų k. garsas. 

jaujam taip atrodė. Vyraujanti rausva spalva išplėtota 
iki pagrindinės temos, o kiekviename ryškiame pa- 
veiksle pavaizduotos įvairiausių formų rožės. 

- Laba diena, ar galiu jums kuo pasitarnauti? 

Moteris prie stalo buvo maždaug šešiasdešimties. 
Aukšta ir liekna. Peterio galvoje šmėstelėjo, kad ji 
atrodo įdomiai. 

— Galbūt taip, - atsakė jis. - Norėčiau užduoti keis- 
tą klausimą. Žinote, praradau ryšį su viena sena klasės 
drauge - nebeturiu nei adreso, nei telefono numerio. 
Dabar organizuoju klasės susitikimą ir išgirdau, kad 
tą mūsų klasės draugę vakar matė jūsų galerijoje. Jūs 
paskutinė mano viltis ją surasti - gal ją pažįstate? 

Meluoti sekėsi puikiai. Jam dingtelėjo, kad tik- 
riausiai darė malonesnį įspūdį meluodamas nei sa- 
kydamas tiesą. 

— Koks tos moters vardas? 

- Štai čia ir visa bėda, - stengėsi atsakyti lyg dro- 
vėtųsi. - Niekas nežino, kokia jos pavardė, kai ištekė- 
jo, o vardą pastaraisiais metais ji irgi, matyt, pakeitė. 
Anksčiau ji buvo Eva Vilander. 

— O kaip ji atrodo, ar žinote, - paklausė galeri- 
jos savininkė tokiu balsu, kad neliko abejonės, jog 
ji mieliau leidžia laiką su klientais, kurie planuoja 
pirkti paveikslus. 

- Ji maždaug metro septyniasdešimties, juodais 
sulig ausimis kirptais plaukais. Ją pas jus matęs žmo- 
gus minėjo, kad ji laukiasi. 

Galerininkė pakėlė antakius. 

- Jums pasisekė. Šitaip atrodanti moteris šiandien 
čia buvo ir nupirko aną paveikslą. 

Ranka parodė į pasibaisėtiną teplionę su akį rė- 
žiančiomis rožėmis. 

— Ji norėjo šiandien ketvirtą valandą ateiti pasi- 
imti paveikslo. 

Peterio širdis apsivertė krūtinėje. 

— Ar kartais nežinote jos vardo? 

- Deja, ne. Ji mokėjo grynaisiais. 

Kilo noras dingti iš čia. Kuo greičiau. Atgal į 
Svartmano gatvę. 

— Nuo koją pasveikinti? - šūktelėjo moteris prieš 
užsitrenkiant durims. 

— Nereikia. 

Pro durų plyšį jis įkišo galvą. 

— Grįšiu apie keturias ir nustebinsiu ją. 


Laikrodis ant Didžiosios bažnyčios rodė dvide- 
šimt po dviejų. Grįždamas vėl perėjo aikštę ir užsuko 
į Didžiosios aikštės kavinę. 

Kaip dabar elgtis? Pulti, sulaikyti ir pristatyti į po- 
liciją? Nueiti ir griežtai įspėti, kad baigtų terorizuoti 
Ulofą Lundbergą? Paslapčiomis sekti, kad sužinotų, 
kur gyvena, o tada paskambinti Lundbergui? Pasi- 
rinko pastarąjį variantą. Nebuvo tikras, kad pakeltų 
akistatą su ja. 

Jis nervinosi. Kava atrodė neskani, alkio nejautė, 
nors po rytinio sumuštinio nieko burnoje netu- 
rėjo. 

Minučių rodyklė ant bažnyčios laikrodžio judėjo 
lėčiau nei paprastai. Kai ji rodė be penkiolikos tris, 
jis nebeiškentė. Sumokėjęs už kavą išėjo į Didžiąją 
aikštę. 


Saulė nusileido už namų, ir atvirą aikštę apgaubė 
sutemos. Jis ėjo link galerijos. Visąlaik dairėsi į šalis. 
Tikrai nepakeltų, jei jį užkluptų iš nugaros. 

Maždaug dešimt metrų nuo galerijos pamatė tar- 
puvartę. Nuėjo ten ir laukė. Jam pasidarė šalta. Kojos 
buvo šlapios, o lauke vėl paspaudė šaltukas. 

Prakeikimas, kad niekada su savimi nesinešioja 
laikrodžio. 

Prastovėjęs amžinybę nušliaužė dvidešimt metrų 
iki Didžiosios aikštės, kol išvydo bažnyčios laikrodį. 
Buvo tik pusė keturių. Vėl grįžo ir laukė toliau. 

Niekas nevyko. 

Kartais praeidavo koks žmogus pro vartus. Nepa- 
nepavojingas. Peteriui buvo šalta ir jis drebėjo. Tai, 
be abejonės, einantiesiems pro šalį turėjo atrodyti 
keistai. 

Per tą laiką joks lankytojas neužsuko į galeriją. 
Keletas žmonių sustoję pažvelgė pro langą, bet iš- 
kart toliau nuskubėjo gatve. Jis jiems nepriekaišta- 
vo. Kiekvieną kartą, kai artindavosi paltą vilkinti 
moteris, smarkiau suspurdėdavo širdis. Bet kiek- 
vieną kartą jos sparčiais žingsniais praeidavo pro 
šalį. 

Jau turėtų būti po keturių. Kojų pirštų nebejautė. 
Greitai neberūpės jokie pinigai. 

Jauna mergina su kuprine ėjo pro šalį. 

- Atsiprašau, ar nepasakysite, kiek dabar valandų? 

— Dieve mano, na ir išgąsdinote, - tarė ji. - Visai 
jūsų nemačiau. 

Nieko neįprasto, pagalvojo Peteris. 

— Be dvidešimt penkios. 

Ji dingo vartuose. 

Jis nebeiškentė. Priėjęs prie galerijos metė žvilgs- 
nį vidun ir įėjo. 

- Štai irjūs, - nusišypsojo moteris. - Sunku patikė- 
ti! Vos jums išėjus, po poros minučių ji kaip tik atėjo 
pasiimti paveikslo. Papasakojau, kokiu reikalu jos ieš- 
kojote, ir ji labai apsidžiaugė. Pasakė, kad artimiausiu 
metu užmegs su jumis ryšį. Jūsų numerį ji turinti. 

Per sekundę į jį plūstelėjo karščio banga. Per 
pastarąsias trisdešimt valandų Peteris pirmą kartą 
pajuto, kad širdis ima plakti greičiau. 

Nieko nesakęs išėjo į gatvę ir automatiškai judėjo 
link metro. Ties kiekvienu gatvės kampu baiminosi 
ją sutikti. Regėjimo laukas vėl susiaurėjo, nubedė 
žvilgsnį žemyn, kad kur neužkliūtų. Ji puikiausiai 
galėjo prisiartinus iš šono jį užklupti. 

Peteris stovėjo ant perono. Atvažiavo traukinys iš 
Sluso. Tokios būsenos neįmanoma važiuoti metro. Jį 
gali apimti tamsos baimė. Reikia namo. 

Į peroną įriedėjo kitas metro traukinys. Matė įli- 
pančius ir išlipančius žmones. Traukiniui pajudėjus 
pamatė ją prie pat durų. Pamojavo jam. 

Po sekundės ji nuvažiavo. 

Peteris nubėgo laiptais žemyn ir įsuko į įėjimą, 
vedantį į malūnsparnių nusileidimo aikštelę. Vos 
spėjęs išbėgti į krantinę susivėmė. 

Keliaudamas namo nebejautė šalčio. Buvo ne- 
žmoniškai pavargęs - jam norėjosi kuo greičiau grįž- 


ti namo ir griūti į lovą. 

Nuovargis buvo toks stiprus, lyg būtų išgėręs 
greitai veikiančių migdomųjų. Lyg kūnas pats būtų 
pagaminęs tuos migdomuosius, kad apsaugotų jį nuo 
šio siaubo. 


Prie laukujų durų surinko teisingą saugos kodą. 
Verdamas duris pastebėjo, kad jos neužrakintos. 
Tarp durų ir slenksčio įspraustas akmuo trukdė jas 
uždaryti. Jo pervargusios smegenys nesuprato įspėji- 
mo. Sukaupęs paskutines jėgas užlipo laiptais į viršų. 
Apie liftą negalėjo nė pagalvoti. 

Kažkas atremta į jo buto duris. Įvyniota į rudą 
popierių ir surišta plačia juostele. Ant popieriaus 
raudonu tušu užrašyta: 

Nuvežti Ulofui Lundbergui 

Tai buvo paveikslas. 


73 


10 


Kitą rytą pabudo po aštuonių dešimt. Naujas 
asmeninis rekordas. Vakar nenusirengęs atsigulė ir 
iškart užmigo. Net nespėjo išgerti migdomųjų. 

Pažadino telefono skambutis. Buvo sušalęs į ragą 
ir siaubingai peralkęs. Prisiminė, kad ilgiau kaip parą 
nieko neturėjo burnoje. 

Ištiesė ranką prie telefono. 

— Taip, klausau, čia Peteris. 

- Čia Ulofas. Kur buvai vakar dingęs? Visą vakarą 
skambinau, bet nieko neradau. 

Dabar suprato, kaip giliai miegojo. Nors buvo 
apsnūdęs, bandė kiek įmanoma išsamiau papasakoti 
vakarykščius įvykius. 

— Velniai griebtų, - tarė Lundbergas, kai Peteris 
nutilo. - Iš kur ta ragana gavo tavo adresą? Tikrai 
nemalonus reikalas. Puikiai Žinau, kaip jautiesi! 

Kurį laiką ragelyje buvo tylu, paskui Lundbergas 
tęsė: 

— Nesuprask manęs klaidingai, bet nuoširdžiai kvie- 
čiu kurį laiką pagyventi pas mane. Šiąnakt vėl pralei- 
dau viešbutyje. Po galais, nebedrįstu nakvoti namie. 

Peteris nieko neatsakė. Šiuo metu neturėjo nė 
menkiausio noro kur nors kraustytis. Net iki šal- 
dytuvo nueiti ir pasidaryti sumuštinį jam buvo per 
sudėtinga. O gyventi pas Lundbergą tai tas pats, kaip 
bėgant nuo vilko šokti ant meškos. 

— Pagalvosiu apie pasiūlymą, - atsakė. 

Vis dar buvo per daug pavargęs, kad jaustų baimę. 

— Po poros valandų užsuksiu pas tave į darbą. 

Baigė pokalbį. Nusirengęs drabužius Peteris pa- 
lindo po antklode ir per sekundę užmigo. 


Po valandos jį vėl prižadino telefonas. Skambino 
sesuo. 

— Labas rytas, Alai Kapone*. Kaip ir prašei, pa- 
sitarnavau tavo draugužiui. Tikra atgaiva ankstyvą 
rytą. Nežinau, kas tave labiausiai domina, bet šį tą 
sužinojome. Pirštas nupjautas maždaug prieš tris ar 
keturias dienas. Šitai išsiaiškino mano bendradar- 
bis, anksčiau dirbęs teismo medicinos srityje. Be to, 
jis nustatė, kad pirštas nupjautas paprastu rankiniu 
pjūkleliu. Telieka tikėtis, kad tai įvyko nuskausmi- 
nus. Pagal deguonies kiekį kraujyje galima spęsti, 
kad žmogus tuo metu buvo gyvas. Jo kraujo grupė 
nulinė, o rezus faktorius teigiamas. Tai ne pati daž- 
niausia kraujo grupė, bet ir ne tokia jau reta. Tas 
žmogus yra, be abejonės, moteris, tik neįmanoma 
nustatyti, kokio amžiaus. 

Jis atsisėdo lovoje ir dairėsi popieriaus su rašikliu. 


* Al Capone - Alfonso Capone (1899-1947) legendinis italų kilmės 
amerikiečių gangsteris. 


M 
Ui 


- Dar vienas dalykas. Šiuo metu tiriu antikūnus 
ir tiesiog dėl juoko rezultatus įvedžiau į kompiuterį. 
Paaiškėjo, kad tas žmogus priklauso trims šimtams 
dvylikai pacientų, kurie buvo bandomoji grupė ir 
sudarė mūsų tyrinėjimo bazę. Vos nenukritau nuo 
kėdės! Tikimybė, kad tavasis kojos pirštas priklau- 
sytų mūsų pacientui buvo viena iš dvidešimt šešių 
tūkstančių. Deja, iš to nieko gero, nes informacija 
apie bandomosios grupės narius įslaptinta. 

— Kaip tai įslaptinta? 

— Visi tiriamieji bandiniai buvo atsiųsti iš įvai- 
riausių šalies įstaigų, pradedant gydymo centrais ir 
baigiant psichiatrinėmis ligoninėmis. Mėginiai pa- 
imti devyniasdešimt šeštųjų kovą. Kadangi jie buvo 
imami be tiesioginio pacientų leidimo, jų duomenis 
užkodavo Infekcinių ligų kontrolės institutas. Iki 
du tūkstančiai dvyliktųjų tyrimų duomenys nebus 
publikuojami, tik paskui ruošiamasi parengti tyrimo 
apžvalgą ir patikrinti, ar pasitvirtino prognozuota 
paciento ligos eiga. 

Keletą sekundžių ji patylėjo. 

- Ei, ar neužmigai? 

Peteris visiškai išsibudino, tik smegenys negalėjo 
taip greitai sudoroti visos informacijos. 

— Ne, bet klausyk, - tarė jis. - Ar nepažįsti bent 
vieno žmogaus, kuris turėtų priėjimą prie tų paci- 
entų sąrašo? Kuris prireikus galėtų peržiūrėti duo- 
menis* 

— Ne, - atsakė Eva. - Čia ir visas sunkumas. In- 
formacija yra užkoduota ir neperskaitoma iki du 
tūkstančiai dvyliktųjų. 


- Taip, bet, - Peteris nenorėjo nusileisti. - Kas gi 
sukūrė kodą? 

Jis puikiausiai prisiminė slaptą kodavimo kalbą, 
kurią rado viename „Fantomen'* numeryje. 

— Kompiuteris. Kartą lankiausi kursuose, kur 
apie tai buvo kalbama. Tikriausiai jie norėjo, kad 
visi moksliniai darbuotojai susitaikytų su mintimi, 
kad nėra jokios galimybės iš anksto iššifruoti kodą. 
Jis keičiasi po kiekvieno vardo ir asmens kodo. Jie 
suskaičiavo, kad norint iššifruoti kodą prireiktų 
dvidešimt trejų metų. Jei sąraše būtų trys šimtai 
penkiasdešimt vardų ir tu dirbtum su jais po aš- 
tuonias valandas per dieną, tada darbuotumėmės 
iki... 

Ji akimirką skaičiavo. | 

— ...du tūkstančiai dvidešimtųjų. Taigi išeina, kad 
teks mokytis kantrybės. 

Peteris atsiduso. 

- Bet ar bentjau negalima matyti, iš kur mėginiai 
atkeliavo? 

— Taip, galima, - atsakė sesuo. - Šis sąrašas ne- 
įslaptintas, galiu jį atsiųsti kartu su kojos pirštu. 
Mielai juo atsikratyčiau. Dar vienas dalykas. Nepa- 
sakiau paties svarbiausio. Radau kraujyje bakteriją, 
kuri lotyniškai vadinasi treponema pallidum, todėl 
padariau dar porą papildomų tyrimų. Pagal bakterijų 
kiekį kraujyje galima daryti išvadą, kad tas asmuo 
jau seniai serga sifiliu. 

- Ką tai reiškia? - paklausė Peteris. 


* „Fantomen“ - populiarus Švedijoje komiksų žurnalas. 

Jis nebuvo venerinių ligų Žinovas. 

— Tai reiškia, kad didelė tikimybė, jog pacientas 
serga tretine sifilio stadija, o tai dabar Švedijoje 
labai retai pasitaiko. Užtenka gydymo antibiotikais, 
kad užkirstum kelią ligai, bet esu beveik tikra, kad 
šis asmuo visai nesigydė. Ligos antrinė stadija gali 
tęstis iki trejų metų, tada latentinis periodas, jis gali 
užtrukti iki dvidešimties metų. Sifilio tretinėje sta- 
dijoje liga gali pažeisti bet kurį kūno organą. Negy- 
dant kyla pavojus gyvybei. Liga gali pažeisti aortos 
vožtuvą ir sukelti širdies funkcijos sutrikimus, ji 
gali pažeisti nugaros smegenis ir sukelti paralyžių, 
gali sukelti ir psichozę, kuri kartais išsivysto iki 
šizofrenijos. Galimi ir kiti neurologiniai sutriki- 
mai. Ypač svarbu, kad asmuo kaip galima greičiau 
pradėtų gydytis. 

Sesers profesinės žinios buvo neabejotinai pui- 
kios ir darė įspūdį. Niekada anksčiau negirdėjo jos 
taip aiškiai ir protingai dėstant mintis. 

— Daugiau nieko negaliu pasakyti. 

— Ir taip labai ačiū, - tarė Peteris. - Tu iš tiesų 
atlikai milžinišką darbą. Esu tikras, kad ir mano 
draugas bus dėkingas. 

— Kaip gi, žinoma, - šnirpštelėjo sesuo. 

Į galvą šovė paskutinis klausimas. 

— Ojei moteris laukiasi. Kaip ši ligos stadija at- 
siliepia nėštumui? 

— Niekaip neatsiliepia. Tretinėje stadijoje moteris 
paprastai jau būna nevaisinga. 

Ji nutilo, o paskui paklausė: 

— Ar tai svarbu? 


Sekundę pasirodė, kad išgirdo jos balse vilties gai- 
delę. Dar prieš keletą metų kiekvieną telefoninį pokal- 
bį ji pradėdavo klausimu, ar jis nesusirado draugės. 

— Ne, visai nesvarbu, - suskubo atsakyti. - Tik 
pagalvojau, jei ji buvo nėščia, galbūt galėčiau jos 
ieškoti vaikų gydymo centre. 

— Turbūt norėjai pasakyti motinų gydymo centre. 
Ne, ji tikrai nenėščia. Peteri, ar nenorėtum pagaliau 
papasakoti, kas čia vyksta? 

Jis minutėlę pamąstė, bet nerado argumentų, 
kodėl negalėtų jai atskleisti visos tiesos. Tik ven- 
gė pasakoti apie savo baimės priepuolius, gresiantį 
bankrotą ir kokį honorarą jam pažadėjo Lundbergas, 
jei išspręstų jo problemą. Nieko nepasakojo ir apie 
Lundbergo vedybinį gyvenimą, nes manė, kad su 
šiuo reikalu tai neturi nieko bendra. 

— Dievulėliau, Peteri, kodėl tiesiog į viską ne- 
spjauni? Pagalvok, jei ji ims persekioti ir tave! Ar 
išvis turi tokiems dalykams laiko? 

— Taip, - atsakė jis. - Lundbergas yra vienas iš 
mano pagrindinių klientų, taigi padedu jam kaip 
konsultantas saugumo klausimais. 

Ji atsiduso. 

— Kad ir ką darytum, būk atsargus! 


Jis pakilo iš lovos ir nuėjo į virtuvę. Susitepė du 
sumuštinius su sviestu ir ikrų kremu iš tūbelės. Šal- 
dytuve nerado nieko, ką dar galėtų dėti ant duonos. 
Duona buvo sausa, nurijo ją užsigėręs dviem stikli- 
nėmis pieno. Kai gurkštelėjo pirmą gurkšnį šalto 
pieno, suspaudė tuščią skrandį. 

Padėjęs ragelį suprato, kad kelias minutes pakal- 
bėjęs su seserimi pajuto tokį artumo jausmą, kokio 
anksčiau nebuvo patyręs. Pirmąkart gyvenime jie 
turėjo apie ką šnekėti. Paprastai reti jų pokalbiai 
būdavo neasmeniški ir be turinio. Eva kartais pa- 
sakodavo, ką įdomaus nuveikė su vaikais, o Peteris 
tiesiog būdavo dėkingas, kad ji kalba, nes pats nie- 
kada neturėjo ko papasakoti. 

Jie nuo vaikystės domėjosi skirtingais dalykais. 
Eva visada buvo atvira, bendraujanti ir sportiška. 
Kai buvo paauglė, priklausė gimnastikos klubo 
viršūnėlei. Jų laiptinėje gerbėjai stovėdavo eilėje. 
Peteris anksti išmoko be reikalo neeikvoti energi- 
jos, stengiantis įsiminti jų vardus. Prisiminė visus 
motinos aiškinimus ir įspėjimus Evai, bet dar ryš- 
kiau prisiminė, kaip išdidžiai tviskėdavo jos akys, 
kai prie durų išdygęs naujas gerbėjas teiraudavosi 
jos dukters. 

Jis pats buvo visai kitoks. Visada geriausiai jau- 
tėsi būdamas vienas. Vaikystėje vis įsivaizduodavo, 
kad šalia jo yra tėvas. Dabar, po tiek metų, sunku 
spręsti, ar būtent dėl to jis mieliausiai ir žaisdavo 
vienas. Mokykloje neturėjo geriausio draugo, bet 
nebuvo ir atstumtasis. Į jį žiūrėjo kaip į paprastą 
bendraklasį. Peteris nereikalavo sau dėmesio ir la- 
biausiai mėgo būti vienas. Metams bėgant tiek jis, 
tiek aplinkiniai priėmė tai kaip savaime suprantamą 
dalyką. Jam patiko dažni ilgi pasivaikščiojimai su 
tėvu - jam vieninteliam tėvas patikėdavo visas savo 
paslaptis ir mintis. Taip tarp jų atsirado ypatingas 
ryšys. 

Iš tų menkų prisiminimų, kurie išliko atmintyje, 
jis susikūrė savą tėvo paveikslą. Jo motina gyveno 
atskirame uždarame pasaulyje su savo paslaptimis ir 
prisiminimais. Juos saugojo kaip didžiausius bran- 
gakmenius - neprieinamus širdyje. Galbūt ji manė, 
kad dalydamasi prisiminimais su kitais prarastų savo 
mylimojo dalelę, dar labiau nuo jo nutoltų. Todėl už- 
rakino jį giliai širdyje ir nenorėjo su niekuo dalytis. 
Net su tikrais savo vaikais. 

Iš pradžių po tėvo mirties Peteriui užteko nuo- 
savų prisiminimų, bet augant ir laikui bėgant, jie 
tapo blankesni. Jo karščiausias noras, kad motina 
atvertų jam savo prisiminimų turtus, niekada ne- 
išsipildė. 

Po nesėkmingų bandymų niekada daugiau ne- 
drįso jos prašyti. Ji visa savo esybe rodė, kad tai jos 
privati valda, į kurią įeiti draudžiama. Jos gyveni- 
mas ir ateitis buvo sunaikinti, ir ji nesijautė niekam 
įsipareigojusi. 

Tėvas Peteriui tapo mitu ir neturėjo nieko ben- 
dra su gyvenusiu žmogumi. Kiekviena savybė, kurią 
priskyrė tėvui, iš tikrųjų buvo jo paties fantazijos 
vaisius. 

Bet žinojo, kad giliai viduje vis tiek kažkas liko. 
Kažkas sava. Ten, smegenų vingiuose ir nuošaliau- 
siuose kampeliuose, glūdėjo prisiminimas, o gal tiks- 
liau prisiminimo jausmas apie tikrą, šildančią meilę. 
Jis regėjo ją tėvo veide, kai bėgdavo jo pasitikti prie 
durų. Kai tėvas jį apkabinęs pakeldavo ir dvelkdavo 
saugumu, artumu ir dūmais. 


81 


Panašaus jausmo gyvenime daugiau niekada ne- 
patyrė. Jam taip norėjosi, kad motina jį būtų patvir- 
tinusi savo prisiminimais. 

Kad ji bent kartelį jį būtų įsileidusi vidun. Kad 
bent kartelį jam būtų leidusi priartėti, bent kartą 
būtų pasakiusi: „Taip. Viskas buvo taip! Tu nesusa- 
pnavai. Būtent šitaip viskas ir buvo. Šviesa. Skonis. 
Garsai. Tu nieko neišsigalvoji. Ir aš tai jaučiau!“ 

Dabar jis net nežinojo, ar tai buvo tiesa. Galbūt tai 
tik sapnai, kuriuos kažkada susapnavo ir klaidingai 
išsiaiškino. 


Kai kiti berniukai klasėje pradėjo lankyti futbo- 
lo treniruotes ar žaisti gatvėje žolės riedulį, jis ėmė 
lankyti akvariumo mėgėjų klubą. Ten išmoko visų 
pasaulio akvariumo žuvelių lotyniškus pavadinimus. 
Išsizirzė ir nuosavą akvariumą. Prižiūrėjo jį pavyz- 
dingai, užsakydavo į namus neįprastas žuveles, kurios 
retkarčiais darė įspūdį net jo vyresniajai seseriai. 

Iš akvariumo mėgėjų klubo pakeliui į namus, kai 
po futbolo treniruočių visi berniukai su tėčiais jau 
būdavo išsiskirstę, jis visada valandėlę pažaisdavo. 

Jo vardas buvo Pelė“, o jo tėvas stovėjo vartuose. 
Jam beveik kiekvieną kartą pasisekdavo jį pergu- 
drauti ir įmušti įvartį. 

Kamuolį paslėpdavo krūmuose netoli aikštelės. 


Kiekvienais metais per Kalėdas juos aplankydavo 
tėvo bendradarbis. Atnešdavo šokoladinių saldai- 


“ Pelė (g. 1940) - žymus brazilų futbolininkas. 

nių dėželę ir įrištą knygą - priešgaisrinės gelbėjimo 
tarnybos metinę ataskaitą. Kiekvienais metais, vos 
bendradarbiui išėjus, motina išmesdavo ją į šiukšlių 
dėžę. Jau per pirmąsias Kalėdas Peteris nubėgo prie 
konteinerio ir pasiėmė knygą. Ir šitaip metai iš metų. 
Jis įsivaizdavo, kad tos knygos - tai tėvo asmeninis 
sveikinimas jam. Rūpestingai slėpdavo palėpėje, kad 
motina nerastų. 

Ji niekada tylomis nenustojo kaltinti gaisrininkų 
už tai, kad atėmė iš jos gyvenimą, ir negalėjo pakęsti 
vyro, kuris per kiekvienas Kalėdas šitai primindavo. 

O Peteris, nugvelbęs seną pagalvę, susirentė palė- 
pėje gultą. Nešinas kišeniniu žibintuvėliu sprukda- 
vo viršun ir skaitydamas knygas bandė įsivaizduoti, 
kokį gyvenimą būtų pasirinkęs jo tėvas. 


Vyresnėse klasėse kiti vaikinai ėmė domėtis mer- 
ginomis. Jam ir toliau visiškai pakako akvariumo 
žuvelių, bet mokykloje buvo mergaitė, kuriai neliko 
abejingas net jis. 

Ji buvo metais už jį vyresnė ir mažiausiai de- 
šimčia centimetrų aukštesnė už savo bendraam- 
žes. Savaime aišku, ją išrinko tų metų Liucija“. Kai 
pamatė ją ilgais, šviesiais, ant pečių išsisklaidžiu- 
siais plaukais einančią Liucijos procesijos priekyje, 
pirmąkart gyvenime įsimylėjo. Buvo kupinas šio 
jausmo. Mokykloje pertraukas nuo šiol rūpestingai 
planavo. Greitai išmoko rasti vietą, iš kurios 


" Gruodžio 13 d. Švedijoje per Liucijos šventę darželiuose, mokyklose ir 
įstaigose renkama Liucija, dažnai tai būna gražiausia šviesiaplaukė. 

galimybė ją pamatyti buvo pati didžiausia. Daž- 
niausiai paskui ją sekiodavo pulkas vaikinų. Per savo 
nelaimingą meilę jis net apleido akvariumą. Vakarais 
sėdėdavo kambaryje, be paliovos rašinėjo jos vardą ir 
ieškojo, koks raštas gražiausias. Aišku, į sesers rankas 
galų gale pateko vienas tokių prikeverzotų lapelių. 

Niekada daugiau nepatyrė tokio stipraus noro 
užmušti Žmogų. 

- Čia juk Mikės jaunesnioji sesuo! Pasakysiu, kad 
perduotų jai nuo tavęs linkėjimų! 

Jis žvėriškai įsiuto ir kaip išprotėjęs puolė mušti 
seserį. 

Baisiausia buvo ne grasinimas perduoti linkėji- 
mus, bet kad sesuo vienintelė iš visų žmonių žinojo 
jo paslaptį. 

Jis net tėvui nieko nepasakojo. 

Motina išgirdo triukšmą ir įėjusi išskyrė juos. 
Evos nosis kraujavo, išeidama ji metė neapykantos 
kupiną žvilgsnį. Peteris suprato, kad rytoj rytą prieš 
nuskambant Alfredo Dalino mokyklos skambučiui 
visi žinos, kad jis įsimylėjo. 

Kitą dieną jis sirgo. Kitą ir dar kitą irgi, o paskui 
atėjo savaitgalis. Eva visai su juo nekalbėjo, ir jis 
nežinojo, ar ji savo grasinimą įvykdė. 

Šeštadieniais mokyklos sporto salėje organizuo- 
davo diskoteką. Niekas pasaulyje nebūtų jo privertęs 
ten nueiti. Suskambo telefonas. Skambino Ingera. Jo 
Liucija. Ji paklausė, ar jis nežada eiti į diskoteką, ir jis 
atsakė, kad žada. Ji paklausė, ar negalėtų pasimatyti 
salėje, ir jis atsakė, kad galėtų. 

Jis skrajojo padebesiais. 

Lauke kamšatis. Kai kurie padaugino alkoholio ir 
jų neįleido vidun. Kiti stovėjo būreliais ir kalbėjosi. 
Jis prisidėjo prie poros bendraklasių, kurie gurkš- 
nojo iš litrinio kolos butelio. Pasiūlė ir jam išgerti. 
Jis trūktelėjo porą gerų gurkšnių. Peteris nežinojo, 
ko ten primaišė. Kadangi niekada nebuvo ragavęs 
svaigalų, vos nenugriuvo atbulas. 

Po poros minučių jautė alkoholį visame kūne. 
Vienas vaikinas paslėpė butelį krūmuose ir Peteris 
su visais nuėjo vidun. 

Buvo mažai vietos, karšta ir tvanku. Jam ėmė suk- 
tis galva. Iš pradžių jos nematė, bet paskui tarp žmo- 
nių už kolonos kyštelėjo šviesi galva. Jis nė sekundės 
nedvejojo. Yrėsi per minią ir sustojo priešais ją akis 
į akį. Ji buvo mažiausiai penkiolika centimetrų už jį 
aukštesnė. Jis pasakė labas, ji atsakė labas, bet klau- 

— Stai aš ir Čia! 

— Aha. 

Ji susinervinusi apsidairė. 

— Aš - Peteris. Tu man skambinai. 

Jis pasijuto nekaip. 

- Aš? - nustebusi paklausė ji. - Ne, tai tikrai ne- 
buvau aš. 

Jis išsiblaivė per sekundę. 

Viską suprato. Net nenutuokė, kad prakeikta se- 
suo taip rafinuotai jam atkeršys. Po velniais, koks 
kvailas asilas. Jis išbėgo iš salės. Visą kelią nesusto- 
damas bėgo namo, kol palindo po antklode. 

Visą savaitę nėjo į mokyklą. Motina susirūpino, 
išplaukė pilvais į viršų. Paskambino klasės auklėtojas 
ir pasidomėjo, kaip jis jaučiasi. Atsakė, kad susirgo 
sunkia plaučių uždegimo forma. 

Praėjus devynioms dienoms suskambo durų 
skambutis. Motinos nebuvo namie, todėl pats nu- 
ėjo atidaryti. 

Už durų stovėjo Ingera. 

Jis nepratarė nė žodžio. 

— Brolis papasakojo, kas atsitiko. Bjauriai pasielg- 
ta. Aš neturėjau žalio supratimo. Dairiausi tavęs visą 
savaitę mokykloje, kol išgirdau, kad baisiai sergi. Kaip 
dabar jautiesi? 

- Gerai. 

— Ar galima užeiti? 


Vėliau ryškiausiai prisiminė, kad kambarys at- 
rodė per ankštas ir kad akvariume pilvais į viršų 
plaukiojo du rausvieji neonai. Jo lova buvo nepa- 
klota. Dar prisiminė, kad jie beveik nešnekėjo, bet 
neprisiminė, kaip atsidūrė lovoje ir kaip ji jį nurengė. 
Jis buvo lyg paralyžiuotas. Tik jai apsirengus suprato, 
kad ką tik su ja pasimylėjo. 

- Telieka tai mūsų paslaptimi, - tarė ji. 

Jai išėjus, Peteris suprato, kad daugiau jie niekada 
nesusitiks. 

Jo meilė užgeso tik po aštuonerių metų. 

Bėgant laikui ne kartą klausė savęs, kodėl ji šitaip 
pasielgė. Jis greičiausiai pažadino globos instinktą. 

Be to, ji turbūt suprato, kad tai vienintelis būdas jį 
išgelbėti. 

Kai vakare namo grįžo sesuo, pasitiko ją plačiai 
šypsodamas ir pasidomėjo, kaip jai sekėsi. 

Tą dieną jis tapo vyru. 

Buvo jau po dviejų, kai atėjo pas Lundbergą į dar- 
bą. Pakeliui rimčiau užkando keptų bulvių su dviem 
keptais kiaušiniais restorane „Mažasis Budapeštas“ 
Getgatsbakene. 

Po pažastimi nešėsi paveikslą. Peteriui vyniojant 
popierių, Lundbergas šlykštėdamasis nukreipė akis. 
Ryškios spalvos rožės ir paauksuoti rėmai šioje aplin- 
koje rėžė akį. 

— Net nežinau, ant kurios sienos reiktų paka- 
binti, - kreivai šypsodamas tarė Lundbergas. - Gal 
atsidėkodamas padovanosiu Katerinai? Ne pro šalį 
būtų kiek pagyvinti jos buto sienas. 

Peteris nieko neatsakė. Užtat papasakojo apie se- 
sers tyrimo rezultatus. 

Lundbergas atidžiai klausėsi ir su palengvėjimu 
atsiduso, išgirdęs, kad ta moteris nenėščia. Peteriui 
nutilus, tylėjo ir Lundbergas, lyg bandydamas su- 
virškinti informaciją. 

- Ar niekada nesirgai sifiliu? - paklausė Peteris, 
įsispitrijęs į lubas. - Turiu galvoje, ar kartais ne tu 
ją užkrėtei? 

Lundbergas papurtė galvą. 

— Mano žiniomis, ne. Juk sergant negalima to 
nepastebėti? 

— Nežinau, - atsakė nemeluodamas Peteris. - Bent 
jau taip turėtų būti. Bet gal geriau nueik pasitikrinti. 
Jei ji buvo viena iš tavo... atsitiktinių pažįstamų, ne- 
pamiršk, kad ji serga dvidešimt metų. 

Lundbergas sunkiai atsiduso. 

— To būtent labiausiai ir trokštu po ketverių metų 
susilaikymo. Ką gi, matau, teks skambinti į Sofiahe- 
metą. Vis tenka žemintis ten nuėjus. 

Peteris norėjo pakeisti temą. 

— Surašiau viską, ką apie ją žinome. Iki šiol, - 
pridėjo jis, nes sąrašas nebuvo itin ilgas. 

Perskaitė papunkčiui: 

Moteris, nulinė kraujo grupė, rezus faktorius tei- 
giamas. 

Ūgis - maždaug metras septyniasdešimt. 

Plaukų spalva nežinoma. 

Serga sifiliu. 

Devyniasdešimt šeštųjų kovo mėnesį lankėsi gy- 
dymo įstaigoje. Ten buvo paimtas kraujo mėginys, 
bet jos liga nebuvo gydoma. 

Pasiturinti. 

Lundbergas pakėlė antakius. 

- Turiu omenyje gėles ir paveikslą. Tai turėjo tik- 
rai brangiai kainuoti. 

Peteris nepaminėjo tūkstančio kronų, kuriuos iš 
jos gavo. 

Lundbergas linktelėjo. Atsistojęs priėjo prie pla- 
čių langų. 

- Gali pridurti, kad ji turi tik devynis kojų pirštus. 

Klusniai papildė sąrašą, nepastebėjęs, kad Lund- 
bergas juokauja. 

- Ką ketini dabar daryti? - paklausė šis. 

— Tiksliai ir pats nežinau, - atsakė Peteris. - Ti- 
kiuosi, kad sesers sąrašas iš laboratorijos rytoj padės 
kur nors užsikabinti. 

Teisybę pasakius, jis nenutuokė, kuo dabar rei- 
kėtų užsiimti. 

- Ar jau svarstei apie mano pasiūlymą? 

Peteris suprato, kad Lundbergas kalba apie kvieti- 
mą kurį laiką pagyventi Saltšio Diuvnese. Prisiminė 
baimės priepuolį garaže ir nusprendė, kad neturi 
noro iš naujo patirti tą jausmą. Nepaisant visko, savo 
bute jautėsi saugiu. 

— Šiąnakt nelabai tinka, - atsakė jis. - Vakare tu- 
rėsiu svečių. 

- Mano pasiūlymas galioja ir toliau, - tarė Lund- 
bergas. 


Visą kelią namo ėjo pėsčiomis. Lauke buvo šalta, 
bet malonu. Jau ilgokai taip gerai nesijautė. Pastarųjų 
dienų įvykiai buvo lyg atostogos nuo Peterio Bruli- 
no monotoniško ir neturiningo gyvenimo. Staiga 
atsirado kažkas, kam jo reikėjo ir kuris juo tikėjo. 
Nežinojo, kada pastarąjį kartą patyrė šį jausmą. 
Pajuto dėkingumą ir būties pilnatvę. Noras padėti 
Lundbergui buvo nenugalimai stiprus. Niekada nie- 
ko panašaus nejautė. 

Jis turėjo įgimtą silpnesniojo ir menkesniojo sa- 
vimonę. Kadangi pats tai spinduliavo, taip su juo ir 

elgėsi. Jei nepasitiki savimi, kaip gali norėti, kad kiti 
tavimi tikėtų. Metams bėgant įprato gauti paskutinę 
vietą ir tenkintis tuo, kas kitiems buvo per prasta. 
Lyg tikėtis ko geresnio neturėtų teisės. 

Su Lundbergu buvo kitaip. Jis žiūrėjo į Peterį kaip 
į sau lygų. Kaip į žmogų, kuris sugeba išspręsti pro- 
blemą, kurios jis pats nepajėgia įveikti. Lundbergo 
tikėjimas jo sugebėjimais atvėrė sieloje dureles, ku- 
rios seniai buvo užrakintos. Pirmąkart po daugelio 
metų susidūręs su sunkumais Peteris nebėgo nuo jų, 
gerokai ūgtelėjo. 

Giliai sielos užkaboriuose po daugybės nenusi- 
sekusių metų užgimė gležnas daigelis. 


Pasišildęs mėsos sriubą iš skardinės vakarą pra- 
leido prie televizoriaus. 

Apie dešimtą išgėrė migdomųjų ir iškart užmigo. 
Sapnavo, kad po butą laksto didelės ir riebios žiur- 
kės. Jos rentė iš lentų tiltus ir keisti statiniai beveik 
siekė jo lovos kraštą. Negalėjo nei atmerkti akių, nei 
pajudėti. Girdėjo, kaip jos artinasi, ir norėjo šauktis 
pagalbos. 

Staiga pašoko lovoje. 

Visi miegai bematant išsisklaidė. Radijo laikrodis 
rodė 04:13. 

Apsidairė. Pro langą be užuolaidų lauko žibin- 
tas apšvietė kambarį. Žiurkių nematė, bet girdėjo. 
Kambaryje sklido keisti garsai, tik Peteris nesusi- 
gaudė iš kur. 

Atsistojęs apsigaubė antklode ir tylėdamas klau- 
sėsi. Garsas ėjo iš koridoriaus. Jis atsargiai prityki- 
no arčiau. Širdis daužėsi kaip besispardančių eržilų 
kaimenė. 

Šviesos pluoštas šiek tiek apšvietė ankštą prieš- 
kambarį. Atsargiai iškišęs galvą pro kambario duris 
pastebėjo, kad šviesa sklinda iš plyšio laiškams. Ruda 
pirštine apmauta ranka įlindo pro plyšį ir laikė užvo- 
žą plačiai atidarytą. Stora plieno viela taikėsi apvyti 
durų rankeną. 

Nespėjo nieko pagalvoti, tik išgirdo save šaukiant: 

— Ką čia po velnių išdarinėji! 

Pro plyšį žvilgtelėjo pora akių ir prožektorius 
plykstelėjo tiesiai į jį. Staigi šviesa apakino ir Peteris 
prisidengė rankomis akis. Kitą akimirką trinktelėjo 
užsidarydamas užvožas ir jis išgirdo, kaip kažkas 
greitai nudundėjo laiptais žemyn. Vis dar prastai 
matė. Uždegė šviesą ir greit šoko į kelnes. 

Po akimirkos jau buvo ant laiptų, išgirdo, kaip 
apačioje užsitrenkė durys. Nors buvo be batų, ne- 
dvejodamas nusivijo laiptais žemyn. 

Lauke buvo tuščia. Visa Osio gatvė lyg iššluota. 
Pabėgėjo link Gioto gatvės ir spėjo pamatyti taksi, 
važiuojantį Medborgaro aikštės pusėn. Stengėsi įsi- 
minti numerį. 

2930 2930 2930 

Iš pietų artinosi rėkaujančių jaunuolių grupelė ir 
Peteris prisiminė, kad yra iki pusės nuogas. Nenorėjo 
jų susitikti, todėl apsisukęs nubėgo namo. 

Buto durys stovėjo plačiai pravertos. Plieninė vie- 
la kyšojo pro durų plyšį lyg klastingas ginklas. Lyg 
paliktas grasinimas. 

Jį apėmė baimė. Peraugo į klaikų siaubą ir sukaustė 
taip, kad negalėjo nė iš vietos pajudėti. Minutės ėjo. 

Kvėpavo vis greičiau. Ausyse ūžė. Pajuto, kaip 
ėmė drebėti kūnas. 

Laiptinėje užgeso lempos. Iš jo buto sklido blyški 
kambario šviesa, nuo kurios staigi tamsa pasirodė 
dar gilesnė. Ji atsivėrė už nugaros kaip bedugnė. 

Vis dar negalėjo pajudėti. 

Iš kažkur sklido garsai. Jis nesuprato iš kur. O gal 
jam tik vaidenasi? Kiekvienas širdies dūžis aidėjo 
galvoje. Kiekvienoje kūno dalyje jautė pulsą. 

Lyg šūvis atsidarė laukujės durys, kažkas įžengė 
į laiptinę. Uždegė šviesą ir sparčiais žingsniais kopė 
aukštyn. 

2930 2930 2930 2930 - vienintelė mintis sukosi 
galvoje, Peteris kartojo skaičius kaip mantrą. 

Sutelkęs milžiniškas valios pastangas pasuko gal- 
vą, kad pamatytų, kas artinasi. Jo galva ruošėsi kovai, 
bet kūnas vis dar buvo sukaustytas. 

Laiptais lipo laikraščių išnešiotojas. 

Vyras nustebo jį pamatęs. Nors iki aikštelės buvo 
likę tik pora laiptų, sustojo kaip įkastas ir nepasiti- 
kėdamas nužvelgė jį. Peteris atsuko nuogą nugarą, 
bet pakreipė galvą, kad galėtų žiūrėti į akis. 

- Viskas gerai? - atsargiai paklausė vyras. 

Peteris bandė atsipalaiduoti. Pats baisumas jau 
buvo praėjęs. Norėjo apsisukti. Deja, ne visai pavyko 
ir liko nenatūraliai stovėti. 

— Kažkas bandė įsibrauti į mano butą, - pagaliau 
ištarė, stengdamasis kalbėti kuo ramesniu balsu. - 
Nežinau, ar jis vis dar čia yra. 

Vyras dvejojo. 

- Ar paskambinai farams? 

— Ne. 

Vyras įveikė juos skyrusius laiptus. Matyt, nu- 
sprendė juo patikėti. 

- Jei nori, einam, apžiūrėsim kartu. Įsivaizduoju, 
kaip jautiesi. Pas mano motiną praeitą rudenį irgi 
įsilaužė. 

Peteris linktelėjo. 

Jis vis dar jautėsi sustingęs ir sunkiai galėjo judėti. 
Vyras parodė į plieninę vielą ir sumurmėjo: 

— Prakeiktas šunsnukis. Žinai, jei Švedijoje už 
grotų pasodintų penkiasdešimt žmonių - farai kuo 
puikiausiai pažįsta tuos asmenis, - įsilaužimų skai- 
čius sumažėtų iki šešiasdešimties procentų. Juk viską 
daro tie patys tipai. Prakeikti šunsnukiai! 

Peteris įėjo į kambarį. Jis buvo tuščias. Vyras pa- 
suko į virtuvę ir šūktelėjo, kad ten nieko nėra. Ap- 
lova, bet nieko nerado. 

— Regis, tvarka, - tarė vyras. - Na, man reikia 
dirbti. Štai tavo laikraštis. 

— Dėkui, - pasakė Peteris, turėdamas galvoje tiek 
laikraštį, tiek pagalbą. 

- Sures. Nepamiršk paskambinti farams. Jie atvyks 
ir užregistruos skundą, tas nukeliaus į kokios suknis- 


* sure - šnekamąja anglų k. „nėra už ką“. 

tos popierių krūvos apačią ir pradings amžinai. O jei 
tau pasiseks, galbūt pateksi į statistinę apžvalgą. 

Peteris stengėsi šypsotis. 

Rūpestingai užrakino duris ir viela pririšo durų 
rankeną prie radiatoriaus. 

Bute uždegė visas lempas ir atsisėdo virtuvėje prie 
stalo. Buvo po penkių penkios. Bandė suskaičiuoti, 
kiek laiko prastovėjo laiptinėje. Mažiausiai pusę va- 
landos. Po šio įvykio kiekviena išsekinta kūno ląstelė 
šaukėsi poilsio, bet jis nedrįso prigulti. 

Galvojo apie tą velnią. 

Ko ji iš jo nori? Ar tai ji bandė įsilaužti į jo butą? 
Įsibrauti į jo tvirtovę? Vien tokia galimybė varė iš 
proto. 

Jis stebėjosi, kaip tobulai ji mokėjo terorizuoti 
žmones. Ji visiškai prikaustė prie savęs dviejų suau- 
gusių vyrų dėmesį ir reguliavo jų elgesį. Dėl savo re- 
akcijos per daug nenustebo. Jis nebuvo drąsus žmo- 
gus, todėl jį ir užvaldė baimė, kurią kėlė ši moteris, 
spinduliuojanti pavojų. Bet Lundbergas? Neatrodė, 
kad jis būtų iš tų, kurie greitai išsigąsta. 

Jis pakėlė telefono ragelį ir surinko policijos nu- 
merį. Nespėjus jiems atsiliepti, numetė jį ir išsitraukė 
telefonų knygą. Surinko naują numerį. 

Praėjus porai minučių išgirdo dvejojantį Lund- 
bergo balsą: 

— Taip? 

- Čia tik aš, Peteris. Jei kvietimas tebegalioja, 
mielai atvažiuočiau dabar. 

Lundbergas sėdėjo ir laukė, kol jis atvažiuos. 
Taksi sustojo viršuje, tiesiai priešais laukujes duris. 
Įleido Peterį vidun, tada užsirakino ir vėl įjungė sig- 
nalizaciją. 

- Turėjai vėlyvų svečių, kas nutiko? 

Jis sunerimęs pažiūrėjo į Peterį. 

— Kažkas bandė įsilaužti į butą. Laimei, laiku 
pabudau. Vijausi jį iki Gioto gatvės, deja, nespėjau 
nieko pamatyti. 

Nepasakojo, kas nutiko laiptinėje. Jokiais būdais 
nesutiktų, kad Lundbergas nustotų jį gerbęs. 

— Nematei, gal tai buvo ji? 

— Ne, nieko nemačiau, tik ranką ir vielą, įkištą pro 
durų plyšį. Trumpai regėjau ir akis, bet viskas vyko 
greitai, todėl negaliu pasakyti, ar tai buvo jos akys. 

Jis greičiausiai neatpažintų jos akių, jei net būtų 
galėjęs spoksoti į jas visą valandą, bet garsiai to ne- 
pasakė. 

- Tikra velniava, - tarė Lundbergas, - nuoširdžiai 
apgailestauju, kad ir tavęs neaplenkė bėdos. Jei tai iš 
tikrųjų buvo ji. 

Akimirką pagalvojo, kad dabar Lundbergas pa- 
siūlys jam mesti visą šį reikalą, bet tas nepasakė 
nieko, tik nuėjęs į virtuvę užkaitė kavą. Po poros 
minučių ištiesė Peteriui garuojantį puodelį, prieš 
tai nė nepaklausęs, ar jis nori. Peteriui nuo kavos 
suskaudo pilvą, bet šią minutę jam tai nerūpėjo. 

Labiausiai už viską norėjosi miego. 

Lyg perskaitęs jo mintis Lundbergas pasiūlė: 

— Gali eiti į kambarį tiesiai prieš mano miegamąjį. 
Gal jis kiek sujauktas, bet lova patogi. 

Pats nuėjo ir uždegė lempą. Peteris nusekė iš pas- 
kos. Kambaryje stovėjo didelis rašomasis stalas, ant 
sienų kabojo lentynos, prigrūstos segtuvų ir knygų. 
Ant stalo gulėjo krūvos popierių ir žurnalų, viskas 
buvo surikiuota pagal tam tikrą tvarką. Ir ant lovos 
buvo matyti rimto tvarkymosi rezultatai; ten gulė- 
jo dar kruopščiau sudėliotos popierių ir nuotraukų 
krūvelės, susegtos spalvotomis sąvaržėlėmis. 

— Kaip minėjau, čia šiek tiek suversta. Kitame 
namo gale yra dar vienas svečių kambarys. Jei nori, 
gali miegoti ir ten. 

Nelaukdamas atsakymo Lundbergas ėmė rankioti 
nuo lovos popierių krūvas. 

— Gerai ir čia. 

Peteris atsinešė keletą švarių trumpikių, megztinį 
ir dantų šepetėlį. Įsimetė viską į medžiaginį krepšį, 
kurį gavo dovanų knygų klube. Numetė jį ant lovos. 
Popieriai jau buvo dingę. 

— Lova šviežiai apvilkta. Niekas joje nemiegojo. 
Bent jau taip manau. 

Peteris neturėjo jėgų reaguoti į juokus. 

Lundbergas paliko jį vieną, prieš tai paaiškinęs, 
kur vonios kambarys. Peteris nusimovė kelnes, nu- 
sivilko megztinį ir palindo po antklode. 

Paliko degančią lempą ant naktinio stalelio prie 
lovos. 

Kambarys buvo skoningai įrengtas, kaip ir visas 
namas. Daugybė knygų ir žurnalų teikė kambariui 
jaukumo. 

Sienos virš knygų lentynų buvo šviesiai pilkos 
spalvos. Ant jų kabėjo daugybė mažų skirtingų 
epochų paveikslėlių. Bet visuose buvo pavaizduoti 
laivai. Jis gulėjo lovoje ir stebėjosi tokia paveikslų 
kolekcija. Iš viso suskaičiavo penkiasdešimt septynis 
kūrinius. 

Jis irgi buvo kolekcionierius, nors kitokios rū- 
šies. Jis rinko prisiminimus. Atminimo dovanas. Po- 
pieriaus lapus, užrašus, džiovintas gėles, susijusias 
su svarbiais jo gyvenimo momentais. Net pirmoji 
akvariumo žuvelė - raudonasis kardonešis - gulėjo 
sudžiovinta ant šilko popieriaus senoje degtukų dė- 
žutėje. Ant kiekvieno bilieto tvarkingai pažymėdavo 
datą ir filmo pavadinimą ir įdėdavo į vieną iš savo 
stalčių. Kitoje pusėje užrašydavo nuomonę apie fil- 
mą ir su kuo jį žiūrėjo. Buvo trys filmų vertinimo 
kategorijos. Geras, neblogas ir prastas. Niekada gy- 
venime nebuvo išmetęs atvirutės ar laiško. Daugu- 
ma sąskaitų iš smuklių ar barų gulėjo stalčiuje šalia 
senų pažymėjimų, traukinių bilietų ir klasės draugų 
konfirmacinių atvirukų. Jis rinko viską, kas siejosi su 
svarbiais įvykiais. Visada manė, kad kada nors atei- 
tyje galės pasidžiaugti surinktais dalykais. Bet dabar, 

kai artėjo prie keturiasdešimties, vis dažniau klausė 
savęs, ar ateis kada tas laikas, kai jis atidaręs stalčių 
pajus dėkingumą ir gaus atpildą už savo pastangas 
išsaugoti praeitį. Iki šiol jautė tik sąžinės graužatį. 
Keletą kartų pametė bilietą ir teatro programą ir jį 
persmelkė nemalonus suvokimas, kad jo rinkinys su 
spragomis. Ideali tvarka ir nepriekaištinga kontrolė 
prarasta. 


Išjungus lempą ant naktinio stalelio jį iškart ap- 
ėmė tamsos baimė. 

Užuolaidos nebuvo užtrauktos. Akimirką pa- 
svarstė argumentus „prieš“ ir „už“, bet susiėmė į 
rankas ir užtraukė jas. Pakeliui į lovą uždegė stalinę 
lempą. 

Stengėsi prisiminti, kada pastarąjį kartą miegojo 
ne namie. Prieš septynerius metus, kai lankėsi pas Evą 
Geteborge, o prieš tai - kai draugavo su Susana. 

Prisiminė svečių kambarį pas tetą Nesšės mieste. 
Būdamas septynerių praleido ten penkias naktis, kai 
grįžęs nuo sūpuoklių rado mamą sėdinčią ant virtu- 
vės grindų ir rėkiančią, kad tėvas sudegė. Kambaryje 
stovėjo dvi lovos, bet viena iš jų buvo tuščia, nes Evai 
leido miegoti su teta. 

Visą savaitę jam niekas žmoniškai nepaaiškino, 
kas atsitiko. Visi tiesiog nėrėsi iš kailio stengdamiesi 
prigalvoti linksmų žaidimų ir išvykų, kad tik nu- 
kreiptų jo dėmesį ir išvengtų klausimų. 

Bet vakarais, kai jie manydavo, kad jis miega, gu- 
lėdavo lovoje atmerktomis akimis ir klausydavo per 
sieną ataidinčių suaugusiųjų pokalbių prislopintais 

balsais. Suprato, kad atsitiko kažkas baisaus, bet, 
matyt, tai turėjo reikšmės tik suaugusiesiems. To- 
dėl nusprendė būti ypač geras, nes visi akivaizdžiai 
liūdėjo. Greitai juk vėl bus namie. 

Po savaitės dėdė Stigas vežė jį ir Evą namo į 
Faktorijos gatvę Hiuskvarnoje. Visą kelionę neuž- 
sičiaupdamas traukė su vaikais įvairiausias daine- 
les ir sprendė linksmas žodžių šaradas. Tik vėliau 
Peteris suprato, kaip dėdė baiminosi, kad kartais 
kuris neužduotų nepatogaus klausimo. Eva tylė- 
jo, o Peteris kaip įmanydamas stengėsi kuo geriau 
dainuoti. 

Namo įbėgo puikiausiai nusiteikęs. 

Motina sėdėjo ant sofos. Prisimena, kaip nustebo 
išvydęs paraudusias akis ir sutinusį veidą. Ji atrodė 
baisiai, jis net nenorėjo sėstis šalia. 

Tada paklausė, kur tėtė. 

Motinos reakcija jį taip išgąsdino, kad šis prisimi- 
nimas liko neišdildomas lyg įdeginta žymė. Ji pradėjo 
tankiai kvėpuoti, pravirko kaip vaikas ir suklykė: 

— Jis mirė! Numirė! Ar nesupranti? Jis niekada 
negrįš namo! Aš jo niekada daugiau nepamatysiu. 
Jūs nebeturite tėtės. 

Peteris nubėgo į savo kambarį ir užtrenkė duris. 
Visi stengėsi nuraminti jo motiną. 


Ji ir toliau dengdavo stalą keturiems, rūpestin- 
gai skalbdavo ir lygindavo vyro drabužius. Mėnesių 
mėnesiais. Tik suaugęs Peteris suprato, kaip stipriai 
ji gedėjo žuvusio vyro. Turbūt niekada po jo mirties 
taip ir nebeatsigavo. 

Jis prisimena, kad vaikystės patirtis jį išmokė kiek 
įmanoma mažiau lįsti į akis ir nekvaršinti jai galvos. 
Motinai dažnai pritrūkdavo jėgų, kai jam jos reikė- 
davo. Jis išmoko, kad geriausia iš viso nesitikėti jos 
pagalbos, nes niekada iš anksto nežinai, kada mama 
pavargs. 

Jos džiaugsmas ir noras gyventi sudegė ir užgeso 
sujos gyvenimo meile. Kai po 26 metų ji mirė, niekas 
negalėjo tiksliai nustatyti jos mirties priežasties. 

Gyvenimo tėkmėje suprato, kad nei jis, nei Eva 
niekada nesugebės užpildyti tuštumos, kuri atsivė- 
rė Žuvus tėvui. Bet iki pat jos mirties jis bandė tai 
padaryti. 

Pažadino telefono skambutis. Iš pradžių nesusi- 
gaudė, kur yra. Baltos užuolaidos gerai praleido švie- 
są, tad puikiai matė visą kambarį, bet vis viena praėjo 
keletas sekundžių, kol suvokė, kur esantis. Pakilęs iš 
lovos iškišo galvą pro duris. Norėjo pašaukti Lund- 
bergą, bet dvejojo, nes negalėjo apsispręsti, ar jį šaukti 
vardu, ar pavarde. Galų gale tiesiog šūktelėjo: 

- Alio! 

Niekas neatsakė. 

Priėjęs prie rašomojo stalo, pakėlė ragelį. Nespė- 
jęs ištarti nė žodžio išgirdo Lundbergo balsą: 

— Tai aš! Atvažiuok kuo greičiau į darbą. Naktį 
įsilaužė į biurą. Daugiau papasakosiu, kai būsi čia. 

Prieš padėdamas ragelį Lundbergas dar išaiškino 
Peteriui, kaip užrakinti duris ir įjungti signalizaciją. 

Peteris skubiai apsirengė ir radęs dantų šepetėlį 
porą kartų perbraukė juo per dantis. Iškvietęs taksi 
nuėjo į virtuvę. Ant stalo rado popierėlį su Lundber- 
go linkėjimais. Rašė, kad važiuoja į darbą, ir siūlė 
Peteriui nesikuklinant tuštinti šaldytuvą. 

Peteris nebuvo alkanas. Tik pajuto stiprų norą 
dingti iš čia. 

Kai atėjo, agentūra dar buvo tuščia. Laikrodis ves- 
tibiulyje rodė 08:13:12. Lundbergo biuro durys buvo 
praviros, o jis pats sėdėjo viename iš lankytojams 
skirtų fotelių priešais rašomąjį stalą. 

Peteris apsidairė. Be abejonės, kambaryje lankėsi 
nekviesti svečiai. Baltos užuolaidos sudraskytos, jų 
skutai tabalavo nuo lubų. Ant grindų mėtėsi popieriaus 
gniužulai ir nuo rašomojo stalo nusviesti daiktai. Ant 
kėdės prie stalo buvo užmesta raudona suknelė, o jos 
rankovės stora virve pririštos prie kėdės porankių. 

Lundbergas parodė į stalą. Priėjęs arčiau Peteris 
pamatė ant viršaus išraižytas raides. Apėjo aplink 
stalą, kad perskaitytų, kas ten parašyta. 

AKYS - TAI MEILĖS LIEŽUVIS. 

Lundbergas, papurtęs galvą, pakėlė nuo grindų 
popieriaus lapą. Pasiklojęs ant kelio, išlygino jį. 

— Greit išprotėsiu, - pasakė nuoširdžiai. 

Tą pačią akimirką suskambo telefonas. Lundber- 
gas apsidairė. Telefoną rado ant palangės. Nuspaudęs 
garsiakalbio mygtuką atsiliepė: 

- Lundbergo agentūra. Lundbergas klauso. 

— Sveiki, čia kalba kriminalinio skyriaus inspek- 
torė Bodil Anderson. Skambinu iš Normalmo poli- 
cijos komisariato. 

Iškart išgirdo, kad ji kalba skambia Suomijos šve- 
dų tarme. 

— Gavome jūsų skundą dėl namų neliečiamy- 
bės pažeidimo ir neteisėto grasinimo, kurį mums 
persiuntė Nakos policijos skyrius. Norėčiau užduoti 

keletą klausimų. Jei teisingai supratau, jūsų manymu, 
jus terorizuoja nepažįstamas asmuo. Skundas pateko 
ant mano stalo, nes turiu šioje srityje patirties. 

Lundbergas pakėlė ragelį ir kalbėjo toliau tiesiai 
su ja. 

— Kaip tik ruošiausi paduoti naują skundą, - pa- 
sakė pabrėžtinai griežtu oficialiu tonu. - Esu dabar 
savo biure, jį šiąnakt siaubingai nuniokojo. Būčiau 
labai dėkingas, jei kuo greičiau atvyktumėte ištirti ir 
ši istorija vienąkart baigtųsi! Negalėčiau pasakyti, kad 
policija iki šiol būtų persistengusi tirdama bylą. 

Peteris negirdėjo jos atsakymo, bet pamanė, kad ji 
tikriausiai atsiprašė. Jam niekada nepatiko Suomijos 
švedų tarmė. Vaikystėje apsikrėtė liūdesiu klausyda- 
mas patefono plokštelės įrašo apie trolį mumį?. Tur- 
būt jam susidarė sąlyginis refleksas, nes vos išgirdus 
šią tarmę, jį apimdavo nemalonus jausmas. 

Lundbergas, nurodęs agentūros adresą, baigė 
pokalbį. 

- Jie pažadėjo atvykti po pusvalandžio. Sako, kad 
yra tokių bylų specialistai. 

Peteris pats tiksliai nežinojo, ar nuo šios žinios 
labiau apsidžiaugė, ar sunerimo. 

Kas bus su jų susitarimu? 

Pastarosiomis dienomis užgimęs pasitikėjimas savi- 
mi subliuško lyg iš pripučiamo čiužinio išleidus orą. 

- Ar nori, kad pasilikčiau? - paklausė. 

Lundbergas pažvelgė į jį nustebęs: 


* Knygas apie trolį mumį parašė Tuve Jansson (1914-2001) Suomijos švedų 
tarme. 

- Žinoma, - atsakė jis. - Juk tu vienintelis matei 
ją. Be to, tas kelias valandas rytą miegojau ypač ge- 
rai. Ką ir besakysi - esu beveik kaip mažas vaikas, 
kuriam reikia globos! 

Peteris pasijuto kiek ramiau. 


Kriminalinio skyriaus inspektorė Bodil Ander- 
son įžengė pro duris ne vėliau kaip po dvidešimties 
minučių. Lota jau irgi buvo darbe, bet Lundbergas 
nerodė jai savo nusiaubto kambario. 

Anderson nužvelgė juodu ir porą sekundžių pa- 
dvejojusi apsisprendė, kuris iš jų Ulofas Lundbergas. 
Tiesiu taikymu nuėjo prie jo ir ištiesė ranką. 

— Bodil Anderson. Mano kolega vėluoja, bet tu- 
rėtų greitai atvykti. 

Apsižvalgiusi po kambarį tęsė: 

— Atrodo, čia ne itin jauku. 

— Noriu jums pristatyti Peterį Bruliną, - tarė 
Lundbergas. - Jis man talkininkauja ieškant šios 
moters. Jis vienintelis kalbėjo su ja. 

Jei tai galima pavadinti pokalbiu, pagalvojo Pe- 
teris. 

Ji priėjo prie Peterio ir ištiesė ranką, norėdama 
pasisveikinti. Jis atsargiai nusivalė savo dešinę į kel- 
nių klešnę. Moteris, paėmusi jo ranką, papurtė ir 
nebepaleido. 

- Iš kažkur jus pažįstu. Ar nesame susitikę anks- 
čiau? 

Peteris sutriko. Tai pastebėjęs suglumo dar labiau. 
Instinktyviai norėjo atitraukti ranką, bet susitvardė. 

— Nežinau. Galbūt, - atsakė. 

Ji patyrinėjo į jį ir paleido ranką. 

— Ar dažnai dirbate privačiu sekliu, ar čia tik jūsų 
laisvalaikio užsiėmimas? - paklausė ganėtinai sar- 
kastiškai. 

Jis norėjo skradžiai žemėn prasmegti. Negalėjo 
ištarti nė žodžio. 

Lundbergas skubėjo jam į pagalbą. 

— Klausykite, - pasakė jis gana sureikšmintu oficia- 
liu balsu, - nėra reikalo čia atėjus laidyti arogantiškas 
pastabėles. Nepastebėjau, kad policija iki šiol būtų 
daug nuveikusi mano labui. Geriau būtumėte dėkinga, 
kad tokie žmonės kaip Peteris atlieka jūsų darbą. Prieš 
šešis mėnesius paskambinau jums pirmą kartą, vėliau 
padaviau dar du pareiškimus. Ir kas per tą laiką įvy- 
ko? Ogi, po galais, nieko! Jei žmonės nusipjauna kojų 
pirštus, tai gal ir yra jų asmeninis reikalas, bet jei įdeda 
juos į mažas šleikštulį keliančias dėželes ir atsiunčia 
su krūva atgrasių meilės laiškų, jei jie įsibrauna į tavo 
namus ir nusiaubia tavo darbo vietą, tai gal galite su- 
prasti, kad norisi sulaukti policijos reakcijos! 

Jo veidas išraudo. 

Inspektorė stebėjo jį tylėdama. 

Ji nebuvo iš tų moterų, kurias lengva išgąsdinti. 

— Užtai aš ir esu čia, - tarė ramiai savo tarme. 

Paskui mostelėjo ranka. 

— Kada aptikote šią netvarką? 

Lundbergas vis dar buvo įsiaudrinęs, bet bandė 
nusiraminti. Jis, matyt, suprato, kad geriau su ja ne- 
sipykti. 

— Atėjau į darbą maždaug be penkiolikos aštuo- 
nios. Buvau pats pirmas. Dauguma darbuotojų dirba 

pagal slenkantį grafiką ir ateina vėliau. Be telefono, 
nieko daugiau nepaliečiau. 

Giliai įkvėpė, kad sutramdytų susijaudinimą. 

— Ant stalo viršaus ji paliko žinią. 

Anderson nuėjo prie stalo ir perskaitė. 

- Ar išsaugojote daugiau jos laiškų, kuriuos ga- 
lėčiau pamatyti? 

- Iš pradžių mesdavau juos lauk, bet du naujau- 
sius pasilikau. Juos turi Peteris. 

— O kojos pirštas? Jis neminimas pareiškime, kurį 
gavau iš Nako policijos skyriaus. Ar pateikėte jį kaip 
įkaltį? 

— Ne, nepateikiau. 

Ji klausiamai pakėlė antakius. 

— O kodėl ne? 

- Jis niekieno nedomino. Iš patirties žinojau, kaip 
efektyviai jūs dirbate, todėl pirštu pasirūpino Peteris. 
Nusiuntė jį ištirti į laboratoriją Geteborge. Šiandien 
sužinosime tyrimo rezultatus, ar ne, Peteri? 

Lundbergas akivaizdžiai turėjo kaip reikiant susiimti 
į rankas, kad susivaldytų ir nepasiųstų jos po velnių. 

- Taip, žinoma, - atsakė Peteris ir nuėjo prie lan- 
go. Labiausiai norėjo kuo greičiau iš čia dingti. 

— Būtų gerai, jei kaip galima greičiau gautume 
laiškus ir visa kita, - tarė inspektorė ir apsidairė ap- 
linkui. - Regis, ši moteris drąsėja ne dienomis, bet 
valandomis. Ar negalėtume kur nors netrukdomi 
pasikalbėti? Norėčiau sužinoti visas detales. 


Lundbergas nuvedė juos į posėdžių kambarį ir 
paprašė Lotos atnešti kavos. Vieninteliai baldai tame 

kambaryje buvo didelis ovalus stalas ir aplink susta- 
tytos kėdės. Suskambo Bodil Anderson mobilusis. Jie 
suprato, kad kalba ėjo apie kitą tyrimą. Pakalbėjusi 
ji paaiškino, kad teks tęsti pokalbį be jos kolegos. Jis 
šiuo metu stovi kitoje Liljeholmo tilto pusėje. O tiltą 
ką tik pakėlė, kad galėtų praplaukti laivai. 

Tiek Peteris, tiek Lundbergas stengėsi kuo smul- 
kiau papasakoti, ką žinojo. Ji atidžiai klausėsi. Baigus 
pasakoti, žvilgtelėjo į Peterį ir paklausė: 

— Ar jūs kartais nedirbate firmoje, kuri užsiima 
langų grotomis? 

Lundbergas irgi pasižiūrėjo į jį. Iš pradžių nustebęs, 
paskui susidomėjęs. Tikriausiai tuo momentu suvokė, 
kad iki šiol taip ir nežino, kuo Peteris užsiima. 

- Taip, - atsakė Peteris. 

— Dabar žinau, kur matėmės. Prieš kokius pusę 
metų dirbote mano brolio firmoje Uplands Vesbyje. 
Aš irgi ten buvau, padėjau jam įsivesti signalizaciją. 

Jis iš tikrųjų turėjo užsakymą Uplands Vesbyje, 
prieš kokius du šimtus metų. 

— Taip turbūt ir buvo, - atsakė. 

Peteris vylėsi, kad jie daugiau nieko nebepaklaus 
apie jo firmą. 

— Kada gausiu iš jūsų, ko prašiusi? - pasidomėjo ji. 

- Jei paštas nevėluos, kojos pirštas atkeliaus šian- 
dien. O laiškus laikau namie. 

— Norėčiau vėl susitikti po pietų ir kuo greičiau 
viską gauti. Ar galite atnešti įkalčius į policijos nuo- 
vadą Agnės gatvėje 33? 

Peteris dvejojo. Visiems buvo aišku, kad jis netu- 
rėjo nė mažiausio noro vykti į policijos nuovadą. Net 

pats nežinojo kodėl. Gal bankas išsiuntė pranešimą, 
kad jis ieškomas asmuo. Ką jis žino apie policijoje 
taikomą praktiką? 

- Gerai, galime susitikti Nybro aikštėje. Prie 
Tornbergo laikrodžio. Pusę trijų. 

Abu suprato, kad ji buvo draugiška. Matyt, norėjo 
atsiprašyti už savo elgesį prieš tai. Lundbergas atrodė 
patenkintas. Peteris sutrikęs. 

- Ką gi, perduodu šį reikalą į jūsų rankas ir tikiuo- 
si, kad ledai pagaliau pajudės, - tarė Lundbergas. 

- Padarysime viską, kas mūsų galioje, - atsakė 
ji. - Duosiu jums savo telefonus. Štai čia nuovados, 
bet geriausiai galite su manimi susisiekti per mobi- 
lųjį. Jei neprieštarausite, paimsiu suknelę ir virvę? 

- Mielai prašom, - atsakė Lundbergas. - Kuo ma- 
žiau man reikės tuo užsiiminėti, tuo geriau. Būtų 
nuostabu, jei bent kartelį galėčiau ramiai padirbėti. 
Jei ko prireiktų, Peteris yra mano kontaktinis asmuo. 
Šiuo metu mūsų santykiai labai artimi. 

Paslapčia šyptelėjo Peteriui ir šis nuraudo. 

Lundbergas, spinduliuojantis vyriškumu, galėjo 
sau leisti tokius juokus. 

Peteris ne. 

Peteris parvažiavo namo į Osio gatvę metro. Ant 
kilimėlio prie durų gulėjo dar vienas laiškas iš banko 
ir pranešimas, kad pašto korespondencijos siuntą 
gali pasiimti filiale Folkungo gatvėje. 

Laišką iš banko pastūmė į šalį. 

Bute pasijuto nejaukiai ir tai jį sunervino. Namai 
buvo vienintelis ramybės prieglobstis nuo supančio 
pasaulio ir šios saugios erdvės nesinorėjo prarasti. 
Jo namai tiesiogine prasme buvo jo tvirtovė. Peteris 
įniršo supratęs, kad ta velnio moteris nori jo tvirtovę 
sugriauti. Nusprendė jai sutrukdyti. 

Pasiėmęs plastmasinį maišelį sudėjo laiškus, mig- 
domuosius ir švarių drabužių pamainą. Norėjo kuo 
greičiau išeiti iš buto. 

Tarpduryje sustojo ir grįžęs susirado glaudes. Jau 
ilgokai nebuvo po dušu ir apsilankymas pirtyje tikrai 
nepakenktų. 


Pakeliui užsuko į paštą, pasiėmė sesers laišką ir 
toliau keliavo į Fošgrenskos baseiną. Valandėlę pa- 
plaukiojo, bet greitai pavargo ir nuėjo į pirtį. 

Prisiminė kriminalinio skyriaus inspektorę Bodil 
Anderson. Nerimavo, kaip jos atsiradimas paveiks 
jųdviejų su Lundbergu susitarimą. Dabar, kilus grės- 
mei užduotį prarasti, jis suprato, kad ryšys su Lund- 
bergu jam tapo labai svarbus. Viskas sukosi ne vien 
tik apie pinigus. 

Be to, Peteris nervinosi prieš susitikimą Nybro 
aikštėje. Juk Lundbergo nebus kartu. Vadinasi, bus 
priverstas būti su ja vienas. Bus priverstas su ja kal- 
bėtis; vien ši mintis vertė jo širdį plakti smarkiau. 

Jis nebuvo geras pašnekovas, ypač su moterimis. 

Niekada nemokėjo apsieiti su merginomis. Galėjai 
pamanyti, kad gimė su genetiniu sutrikimu ir pasiro- 
džius moteriai savaime prarasdavo kalbos dovaną. 


Po Ingeros apsilankymo jo vaikystės namuose 
Faktorijos gatvėje jautėsi lyg apžavėtas. Paskui min- 
tys ir fantazijos tapo svarbesnės už ją pačią, ir jis aki- 
mis jau nebesekiodavo pavymui mokyklos kieme. 

Kai po kelerių metų išgirdo, kad Ingera susižadė- 
jo, ši Žinia nė kiek nesujaudino. Ji jau gyveno Peterio 
širdyje, tapusi nuolatine jo gyvenimo palydove. Nie- 
kas negalėjo atimti jo fantazijų, jų bendrų potyrių 
ir išgyvenimų. 

Kai bendraamžiai buvo užsiėmę draugių ieško- 
jimu ir čiupinėjimusi, sėdėjo sau kamaroje namie 
ir svajojo. O kai atėjo laikas ir jam eiti į medžioklę, 
buvo taip atsilikęs, kad tikimybė susirasti merginą 
tapo lygi nuliui. 

Kartais šeštadienio vakarais nueidavo į smuklę. 
Kad nesėdėtų namie vienas. Kartais prie jo prisėsdavo 

moterys ir pabandydavo užmegzti ryšį, bet po kurio 
laiko visos kažkur dingdavo ir niekada nebegrįždavo. 
Jis dėl to jų nekaltino. Žinojo, kad kelia neapsako- 
mą nuobodulį, nes niekada nesugalvoja, ką pasakyti. 
Vėliau tai tapo savaime suprantamu dalyku. Jis net 
nustojo stengtis. Jam tik buvo įdomu, ar atspės, ko- 
kią priežastį ji šį kartą sugalvos, norėdama baigti 
pokalbį. Dauguma paprasčiausiai išeidavo į tualetą. 
Kitoms skubiai prireikdavo paskambinti. Moteriška 
fantazija pasirodė esanti beribė, kai reikėdavo sugal- 
voti, kaip juo atsikratyti. 

Peteris buvo patenkintas savo laisva valia pa- 
sirinkta vienatve. Vienatvė darė jį nepažeidžiamą. 
Žmonės nenorėjo jo, bet jam jų ir nereikėjo. Kas vie- 
nas, tas stiprus. Jis pats - sau geriausias draugas. Jam 
nebuvo sunku apsispręsti gyventi tokį gyvenimą. 

Po Susanos. 

Pirmaisiais darbo Stokholmo vietinio transporto 
įmonėje metais laiką dažnai leisdavo su grupele jaunų 
autobuso vairuotojų. Jie įkūrė boulingo klubą ir daž- 
niausiai ten žaisdavo ketvirtadienio vakarą, kai dauge- 
lis jau būdavo atidirbę rytinėje pamainoje. Kaip buvo 
įpratęs, ir čia laikėsi atokiau nuo grupės gyvenimo, bet 
vertino ketvirtadienio vakarus klube. Grupės nariai 
buvo atsikraustę iš kitų vietovių ir viengungiai, todėl 
neturėdami kitų pažinčių pamažu ėmė susitikinėti ir 
savaitgaliais. Kartu nueidavo į smuklę ar į diskoteką. 
Peteris niekada nebuvo didelis naktinio gyvenimo 
mėgėjas. Taigi ir per savaitgalio iškylas jis anksčiau 
nusiplaudavo ir keliaudavo namo. Vienas. 

Vieną vakarą draugų įkalbėtas nuėjo švęsti pas 
bendradarbį. Bute grūdosi daugybė žmonių ir jam 
norėjosi uždaryti duris iš kitos pusės. Staiga kažko- 
kia mergina įbruko į rankas vyno taurę ir išsitempė 
šokti. Muzika grojo labai garsiai ir jam nereikėjo 
kalbėti. Draugeliai rūpinosi, kad vyno taurė vis būtų 
pilna. Kai butas po kurio laiko ištuštėjo, jis stovėjo 
apsvaigęs viduryje kambario, rankomis apkabinęs 
jos liemenį. 

Peteris įsimylėjo. 

Jie nuėjo pas ją ir permiegojo. Jo patirtis šioje 
srityje buvo menka, bet pagaliau suprato, apie ką 
eina kalba. 

Rytą pasimylėjo dar kartą. Įkaitęs ir laimingas jis 
primerkė akis, kad ne taip drovėtųsi. 

Jie ir toliau susitikinėjo. Eidavo į kiną ir muziejus 
arba pasivaikščioti po Jurgordeną. Susana studijavo 
universitete meno istoriją ir tampė jį po įvairiausias 
parodas ir vernisažus. Peteris net neįsivaizdavo, kad 
toks menas egzistuoja. 

Jie daug juokėsi. Pirmąkart gyvenime jis papa- 
sakojo apie savo tėvą, netekties liūdesį ir apie melą 
motinai. Atskleidė jai slapčiausius savo sielos užka- 
borius, bet to nesigailėjo. Juk buvo tvirtai įsitikinęs, 
kad jie niekada neišsiskirs. 

Pagaliau perprato tikros meilės paslaptį, apie ku- 
rią kalbėjo ir daugybė sunkiai suprantamų filmų. 
Kad be baimės, be žodžių ir paaiškinimų gali pa- 
rodyti kitam, koks esi iš tikrųjų. Kad nereikia bai- 
mintis, jog parodęs savo ribotumą ir trūkumus būsi 
išmestas per bortą kaip nereikalingas balastas. 

Šį skaidrų savo gyvenimo periodą vėliau matė 
šviesiai violetinės spalvos. Pirmą kartą po Laiko 
prieš tai jis pasijuto visiškai laimingas. 


Praėjus šešiems mėnesiams ir devynioms die- 
noms ji staiga paskambino ir pasakė, kad kitą savait- 
galį negalės su juo susitikti. Pagal piešimo iš natūros 
kurso grafiką turėjo dalyvauti savaitgalio seminare. 

Peteris visą savaitgalį sėdėjo namie ir lipo sie- 
nomis. 

Sekmadienio vakarą manydamas, kad ji tuoj grįš 
namo, susikrovė krepšin vyną ir sūrį ir nuvažiavo 
autobusu iki jos namų Riorstrando gatvėje. Namie 
jos nebuvo, todėl nutarė palaukti prie įėjimo. 

Po pusvalandžio ji parėjo. Pamatė iš tolo ateinan- 
čią nuo Šv. Eriko aikštės. Ji Peterio nematė. Juokėsi, 
atrodė laiminga ir tokia graži, kad jam net sumaudė 
pilvą. 

Laikėsi susikabinusi už rankų su šviesiaplaukiu 
graikų dievaičiu. 

Likus maždaug dvidešimčiai žingsnių iki įėjimo, 
ji pastebėjo Peterį. Pasisukusi į dievaitį kažką pa- 
kuždėjo jam ausin ir paleido jo ranką. Vien nuo šio 
intymaus kuždėjimo Peteriui po kojomis atsivėrė be- 
dugnė. Jo Susana, kuriai priklausė jo siela, stovėjo ir 
šnabždėjo svetimam vyrui į ausį. Peterį nuo jų skyrė 
perregima siena. Jis aiškiai matė, kad jiedu priklauso 
vienas kitam. Jam nereikėjo žodžių. Puikiai suprato 
ir taip, kad viskas prarasta. 

Praėjo pora valandų. O gal sekundžių? 

Pagaliau ji prisiartino. 

Jos žvilgsnis buvo prirakintas prie gatvės grindi- 
nio. Ji nė karto nepažvelgė jam į akis. 

— Man nebuvo lengva, - pasakė ji. - Juk žinau, 
kad be manęs nieko neturi. 

Praėjo dar pora valandų. Praraja tarp jų gilėjo. 

— Susipažinau su Kristeriu prieš porą savaičių. Jis 
pozavo piešimo iš natūros kurse. Nieko negalėjau 
padaryti - iškart įsimylėjau. 

Peterio liežuvis priaugo prie gomurio. Taip ir liko 
prilipęs. Neištaręs nė žodžio, padavė jai krepšį su 
vynu ir apsisukęs nuėjo. 

Tai atsitiko prieš aštuoniolika metų ir tai buvo 
paskutinis kartas, kai jiedu matėsi. 

Vėliau niekada niekuo nebepasitikėjo. 


Kai išlindo prie Medborgaro aikštės, laikrodis 
ant Fošgrenskos fasado rodė po dvylikos dešimt. 
Nusprendė nusileisti iki Nybro aikštės. Nuėjęs iki 
Josterlongo gatvės pajuto alkį. Užsuko į pirmą pasi- 
taikiusį restoranėlį, išsirinko stalą prie lango. 

Vis dar buvo susinervinęs. 

Užsisakęs maisto ištraukė minkštą voką su pa- 
mušu, kurį atsiuntė sesuo. Kad nedingtų apetitas, 
aksominės dėželės iš voko neištraukė. Ėmė skaityti 
tyrimo rezultatus ir nagrinėti sąrašą. 

Pačiame viršuje sesuo siuntė linkėjimus, perspėjo, 
kad būtų atsargus, ir kvietė artimiausiu metu apsi- 
lankyti. Jos kvietime išskaitė nuoširdų norą pasima- 
tyti. Jie iš tiesų retai matėsi, ir ryšys tarp jų nebuvo 
glaudus. Jei Eva taip nesistengtų jo palaikyti, jis išvis 
nutrūktų. 


115 


Negalėjo paaiškinti, kodėl taip yra. 

Peteris žiūrinėjo sąrašą. Pasiskolinęs iš padavėjo 
rašiklį pažymėjo visas gydymo įstaigas, kurios buvo 
įsikūrusios Stokholme ir jo apylinkėse. Iš viso rado 
septynias ligonines, iš kurių buvo atkeliavę dvidešimt 
keturi mėginiai. Keturi iš Karolinskos ligoninės ir sep- 
tyni iš Sioderio. Likusias gydymo įstaigas sudarė ke- 
turi ambulatoriniai gydymo centrai Stokholmo prie- 
miestyje ir trys motinų gydymo centrai. Šeši mėginiai 
buvo gauti iš Bekombergos psichiatrijos ligoninės. 


Pavalgęs grįžo į Didžiąją Ny gatvę. Pašte padarė 
sąrašo kopijas ir įsikišo jas į vidinę kišenę. 


Į sutartą susitikimo vietą atėjo laiku. Tornbergo 
laikrodis rodė po dviejų dvidešimt. 

Inspektorė atėjo penkios po pusės trijų. Pamatė ją 
einančią Nybro gatve. Neatrodė, kad ji skubėtų, nes 
dairėsi pro antikvariato langus. Antikvariatas buvo 
įsikūręs priešais dramos teatro tarnybinį įėjimą. 

Peteris jau laikė pasiruošęs plastmasinį maišelį ran- 
koje. Norėjo, kad jų sutikimas baigtųsi kuo greičiau. 

— Ar čia jau viskas? - paklausė ji žvelgdama į 
maišelį. 

— Taip, - atsakė jis. - Tai viskas, ką esu gavęs iš 
Lundbergo. 

Inspektorė tylėdama tyrinėjo jo veidą. 

Peteris nesugalvojo, ką daugiau pasakyti, bet kan- 
kinanti tyla jos, regis, nė kiek nevargino. 

— Tai tiek, - ištarė pagaliau. - Jei dar ką prisimin- 
siu, paskambinsiu. 

Ji kreivai šyptelėjo netikėdama jo žodžiais. 

— O kaip galėčiau su jumis susisiekti? - paklausė 
pagaliau. 

Jis neturėjo nė mažiausio noro duoti savo telefono 
numerį. 

- Per Lundbergą. 

Peteris keliavo į Karlavegen gatvės pusę ir džiau- 
gėsi, kad pokalbis baigėsi. Perkirtęs Strandvegen 
gatvę apsisuko ir pamatė, kad ji tebežvelgia jam pa- 
vymui. Nusukęs galvą paspartino žingsnius. 


Lundbergas sėdėjo ant kėdės prie rašomojo stalo. 

- Arjau susitikai su mūsų mažąja drauge, krimi- 
nalinio skyriaus inspektore? - pasidomėjo vos spėjus 
Peteriui įžengti pro duris. 

Peteris linktelėjo galva ir klestelėjo į lankytojams 
skirtą krėslą. Čia jautėsi ramesnis. 

- Ji tikrai lanksti kaip javų kombainas. Įsivaiz- 
duok, jei tektų kiekvieną rytą šalia jos pabusti. 

Atsilošė kėdėje ir sunėrė rankas už sprando. 

- Bet tai, matyt, susiję su jos profesija. Galiu įsi- 
vaizduoti, kad mačiusi ji šilto ir šalto ir turbūt tokių 
dalykų, kurie nebūtinai kursto meilę žmonėms. 

- Žinoma, - mandagiai pritarė Peteris. 

Kambarys buvo sutvarkytas, sudriskusios užuo- 
laidos nuimtos. Už stiklinių sienų virte virė darbas. 
Peteris nujautė, kad ne vienas už pertvaros sėdinčių 
darbuotojų ilgėjosi senosios uždangos. 

— Ar pasiliksi savaitgaliui pas mane, ar turi kitų 
planų? - paklausė Lundbergas. 

Peteris net nepagalvojo, kad jau penktadienis. 

— Ne, neturiu. Galiu pasilikti. 

Jis nenorėjo paleisti Lundbergo iš akių, kol neži- 
nojo, ar tikrai intensyviai dirbs kriminalinio skyriaus 
inspektorė Anderson. Be to, nenorėjo miegoti savo 
bute. 

- Lota priimamajame turi atsarginį namų raktą. 
Gali jį pasiimti. Ar dar prisimeni signalizacijos iš- 
jungimo ir įjungimo kodą? 

Peteris pasirausęs kišenėse ištraukė suglamžytą 
popiergalį. 

— Puiku, - tarė Lundbergas. - Aš dar pasiliksiu. 
Paskui pakeliui namo nupirksiu kokių skanėstų. Ko 
norėtum? 

Suprato, kad Lundbergui patiktų, jei ką nors 
pasiūlytų parodydamas, jog turi savo valią ir savus 
pats ne. Jo didžiausia problema buvo jis pats. 

— Būtų puiku, jei parvežtum jūros gėrybių, - at- 
sakė Peteris. 

Vakarienė buvo nuostabi. Peteris buvo vidutiniškas 
virėjas, bet vis dėlto suprato, kad Lundbergas puikiai iš- 
manė, kaip elgtis prie viryklės. Patiekė norveginį oma- 
rą nuostabaus skonio padaže. Šia proga atkimšo butelį 
baltojo Elzaso vyno. Peteris perskaitė ant etiketės, kad 
jis išpilstytas 1979-aisiais, ir nusistebėjo, kad vynas to 
paties amžiaus kaip ir jo prisiminimai apie Susaną. 

Jam truputį svaigo galva, bet apgirtimas buvo 
malonus, jį užliejo savotiška ramybė. 

Per vakarienę kalbėjo nedaug. Peteris tiesiog mė- 
gavosi skaniu maistu ir per daug nesijaudino dėl 
ilgesnių tylos pertraukėlių prie stalo. 

Lundbergas, užgulęs lėkštę, ėmė žaisti su omaro 
kiauto gabalėliais. Nepakeldamas akių paklausė: 

— Kodėl nenorėjai eiti į policijos nuovadą? 

Peteris vis dar buvo ramus. Čia jis jautėsi saugiai. 
Lundbergo tikėjimas juo pravėrė širdyje dureles, pro 
kurias dabar iš lėto sroveno pasitikėjimas kitu. 

- Atvirai šnekant, net pats nežinau kodėl, - atsakė 
nemeluodamas. - Gal mane išgąsdino tai, kad turiu 
su SEB banku šiokių tokių rūpesčių. 

- Gerai bent tiek, kad nesi įtariamas žmogžudys- 
te! Net truputį sunerimau. Juk nesi iš tų, kurie iškart 
kelia milžinišką pasitikėjimą. 

Lundbergas nusišypsojo. 

— Gal yra kas nors, ką turėčiau žinoti, - žiūrė- 
jo Peteriui į akis. - Turiu galvoje, gal po savo sto- 
gu priglaudžiau finansinį nusikaltėlį ir saugau nuo 
bausmės? 

Lundbergas vis dar šypsojo, bet Peteris suprato, 
kad jis iš tikrųjų nori žinoti, kokia dabartinė Peterio 
padėtis. 

Net pats nustebo dėl savo atvirumo. Neslėpdamas 
nė vienos smulkmenos papasakojo apie firmą, skolą 
ir Bengtsono apgaulę dėl mokesčių mokėjimo. Papa- 
sakojo net apie baimės priepuolius, nors smulkiau 
ir neaiškino jų dydžio. 

Pasakodamas pastebėjo, kad skruostais rieda aša- 
ros, ir susigėdęs prisidengė rankomis veidą. Baigęs 
kalbėti pasijuto visiškai tuščias. Vos galėjo išsilaikyti 
ant kėdės, bet pasidalijus našta širdyje palengvėjo 
tūkstančiu kilogramų. 

Lundbergas jį stebėjo. Peteris manė, kad jo akyse 
išvys panieką, bet pamatė tik švelnų gailestį. Peteris 
paskubėjo užbėgti jam už akių. 

— Dabar, kai sužinojai, koks esu nevykėlis, visiškai 
suprasčiau, jei norėtum, kad tavo reikalais rūpintųsi 
tik policija. 

Peterio balse nebuvo girdėti nei savigailos, nei 
užslėpto prašymo pagelbėti. Tiesiog vėl užėmė jam 
įprastą vietą - pačioje apačioje, kur bato galu jis leng- 
vai paspiriamas. 

Lundbergas ilgai nenuleido nuo jo akių. Peteris 
įrėmė žvilgsnį į grindis. Jau nebesijautė lygiavertis su 
Lundbergu. Besvoris sėdėjo aukštai vienoje sūpuo- 
klių pusėje, o Lundbergas, abiem kojomis saugiai 
liesdamas žemę, - kitoje. 

Peterio atostogos baigėsi. 

- Turėjau kartą draugą, - pradėjo pasakoti Lund- 
bergas. - Jo vardas buvo Janas Ousbekas. Buvome 
labai artimi. Trankėmės kartu nuo pirmosios dienos 
mokykloje, drauge praleidome ir jaunystę su visais 
jos pakilimais ir nuopuoliais. Viską žinojome vienas 
apie kitą. 

Patylėjęs nusijuokė lyg kažką linksmo prisiminęs. 

— Kaip bebūtų. Po gimnazijos mūsų keliai išsi- 
skyrė: aš studijavau Upsaloje, o jis liko mieste. Ne- 
simatėme kelerius metus. Paskui grįžau ir įkūriau 
savo firmą. Man puikiai sekėsi. Prisipažinsiu, tuo 
metu mūsų draugystė man nelabai rūpėjo. Janas 
paskambino keletą kartų. Ilgai kalbėjomės telefonu. 
Kiekvieną kartą jis norėdavo susitikti. Bet aš nieka- 
da neturėjau laiko. Teisingiau būtų sakyti - niekada 
neskirdavau tam laiko. Turėjau pelningesnių užsi- 
ėmimų ir pažinojau svarbesnių žmonių, su kuriais 
vertėjo pasirodyti ir būti pamatytam svarbioje svar- 
bių susitikimų vietoje - Operos bare. 

Lundbergas susikryžiavo rankas ant krūtinės. 

— Po pusės metų paskambino jo tėvas ir papasa- 
kojo, kad jį rado palėpėje. Prakabėjo ten visą savaitę. 
Jo atsisveikinimo laiškas buvo palindęs po laikraščių 
krūva, užtai jį taip vėlai surado. Paaiškėjo, kad jį 

buvo prislėgusios rimtos finansinės problemos ir jis 
tiesiog nebeištvėrė. 

Lundbergas gurkštelėjo vyno. 

- Ši žinia mane pribloškė. Pirmąkart gyvenime 
supratau, kad visi kada nors mirsime. Kad laikas turi 
ribas. Už tų metų pelną apmokėjau jo skolas. Vėliau 
stengiausi labiau rūpintis savo draugais. Geriau ne- 
laukti iki kito karto, nes jo galbūt niekada nebebus. 
O pinigų daugiau užsidirbti galima visada. 

Minutėlę patylėjo. 

— Aišku, lengva kalbėti tam, kuris uždirba dau- 
giau nei gali išleisti, - savikritiškai tarė. 

Kalbėdamas Lundbergas nuėjo prie kiniško sti- 
liaus spintelės ir įsipylė stiklą viskio. Peteris papurtė 
galvą leisdamas suprati, kad jis nenori. 

— Nežinau, kaip su tavimi yra, Peteri Brulinai. 
Galbūt tu man primeni Janą. Galbūt įneši kitos spal- 
vos į šiaip jau gana vienspalvį mano pažįstamų ratą. 
Tu spinduliuoji neapsimestinį tikrumą. Tai reta tuo- 
se visuomenės sluoksniuose, kuriuose man tenka 
sukinėtis. Tau aplinkiniai neturi didelės įtakos, tu 
visada lieki savimi. Dar nesu sutikęs tokio kaip tu. 
Suprantu, kiek daug jėgų kainavo papasakoti savo 
istoriją. Tau tai reiškia tą patį kaip šuniui apnuoginti 
gerklę ir parodyti priešininkui, kad yra nugalėtas. 

Keletą sekundžių buvo tylu. Lundbergas siurbte- 
lėjo gerą gurkšnį viskio ir kalbėjo toliau: 

— Neleisiu tau taip lengvai išsisukti. Net neketinu 
leisti viską mesti. Dirbk ir toliau prie savo užduoties, 
kaip esame susitarę, ir aš, velniai griebtų, net minties 
neturiu, kad tau nepasiseks. Įrodyk sau, man ir tai 

jaučio nuotakai, kad nepasiduosi ir pats sutvarkysi 
šį reikalą. Garantuoju šimtaprocentinę paramą. Bet 
net nemanau padėti išspręsti tavo finansinių pro- 
blemų, kol neįrodei, ką gali. Turi pats kovoti, kad 
sutvarkytum savo bėdas. Nenorėčiau prarasti mūsų 
draugystės vien tik dėl to, kad tu iki gyvenimo pabai- 
gos jaustumeisi prislėgtas dėkingumo naštos. Tada 
niekada nežinočiau, ar tu iš tikrųjų noriai bendrauji 
su manimi, ar tik iš dėkingumo. Sugebi daugiau nei 
pats tuo tiki, Peteri Brulinai! Ir tai jau įrodei. Tik 
niekas iki šiol to nepastebėjo. O mažiausiai tu pats. 
į Lundbergą, o tas susipylė paskutinius viskio lašus 
į gerklę. 

Kambaryje buvo visiškai tylu. 

Durys Peterio viduje plačiai prasivėrė. Visas kū- 
nas stebėjosi stipria šviesa, kuri apšvietė vidų. Kiek- 
viena jo esybės dalelė suvokė, kad atsitiko kažkas 
neįtikėtinai nuostabaus. 

Jis rado tikrą draugą. 

Savaitgalį nė neprisiminė, kad egzistuoja ta velnio 
boba. Peteris savo kambaryje vartė knygas. Ulofas 
dirbo apačioje, pasiskleidęs popierius ant valgomojo 
stalo. 

Šeštadienio vakarą parsivežė picos iš Ektorpo 
centro ir žiūrėjo per televizorių gana sudėtingą fll- 
mą. Nė vienas pernelyg daug nekalbėjo, bet atrodė, 
kad abiem gera vienas kito draugijoje. 

Sekmadienį ilgai vaikščiojo po Saltšio Diuvnesą, 
nukeliavo net iki Nakos gamtos draustinio. Grįžo 
namo tik pradėjus temti. 

Nė vienas neužsiminė apie penktadienio vaka- 
ro pokalbį. Išsakyti žodžiai sutvirtino ryšį tarp jų. 
Nebebuvo reikalo dar kartą perkramtyti senas pro- 
blemas. Peteris žinojo - jam nebereikia kovoti, kad 
Lundbergas jį gerbtų. Dabar tereikėjo įrodyti, kad 
jis to vertas. 


Pirmadienio rytą Ulofas išvažiavo į darbą, o Pe- 
teris liko namie ir nusprendė paskambinti į vieną 
vietą. 

Ulofui išėjus, name pasidarė nejaukiai tylu. Nors 
buvo graži ir šviesi diena, Peteris pasijuto nemalo- 
niai. Įsijungė radiją, kad pamirštų tylą. 

Susirado telefonų knygos geltonuosius puslapius ir 
surinko Bekombergos psichiatrinės ligoninės numerį. 
Pasidėjęs Evos sąrašo kopijas ant valgomojo stalo pa- 
prašė, kad pakviestų ką nors iš laboratorijos. 

Nauja pasitikėjimo savimi banga teikė drąsos ri- 
zikuoti viską statant ant vienos kortos. 

— Aš esu docentas Peras Vilanderis. Skambinu iš 
Infekcinių ligų kontrolės instituto. Reikėtų jūsų pa- 
galbos skubiu reikalu. Bendradarbiaujame su policija 
tiriant vieną nusikaltimą. Į policijos saugumo skyrių 
slaptais kanalais pateko kraujo mėginys. Įtariame, 
kad jis paimtas iš vieno jūsų psichiatrinės ligoninės 
paciento. Kraujyje aptikome labai retą ir pavojingą 
ligos sukėlėją klomodiną Ch,. Tiksliai nežinome, 
kieno šis mėginys, bet nepaprastai svarbu kaip ga- 
lima greičiau rasti pacientą ir su juo bendravusius 
asmenis. Mūsų duomenimis, kraujo davėjas buvo 
moteris. Maždaug keturiasdešimties metų. Kraujo 
mėginys paimtas devyniasdešimt šeštųjų kovo mė- 
nesį. Duomenys nepatikrinti, bet įtariame, kad ji 
maždaug prieš mėnesį gydėsi jūsų įstaigoje. 

Savaitgalį Peteris suko galvą, kodėl gi velnias kurį 
laiką liovėsi siųsti savo rašliavą Lundbergui. Šią pri- 
verstinę pertrauką pati minėjo viename laiške. 

Peteris kalbėjo toliau: 

— Ši baisi infekcinė liga kelia grėsmę gyvybei. 
Mes, tiesą sakant, nebesitikime, kad ta pacientė dar 
gyva. Bet jei taip būtų, labai svarbu kuo greičiau ją 

nustatyti, kad galėtume užkirsti kelią galimiems mir- 
ties atvejams. 

Moters balsas kitame laido gale buvo sutrikęs ir 
išsigandęs: 

- Galiu paieškoti kartotekoje, bet turbūt supran- 
tate, kad mūsų informacija neviešinama. Pirmiausia 
turiu gauti ligoninės vadovybės leidimą 

- Žinoma, suprantu, - atsakė Peteris. - Bet pra- 
šom paskubėti. Didelė tikimybė, kad užsikrėtė ir jūsų 
įstaigos personalas. Liga plinta lašeliniu būdu per 
orą. Patys turėtumėte būti suinteresuoti kuo greičiau 
mums padėti. Net aš užsikrėčiau tirdamas tą mėginį. 
Šiuo metu esu gydomas, bet dar toli gražu iki visiško 
pasveikimo. Dar kartą prašau - nedelskite atsakyti! 

— Pakartokite prašom savo vardą. Kaip galiu su 
jumis susisiekti? - paklausė ji. 

- Jei rasite pacientę, kurios kraujo mėginys buvo 
paimtas mano minėtu laikotarpiu, prašom skambin- 
ti tiesiai į Normalmo policijos skyrių kriminalinio 
skyriaus inspektorei Bodil Anderson. 

Davė inspektorės telefono numerį. 

— Mane patį kamuoja sunkios šios ligos pasekmės. 
Laukiu operacijos, todėl greitai nebegalėsiu daly- 
vauti tyrime. Beje, tos moters kraujo grupė nulinė, 
o rezus faktorius teigiamas. Turėtų padėti ieškant. 
Juk ši kraujo grupė ne tokia dažna, todėl savaime 
atkris nemaža dalis pacientų. Būčiau be galo dėkin- 
gas, jei malonėtumėte pacientės pavardę mano var- 
du nufaksuoti ir į vidaus tyrimų skyrių policijoje. 
Fakso numeris šeši šeši trys dvylika devyniolika, aš 
esu docentas Peras Vilanderis. Taip sutaupytume 


126 


daug brangaus laiko. Širdingai dėkoju už pagalbą ir 

nepamirškite, kad žmonių gyvybė jūsų rankose! Ar 

teisingai prisimenu jūsų vardą - Solveiga Gran? 
Peteris padėjo ragelį. 


Po pusantros valandos paskambino Ulofas. 

— Sveikas. Mūsų bendra pažįstama iš policijos ką 
tik skambino ir ieškojo tavęs. Man regis, ji įniršusi. 

— Aha, - atsakė Peteris ramiu balsu, - ne pirmas 
kartas. Perskambinsiu jai ir pakviesiu po valandos 
susitikti pas tave darbe. Tinka? 

- Žinoma. Atvažiuok taksi, tik paprašyk, kad 
išrašytų sąskaitą. Galėsiu deklaruoti kaip su darbu 
susijusias išlaidas. 


Peteris išlipo iš taksi prie Liovstedo gėlių parduo- 
tuvės. Dirbo tas pats pardavėjas kaip ir praeitą kartą. 
Jis baugščiai žvilgtelėjo į Peterį. 

— Ar neradote galerijos? - paklausė sunerimęs. — 
Visą laiką žvalgiausi tos moters, bet niekur nema- 
čiau. Kitaip būčiau iškart pranešęs. Garbės žodis! 

— Galeriją radau, - tarė Peteris. - Dėkui už pa- 
galbą. 

Paskui pasilenkė prie pardavėjo ir pritildęs balsą 
tarė: 

— Per vieną slaptą operaciją, kad nukreipčiau dė- 
mesį, buvau priverstas duoti jūsų numerį. Ar man 
kartais neatėjo faksas? 

Vyras kaip išgąsdinta žiurkė šmurkštelėjo į biurą. 
Po dešimties sekundžių grįžo rankoje laikydamas 
popieriaus lapą. 


— Docente Vilanderi, - sušnabždėjo jis, - prisie- 
kiu, nieko neskaičiau. 

— Puiku, - pagyrė Peteris ir sulankstęs lapą įkišo 
į vidinę kišenę. - Ir niekam nė žodžio! Tai mano 
slapyvardis. 


Išėjo iš parduotuvės. Tik pasukęs už kampo grei- 
tomis išlankstė popieriaus lapą. Perskaitė dailiu raštu 
surašytus šešių moterų vardus ir pavardes, asmens 
kodus ir adresus. Tada apsisukęs vėl grįžo į gėlių 
parduotuvę. 

— Norėčiau nusiųsti Soveigai Gran į Bekombergos 
ligoninės laboratoriją dvidešimt geltonų rožių. 

Paėmęs kortelę užrašė: 

„Širdingai dėkoju. Jūsų pagalba svaresnė nei nu- 
jaučiate. Pagarbiai docentas Peras Vilanderis“. 

Sumokėjus už puokštę piniginė liko visiškai tuščia. 


Kai Peteris įžengė pro duris, kriminalinio sky- 
riaus inspektorė Bodil Anderson jau stovėjo agentū- 
ros „Lundbergas X Co vestibiulyje. Jis per sekundę 
suvokė, kad Ulofas, norėdamas paerzinti, inspektorę 
privertė laukti. Tik išvydusi Peterį Lota pranešė, kad 
Ulofas Lundbergas pasiruošęs juos priimti, ir atsi- 
prašė inspektorės, kad teko palaukti. 

Vos spėjus užverti duris Anderson kreipėsi į Peterį: 

- Kaip drįstate naudotis mano vardu per savo 
neteisėtus tyrimus! - praplyšo ji. - Manote, kad nie- 
ko nenutuokiu? Kaip manote, velniai rautų, kas gali 
atsitikti, kai mano vardas staiga išnyra pramanytuose 
telefoniniuose pokalbiuose? Kai iš patiklių žmonių 

išviliojama slapta informacija? Galėčiau jus suimti 
ir visam laikui uždaryti į policijos nuovadą, į kurią 
užeiti taip akivaizdžiai bijotės. Šitaip nesielgiu tik 
todėl, kad nenoriu kelti audros stiklinėje vandens 
ir atkreipti į save dėmesio. Iki šiol galėjau pasigirti 
nepriekaištinga reputacija ir tikiuosi, kad jūsų kvai- 
las poelgis niekada neišlįs į paviršių. Bet pažadu, 
jei dar kartą kas nors panašaus nutiks, per sekundę 
įkišiu į belangę! 

Ulofas žiūrėjo pakaitomis tai į Peterį, tai į ją. 
Peteris visiškai nesijaudino. Ji nieko negalėjo jam 
padaryti. Jam pavyko tai, kas jai nebūtų pavykę. Pe- 
teris mėgavosi šia situacija, nes jautė, kad ji irgi viską 
suprato. 

— Tik dėl vienintelio dalyko esu patenkinta - ligo- 
ninėje jie taip ir nerado nė vieno tinkamo asmens, - 
tęsė Bodil Anderson įpykusi. 

Peteris pažvelgė į jos pusę. 

- Keista, - tarė jis, traukdamas iš vidinės kišenės 
popieriaus lapą. - Man atsiuntė šešių kandidačių 
vardus. 

Po trumpos tylos ji su neapykanta pažvelgė į jį. 
Žengė žingsnį ir išplėšė iš jo rankos popieriaus lapą. 
Greitai akimis permetė, kas parašyta, ir jos veidas 
dar labiau paraudo. Peteris žvilgtelėjo į Ulofą. Šis 
nusišypsojęs pamerkė akį. 

Kambaryje tvyrojo tyla. Būtum galėjęs išgirsti net 
oru perduodamą infekcinės ligos sukėlėją. Peteris ir 
toliau liko ramus. 

- Patikrinsiu, ko sąrašas vertas, - tarė ji sukda- 
masi link durų. 

- Jei jūs nieko prieš, norėčiau nukopijuoti. Ulofai, 
ar nerastum kartais netoliese kopijavimo aparato? 

Ulofas plačiai nusišiepė ir eidamas pro šalį pačiu- 
po lapą iš Bodil Anderson rankos. 

— Padarysiu, šefe, kaip liepėte. 

Kriminalinio skyriaus inspektorė Bodil Anderson 
paliko agentūrą gerokai įsiutusi. Naujų jėgų įgavęs 
Peteris užsidarė posėdžių kambaryje, kad apsvars- 
tytų tolesnius tyrimo žingsnius. 

Mėgavosi kylančia drąsa, tiesiog juto, kaip ji ša- 
kojosi ir plėtėsi pamažu apimdama kiekvieną kūno 
dalį. 

Seniai pamiršo, kad naujai aptikti pėdsakai - tai 
loterija. 

Vien Bodil Anderson veido išraiška buvo nepras- 
tas atlygis už įdėtas pastangas. 

Ulofas įėjo ir užvėrė paskui save duris. 

— Ką tik paskambino iš Sofiahemeto. Aš nesergu 
sifiliu. 

— Na, sveikinu, - tarė Peteris ir šyptelėjo. 

- Vadinasi, neturėjau su ja anksčiau jokių reika- 
lų, jei ji iš tiesų taip ilgai serga. Turiu pripažinti, ši 
žinia kelia nuotaiką. Ir anksčiau buvau pakankamai 
išrankus. 

Peteris toliau žiūrinėjo sąrašą. 

- Skambinėjau ir tikrinau kitus variantus. Štai 
Margareta Lundgren jau mirė, ją galime išbraukti 
iš sąrašo. 

— Manai, kad to užtenka, - atsiduso Ulofas. 

Peteris pakėlė akis ir suprato, kad Ulofas pajuo- 
kavo. 

- Lena Ljungren prieš aštuonis mėnesius persikė- 
lė gyventi į Malmę. Sužinojau informacijoje, - tęsė 
jis. - Taigi sąraše lieka keturi vardai. Visi adresai, 
regis, teisingi. 

- Puikiai padirbėta! Žinojau, kad taip ir bus, - 
tarė Ulofas ir pamerkė akį. 

Nuo pagyrų Peteris išraudo. Norėdamas paslėpti 
sutrikimą, pakėlė telefono ragelį ir surinko numerį 
iš sąrašo. 

— Ar kalbu su Karin Siodergren? 

- Taip, - tarė dvejojantis balsas. 

- Skambinu iš „Dagens Nyheter“ prenumeratos 
skyriaus. Norėčiau pasiteirauti, ar jums šiandien lai- 
ku pristatė laikraštį. 

Ulofas pakėlė antakius, šypsodamas papurtė gal- 
vą ir išėjo iš kambario. 

— Ką pristatė? - paklausė moteris kitame laido 
gale. 

Vis dar nebuvo tikras, ar balsas jam pažįstamas. 

— Ar gavote šiandien laikraštį ir kuri dalis jums 
labiausiai patiko? 

Norėjo priversti ją kalbėti. 

— Neprenumeruoju jokių laikraščių. Kas bebūtum, 
palik mane ramybėje! Čia yra žmonių, kurie mane glo- 
boja. Jei nepasisaugosi, pasiųsiu vieną tiesiai į ausį. 

— Ką gi, daugiau jūsų nebetrukdysiu, - tarė Peteris 
ir padėjo ragelį. 

Neįmanoma nuspręsti, ar čia tikrai velnio balsas, 
bet ištarti žodžiai stumtelėjo ją įtariamųjų sąraše į 
pirmąją vietą. 

Daugiau niekam neskambino. 

Nuėjo papasakoti Ulofui apie pokalbį. Pasibel- 
dęs stumtelėjo duris. Lundbergas pakėlė ranką lyg 
norėdamas jį sustabdyti. Peteris lyg sumuštas šuo - 
susikūprino ir atbulomis traukėsi iš kambario. Lund- 
bergas laikė telefono ragelį prie ausies. Susierzinęs 
suraukė kaktą ir papurtė galvą rodydamas, kad Pe- 
teris jį ne taip suprato. Davė ženklą prisiartinti ir 
ranka parodė į ragelį. 

Peteris suprato, kad kitame laido gale velnias. 

Žinojo, kad turi reaguoti greitai. Skubiai pakilo 
ir kiek galėdamas tyliau užvėrė duris. Nubėgo prie 
telefono aparato priimamajame ir paskubomis su- 
rinko 90 000. 

Kaip bebūtų, per televiziją juk matė porą trejetą 
detektyvinių filmų. 

— Numeris negalioja. Prašome rinkti 112. 

Nuspaudęs mygtuką iš naujo surinko numerį ir 
pagalvojo, kiek mirštančiųjų sukaupę paskutines jė- 
gas vargo rinkdami 90 000, kad klausydamiesi infor- 
macijos apie numerio pasikeitimą numirtų. 

— Bendrosios pagalbos centras klauso. 

— Padėkite! Noriu atsekti, iš kurios vietos šiuo 
metu mums skambina. Tai labai skubu! 

— O su kuo kalbu? 

— Mano vardas yra Peras Vilan... 

Lundbergas išėjo iš kambario. 

Peteris sekundę padvejojęs padėjo ragelį. 

Abudu grįžo į biurą. Užvėręs paskui save duris 
Lundbergas linktelėjo. 

— Tai buvo ji. 

Aiškiai matyti, kad išsigando. Toliau kalbėjo pri- 
tildytu balsu: 

- Ji visą laiką šnabždėjo, todėl turėjau labai susi- 
kaupti, kad suprasčiau, ką kalba. 

Peteris nekantravo išgirsti, ką ji pasakė. 

— Ji užsiminė, kad greitai vėl turėsiu progą nu- 
siųsti savo pasiuntinį į Liovstedo gėlių parduotuvę. 
Galėsiu užsakyti laidotuvių vainiką savo nešvankiai 
svainei. Paskui apkaltino, kad nužudžiau savo žmo- 
ną, kad ji žinanti, kaip tai padariau. O su mano svai- 
ne ji norinti išbandyti, ar jos metodas tinkamas. 

Lundbergas pervargęs papurtė galvą. 

Peteris pajuto kylančią baimę. Kad ir ką darytų, 
ji visada keliais žingsniais greitesnė už jį. Jautėsi lyg 
vaikytųsi paskui rudens vėjo nešiojamą sudžiūvusį 
lapą. Stenkis nesistengęs, o pavyti niekaip negali. Kai 
manydavo, kad pavyko prisiartinti, naujas vėjo gūsis 
nunešdavo jį toliau. 

- Privalau įspėti Kerstiną, - tarė Lundbergas ir 
ėmė vartyti užrašų knygelę. 

Suradęs numerį siekė telefono ragelio. 

- Peteri, gal galėtum paskambinti Bodil Ander- 
son? Noriu, kad policija pradėtų klausytis mano te- 
lefoninių pokalbių. 

Lundbergas įjungė garsiakalbį ir surinko numerį. 
Nuskambėjus porai signalų pasigirdo balsas: 

— Kerstina Tilberg. 

— Sveika, čia Ulofas. Kaip sekasi? 

- Sveikas. Tai bent sutapimas! Ruošiausi tau skam- 
binti. Norėjau papasakoti, kad vakar sutikau tavo 
naują pažįstamą. Begėdi! Kodėl nieko nesakei? 

— Ko nesakiau? 

— Kad pagaliau susipažinai su kita moterimi! At- 
leidžiu vien dėl to, kad ji iš tiesų nepaprastai maloni. 
Tarp kitko, pakviečiau jus abu kada pas mane vaka- 
rienės. Taigi dabar naudojuosi proga ir perduodu 
tau kvietimą asmeniškai. 

Lundbergas užmerkė akis. 

Peteris grįžo į posėdžių kambarį. Susirado An- 
derson numerį ir giliai įkvėpė oro. 

- Kriminalinio skyriaus inspektorė Bodil An- 
derson. 

Jo pasitikėjimas savimi ėmė svyruoti. Ir šiaip 
nebuvo per tvirčiausias, bet dabar išjudo kertinis 
akmuo. 

- Čia kalba Peteris Brulinas, padedu Ulofui 
Lundbergui. 

Ragelyje tyla. 

- Jam skambino į darbą ir grasino. Jis pagei- 
dauja, kad policija ateityje klausytųsi jo telefoninių 
pokalbių. 

— Ką gi, kokie norai! 

- Taigi, jei ji vėl skambintų, galbūt galėtumėte 
atsekti, iš kur. Norėjau pats paskambinti policijai, 
bet nespėjau. 

Išgirdo, kaip inspektorė suprunkštė. 

— Kuo gi grasino? - paklausė ji. 

- Grasino, kad užmuš jo svainę, ir skiedė, kad 
Lundbergas nužudęs savo žmoną, - atsakė Peteris. 

- Suprantu, jei jis nerimauja dėl pirmojo grasini- 
mo, bet manau, kad į antrąjį rimtai nežiūri. Kitaip 
tai būtų posūkis nauja įdomia linkme. 

Peteris nesugalvojo, ką atsakyti, ir ji tęsė: 

- Iš patirties žinau, kad tokie grasinimai ypač 
retai įvykdomi. Dažniausiai siekiama sukelti aukai 
baimę ir pagarbos jausmą. Savaime aišku, stengsimės 
apsaugoti Lundbergo svainę, visų pirma ją įspėsime. 
O gal jau tai padaryta? 

— Ulofas šiuo metu kalba su ja telefonu. Ar ji gali 
tikėtis policijos apsaugos? - paklausė jis. 

Bodil Anderson prunkštelėjo dar garsiau. 

- Deja, praėjo laikai, kai galėjome į kairę ir į de- 
šinę dalyti žmonėms asmeninę apsaugą. Šitaip būna 
nebent jūsų primityviame detektyviniame romane, 
kuriuo akivaizdžiai vadovaujatės per savo tyrimą. 
Be to, policijoje ir pasiklausymo aparatai šimtais ne- 
simėto. Šiuo metu susitelkė nepaprastai daug kitų 
tyrimų, kuriems teikiame pirmenybę. 

Ji nutilo lyg laukdama jo reakcijos, bet jis nesilei- 
do išprovokuojamas. 

- Patikėkite, Lundbergas tikrai ne vienintelis, kurį 
terorizuoja nežinomas asmuo. Vien ant mano stalo 
guli tuzinas panašių bylų, o jo byloje, pripažinkime, 
iki šiol niekas nenukentėjo. 

Peteris jautė, kaip širdis daužosi krūtinėje, bet 
jis nepasidavė pagundai numesti ragelį. Nenorėjo, 
kad būtų jos viršus. Nenorėjo parodyti, kad nedrįsta 
susiremti su ja net per telefoną. 

Sunkiai nurijo seiles ir sukaupė drąsą. 

— Kodėl taip manęs nemėgstate? Kuo jums nusi- 
žengiau, kad šitaip su manimi elgiatės? 

Ragelyje tyla. Paskui ji atsakė: 

- Viskas labai paprasta - man nepatinka žmonės, 
kurie įsitikinę, kad puikiausiai išmano mūsų darbą. 
Tikri nuliai, kurie įsivaizduoja esą kažko verti. 

Kaip reikės viską papasakoti Lundbergui, kad šio 
neištiktų širdies infarktas? Jam būtinai reikia page- 
rinti santykius su Bodil Anderson. Darėsi vis aiškiau, 
kad vien dėl prestižo ji mieliau leis velniui pabėgti 
nei sutiks, kad kas kitas ją susektų. Tegul sau galvoja, 
kad yra pranašesnė už jį, kol jo neapleidžia jausmas, 
kad pats kontroliuoja situaciją. 

Peterio smegenys įtemptai dirbo. Neturėjo pa- 
tirties, kaip geriausia numaldyti moterį, bet žinojo, 
kaip tokiu atveju elgtis su vyrais. 

- Atleiskite, jei jums susidarė įspūdis, kad nepa- 
kankamai gerbiu jūsų sugebėjimus ir patirtį. Puikiai 
žinau, kad galiu iš jūsų tik pasimokyti. Suprantu, 
kad neteisingai pasielgiau, paminėdamas jūsų vardą 
per pokalbį su Bekombergos ligoninės personalu. 
Tiesiog rimtai nesusimąsčiau apie pasekmes, todėl 
atsiprašau dėl savo elgesio. 

Net nepastebėjo, kad kalbėdamas sukryžiavo po 
stalu dešinės rankos pirštus. Pastarąjį kartą tai darė me- 
luodamas mamai. Matyt, šis refleksas įaugo į kraują. 

Ragelyje spengianti tyla. 

-- Akimis permečiau jūsų sąrašą, - pagaliau tarė 
inspektorė. - Kai turėsiu daugiau laiko, patikrinsiu 
tų asmenų duomenis. 

Peteris nutylėjo, kad du iš šešių jau patikrinti. 
Nusprendė, geriau pasakys progai pasitaikius kitą 
kartą. 

Ji tęsė: 

- Perduokite Lundbergui nuo manęs linkėjimus. 
Tegul nusiperka telefono aparatą, kuris rodo skam- 
binančiojo numerį. Kainuoja nebrangiai. Tada ma- 
tys, kas jam skambino. O jei pati rasiu ką įdomaus, 
pranešiu. 

Peteris išgirdo skambant kitą telefoną. 

— Turiu eiti prie kito aparato. Manau, netrukus 
pasimatysime, - pasakė Bodil Anderson ir padėjo 
ragelį. 

Peteris nebuvo visiškai tikras, ar iš tikrųjų valdė 
situaciją, ar vis dėlto nugalėtoja liko ji. 

Padėjęs telefono ragelį nusprendė kuo mažiau 
turėti su ja reikalų. Po kiekvieno jųdviejų susitikimo 
ar pokalbio jo valandų valandas neapleisdavo bjauri 
savijauta. 

Lundbergas baigė pokalbį su svaine. Susinervinęs 
nuėjo prie stiklinės pertvaros ir nematančiu žvilgs- 
niu spoksojo į savo darbuotojus. 

- Policija turi pagaliau rimtai užsiimti šiuo rei- 
kalu! Ji jau įsisuko į mano giminių ratą. Kerstina iš 
pradžių nenorėjo manimi patikėti! Ta boba susira- 
do ją bibliotekoje, apačioje prie Sveavegen gatvės, ir 
prisistatė kaip Marie Larson. Ji paistė, kad Kerstiną 
atpažino iš mano nuotraukų albumo, ir pripliurpė, 
kad mes slapta draugaujame daugiau kaip metus! 
Kerstina, aišku, labai nustebo, bet apsidžiaugė, kad 

pagaliau išdrįsau užmegzti ryšį su kita moterimi. 
Išprotėsiu! Tikriausiai artimiausiu metu ji griebsis 
ir mano klientų! 

— Ar papasakojai, kad grasino? 

Lundbergas atsisuko į jį. 

— Kerstina pažadėjo būti atsargi. Dėl savęs ji nesi- 
baimina, bet kilus bent menkiausiam įtarimui iškart 
skambins į policiją. Ką pasakė Anderson? 

Peteris nurijo seiles. 

- Šiuo metu jie neturi laisvų pasiklausymo apa- 
ratų, todėl ji siūlo įsigyti numerius rodantį telefono 
aparatą. Be to, kai tik turės laiko, pradės tikrinti Be- 
kombergos sąrašo duomenis. 

Lundbergas pakratė galvą. 

- Taip, būtų tikrai gaila, jei bedirbdami sprogtų 
nuo tokio krūvio, - atsiduso. - Tau teks ir toliau vis- 
kuo rūpintis, Peteri. Būčiau dėkingas, jei pirmiausia 
nupirktum tą aparatą. Parnešk iškart du. Turėsiu ir 
namie. Ar reikia pinigų? 

Peteris apsidžiaugė, kad jis pasidomėjo. Kaip tik 
rengėsi prabilti šia tema. 

— Būtų neblogai. Mano piniginė beveik tuščia, - 
atsakė jis. 

Lundbergas tylėdamas išrašė čekį ir ištiesė ranką. 

Peteris nepažvelgęs į sumą, įsikišo čekį piniginėn. 
Lundbergas giliai įkvėpė. 

— Planuoju šiandien anksti grįžti namo. Jaučiuosi 
nuvargęs. Pirmadieniais Katerina tvarko namus, bet 
apie antrą baigia darbą. Važiuosi su manimi ar grįši 
vėliau? 

Peteris turėjo kitokių planų. 

— Pakeliui į namus užsuksiu pas Karin Siodergren. 

Lundbergas klausiamai pakėlė antakius. 

- Tai viena kandidatė iš mūsų sąrašo, - paaiškino 
jis. - Neseniai kalbėjau su ja telefonu ir susidomėjau. 
Ji gyvena Bergo gatvėje 35. 

— Tik būk atsargus, - tarė Lundbergas. - Nieko 
nedaryk skubotai. Jei pasirodys, kad tai ji, paskam- 
bink mūsų draugei iš policijos. Štai, imk mano mo- 
bilųjį. 

Peteris paėmė telefoną ir Lundbergas parodė jam 
pagrindines funkcijas. 

- Baterija beveik išsikrovusi, todėl geriau laikyk 
išjungtą, kol prireiks. PIN kodas yra nulis penki nulis 
trys. Jei spausi raides, išeina Olof“. Lengva įsiminti. 
Tik nebūk per daug drąsus, kad nepatektum į keblią 
padėtį. 

- Nesiversiu per galvą. Nesu jau toks drąsuolis, 
kaip kai kurie mano! 

Ulofas šypsojo. 

Peteris nustebo sugavęs save juokaujant. Ilgai to 
nedarė. 


' Olof - taip švediškas rašomas vardas Ulofas. 

Išėjęs į Karlavegen gatvę išsitraukė iš piniginės 
čekį. Ant jo puikavosi užrašas 10 000 kronų. Iškart 
įsikišo atgal ir bailiai apsidairė lyg jaudintųsi, kad 
kas neapiplėštų. 

Seniai neturėjo tiek pinigų. 

Už poros kvartalų užsuko į banką, kad pasiim- 
tų grynuosius. Pusę sumos pervedė į savo sąskaitą, 
kad galėtų naudotis banko kortele. Teko sumokėti 
50 kronų pervedimo mokestį, nes bankas buvo ne 
jo. Bet Peteris nusprendė, kad gali sau leisti tokią 
prabangą. 

Kad nepriprastų peržengti finansinių galimybių 
ribų, tyčia nevažiavo taksi, 0 nuėjo į metro. Juk ne- 
žinia, kiek laiko prireiks gyventi iš šių pinigų. 

Išlipo Fridhemo aikštėje, pirmiausia nuėjo į 
„Telijos“ parduotuvę ir nupirko du numerius ro- 
dančius aparatus. Paskui keliavo į Bergo gatvę. Kai 
priėjo prie 35 numerio, pastebėjo, kad namas stovi 
tiesiai priešais policijos būstinę. Tai turbūt turėtų 

veikti raminamai, bet sąmonę užkariavo fantazijos. 
Įsivaizdavo ant sienų priklijuotas išdidintas savo 
nuotraukas. „Peteris Brulinas - ieškomas mokesčių 
vilkintojas“. Pasistatė apykaklę ir ant veido užsi- 
traukė šaliką. 


Karin Siodergren gyveno antrame aukšte. Lauko 
durys buvo užrakintos. Jis keletą minučių dvejojo. 

Penktame aukšte gyveno E. ir K. Lundeliai. Pete- 
ris paspaudė mygtuką. 

— Taip? - atsiliepė moteris. 

- Atleiskite, kad trukdau. Aš esu Karlsonas iš pir- 
mo aukšto. Kodas neveikia, o aš pamiršau pasiimti 
laukujų durų raktą. Gal galėtumėte mane įleisti? 

Durys suzirzė ir atsirakino. Peteris įėjo laiptinėn. 
Kažkur iš viršaus išgirdo klausiant: 

- Ar lauko durys atsidarė? 

— Taip! Dėkui už pagalbą! 

Buto durys trinktelėjo ir laiptinėje įsigalėjo 
tyla. 

Peteris tyliai sėlino laiptais aukštyn ir jautėsi 
kaip vagis. Negalėjo atsikratyti šio jausmo, nors ir 
bandė save įtikinti, kad viską daro ne dėl savęs, o 
dėl kito žmogaus. Susimąstęs pasiekė antrą aukštą 
ir prisipažino, kad apgaudinėja pats save. Tačiau 
prisipažinimas jį greičiau juokino nei kėlė sąžinės 
graužatį. 

Antrame aukšte buvo matyti trejos durys. Karin 
Siodergren vidurinės. Kadangi visos buvo be akučių, 
išdrįso prikišti ausį prie Siodergren buto durų. 

Neišgirdo nė menkiausio garselio. 

Į galvą šovė mintis. Ištraukęs iš vidinės kišenės 
mobilųjį su sąrašu surinko Karin Siodergren tele- 
fono numerį. Telefonas sučirškė penkis kartus ir jis 
išgirdo apsimiegojusį balsą: 

- Alio. 

Tučtuojau išjungė mobilųjį ir įkišo atgal į kišenę. 
Patyliukais nulipo laiptais ir išėjo pro laukujes duris. 
Atplėšė galelį lipnios juostos nuo numerių aparato 
dėžės ir atsargiai užlipdė ant mygtuko su Siodergren 
vardu. 

Apsidairęs perėjo į kitą gatvės pusę. Ten stovėjo 
krovininė mašina. Pro jos priekinį langą pats ne- 
sirodydamas galėjo puikiai stebėti 35 numerį. Vėl 
ištraukė mobilųjį ir paskambino Karin Siodergren. 
Ji atsiliepė per sekundę. 

— Kas čia? - piktai paklausė. 

- Laikraštis „Dagens Nyheter“. Apgailestauju, kad 
neseniai jus sutrukdžiau. Suklydau, nes lauke ant 
jūsų skambučio mygtuko pakeistas vardas. Noriu 
pranešti, kad kartais jūsų globėjai nepraeitų pro šalį. 
Ką tik mačiau vieną keistai besidairantį. 

Po minutės prasivėrė laukujės durys. Išvydęs iš- 
kart suprato, kad tai ne velnias. Ši moteris geriausiu 
atveju metro trisdešimties ir maždaug šešiasdešim- 
ties metų. Tai jį nustebino, nes pagal asmens kodo 
duomenis ji turėjo būti gerokai jaunesnė. Koks sun- 
kus buvo jos gyvenimas, jei taip sumurkdė ir prieš 
laiką pasendino. Prisiminė motiną ir pirmąkart su- 
sigėdo dėl tokių savo darbo metodų. Jo motinos gy- 
venimas baigėsi, kai jai buvo trisdešimt treji. Paskui 
ji tik seno, kol numirė. 

Karin Siodergren nuplėšė lipnią juostą ir įniršusi 
apsidairė po gatvę. 

- Prakeikti idiotai! - garsiai sušuko, kad net nu- 
aidėjo tarp namų. 

Peteris, slėpdamasis už krovininės mašinos, su- 
sigūžė. Kai vėl pakėlė galvą, moteris buvo dingusi 
laiptinėje. Pažadėjo sau jos daugiau niekada nebe- 
trukdyti. | 

Namo parvažiavo taksi. Kruopščiai išbraukė Ka- 
rin Siodergren vardą iš savo sąrašo. 

Liko trys vardai. 


Vakare pavalgė prie televizoriaus. Ulofas buvo 
išvargęs ir nešnekus. Peteris papasakojo, kad iš- 
braukė Karin Siodergren iš sąrašo, tik nepaaiškino 
kodėl. Ulofas tikriausiai manytų, kad jis pasielgė 
protingai, bet Peteris per daug nesididžiavo, jog 
apgaudinėjo sergančią moterį. Kitą kartą elgsis 
taktiškiau. 

Po žinių Ulofas tarstelėjo, kad ketina eiti gulti. 
Norėjo lovoje perversti porą knygų, kad tinkamai 
pasiruoštų rytdienos darbiniam susitikimui. 

Ulofas ruošėsi į vonios kambarį. 

— Gali palikti koridoriuje šviesą, - tarė. - Sma- 
giau, kai ne visur tamsu. 

Išgirdęs savo žodžius atsiduso, papurtė nuvargu- 
sią galvą ir dingo už durų. 
atrankos varžybų rungtynes tarp Švedijos ir Škoti- 
jos. Rungtynėmis pernelyg nesidomėjo, bet sporto 

komentatorių šneka nuo seno veikė raminamai. Tie 
garsai skleidė kažkokį saugumo ir jaukumo jausmą. 
Kai tik per televiziją rodydavo sportą, prie ekranų 
susiburdavo savotiška bendruomenė. Atrodė, kad vi- 
sus žiūrovus staiga susiejo laidai, kyšantys iš milijo- 
nų šviečiančių ekranų. Prieš ekraną visi lygiateisiai. 
Keistuoliai, jauni, seni, raiši ir paliegę - visi kartu 
nerimavo ir vylėsi to paties. Lyg didelė šeima. 


Miegas užspaudė akis prieš baigiantis rungty- 
nėms. Pabudo Ulofui išėjus iš vonios kambario ir 
palindo po dušu. 


Po dešimties minučių gulėjo lovoje jausdamas, 
kaip migdomieji, išvaduodami nuo nemigos, malo- 
niai sklinda po jo kūną. 

Jautėsi ramus ir saugus. 


600 metrų nuo jo Saltšio Diuvneso stotelėje sustojo 
traukinys. Į peroną išlipo moteris. Už dviejų vagonų 
prasivėrė durys. Konduktorius iškišo ranką ir davė 
mašinistui ženklą važiuoti toliau. Po poros minučių 
ji liko viena. 


Eidama nieko nesutiko. Po penkių minučių buvo 
prie Lundbergo sklypo ribos. Nėjo mažu takeliu, ve- 
dančiu tiesiai prie namo, bet perkirto sklypą skersai. 
Pasnigę buvo nedaug, todėl lengvai rasdavo pėdai 
vietos ant neapsnigto žemės plotelio. Žemė buvo įša- 
lusi ir kieta. Ji nepaliko pėdsakų. 

Iš koridoriaus ir pro vieno kambario užuolaidas 
smelkėsi šviesa. Kitur buvo tamsu. 

Ji laukė. 

Niekur neskuba. 

Po kurio laiko apėjo namą. Visur buvo tamsu, net 
ir kitoje namo pusėje. Tik pro vieną langą, pro užuo- 
laidų kraštelį, smelkėsi silpna šviesa. 

Pėdą vis dar skaudėjo, bet pastarosiomis dienomis 
maudžiantis skausmas kiek aprimo. Seniai išmoko 
išverti skausmą, bet noras juo pasidalyti su kitu vis 
didėjo. Šis troškimas tapo toks nenumaldomas, kad 
negalėjo tverti. 

Greitai. 

Greitai ateis jos eilė. 

Ji tykino aplink namą. Lyg laukinis tigras suko 
ratus aplink savo grobį. Greitai, oi, greitai jis klūpos 
priešais ją ant kelių, maldaus pasigailėti ir atleisti. Jis 
bus jos valioje. Tegul ir jis pajunta tą skausmą, kurį 
jai teko iškentėti. 

Jis užmokės jai už kiekvieną minutę. 

Vos tvardėsi. 

Pritykino prie apšviesto kambario. Atsistojo ant 
pirštų galų ir pažvelgė pro užuolaidų plyšį. 

Ten gulėjo jis. 

Miegojo pravėręs burną. Seilės plona srovele tekėjo 
per skruostą. Bjaurėdamasi stebėjo. 

Ją sprogdino neapykanta. Jis guli ten visiškai be- 
jėgis. Kovojo su savimi, kad išdaužus langą nepultų 
ant jo. 

Jis taip lengvai neišsisuks. 

Iš pradžių tegul kenčia. Paskui sugniuždys jį. 

Miegodamas jis apsivertė ir veidas dingo iš akių. 
Stebėjo jo nugarą, kuri kvėpuojant tolygiai kilnojosi. 

Greitai, pagalvojo ji. Netrukus tu būsi mano. Grei- 
tai ateis mano eilė. 

Paskui nutykino, kad įvykdytų savo planą. 

Peteris pabudo anksti. Kitaip nei įpratęs, liko 
gulėti lovoje. Radijo laikrodis rodė 06:52. Suieš- 
kojo P1 kanalą ir klausėsi septintos valandos ryto 
žinių. 

Mintyse planavo dieną. Turėjo patikrinti dar 
tris adresus. Tada pamatys, ar jo žaidimas loterijoje 
buvo veltui. Pusę aštuonių nuėjo į vonios kamba- 
rį ir nusiskuto. Paskui grįžęs į kambarį apsirengė. 
Lauke vis dar buvo tamsu. Radijo laikrodis rodė 
07:49. Tiesą sakant, jau turėtų būti prašvitę. Nuėjo 
į virtuvę patikrinti, ką rodo laikrodis ant mikro- 
bangų krosnelės. Gal radijo laikrodis jo kambaryje 
sugedo. 

Tik koridoriuje prisiminė, kad neseniai klausėsi 
septintos valandos žinių. Kažkas buvo ne taip. 

Visame name tamsu, nors į akį durk, tik korido- 
riuje vis dar švietė iš vakaro uždegta lempa. 

Nuėjo prie panoraminio lango, sudėjo rankas ir 
nematyti net šviesios dėmelės. 

Širdis ėmė daužytis. Ar jis vis dar sapnuoja? 

Išėjęs į koridorių surinko siganlizacijos išjungimo 
kodą ir pravėrė lauko duris. 

Staigi ryški šviesa lyg suvirinimo aparato liepsna 
jį visiškai apakino. 

Iš pradžių nieko nesuprato. Apsisukęs pažvelgė į 
tamsų namą. Basomis žengtelėjo ant laiptelių. 

Nepatikėjo savo akimis. 

Visi namo langai buvo nudažyti juodai. Kažkas 
juos labai kruopščiai nupurškė. Pro stiklą negalėjo 
prasiskverbti joks šviesos spindulėlis. 

Jis greitomis apsidairė. Sodas tuščias. Prie laukujų 
durų mūro plyšyje pamatė įspraustą rožinį voką. Įsi- 
nešė jį vidun ir paskubomis užrakino duris. Pakeliui 
pas Ulofą į miegamąjį sudegė visas šviesas. 

Pabeldė į uždarytas duris. 

Iškart išgirdo Ulofo balsą: 

— Kas yra? 

Peteris pravėrė duris. 

- Pažiūrėk, kas atsitiko. Turi pats pamatyti. 

Ulofas pašoko ir ranka siekė chalato, kybojusio 
ant pakabos prie durų. 

— Kiek valandų? - paklausė išėjęs koridoriun. 

- Greitai aštuonios. Kažkas juodai nupurškė visus 
langus. Užtat taip tamsu. 

- Kas, po velnių, čia darosi! - susijaudino Ulofas. 

Miegai dar nebuvo išsiblaškę ir jis spoksojo į Pe- 
terį nesuprantančiomis akimis. 

— Šį laišką radau prie durų. 

Peteris ištiesė rožinį voką. 

Ulofas dairėsi suglumęs. Paskui nuėjo į svetainę ir 
atsisėdo ant sofos. Peteris uždegė lempą ir atsistojo 

jam už nugaros. Ulofo skaitymo akiniai gulėjo ant 
stalelio prie sofos, užsidėjo juos. Tuo tarpu Peteris 
perskaitė per jo petį. 

IEŠKOK MEILĖS - NIEKADA JOS NERASI 
BĖK NUO MEILĖS - JI IMS TAVE PERSEKIOTI 

Apačioje pasirašyta inicialais EG. 

Peteris nubėgo į savo kambarį ir pačiupo Solv- 
eigos Gran iš Bekombergos ligoninės laboratorijos 
sąrašą. Kažką prisiminęs metė žvilgsnį į sąrašą ir 
grįžo į svetainę. 

— Atrodo, radome ją! Elisabet Gustavson. Falu 
gatvė 11. Ji iš mūsų sąrašo! 

Pakišo Ulofui popierių po nosimi. 

— Tučtuojau ten važiuoju. 

Peteriui išlakstė visi miegai. Jis nesitvėrė savame 
kailyje, nes laimėjo loterijoje. 

- Palauk, - tarė Ulofas. - Važiuosiu kartu. Gal 
čia kokie spąstai. 

— Kodėl turėtų būti? Juk ji nė nenutuokia apie 
mūsų sąrašą. Galbūt, kaip policija sako, čia viskas 
labai paprasta. Ji vis drąsėja ir šiek tiek viliasi, kad ją 
rasi. Be to, ji greičiausiai mano, kad visiškai nepavo- 
jinga palikti savo inicialus. Kaip manai, kiek žmonių 
Stokholme pasirašytų sutrumpinimu EG? Esu tikras, 
kad šimtai tūkstančių. 

- Prakeikimas, juk šiandien mano susitikimas. 
Nebegaliu jo atšaukti. 

Ulofas įnirtingai svarstė. 

— Pažadėk, kad vienas nesiartinsi prie jos ir ne- 
pradėsi jokių kalbų. Tik išsiaiškink, ar tai tikrai ji. 
Paskui ten eisime kartu, - tarė. 

Kiek padvejojęs Peteris paklausė: 

- Gal vis dėlto reikėtų paskambinti Bodil An- 
derson? 

- Žinai, - atsakė Ulofas, - ji tikriausiai labai užsi- 
ėmusi ir tikrai neturės laiko iki liepos! Ne, išsiversi- 
me patys. Svarbiausia, kad nesugalvotum be manęs 
vaidinti didvyrio. 

Peteris šypsojo. 

Ulofas išėjo ant priebučio laiptų apžiūrėti nuderg- 
to namo. 

- Prakeikta kiaulė, - tik tiek pasakė. 

Ne tik langai, bet ir namo fasadas buvo nuteptas 
juodai. Teks perdažyti visą namą. 

- Pirma aplankysime Elisabet Gustavson, o paskui 
paskambinsiu Bodil Anderson ir viską pranešiu. 

Taip nusprendė Lundbergas. 

Po pusantros valandos Peteris išlipo iš taksi Šv. 
Eriko gatvėje. Vairuotojas sustojo ties sankryža su 
Falu gatve. Namai stovėjo arti gatvės. Nė vienoje 
gatvės pusėje nebuvo matyti įėjimo į kiemą, taigi 
lauke pasislėpti nebuvo kur. 

Jis priėjo prie 11 namo. Prie laukujų durų aptiko 
aparatą kodui surinkti. Vardų su mygtukais nebuvo 
matyti, bet laiptinės viduje pamatė mėlyną iškabą su 
gyventojų pavardėmis. Elisabet Gustavson gyveno 
trečiame aukšte. 

Jis apsidairė. Kitoje gatvės pusėje pamatė nedi- 
dukę tabako parduotuvėlę. Piniginėje susiradęs seną 
autobuso vairuotojo pažymėjimą kirto gatvę. 

Vyras prie prekystalio atrodė ne švedų kilmės. Jis 
pasiteiravo, ko Peteris pageidautų. 

— Man reikėtų jūsų pagalbos, - atsakė Peteris. — 
Aš esu inspektorius Peras Vilanderis iš Normalmo 
policijos skyriaus. 

Pamosavo priešais nosį pažymėjimu ir įsikišo 
kišenėn. 

Neatrodė, kad vyras būtų išsigandęs, jis greičiau 
nustebo ir susidomėjo. 

- Seku vieną asmenį, kuris, mūsų įtarimu, gyvena 
ano namo laiptinėje. Norėčiau kurį laiką pasilikti ir 
pažiūrėti, kas įeina ir išeina iš ten. 

— Mielai prašom, jūsų draugija bus maloni. 

Vyras perkėlė per prekystalį kėdę ir, pastatęs prie 
lango, pasiūlė atsisėsti. 

— Ar tyrimas labai slaptas? O gal galite truputį, 
kad nereikėtų paskui nušauti, papasakoti? - paklausė 
šypsodamas. 

— Geriausia, kad žinotumėte kiek įmanoma ma- 
žiau, — atsakė Peteris stengdamasis kalbėti reikšmin- 
gu balsu. 

— Gerai, - sutiko vyras. - Mano vardas Ahmedas. 
Ar norite kavos? 

- Ačiū, būtų ne pro šalį, - melavo Peteris. 

Į vidų užsuko pirkėjas ir nusipirko cigarečių. Jam 
išėjus, Ahmedas dingo savo mažos parduotuvėlės 
užkaboriuose. 

Peteris išgirdo, kaip jis įjungė kavos aparatą. Po 
poros minučių grįžo ir ištiesė jam puodelį juodos 
kavos. Ant puodelio buvo matyti Švedijos vėliava. 

— Puikiai kalbate švediškai, - tarė Peteris. 

— Gyvenu čia jau dvidešimt antrus metus. Per tą 
laiką šiek tiek pramokau, o ko dar nežinau, vaikai 
namie moko. 

Peteris pažvelgė į tuščią gatvę. Pravažiavo vienas 
kitas automobilis ir viskas. Kiek tolėliau ant asfalto 
lesinėjo balandžiai. Jis paragavo kavos. Ji buvo tokia 
stipri, kad beveik ašarojo akys. Stengėsi nerodyti 
grimasų. 

Po dešimties minučių pamatė ją besileidžiančią 
Šv. Eriko gatve. Per sekundę pamiršo savimi pasi- 
tikinčio policininko vaidmenį ir išsigandęs susigū- 
žė už stovo, ant kurio buvo išdėlioti laikraščiai ir 
žurnalai. Vos nugertą puodelį pastatė ant lentynos. 
Tada patraukė žurnalus „Savaitės įvykiai“, „Žiūrėk“ 
ir „Klausyk“ į šalį, kad geriau matytų pro langą. Užti- 
krintais žingsniais ji artinosi prie vienuolikto namo. 
Be abejonės, tai - velnias. 

— Ar tai ji? - paklausė Ahmedas, pastebėjęs Pe- 
terio nerimą. 

Peteris neatsakė. Nenorėjo būti nemandagus, bet 
tiesiog prarado amą. Ši moteris, pažeisdama visus 
gamtos dėsnius, jį veikė net pro langą. Nors juos 
skyrė gatvė, langas ir laikraščių stovas, Peteris vis 
vien negalėjo suvaldyti jį apėmusio gyvuliškos bai- 
mės jausmo. 

Prie įėjimo į laiptinę ji surinko kodą ir atidarė 
duris. Buvo bežengianti vidun, bet staiga apsisuko 
duotuvę. Peteris beveik apvirto aukštielninkas. Lyg 
būtų jam trenkusi. Kai vėl pažvelgė pro langą, ji jau 
buvo perkirtusi pusę gatvės ir tiesiu taikymu artinosi 
prie jo slėptuvės. Jį apėmė panika. Keturiomis rėplio- 
jo į kambarėlį, kur Ahmedas neseniai virė kavą. Tik 
spėjo užlįsti už prekystalio, kai staiga išgirdo prasi- 
veriant lauko duris. Greitomis susirietęs ant grindų 
įsispraudė tarp prekystalio ir Ahmedo kojų. 

Ahmedas nustebęs pažvelgė žemyn. Prikišęs prie 
lūpų smilių Peteris tylomis maldavo Dievo ir Alacho, 
kad Ahmedas jo neišduotų. 

— Ko pageidaujate? - paklausė pardavėjas. 

Peteriui atrodė, kad praėjo amžinybė, kol ji atsakė: 

- Taigi aš ir galvoju. 

Be jokios abejonės, tai buvo ji. Nuo jos balso ėmė 
pykinti. 

— O ką galėtumėte pasiūlyti? - tęsė. - Gal turite 
ką nors ypatingo ar netikėtino? 

Ahmedas nieko neatsakė, o Peteris buvo tikras, 
kad velnias žino, jog jis susirietęs slepiasi po pre- 
kystaliu. Nieko negalėjo būti bjauriau, kaip susitikti 
gulint prie jos kojų. 

Ahmedas nežiūrėdamas žemyn atsakė: 

- Neįsivaizduoju, ką galėčiau pasiūlyti. Ką mėgs- 
tate? 

Vėl tyla. Peteriui atrodė, kad ji tęsėsi keletą ilgų 
minučių. Girdėjo, kaip ji vaikšto po parduotuvėlę. 

- Ką gi, - tarė dvejodama, - tie saldainiai - gu- 
minukai, guminiai žmogeliukai, tikrai skanūs. Ga- 
lima tik stebėtis, kad jų užtenka taip ilgai. Kramtai 
kramtai, čiulpi čiulpi ir niekada nenusibosta. Gal 
turite kartais tokių? 

— Manau, kad ne, - atsakė Ahmedas. - Bet anoje 
lentynoje yra guminių žiurkyčių. Tuose geltonuose 
maišeliuose. 

Peteris girdėjo, kaip nuėjusi ji paėmė šiugždan- 
tį maišelį saldainių. Jis neprisiminė, ar bent kartą 
įkvėpė nuo tada, kai ji peržengė slenkstį. Tikriau- 
siai parduotuvė skamba nuo besidaužančios širdies. 
Širdies dūžiai aidėjo galvoje. Nedrįso kvėpuoti, kad 
jo neišgirstų. Reikia sukandus dantis dar kiek laiko 
užgniaužti kvėpavimą. 

- Gerai, - išgirdo jos balsą. - Žmogeliukai ar žiur- 
kytės, jokio skirtumo. Kiek kainuos? 

- Aštuonias kronas penkiasdešimt. 

Jo krūtinės ląsta greitai sprogs. Vos beįstengė sulai- 
kyti kvėpavimą, baisiai norėjosi įtraukti oro. Nors aky- 
se ėmė mirgėti, vis vien iš paskutiniųjų sukando dantis 
ir toliau kentė skausmą, nes bijojo būti aptiktas. 

Ant prekystalio suskambo byrančios monetos. 

— Iki pasimatymo, - tarė ji. 

Išgirdo tolstančius žingsnius ir kad prasivėrė durys. 

Tada mirgantys taškeliai susiliejo ir akys visai 
aptemo. 

Kai atsipeikėjo, Peteris vis dar tebegulėjo už pre- 
kystalio. Ahmedas pasilenkęs vėdavo tos dienos va- 
kariniu laikraščiu protarpiais patapšnodamas per 
skruostą. 

— Ei! Ar girdite mane? 

Balsas aidėjo vis arčiau ir arčiau, kol pagaliau Pe- 
teris pravėrė akis. 

— Kas atsitiko? - paklausė Ahmedas. - Mirtinai 
išsigandau. Kaip atrodytų, jei paskambinčiau į po- 
liciją, o jie atėję rastų už prekystalio mirusį kolegą. 
Imigrantas negali sau leisti tokių dalykų! 

Peteris apdujęs atsisėdo. Vis dar skaudėjo plaučius. 

— Ar ji mane pamatė? - paklausė jis. 

- Esu beveik tikras, kad ne, - atsakė Ahmedas. - 
Apalpote ar kas atsitiko? 

- Tiesiog užsnūdau, - tarė Peteris. - Pastaruoju 
metu daug dirbau. 

Atsistojęs nusibraukė nuo kelnių dulkes. 

— Dėkoju už pagalbą. Tikrai labai padėjote. 

Jis nuėjo prie durų, o Ahmedas tik pakraipė galvą. 
Peteris, pasistatęs apykaklę, įtraukė galvą tarp pečių 
ir išėjo iš parduotuvėlės. 

Net nežvilgtelėjęs į vienuoliktą namą tekinomis pa- 
sileido link Šv. Eriko gatvės. Susistabdė pro šalį važia- 
vusį taksi ir paprašė nuvežti į Karlavegen gatvę 56. 


Ulofas dar nebuvo grįžęs iš darbinio susitikimo, 
bet Lota pasiūlė palaukti biure. Peteris pasiprašė įlei- 
džiamas į posėdžių kambarį. Jam nesinorėjo į biurą 
su stiklinėmis pertvaromis. 

Kai tik Lota užvėrė duris, pakėlęs ragelį surinko 
Bodil Anderson darbo numerį. Niekas neatsiliepė. 
Tada pabandė paskambinti į mobilųjį. 

— Kriminalinio skyriaus inspektorė Anderson. 

Jis vis dar jautėsi prastai ir ta jos baisi Suomijos 
švedų tarmė varė iš proto. 

— Sveiki, čia Peteris Brulinas. Tas, kuris padeda... 

- Žinau, kas jūs esate. Tęskite! 

Pasijuto lyg nevykęs mokinys. Prakeikta boba. 

— Aš ją radau. Turiu ir adresą. 

Keletą sekundžių buvo tylu. 

— Kaip gi šį kartą sužinojote? Gal neteisėtai įsiver- 
žėte į svetimus namus ar dar ką neteisėtą padarėte, 
kaip praeitą kartą? 

Jis pajuto, kaip paraudo veidas. 

- Šį kartą ne. Tiesiog įdėmiai peržiūrėjau sąrašą, 
kurį esu davęs ir jums. Tiesą sakant, net nebuvo labai 
sudėtinga. 

Dabar tyla užtruko dar ilgiau. 

Lžt2 

— Koks jos vardas? 

- Elisabet Gustavson, gyvena Falu gatvėje 11. 

Išgirdo, kaip sušlamėjo popieriai. 

— Gimusi penkiasdešimt penktųjų birželio aštun- 
tą dieną. Ar jūs tikras, kad tai ji? 

— Taip, visiškai tikras, - atsakė nemeluodamas. 

— Gerai, norėčiau, kad palauktumėte nesiimda- 
mas jokių veiksmų. Nuvyksiu pas ją rytoj rytą. Šian- 
dien privalau atlikti begalę svarbesnių pavedimų. 

Peteris nepatikėjo savo ausimis. 

— Pamiršau paminėti, kad ji šiąnakt lankėsi pas 
Lundbergą ir juodai nupurškė langus. Nuniokojo 
visą namą! Ar to neužtenka, kad skubiai reaguotu- 
mėte? Kas gali žinoti, ką ji padarys šią naktį? Manau, 
Ulofas būtų be galo dėkingas, jei imtumėtės kokių 
nors veiksmų tuoj pat! 

Bodil Anderson tylėjo. Jis tiksliai nežinojo, ar re- 
zultatas persisvėrė 2:1 jo naudai, ar ji tiesiog rinkosi 
naują ginklą puolimui. 

Moteris prabilo pasikeitusiu balsu. 

- Jau minėjau, bet priminsiu iš naujo. Nesikiškite 
į mano darbą! Pati puikiai išmanau, ką man daryti. 
Iš patirties galiu pasakyti, kad ši moteris nekelia jo- 
kios rimtos grėsmės Lundbergo gyvybei. Ant mano 
stalo laukia krūva tikrų grasinimų nužudyti. Todėl 
sakau paskutinį kartą - būsiu pas ją rytoj rytą. O 
jūs su Lundbergu nedrįskite net prisiartinti prie 
Vasastano!', kitaip asmeniškai pasirūpinsiu, kad 


" Vasastan - miesto dalis, priklausanti Normalmo rajonui Stokholmo 
centre. 

atsakytumėte prieš visą policijos pareigūnų būrį. 
Ar suprantamai pasakiau? Puiku. 
Ji numetė ragelį Peteriui nespėjus nieko atsakyti. 


Po dešimties minučių iš susitikimo grįžo Ulofas. 
Peterio pulsas kiek aprimo. Jis iškart papasakojo Ulo- 
fui džiugią naujieną apie Elisabet Gustavson. 

- Ką gi, skambinam Bodil Anderson. Po galais, 
kaip laukiau šios akimirkos. Tu esi genijus, Peteri, - 
tarė Ulofas iš džiaugsmo trindamas rankas. 

Jau ėjo prie telefono. Peteris dvejojo nenorėdamas 
gadinti geros nuotaikos. 

- Tiesą sakant, jau skambinau jai... 

- Ir ką?.. 

Ulofo šypsena sustingo veide. 

- Ji sakė, kad palauks iki rytojaus ryto, - susigėdo 
Peteris lyg būtų dėl to kaltas. 

— Velniai rautų! 

Lundbergas staiga įniršo. 

— Tie idiotai nepajudino nė pirštelio, o kai pateiki 
ant sidabrinio padėklo sprendimo atsakymą, tai jie 
net neturi laiko tuo pasirūpinti. Prakeikti diletantai. 
Koks jos telefono numeris? 

Peteris kaupė drąsą. Jis baiminosi, kad Lundber- 
gas nenukreiptų į jį savo pykčio. 

— Deja, manau, kad nieko gero iš to nebus. Ji gerokai 
įširdo, kai paprašiau, kad nedelsiant imtųsi veiksmų. 

Lundbergas papurtė galvą lyg negalėtų patikėti 
savo ausimis. 

— Ką gi, - tarė jis. - Jų valia, išsiaiškinsime viską patys. 
Iki šiol puikiai sekėsi be jų pagalbos. Kur ji gyvena? 

Peterio smegenys perskilo į dvi dalis. Viena ver- 
tus, žinojo, kad Lundbergas visai pasius, jei pasakys, 
kad Anderson jiems kategoriškai uždraudė ten va- 
žiuoti. Be to, Lundbergas suprastų, kad Peteris ir vėl 
leidosi jos įsakinėjamas. Kita vertus, privalo įspėti 
Lundbergą, kad neišvengs keršto, jei pasipriešins jos 
draudimui. 

Lundbergas jau ėjo link durų, ir Peteris nustūmė 
pastarąją mintį į šalį. Vis dėlto jautėsi nemaloniai. 


Jie paprašė taksisto, kad privežtų iki pat vienuo- 
likto namo įėjimo. Kol Lundbergas mokėjo, Peteris 
išlipo iš taksi. Jo mėginimas dingti nepastebėtam 
nuėjo niekais. Ahmedas iškišo iš parduotuvėlės galvą 
ir šūktelėjo: 

— Sveiki dar kartą! Ar geriau jaučiatės? 

- Ačiū, geriau, - atsakė jis ir atsuko nugarą, ro- 
dydamas, kad pokalbis baigtas. 

Lundbergas klausiamai pažvelgė į Peterį, paskui 
į Ahmedą, bet Peteris apsimetė, kad nepastebėjo jo 
žvilgsnio. 

Žengęs prie įėjimo Lundbergas susikeikė, nes pa- 
aiškėjo, kad be kodo'nejeis. Supykęs trūktelėjo duris. 

Lauko durys buvo neužrakintos. 

Peteriui dilgtelėjo, kad jau buvo pakliuvęs į panašią 
situaciją. Jo viduje nuaidėjo įspėjamasis signalas. 

Lundbergas nedvejojo nė sekundės - užtikrintais 
žingsniais energingai lipo aukštyn. Peteris Žengė iš 
paskos, atsilikęs per porą metrų. Vien nuo minties, 
kad greitai vėl ją pamatys, širdis krūtinėje ėmė plakti 
dvigubai greičiau. 

Lundbergas paskambino į duris. 

Niekas neatsakė. 

Luktelėjęs vėl paskambino. Skambino primygtinai 
ilgai, tačiau durų niekas nepravėrė. Paskui paklebeno 
durų rankeną. Peteris norėjo jį sulaikyti, bet jau buvo 
per vėlu. Durys plačiai prasivėrė. 

— Ulofai, geriau einam iš čia, - maldavo jis. - 
Anderson gana aiškiai pasakė, kad pati imsis šio 
reikalo. 

Lundbergas prunkštelėjo ir žengė į koridorių. 

- Alio! - riktelėjo. 

Jokio atsako. 

Peteris prisiartino prie slenksčio, bet toliau eiti ne- 
drįso. Lundbergas žengė dar vieną žingsnį vidun. 

Koridorius buvo ankštas, prikimštas batų ir dra- 
bužių. Ant grindų Peteris pamatė velnio rankinę. Jį 
supykino. 

— Ar yra kas nors namie? - pašaukė Lundbergas. 

Niekas neatsiliepė. 

- Eime, Ulofai, iš čia. Geriau palaukim jos gatvė- 
je. Nemanau, kad elgiamės visiškai teisėtai. Einam. 

— Nuo kada tau parūpo, kas teisėta, o kas ne? - pa- 
klausė kreivai šypsodamas ir dingo Peteriui iš akių. 

- Beje, negalėčiau tvirtinti, kad ji mums parodė 
gerą pavyzdį, - tęsė Lundbergas. 

Bjauru stypsoti laiptinėje, bet eiti vidun buvo dar 
nemaloniau. Be to, Peteris jautė stiprų poreikį kon- 
troliuoti situaciją ant laiptų. 

- Iš tikrųjų teisingai pataikėme, - išgirdo Lund- 
bergo balsą iš buto gilumos. - Ateik ir įsitikink. 

Peteris dvejojo. 

Paskui apsisprendęs peržengė slenkstį. Nuslopi- 
nęs norą koridoriuje nusiauti batus įėjo vidun. 

Tai buvo vieno kambario butas su virtuve. Lund- 
bergas stovėjo pasilenkęs prie rašomojo stalo. Tas 
kambarys buvo ir svetainė, ir miegamasis. Lund- 
bergas kairėje rankoje laikė iškėlęs pakelį rožinių 
vokų, o dešine rodė į fotografiją, kabančią ant sienos 
virš paklotos lovos. Peteris pagalvojo, kad nuotrau- 
ka greičiausiai daryta prieš dešimt metų. Pusnuogis 
Lundbergas šypsodamas pozavo ant saulės nutvieks- 
to tiltelio. 

— Ji pagrobė šią nuotrauką iš mano namų. Čia 
mane nufotografavo per konferenciją, kurią mūsų 
agentūra organizavo prieš keletą metų. 

Peteris apsidairė. 

Ant grindų mėtėsi plastmasinis maišelis, bet 
šiaip kambarys buvo iki panagių sutvarkytas. Ant 
baltai dažytų sienų nė paveikslėlio. Daiktai ir bal- 
dai kambaryje priminė oficialią ligoninės ar kokios 
gydymo įstaigos atmosferą. Vienintelis asmeninis 
daikčiukas buvo Lundbergo fotografija. Net užuo- 
laidos atrodė lyg ką tik nukabintos iš ligoninės lau- 
kiamojo. 

Peteris kilstelėjo vieną maišelio galą. 

- Štai ir naktinės išvykos įkalčiai, - tarė jis. 

Lundbergas priėjęs nužvelgė keturis dažų purš- 
kiklius. 

— Čia tai bent vietelė, - tarė jis. - Ką ji, dėl Dievo 
meilės, manyje rado? Jei būčiau šiek tiek jaunesnis 
ir ne toks pavargęs, beveik įsižeisčiau! 

Jie nuėjo į virtuvę. Ir ten viskas pedantiškai su- 
tvarkyta. Kriauklėje nė lašelio vandens. 

Staiga išgirdo laiptinėje balsus. 

Lundbergas sustingo, o Peterį apėmė panika. 

Išlėkė į koridorių lyg tai būtų gyvenimo ar mir- 
ties klausimas, pradarė duris, kurios, jo manymu, 
turėjo vesti į vonios kambarį ir tuoj pat užsirakino 
iš vidaus. 

Peterį apsupo tamsa. Kažkur ūžė ventiliacija, per 
ją negirdėjo, kas vyksta už durų. Rankomis grabi- 
nėjo ieškodamas šviesos jungiklio. Neradęs prie 
durų, toliau grabaliojo tamsoje. Atsirėmė į kriau- 
klę ir žingtelėjo atgal. Atsitrenkė į kažką sunkaus 
ir minkšto, tai nuo smūgio nutolo. Jis apsisuko. 
Užčiuopė šiurkščią medžiagą. Toliau lietė kažką 
minkštą ir suglebusį, smegenys liepė tai tučtuojau 
paleisti iš rankų. 

Kai padarė, ką liepė smegenys, staiga suvokė, kas 
tai buvo. 

Ranka. 

Kažkas pasibeldė į duris ir tą pat akimirką užsi- 
degė šviesa. 

Dešimt centimetrų nuo Peterio veido kybojo vel- 
nias su virve ant kaklo. Virvė buvo pritvirtinta prie 
lubų. 

Jis metėsi prie durų ir bandė atrakinti jas, bet ran- 
kos jo neklausė. Per sekundę regos laukas susiaurėjo 
iki tunelio angos dydžio, ūžimas ausyse pasidarė ne- 
pakenčiamas. Jis išgirdo, kad rėkia. Kumščiais trankė 
į duris, kurios tą pat akimirką atsidarė. Stačia galva 
išvirto į koridorių tiesiai prie Lundbergo kojų. Šliau- 

žė ant pilvo toliau nuo vonios kambario ir susirietė 
ant grindų prie koridoriaus durų. 

- Tikra velniava! - išgirdo Lundbergą šaukiant. 

Po poros sekundžių Lundbergas pasilenkė pra- 
šydamas kvėpuoti ramiau. Rankose jis vis dar laikė 
peilį, kuriuo atrakino vonios duris. 

- Turim pranešti policijai, - tarė Lundbergas. 

Peteris negalėjo suvaldyti savo kvėpavimo. Jam 
durstė rankų plaštakas ir pėdas. Nors drebėjo visu 
kūnu, vis tiek sugebėjo prieštaraudamas papurtyti 
galvą. 

— Negalima,- išstenėjo Peteris. 

Pabandė porą kartų giliai įkvėpti oro. 

- Bodil Anderson mums kategoriškai uždraudė 
čia eiti. Ar pamiršau pasakyti? 

Lundbergas atsistojęs pamąstė minutėlę. 

— Mums reikia iš čia greičiau dingti, - pagaliau 
tarė. 

Įkišęs peilį į palto kišenę padėjo Peteriui atsikel- 
ti. Užmetęs Peterio ranką sau ant peties, atsargiai 
pro durų plyšį ištyrė, ar netyko kelyje pavojus. Pe- 
teris greičiau nušliaužė nei nulipo laiptais. Apačioje 
Lundbergas atrėmė jį į sieną ir išsitraukė mobilųjį. 

— Prakeikimas, vėl išsikrovė baterija. 

Peteris parodė pirštu į tabako krautuvėlę. Lund- 
bergas vargais negalais atidarė duris ir nutempė į jo 
petį besiramstantį Peterį per gatvę. 

Ahmedas laukė jų pravėręs duris. Lundbergas pa- 
sodino Peterį ant kėdės, kuri nuo ryto tebestovėjo 
prie lango. 

— Ar turite telefoną? - pasiteiravo. 

Pardavėjas galva parodė į kambarėlį už prekys- 
talio. 

Lundbergas nuėjo iškviesti taksi. 

Ahmedas pažvelgė į Peterį, kuris vos ne vos sė- 
dėjo. 

— Prasta diena, ar ne? - paklausė. - Gal galėčiau 
pasiūlyti šokoladinio torto? 

Peteris gerai neprisiminė, kaip parsigavo namo. 
Lundbergas beveik nešte parnešė jį ir paguldė į lovą. 
Paskui surado raminamųjų, jų turėjo dar nuo tada, 
kai pats buvo kritiškos būklės po Ingrid mirties. 

Peteris klusniai išgėrė ir iškart užmigo. 


Pramiegojo visą laiką neramiai vartydamasis. Kai 
pabudo, iš vidaus sprogdino nepakeliamas galvos 
skausmas. Buvo be dešimt šešios. Suprato, kad iš- 
miegojo beveik šešiolika valandų. 

Galvą taip skaudėjo, kad nusprendė pasilikti l0- 
voje. Prisiminė vakar dienos įvykius ir susijaudino. 
Pulsas padažnėjo. 

Kiekvienas širdies dūžis, rodės, susprogdins gal- 
vą. Jį pykino. 

Stenėdamas pakilo. Šiaip ne taip nusigavo iki vo- 
nios. Iš tuščio pilvo nieko neišvėmė. Pasilenkęs prie 
kriauklės nurijo keletą gurkšnių vandens tiesiai iš 
krano. 

Krūptelėjo, kai prilietė rankomis kriauklę. Pirštų 
galai prisiminė ne prasčiau nei smegenys. Ji vilkėjo 

savo rudą paltą. Juodi plaukai kiek nuslinkę į šoną ir 
per skruostą raitėsi šviesi kviečių spalvos garbanėlė. 
Ant ausies kabojo nusmukę saulės akiniai. Jos plačiai 
išplėstos akys priekaištingai žiūrėjo į jį. Peteris žinojo, 
kad šio vaizdo niekada nepajėgs ištrinti iš atminties. 

Išėjęs iš vonios pamatė Lundbergą. 

— Kaip jautiesi? - paklausė šis. 

— Nežmoniškai skauda galvą. Gal turi vaistų nuo 
galvos skausmo? 

Lundbergas iš spintelės vonioje ištraukė dvi ta- 
bletes nuskausminamųjų. 

— Ar nereikėtų iš pradžių ko užvalgyti? - paklau- 
sė. - Jau ilgokai nieko neturėjai burnoje. 

- Turbūt reikėtų. Tik kad mane pykina. 

- Eik ir atsigulk, atnešiu sumuštinį. 

Lundbergas pasuko į virtuvę. Po kiek laiko grįžo 
nešinas stikline pieno ir sumuštiniu su sūriu. Vis dar 
jausdamas šleikštulį Peteris palindo po antklode. 
Tylėdamas pavalgė. Paskui išgėrė dvi tabletes nu- 
skausminamųyjų. 

Pykinimas kiek aprimo. 

Lundbergas atsisėdo ant kėdės prie rašomojo sta- 
lo ir išsiblaškęs timpčiojo susinarpliojusį telefono 
laidą. Paskui paėmė ragelį ir, paleidęs žemyn, laikė už 
laido, kol šis besisukdamas atsinarpliojo. Vėl padėjo 
ragelį ant telefono. 

Abudu tylėjo. 

Lyg susitarę neprakalbo apie praėjusios dienos 
įvykius. Regis, viskas išsisprendė, bet jie buvo dar 
labiau prislėgti nei vakar dienos rytą. Peteris nesu- 
vokė, kaip jautėsi Lundbergas. Pačiam rodėsi, lyg 

būtų savomis rankomis jai ant kaklo užnėręs kilpą 
ar pastūmėjęs ją šiam kraupiam žingsniui. Jis vaizda- 
vosi, kad viskas būtų kitaip baigęsi, jei būtų klausęs 
kriminalinio skyriaus inspektorės Bodil Anderson 
ir nėjęs į uždraustą vietą. Nors ir suprato, kad tai 
netiesa, vis vien negalėjo nuvyti karčių minčių. 

Staiga jie patys tapo nusikaltėliais. Tokiais kaip 
velnias. Jie neteisėtai įsibrovė į butą ir laiku nepra- 
nešė apie lavoną. Jei policija sužinos, kad jų būta ten, 
tikrai pasirodys įtartina. Velnio terorizavimas baigė- 
si, su užduotimi susidorota, bet tai nepraskaidrino 
to slegiančio ir nemalonaus jausmo, kuris graužė iš 
vidaus. 

Jei galėtų, pasiliktų lovoje ir niekada nebesikeltų. 

- Vis tiek teks paskambinti Bodil Anderson, - 
pagaliau tarė Lundbergas. 

Peteris užmerkė akis. 

- Jei jau nepaskambinom vakar, keistai atrodys, 
jei skambinsim šiandien. Ji juk vis vien ruošėsi ten 
eiti. Nueis ir pati pamatys. Geriau palaukiam, kol ji 
mums paskambins. 

Jis neišdrįso pažvelgti į Lundbergą. 

Kambaryje įsigalėjo tyla. 

- Ką gi, gal tu ir teisus, - atsiduso jis. - Tik ne- 
suprantu, kuo nusikaltau, kad šita klaiki painiava 
užvirto man ant galvos. 

Vėl tyla. 

— Nėra taip, kaip manai, - tyliai tarė Peteris. - Pa- 
žiūrėk į mane. Aš gyvenime nė musės nenuskriau- 
džiau, o vis vien gyvenimas nuėjo velniop. Kartais iš 
tiesų sunku suvokti, ko iš mūsų tikimasi. 

Peteris nenorėjo, kad susidarytų įspūdis, jog 
jis gailisi savęs, bet Lundbergas pritarė jam žvaliu 
balsu: | 

— Būtent! Mums šiandien reikia į banką. Juk turi 
ten porą trejetą draugužių, kurie tik ir laukia, kad 
pasirodytum. Šiandien tavo diena! 

Jei Peteris tokius žodžius būtų išgirdęs prieš gerą 
savaitę, greičiausiai iš džiaugsmo persiverstų ore kūl- 
virsčia. O dabar tik gulėjo lovoje ir markstėsi. 

Jautėsi visiškai išsunktas. 

Protu suvokė, kad niekas taip abejingai nedrybso, 
kai siūloma 1 352 000 kronų, tačiau nieko negalėjo 
padaryti. Jis net neturėjo jėgų gėdytis akivaizdaus 
nedėkingumo. 

— Man žvėriškai skauda galvą, - teištarė. 

Lundbergas atsidusęs pakilo: 

— Kaip vadinasi tavo bankas? 


Po pusantros valandos suskambo telefonas. Pe- 
teris vis dar tebegulėjo lovoje ir snūduriavo. Nuo 
skambučio išlakstė visi miegai. Kaipmat pašoko. Gal- 
vą skaudėjo mažiau, pats baisumas jau praėjo. 

Pro uždaras duris girdėjo Lundbergo balsą, tik 
negalėjo suprasti, ką jis sako. 

Pakilęs iš lovos apsimovė kelnes. Neprisiminė, 
kad būtų vakar vakare jas nusivilkęs. Vadinasi, jas 
nutraukė Lundbergas. Nuo šios minties Peteris su- 
sigėdo. 

Pravėrė duris. 

- Ateisime pirmą valandą, - nugirdo Lundbergo 
žodžius. 

Peteris pasuko link virtuvės ir dirstelėjęs pamatė, 
kaip Lundbergas išjungė bevielį telefoną. Didžiu- 
lį panoraminį langą kiek apvalė pasamdyta firma, 
prie rėmų derėjo likusios nenuvalytos juodos gedulo 
juostos. Virtuvės langas vis dar juodavo. 

Vėl suskambo telefonas. Lundbergas paspaudė 
mygtuką. 

- Ulofas Lundbergas. 

Pora sekundžių tylos. Lundbergas, rodydamas į 
ragelį, be garso ištarė „Anderson“. Jis puikiai suvai- 
dino nustebusį. 

— Po galais, sunku patikėti! 

Peteris atsisėdo prie stalo virtuvėje. Nors visas 
įsitempė, kad išgirstų, ką ji sako, tačiau negalėjo 
pagauti nė žodelio. Matyt, jai nemažai gulėjo ant 
širdies, nes Lundbergas ilgokai tylėjo. Paskui pa- 
sakė: 

- Deja, jo nėra namie. Jis išėjęs su reikalais. Kodėl 
klausiate? 

Ir vėl tyla. Peteris suvokė, kad susidomėjo, kur 
jis yra. To buvo per daug. Labiausiai troško, kad jį 
paliktų ramybėje ir nesukrautų atsakomybės už tai, 
kas atsitiko. Jis išsigando pajutęs, koks jis priklau- 
somas nuo Lundbergo, tas spinduliavo natūralų pa- 
sitikėjimą savimi ir jėgą. Peteris dabar buvo laisvas 
žmogus - jo nevaržė nei skolos, nei įsipareigojimai. 
Jis galėjo eiti, kur tik akys veda, ir vėl viską pradėti iš 
naujo. Tačiau labiausiai troško sėdėti ant Lundbergo 
kėdės ir likti ten amžinai. 

- Kai jį pamatysiu, perduosiu, kad jums skamb- 
teltų, - tarė Lundbergas. - Pats lyg ir neturiu už ką 

dėkoti. Tikiuosi, kad daugiau nebereikės jums skam- 
binti. Sudie. 

Jis išjungė telefoną. 

— Jie rado ją, - tarė padėjęs telefoną ant suole- 
lio. - Anderson skambino iš jos buto. Prašė, kad jai 
paskambintum, bet, manau, geriau palauk. Nematau 
reikalo su ja kalbėti dabar. 

Peteris užsimerkė. Lundbergas tęsė: 

— Dabar siūlau nuvažiuoti į banką. Paskambinęs 
susitariau, kad ateisime pirmą valandą, ir Lota jau 
žino, kad į darbą šiandien vėluosiu. 

Pramerkęs akis Peteris pažvelgė į Ulofą Lund- 
bergą. Prisiminė, kokios mintys sukosi apie jį pra- 
džioje. Kaip tada klydo! Priešais stovėjo sėkmingą 
karjerą padaręs vyras, kuris turėjo teisę didžiuotis 
savimi. Vietoj to, jis mokėsi iš savo sėkmių ir nesėk- 
mių, kaupdamas patirtį ir neprarasdamas gebėjimo 
užjausti kitą. Jo širdis per visą tą laiką nesukietėjo. 
Sėkmingai kopdamas į viršų kartą paliko geriausią 
draugą didelėje nelaimėje vieną ir dabar bandė, kiek 
leido jėgos, ištaisyti savo klaidą. Taigi Peteris galėjo 
dėkoti, kad gimė po laiminga žvaigžde, nes Lundber- 
gas, norėdamas išpirkti savo kaltę, išsirinko būtent 
jį. Staiga jis dėl savo abejingumo ir nedėkingumo 
pasijuto nesmagiai. Juk Ulofas ir tą siaubingą rytą 
turėjo atlaikyti visą krūvį vienas. Peteris pabandė 
suimti save į rankas. 

- Atleiskskad negalėjau padėti toje klaikioje si- 
tuacijoje, ir nuoširdžiai dėkoju, kad pasirūpinai ma- 
nimi vakar. Iš manęs naudos kaip iš ožio pieno, kai 
mane prigriebia priepuolis. 

Ulofas žvilgtelėjo pavargęs ir nusišypsojo. Atro- 
dė, lyg per dieną senstelėjo dešimčia metų. Peteriui 
staiga šovė mintis, kad Ulofas galėtų būti jo tėvas. 
Nors ir gana jaunas, bet vis dėlto tėvas. Klausė savęs, 
ar Ulofui irgi užklydo kada nors panaši mintis. 

- Apsirenk ir važiuojam į miestą, - tarė Ulofas. - 
Nepaisant visko, yra ką švęsti. 

Dvi minutės po pirmos jie užsuko į SEB ban- 
ką Gioto gatvėje. Ulofas primygtinai reikalavo, kad 
nenueitų per anksti. Kadangi jau buvo vietoje be 
dešimt pirmą, kiek palūkuriavo prie šalia esančios 
parduotuvės. 

— Nereikia atrodyti labai uoliems, - paaiškino 
Peteriui. 

Peteris nelabai suprato, ką prarastų pasielgęs tin- 
kamai, bet įsidėmėjo šią pastabą lyg ji būtų svarbi 
verslo paslaptis. 

Lundbergas laikėsi nuošalyje ir Peteris į banko 
darbuotojus kreipėsi pats. Jiems teko kiek palaukti. 
Pagaliau atėjo tarnautoja, su kuriū Peteris bendravo 
pastarąjį kartą. Pažvelgusi iš aukšto nusivedė juos į 
atskirą kambarėlį patalpos gilumoje. 

- Nepasisekė su jumis susisiekti, - tarė ji, sėsdama 
prie rašomojo stalo. 

Mostelėjo į kėdes kitoje stalo pusėje. Jie paklus- 
niai atsisėdo. 


- Tuoj suskaičiuosime, - tęsė tarnautoja. - Mili- 
jonas trys šimtai penkiasdešimt du tūkstančiai kronų 
su palūkanomis sudaro... 

Ji skaičiavo kompiuteryje. 

— ... aštuoniolika tūkstančių septynis šimtus de- 
vyniasdešimt aštuonias kronas. Pridėjus delspinigius 
išeina... milijonas trys šimtai septyniasdešimt devyni 
tūkstančiai penki šimtai devyniolika kronų. Ar turite 
pasiūlymų dėl skolos apmokėjimo? 

Ji buvo padėties šeimininkė ir kalbėdama nerodė 
nė lašelio užuojautos. Jis buvo tiesiog darbo objektas. 
Pora skaičių ant popieriaus, kuriuos reikėjo ištaisy- 
ti. Nevykusi visuomenės padugnė, kuri nesugebėjo 
tinkamai elgtis su pinigais. 

Peteris žvilgtelėjo į Ulofą. Šis tylėjo kaip akmuo, 
akis įbedęs į paveikslą ant sienos. Peteris nesumojo, 
ką pasakyti. 

- Tada siūlau sudaryti finansinį skolos grąžinimo 
planą dvidešimčiai metų. Tokiu atveju jums tektų 
mokėti po... 

Ji vėl pabarškino kompiuterio klaviatūrą. 

— .. aštuoniolika tūkstančių trys šimtus šešiasde- 
šimt aštuonias kronas per mėnesį. 

Peteris neramiai pasimuistė kėdėje. 

Lundbergas pagaliau pakirdo iš sąstingio. 

- Visą sumą galite pervesti iš šios Prekybos banko 
Karlavegen gatvėje sąskaitos, - tarė jis. 

"Prisitraukęs ant stalo gulėjusį bloknotą užrašė 
sąskaitos numerį, jį sudarė devyni skaičiai. 

— PIN kodas šeši vienas nulis trys. 

Moteris nustebo ir nepatikliai pažvelgė į jį. 

— Ojūs kas būsite? - paklausė. 

— Ulofas Johanas Bertilis Lundbergas. Trisde- 
šimt devyni nulis keturiolika dvidešimt šeši sep- 
tyniolika". 

— Gal turite asmens pažymėjimą? 

Pasirausęs kišenėse išsitraukė piniginę. Padavė jai 
vairuotojo pažymėjimą. Tarnautoja įdėmiai tyrinėjo 
Lundbergo veidą, tada plastikinę kortelę, paskui vėl 
Lundbergą. 

— Turbūt suprantate, kad pirmiausia privalau pa- 
tikrinti visus duomenis. 

Lundbergas patraukė pečiais. 

- Prašom, mielai. Kiek prisimenu, sąskaitoje tu- 
rėtų būti gerokai daugiau pinigų. Jei viskas gerai, 
vakar rusų mafija man pervedė mažiausiai septynis 
milijonus. 

Peteris paraudo, o banko tarnautoja suglumo. Ji 
atsistojo ir išėjo iš kambario. 

— Atleisk, - tarė Ulofas, - negalėjau susilaikyti. 

Po penkių minučių grįžo nešina krūva popierių, 
ant kurių Peteris pasirašinėjo. Jam baigus, ji kreipėsi 
į Lundbergą: 

— Su jūsų sąskaita viskas gerai. 

- Aš irgi manau, kad viskas gerai, - atsakė jis. 

Moteris sumišusi nusišypsojo ir stumtelėjo jo pu- 
sėn popieriaus lapą. Lundbergas pasirašė. 

— Puiku, viską sutvarkėme, - tarė ji ir šypsodama 
ištiesė Lundbergui ranką. 


'* Lundbergas pasako savo asmens kodą. 

Ulofas pažiūrėjo į jos ištiestą ranką. Įsikišęs pini- 
ginę kišenėn nuvėrė ją skvarbiu žvilgsniu. 

- Kiek pamenu, ką tik grąžinome Peterio Brulino 
paskolą. Jam ir derėtų dėkoti. 

Sutrikusi ji patraukė ranką, o jos veidą nuplieskė 
raudonis. Peteris jau stovėjo prie durų ir atsisvei- 
kindamas mojavo. 

Paskui išėjo iš kambario kaip žmogus, neslegia- 
mas skolų naštos. 


Gatvėje jie stabtelėjo. Peteris juto, kad neranda 
tinkamų žodžių padėkoti. 

— Dėkui, - buvo vienintelis žodis, tuo metu atėjęs 
į galvą. 

- Tai aš turiu dėkoti. Ar jau pamiršai? 

Pirmąkart tarp jų stojo nejauki tyla. Abu suprato, 
kad daugiau nėra ką sakyti. 

- Ką gi, - pagaliau nutraukė tylą Lundbergas. - Va- 
žiuoju į agentūrą. Pažiūrėsiu, kaip ten visiems sekasi 
darbuotis. Pastaruoju metu vargšeliams dažnokai teko 
suktis be mano pagalbos. Susiskambinsime? 

- Žinoma, - pritarė Peteris. 

- Lik sveikas, - atsisveikino Lundbergas ir pamo- 
jo pravažiuojančiam taksi. 

Peteris pakėlė krepšį su visu turtu, kurį buvo 
nusivežęs į Saltšio Diuvnesą, ir patraukė link Osio 
gatvės. 


Bute į nosį trenkė sudvisęs oras. Kambarinių gėlių 
lapai nuleipę. Bent gėlės pastebėjo, kad jo nebūta 
namie. Nusvirusiais lapeliais sakė, kad ilgėjosi jo tą 

laiką. Ant kilimėlio prie durų laukė geroka krūva 
laiškų ir laikraščių. Daugiau nei pusė laiškų iš banko. 
Išmetė juos net nepraplėšęs. Pačioje krūvelės apa- 
čioje rado laišką su ranka užrašytu adresu. Atpažino 
sesers raštą. Nusinešęs laišką virtuvėn krestelėjo ant 
kėdės ir apsidairė aplinkui. 

Nebejautė baimės, bet butas pasirodė visiškai sve- 
timas. Pirmąkart gyvenime dilgtelėjo mintis, kad jo 
butas bjaurus ir nejaukus. 

Sienos šaukte šaukėsi perdažomos. Ne vienoje vie- 
toje žali alyvuogių spalvos apmušalai nuspuro, o buvę 
nuomininkai paliko tamsias žymes ten, kur anks- 
čiau kabėjo paveikslai ar papuošimai. Žalia alyvuogių 
spalva. Jo gyvenimo spalva. Nenustebtų, jei atsirėmęs 
į sieną ištirptų joje, pranyktų sienos apmušale. 

Baldai atrodė nušiurę, iš nudrengtos sofos vie- 
tomis švietėsi kamšalas. Iš gatvės sklindančią šviesą 
filtravo šimtmečius nevalyti nupilkėję langai, truk- 
dantys spinduliams prasiskverbti į vidų. Visur nusė- 
dęs gerokas dulkių sluoksnis, šen bei ten krūvelėmis 
mėtėsi nešvarūs skalbiniai. 

Tai buvo jo namai. 

Prieš keletą dienų buvo pasiryžęs ginti šiuos na- 
mus bet kokia kaina. Priebėgą ir tvirtovę, saugančią 
nuo supančio pasaulio. 

Turėjo prisipažinti - viskas, ką aplinkui matė, ir 
buvo jo gyvenimas. Išvydęs supančią bjaurastį suvo- 
kė, koks nevykėlis vis dėlto buvo. Kodėl liko gyvas, 
nors iš jo jokios naudos? Kodėl tėvas, toks svarbus 
visiems aplinkiniams, neteko gyvybės? Jis jau per- 
gyveno savo tėvą. Ketveriais metais. 

Ir kokia iš to nauda? 

Kokia neteisybė! Aplink vien netvarka. Jokio 
skirtumo, kaip Žmonės nugyvena savo gyvenimus. 
Juk tiek žmogžudžių, tiek šventųjų tas pats kelio 
galas. Jis seniai nebetikėjo, kad pabaigoje visų lauks 
paskutinis teismas. To vis vien neužtektų. Žmonės 
gyvendami turėtų išmokti, kad kuo daugiau gėrio 
jie skleis, tuo didesnis atlygis jų lauks perėjus į kitą 
pasaulį. Ir tie, kurie pasirenka šalikeles, turėtų Ži- 
noti, kas jų laukia. Juk kvaila bausti, kai žala pada- 
ryta ir nieko nebegali pakeisti. Geriausia būtų, jei 
gyvenimus teistų iškart po mirties - apdovanotų 
arba nubaustų. Čia gal ir įžiūrėtų prasmę. Arba dar 
geriau. Jei apdovanotų dar gyvus. Papildomomis 
smiltelėmis smėlio laikrodyje. Geri darbai pailgintų 
gyvenimą keliomis valandomis. O piktų žmonių 
gyvenimai su velnio darbais tirptų lyg seniai bes- 
megeniai kovo mėnesį. 

Tada ir gyventi būtų pakenčiama. 

Būdamas vaikas sukūrė savą pasaulio tvarką. 
Nusprendė, kad mirusieji prisikels kaip karveliai. 
Baltomis plunksnomis galės dabintis tik gerieji. 
Kuo blogesnis žmogus buvo, tuo tamsesnis plunks- 
nų aprėdas anapus. Visi sąžiningai nusipelnę galės 
didžiuotis savo iškiliomis baltomis plunksnomis ir 
niekas neabejos jų teisumu. Nors ši tvarka galiojo 
tik jo karvelių karalystėje, jam to pakako, kol buvo 
mažas. 

Bet dabar jis suaugęs. 


Jį supo gyvenimas, kuriuo šlykštėjosi. 

Pirmąkart prisipažino, kad jaučiasi baisiai vieni- 
šas. Maudė kūną. Dabar, atlikus užduotį ir grąžinus 
skolą, jis daugiau niekam neberūpi. Jei gulėdamas ant 
grindų imtų ir numirtų, jo nepasigestų mėnesiais. Jis 
būtų tas tipiškas atvejis, apie kurį kartkartėmis laik- 
raščiuose rašo slogius straipsnius. Pasimirė savame 
bute, rado, kai kaimynai užuodė lavono smarvę. 

Metams bėgant sėkmingai įtikino save, kad miela 
gyventi vienam, bet per vienintelę savaitę pajuto, 
kaip malonu, kai kažkas grįžta namo, kai turi su kuo 
pasišnekučiuoti ir pasidalyti mintimis, kai kažkam 
net įdomu, kaip praleidai dieną. Net neramu, kaip 
greitai priprato! O dabar baisu, kad nesugebės at- 
prasti. 

Jis grįžo namo. 

Senas įprastasis Peteris Brulinas sėdėjo nevaržo- 
mas skolų prie virtuvės stalo, bet jo gyvenimas buvo 
nykiai nuobodus, kaip praėjusios savaitės naujienos. 
Blogiausia, kad palengva susiformavęs naujasis Pe- 
teris Brulinas niekaip negalėjo įsivaizduoti tolesnio 
bendro gyvenimo su senuoju Brulinu. 

Jis nenutuokė, ką toliau daryti. Kaip iškęsti gyve- 
nimui skirtą laiką. 

Atsigulęs ant lovos pravirko. Kaip mažas vaikas. 
Ilgėjosi motinos, tėvo ir to kutenančio pasitenkini- 
mo jausmo, kurį patyrė Ulofo Lundbergo dėka. 

Giliai širdyje nuoširdžiai troško jaustis saugus. 

Jaustis saugus su kuo nors, kas nelaikė jo nevy- 
kėliu, priėmė tokį, koks yra. Kam nereikėtų nuolat 
įrodinėti, kad kažką sugebi. 

Pagyvenęs pas Ulofą staiga suprato, ko trūko gy- 
venime. Tai, ką jis patyrė, išdegino sieloje gilią žaizdą, 
kuri nepagis. Jis nepajėgia įminti gyvenimo mįslės. 
Kažkas pamiršo perduoti mįslės įminimo raktą. 

Pamiršo pamokyti, kaip gyventi. 

Gyveno lyg nususėlis. Jam visąlaik kažko trūko, 
kažkas liko nebaigta. Tai trukdė, palikus praeitį už 
savęs, žengti tolyn. 

Ilgėjosi žmogaus, kuris žinotų jo gyvenimo isto- 
riją, su kuriuo galėtų pasidalyti prisiminimais. Jam 
užtektų paskambinti ir suprastų iš vieno žodžio. 

Nenorėjo būti bereikšmis. Troško būti toks svar- 
bus, kad jam dingus kieno nors pasaulis subyrėtų į 
šukes. 

Bet tokio žmogaus nebuvo. 

Jį supo slegianti tuštuma, kad net trūko oro. 

Jis buvo vienišas - anksčiau, dabar ir visados. 

Geriausia jau nugyventa. Visa, kas liko, buvo 
laikas. 

Pabudo prieš aštuonias. Butas skendėjo priete- 
moje. Likęs lovoje apsidairė. Viduje atrodydavo jau- 
kiau, kai pro nevalytą langą skverbėsi Osio gatvės 
žibinto šviesa. 

Suskambo telefonas. 

Netikėtai nuskambėjęs garsas perrėžė kambario 
tylą. Jis pašoko. Tarsi bijotų, jog signalas kam nors 
sutrukdys, skubiai pakėlė ragelį. 

Skambino Eva. 

- Kur buvai? - paklausė įpykusi. - Po paskutinio 
mūsų pokalbio skambinau milijoną kartų! Negi ne- 
neša galva, kad dėl tavęs nerimavau? 

Tokia mintis nebuvo jam net dingtelėjusi. 

— Sveika. Taigi bandžiau porą kartų pasukti, bet 
visą laiką buvo užimta. 

Jis uždegė lempą. Tamsoje kalbėti su ja telefonu 
drybsant lovoje buvo kažkaip nepadoru. 

- Kaip sekėsi? - tęsė ji. - Mirštu iš smalsumo. 
Visą laiką mintys sukasi vien apie tai. Ar radai ją? Ar 
mūsų laboratorijos tyrimai buvo naudingi? 

— Taip, labai, - atsakė jis. - Ją radau. Deja, per 
vėlai. Ji nusižudė. 

Kitame laido gale įsivyravo tyla. 

— Ojojoj, - tarė ji po pertraukėlės. - Bet nega- 
lėčiau pasakyti, kad labai nustebau. Menki juo- 
kai sergant taip toli pažengusiu sifiliu. Liga šioje 
stadijoje gali smarkiai pažeisti smegenis. Aš, tiesą 
sakant, labai stebiuosi, kad ligos nenustatė anks- 
čiau. Juk aiškiai žinome, kad ji lankėsi gydymo 
įstaigoje! 

- Iš tikrųjų keistoka. 

Tarp jų įsigalėjo tyla. Ta pati sena, įprastinė 
tyla. Kaip visada, jis nedėjo jokių pastangų, kad 
nutrauktų ją. 

- Klausyk, Peteri, prisiminiau vieną dalyką. Po 
mėnesio sueis šeštosios mamos mirties metinės. 
Ketinu į „Jonšiopings Posten“ laikraštį paduoti „In 
memoriam“ - keletą eilučių jai atminti. Ar nenori 
prisidėti? 

Jam sugėlė širdį. Štai kitame laido gale sėdi 
sesuo, kuri gali dalytis prisiminimais ir žino jo 
gyvenimo istoriją. Daugybę metų taip ir nerado 
jėgų atvirai pasišnekėti. Dėl jos reikėjo stengtis, su 
ja reikėjo suartėti, bet jis nustūmė ją į šoną, kaip 
išaugtą vaikišką rūbą. Kas jis per vienas, jei būda- 
mas 39 metų guli po antklode ir žliumbia dėl savo 
nenusisekusio gyvenimo ir begalinės vienatvės, tu- 
rėdamas pašonėje artimą giminaitę. Jie juk vieno 
kraujo. Ir ji neteko tėvo ir motinos, bet vis vien 
laikėsi. Ji irgi savaip vieniša, tik neleido vienatvei 

išsikeroti. Ji nepasidavė nevilčiai ir susikūrė savo 
pasaulį. Per visus šiuos metus nepailsdama jam 
skambinėjo ir atkakliai šnekino, kad atvažiuotų 
jos aplankyti. 

Pats jos nė karto nepakvietė. 

Jam buvo gėda. 

Stengėsi prisiminti, kaip ji atrodo. Atmintyje 
užsilikęs atvaizdas buvo dvidešimties metų se- 
numo. 

Įsižiebė menka vilties kibirkštėlė, nes suvokė, 
kad pasaulyje dar yra dalykų, kuriuos norėtų pa- 
tirti. 

Jis iš visos širdies troško ją pamatyti. 

Ji nepaisė savo nesėkmių ir kovodama judėjo į 
priekį. Nesileido sužlugdoma ar nubloškiama at- 
galios. 

Galėjo iš jos pasimokyti. 

— Tikrai mielai prisidėčiau prie mirties metinių 
paminėjimo laikraštyje. 

- Puiku, - tarė ji. 

Jos balsas nuskambėjo džiugiai. 

— Tada aš viską tvarkau, - tęsė ji. - Tarp kitko, ar 
gavai mano laišką? 

Peteris žvilgtelėjo į virtuvės stalą. 

- Ką tik grįžau namo ir nespėjau visko peržiūrėti. 

Pajuto, kad meluodamas paraudonavo, ir pama- 
nė, kad turbūt tai tik į sveikatą. 

- Tai ką, ilgai nelaukdami susiskambinam vėl, - 
tarė ji. - Būtų be galo smagu kada nors pasima- 


tyti. 


185 


Suprato, kad ji tikrai nori. 

— Taip, iš tikrųjų, būtų nuostabu,- atsakė jis. 

Peteris pajuto, kad išgirdusi jo žodžius sesuo ap- 
sidžiaugė. 

Kai vėl pabudo, buvo ketvirtadienis. Lauke dar 
tvyrojo tamsa. Atsisėdo prie stalo virtuvėje. Širdyje 
buvo kiek šviesiau. 

Pakalbėjęs su Eva nuėjo apsipirkti į prekybos 
centrą „7-Eleven“. Parsinešė šiek tiek maisto, kad 
papildytų ištuštėjusį šaldytuvą. Dabar išsitraukęs 
sviesto ir sūrio užvirino vandenį arbatai. 

Evos laiškas tebegulėjo neperskaitytas ant sta- 
lo. Išilgai praplėšė voką. Rado ranka rašytą lapelį. Ji 
prašė kuo greičiau paskambinti ir rašė, kad jai dėl 
jo labai neramu. 

Padėjo laišką į šalį. 

Aštuntą valandą suskambo telefonas. 

- Čia kalba Bodil Anderson. Visur jūsų ieškojau. 

Jam širdis apsivertė krūtinėje. 

- Kaip jau tikriausiai girdėjote, radome ją va- 
kar. Norėčiau užduoti keletą klausimų. Radome 
pirštų atspaudų, kurie nepriklauso aukai. Norėjau 
pasitikslinti, ar tikrai klausėte mano nurodymų ir 
nesilankėte tame bute. Radome dviejų neatpažintų 

asmenų pirštų atspaudus. Viliuosi, kad ne jūsų su 
Ulofu Lundbergu, nes kitaip patektumėte į sunkoką 
padėtį. Mat ką tik ištyrėme, kad Elisabet Gustavson 
ne pati pasikorė, kažkas jai talkino. Norėčiau iki galo 
išsiaiškinti, ar bent kartą turėjote proto manęs pa- 
klausyti. Ar vis dėlto yra priežastis pasikviesti jus į 
policijos nuovadą apklausti? 

Jam užėmė kvapą. Nesugebėjo net nieko pame- 
luoti. 

— Alio! Ar girdite mane? 

Jos klausimas priminė, kad lieka viena išeitis — 
padėti ragelį, ką nedvejodamas ir padarė. Tada iš 
lizdo ištraukė kištuką ir skubiai apsirengė. Metro 
nuvažiavo iki Karolio aikštės. Paskui pasuko link 
Karlavegen gatvės 56. 

Sekundę padvejojęs įlipo į liftą. 

Ulofas sėdėjo biure vienas, atrodė pavargęs. 

— Sveikas, - tarė jis ir nusišypsojo. - Kaip jau- 
tiesi? 

— Ačiū, geriau, - atsakė Peteris, pats tiksliai neži- 
nodamas, ką norėjo tuo pasakyti. Juk viskas, įskai- 
tant ir jo savijautą, taip reliatyvu. 

- Skambino Bodil Anderson, - tęsė jis. - Atvirai 
šnekant, ji mane išgąsdino. Net nežinojau, ką jai pa- 
sakyti. Ji užsiminė, kad Elisabet Gustavson pasikorė 
ne pati ir norėjo būtinai sužinoti, ar nesilankėme 
bute. 

- Ir ką jai atsakei? - paklausė Ulofas. 

Peteris nuėjo prie lango ir pažvelgė laukan. 

— Nieko, - atsakė jis. - Aš, prakeiktas kvailys, 
nieko neatsakiau. Tiesiog nesugalvojau, ką pasakyti. 

Pamaniau, gal ji jau kalbėjo su tavimi, ir nutariau, 
kad būtų ne pro šalį, jei mūsų parodymai sutaptų. 

Ulofas žvilgtelėjo į jį. 

— Ji man kol kas neskambino nei į darbą, nei į 
namus, - tarė jis. 

Peteris atsiduso. 

— Ką gi, tada pasielgiau nei į tvorą, nei į mietą, - 
niūriai tarė jis. - Ir jai mano elgesys, aišku, pasirodė 
įtartinas. 

Suskambo telefonas. Ulofas nė piršto nepajudino. 
Po poros minučių antras skambutis. 

Lundbergas pakėlė ragelį. 

- Klausau, - atsiliepė irzliai. 

Peteris jį stebėjo. 

— Aha. Ne. Aha. Ne, ne, ne, bute nesilankiau. Taip. 
Ne, jo ten irgi nebuvo, jis praleido su manimi visą 
popietę. Ne, ir vakarą praleidome kartu. Ne, kito alibi 
neturime, bet, jei nesate iš jautriųjų, galiu smulkiai 
papasakoti, kuo užsiiminėjome visą vakarą. Ne. Ne, 
aš tikrai nemanau. Taip. Ne, nuo vakar ne. Iki. 

Jis numetė ragelį, o Peteris nekantraudamas žvilg- 
telėjo į jį. 

- Ką ji sakė? 

Atrodė, lyg Ulofas stengėsi susikaupti, kad prisi- 
mintų pokalbį. Paskui jis prašneko: 

- Iš pradžių ji pranešė, jog kilo įtarimas, kad Eli- 
sabet Gustavson buvo nužudyta. Paskui paklausė, ar 
aš ten buvau, paskui - ar tu ten buvai, paskui - ar mes 
buvome ten, ar turime liudininkų, kad ten nebuvo- 
me, o kai jai pasakiau, kad visą naktį praleidome kar- 
tu, ji ėmė kalbėti nepagarbiai, su juntama panieka, ir 

garsiai svarstė, ar tu negalėjai naktį paslapčia išsėlinti 
iš namų, tada aš pasakiau, kad tikrai nemanau, o ji 
paklausė, kada paskutinį kartą su tavimi kalbėjau, 
tada aš atsakiau, kad vakar. 

Jis patraukė pečiais. 

— Manau, geriausia nekreipti į tai dėmesio. Mes 
juk nenužudėme jos, tai ir nėra ko jaudintis. 

— O kaip mūsų pirštų atspaudai? - sunerimęs įsi- 
terpė Peteris. - Bute jų pilna. Mano net ir nusikalti- 
mo vietoje - vonios kambaryje. 

— Bet mano pirštų atspaudai neregistruoti poli- 
cijoje, taigi jie nieko negali įrodyti. 

Peteris užmerkė akis, bet vis vien juto, kad Ulofas 
į jį žiūri. 

— Negi viskas iš tiesų taip blogai? - paklausė Ulofas. 

Peteris dirstelėjo pro langą. 

— Kai kūriau savo firmą, reikėjo pristatyti pažy- 
mėjimus iš policijos ir draudimo tarnybos. Palikau 
policijoje savo pirštų atspaudus, kad ant grotų ar 
signalizacijos įtaisų galėtų juos atskirti nuo įsilau- 
žėlių atspaudų. Dirbant tokį darbą palikti pirštų 
atspaudus asmeninio saugumo sumetimais buvo 
būtina. Nežinau, į kokį registrą jie pateko. Nieka- 
da nepagalvojau, kad dėl to pakliūsiu į nemalonią 
padėtį. 

Jei ne jis, Lundbergas ramia širdimi galėtų pamiršti 
šią istoriją. Jis gramzdino Ulofą į liūną. Buvo kaip 
akmuo po kaklu. Anderson vargu bau sunkintų 
Lundbergui gyvenimą, juolab neturėdama rimtų 

įrodymų, bet Peterį ji su malonumu pakankintų, jei 
turėtų bent menkiausią galimybę prikibti. Jei ji ap- 
tiktų jo pirštų atspaudus registre ir atrastų, kad jie 
sutampa su atspaudais velnio vonioje, būtų tiesiog 
laiminga. Dėl to neabejojo. Tada įtrauktų į žaidimą 
ir Ulofą. Be to, Peteris puikiai suvokė, kaip sunku 
būtų įtikinamai viską paaiškinti. 

Jei sakytų visą tiesą, tikrai nepatikėtų. 

Apsisprendė dėl dviejų dalykų - kad niekada 
neišduos, kad Ulofas buvo bute ir kad nuvažiuos į 
Geteborgą aplankyti Evos. 

Pabandė nusiraminti. 

— Gal viskas savaime susitvarkys, - pasakė Ulofui, 
bet ir pats suvokė, kad jo žodžiai nuskambėjo ne itin 
įtikinamai. 

Labiausiai už viską norėjo įrodyti Ulofo nekaltu- 
mą. Juto poreikį apsaugoti jo pečius nuo papildomų 
rūpesčių. Jis to tikrai nenusipelnė. Ulofas ir taip pa- 
darė daugiau, nei galėjai tikėtis. 

- Jei ji vėl paskambins, sakyk, kad ilgą laiką nesi- 
matėm. Kad nežinai, kur esu. Tegul pati ieško manęs. 
O aš važiuoju į Geteborgą. Pagyvensiu kurį laiką 
pas seserį. 

Peteris apsisukęs pažvelgė į Ulofą. Porą minučių 
kambaryje tvyrojo tyla. 

Ulofas atsistojo. 

- Būk atsargus, Peteri, - pagaliau tarė jis. - Kai 
grįši namo, paskambink. 

Peteris jo žodžius suprato lyg raginimą, bet kartu 
jie teikė vilties. Ulofas atrodė kiek nuliūdęs. Lyg būtų 

sukrėstas, kad negali Peteriui niekuo padėti. Žengė 
porą žingsnių link Peterio ir apkabino jį. 

Daugiau nieko nepasakė. 

Peteriui sugniaužė gerklę. 

Išeidamas užvėrė paskui save duris. 

Iki Humlegordeno parko buvo netoli. Ten nuėjęs 
Peteris atsisėdo ant suolelio. Nutirpęs sniegas ir 
paukščių čirškėjimas priminė, kad artinasi pava- 
saris. Pavasaris. Šiuo metų laiku žmonės įgydavo 
džiugaus pasitikėjimo savimi ir ateitimi. Vasara ir 
atostogos, rodės, ranka pasiekiamos, o radijas ir 
televizija maloniai informavo kiek daug žmonių 
šiandien sėdėjo ant koncertų rūmų laiptų laižydami 
pirmuosius šių metų ledus. Šią akimirką lūkesčiai 
buvo patys didžiausi ir gili žiemos tamsa atrodė la- 
biausiai nutolusi, nors ne per seniausiai kiekvienas 
skendėjo joje. 

Jis pasirinko suolą saulės atokaitoje. Atsilošęs 
įsitaisė ir užmerkė akis. Saulės spinduliai šildydami 
glostė veidą. 

Apmąstė savo padėtį. 

Prieš pusantros savaitės viskas buvo kitaip. Per savai- 
tę įvyko daugiau nei per pastaruosius dešimt metų. 

Iš prasiskolinusio ir beveik bankrutavusio nevei- 
klaus nuobodos tapo įtariamuoju žmogžudyste, vis 

dar neveikliu, bet be skolų. Taip ir nesuvokė, ar jo 
situacija pagerėjo, ar ne. 

Išgirdęs, kaip šalimais kažkas šlumštelėjo, pra- 
merkė akis. Prie jo nepastebėtas pritykino šuva ir 
stovėdamas prie pat kelių draugiškai vizgino uodegą. 
Ištiesęs ranką paglostė šuniui galvą. Kažkur netoliese 
švilptelėjo, šuo tuoj pakėlė galvą ir nuskuodė per 
parką. Peteris pažvelgė pavymui. Kad geriau įžiū- 
rėtų, nuo spiginančios saulės prisidengė ranka akis. 
Mažai ką padėjo. 

Tačiau pamatė kitką. 

Prie Karališkosios bibliotekos kampo kažkas jį 
stebėjo. To žmogaus siluetas buvo per toli, kad galėtų 
išskirti kokias nors detales, bet Peteris pamatė, kaip 
tas žmogus lėtu judesiu kažką atitraukė nuo veido. 
Žiūronus. 

Peteris sustingo, o žmogus žengė už kampo ir 
dingo. Negalėjo patikėti savo akimis. 

Galėjo prisiekti, kad pamatė velnią. 

Nė sekundės nesudvejojęs perbėgo parką ir įveikė 
šimtą metrų iki bibliotekos kampo, už kurio ji buvo 
dingusi. 

Nesimatė nė gyvos dvasios. 

Toliau bėgo žemyn Humlegordeno gatve, paskui 
Birgerio Jarlo gatve. 

Ji lyg skradžiai žemėn prasmego. 

Apsisukęs pasuko per žolę prie bibliotekos centri- 
nio įėjimo. Priėjęs prie durų perskaitė iškabą, kad dėl 
remonto biblioteka nedirba. Netoliese išvydo darbi- 
ninką ir nuskubėjo prie jo. 


194 


- Atleiskite, - tarė Peteris, vos gaudydamas kva- 
pa, - ar ką tik nematėte juodaplaukės moters, ei- 
nančios pro šalį? 

— Ne, nepastebėjau, - atsakė jis. - Turbūt supran- 
tate, kad dirbu, ne vien tik dairausi į šonus. 

Peteris apsigręžė ir skubiai nuėjo. 

Vėl atsidūrė Humlegordeno gatvėje. Tamsių nuo- 
jautų kupina širdimi bandė įtikinti save, kad dėl aki- 
nančios šviesos ir neramių minčių jam greičiausiai 
pasivaideno. 


Visą kelią namo iki Osio gatvės parėjo pėsčiomis. 
Kuo ilgiau ėjo, tuo labiau įtikėjo, kad matė tikrai ne ją. 
Ji paprasčiausiai negalėjo ten būti. Juk pats savo akimis 
regėjo ją negyvą tabaluojančią vonios kambaryje. 

Stengėsi nusikratyti to nemalonaus jausmo. 

Grįžęs namo paskambino į geležinkelio stotį ir 
sužinojo, kada į Geteborgą važiuoja traukiniai. Pas- 
kui surinko sesers numerį. 

- Jei jums tinka, mielai atvažiuočiau porai dienų 
paviešėti. 

— Kaip smagu! - atsakė ji. - Važiuok, kada pano- 
rėjęs, esi visada laukiamas! Berniukai tavęs beveik 
nebeprisimena. Paskambink, kai žinosi atvykimo 
laiką. Pasitiksim stotyje. 

Baigęs pokalbį Peteris atsinešė už laukujų durų 
tebestovintį neiškraustytą krepšį ir ėmė rinktis daik- 
tus kelionei. 

Mintys apie nuotykį Humlegordeno parke įkyriai 
zujo galvoje ir nedavė ramybės. Pagaliau neiškentęs 

atsisėdo ant lovos ir surinko Ulofo numerį. Atsiliepė 
Lota. 

— Ne, jo nėra, išėjęs su reikalais, - sučiulbėjo ji. — 
Ta tetulė iš policijos paskambino, paskui netrukus jis 
ir išėjo. Tarp kitko, ji paliko jums žinutę. 

Peteris nurijo seiles. Lota tęsė: 

- Ji prašė perduoti, kad lieka skolinga už puodelį 
karšto vandens su citrina. 

Iš pradžių Peteris visiškai nesusigaudė. Skirtin- 
gos dalys niekaip viena prie kitos nederėjo. Paskui 
laikas sustojo ir staiga į smegenis trenkė žaibas. Jam 
iš rankų iškrito telefono ragelis. Kai pagaliau šiaip 
ne taip sugraibęs pakėlė, pastebėjo, kad pokalbis 
nutrūko. 

Jis nesustodamas vaikščiojo pirmyn ir atgal. Sme- 
genys dirbo iki įkaitimo ir pastarųjų dienų įvykiai 
mirgėjo prieš akis tarytum nebylus filmas. 

Niekas - tik velnias ir jis žino, kad Nyleno kondi- 
terijoje ji užsisakė karšto vandens su citrina. 

Jis negalėjo patikėti tuo, ką smegenys jam suf- 
leravo. 

Tai buvo ji. 

Bodil Anderson. 

Bodil Anderson buvo velnias. 

Ji sąmoningai išsirinko jį. 

Iš pradžių nusiuntė pas Ulofą, kuris iškart pakibo 
ant jauko. Paskui Peteris bėginėjo kaip šunytis ir vis 
į tą pusę, į kurią ji rodydavo. Lyg naivi ir nuolanki 
avelė stropiai sekė jos pėdomis, o jei kiek nukrypda- 
vo nuo takelio, tai pats pranešdavo jai, suteikdamas 
galimybę pakeisti planą. Juk Nyleno konditerijoje 

akimirksnį žiūrėjo jai tiesiai į akis. Kaipgi galėjo jų 
neatpažinti vėliau? 

Paskambino Ulofui į mobilųjį, bet jis neatsiliepė. 

Tada paskambino į informaciją ir paprašė Nor- 
malmo policijos skyriaus numerio. Iš nevilties ban- 
dė griebtis paskutinio šiaudo, kad įsitikintų, jog jis 
klydo ir viskas buvo tik nesusipratimas. 

- Ieškau kriminalinio skyriaus inspektorės Bodil 
Anderson, - tarė jis. 

Pats išgirdo, koks jis įsitempęs. 

— Palaukite sekundę, - tarė balsas kitoje laido 
pusėje ir nutilo. 

Jis laukė, užkandęs žadą. 

— Ji dirba čia, Normalmo skyriuje? - paklausė 
balsas. 

- Taip, tikiuosi, kad ji pas jus dirba, - atsakė Pe- 
teris. 

— Bodil Anderson čia nedirba, bet galiu paieškoti 
kompiuteryje, gal ji dirba kitame skyriuje. 

Ir vėl tyla. | 

- Apgailestauju, bet registre išvis nėra tokio var- 
do. Gal norėtumėte kalbėti su kuo nors kitu? 

Peteris numetė ragelį. 

Ji, regis, viską buvo pastačiusi ant vienos kortos. 
Vis dėlto jai nežmoniškai pasisekė, kad nė vienas iš 
jų nepatikrino jos telefono numerių ir kad Peteris jos 
neatpažino. Juk buvo matęs ją Nyleno konditerijoje. 
Tik nesveikas žmogus šitaip rizikuoja. 

Kažkas, kas nebeturi, ko prarasti. 

Jis susiieškojo telefono numerį, kuris, paaiškėjo, 
buvo velnio, bet niekas neatsiliepė. 

Peteris viską pergalvojo iš naujo. Kiek kartų 
aplinkybės jai buvo palankios! 

Kvailiams sekasi. 

Jis privalo surasti Ulofą! 

Dar kartą paskambino į agentūrą ir paklausė Lo- 
tos, ar Ulofas neprasitarė, kur einąs. Ne, nieko neuž- 
siminė. Priešingai, jis išeidamas net neatsisveikino 
ir atrodė susinervinęs. 

Atsisėdęs ant lovos Peteris ėmė sukti galvą. Ji 
kažkur turėjo palikti pėdsaką. Juk neįmanoma, kad 
vykdydama savo planą nepadarė nė vienos klaidos. 

Išėjęs į koridorių striukės kišenėse ieškojo Be- 
kombergos laboratorijos sąrašo. Pagaliau jį surado. 
Grįždamas į kambarį žvilgtelėjo į plyšį laiškams. Tai 
pažadino nemalonius prisiminimus. 

2930. 

Surinko taksi numerį. 

- Čia kalba policijos inspektorius Peras Vilande- 
ris. Man reikėtų jūsų pagalbos tiriant vieną bylą. 

Jis paskaičiavo ant pirštų ir tęsė toliau. 

— Praeitą trečiadienį, maždaug ketvirtą valandą 
ryto, vienas keleivis įsėdo į taksi Gioto ir Osio gatvių 
sankryžoje. Taksi numeris buvo 2930. 

- Palaukite minutėlę, tuoj patikrinsiu. 

Po poros sekundžių ji prakalbo. 

— Taip, radau tą reisą. Kuo galiu padėti? 

— Kur važiavo tas taksi? - paklausė jis. 

- Į Tyskbagaro gatvę 7. Jei norite, paklausiu vairuo- 
tojo, ar prisimena keleivį. Jis dabar kaip tik dirba. 

— Būčiau dėkingas, - atsakė Peteris. 

Vėl stojo tyla ir jis kurį laiką laukė. 

- Alio. Atsiprašau, kad teko palaukti. Vairuotojas 
sako, kad tiksliai nebeprisimena, ką vežė. Nuo praei- 
to trečiadienio praėjo ne viena darbo pamaina. 

- Dėkui už pagalbą, - tarė Peteris ir padėjo ra- 
gelį. 

Išvyniojo savo sąrašą. 

Pataikė kaip pirštu į akį. 

Paskutinis vardas sąraše: 

Anja Frid, gimusi 54 07 26. Adresas: Tyskbagaro 
gatvė 7. 

Po penkiolikos minučių taksi sustojo Tyskbagaro 
gatvėje. Peteris nežinojo, kur ji yra, bet dabar pa- 
stebėjo, kad nuo Karlavegen gatvės iki jos galėjai 
nusigauti per ketvirtį valandos. 

Negi viskas taip paprasta? Negi ji tiesiog pamatė 
Lundbergą gatvėje ir įsimylėjo? 

Jis paspaudė mygtuką prie laukujų durų, ant ku- 
rio rado užrašytą pavardę Frid. Niekas neatsakė, bet 
netrukus durys suzvimbė, ir Peteris suprato, kad jas 
atrakino. 

Dirstelėjęs į iškabą su surašytais butų savininkų 
vardais pamatė, kad Frid gyvena viename iš vidinio 
kiemo namų. 

Nedelsdamas kirto laiptinę ir atsidūrė nedidelia- 
me vidiniame kiemelyje. Namai iš visų pusių stiebėsi 
į viršų. Jis paspėliojo, už kurio gi lango ji slepiasi. 
Kairėje kiemelio pusėje išvydo įėjimą ir pustekinis 
užlėkė į viršų. Ant durų perskaitęs jos vardą suprato, 
kad yra penktame aukšte. 

Nieko nelaukęs paskambino į duris. Nė kiek ne- 
sibaimino. 

Durims prasivėrus akis į akį susidūrė su Bodil 
Anderson. Matyt, ji ką tik buvo išsiplovusi savo 
trumpai kirptus šviesius plaukus, nes stovėjo ant 
pečių užsimetusi rankšluostį. Neatrodė nė mažumėlę 
nustebusi. 

Nejudėdami iš vietos jie varstė vienas kitą akimis. 

— Nesitikėjau taip greitai, - pagaliau pratarė ji. — 
Pasisekė kaip aklai vištai... 

Peteris pertraukė ją. 

— Kur Lundbergas? - šaižiai paklausė. 

Ji kaire ranka mostelėjo į vidų. Peteris, nieko ne- 
galvodamas, prasibrovė į koridorių. Nestabtelėda- 
mas greitai apieškojo virtuvę ir du kambarius. 

Nieko nerado. 

Grįžęs koridoriun spėjo pamatyti šarvuotose lau- 
ko duryse besisukantį raktą, kuris dingo jos kelnių 
kišenėje. 

Pirmą sykį dingtelėjo, kad situacija tampa pa- 
vojinga. 

- Kur jis? - paklausė Peteris. 

— Kas toks? - tarstelėjo ji su šypsenėle lūpose. 

- Baik, - tarė jis. 

Nuojauta pamažu keitėsi į aiškesnį jausmą - jam 
grėsė pavojus. Jis juto, kaip kažkas spaudė krūtinės 
ląstą ir vertė daužytis širdį. Vis dar valdėsi ir nutarė 
jokiu būdu neparodyti baimės. Taip lengvai jo ne- 
nugalės. 

Ji, regis, nesiruošė jam atsakyti, kol jis pakarto- 
tinai neištarė Ulofo vardo. Peteris trečią kartą pa- 
klausė, kur jis yra. 

- Ach, jis, - pašaipiai tarė ji. 

Parodė ranka į langą svetainėje, priešais jį įkypai 
stovėjo didelis teleskopas. Ji davė ženklą, kad priėjęs 
pažiūrėtų. Peteris nekantraudamas nuėjo prie teles- 
kopo. Prikišęs akį iš arti išvydo Ulofą, žengiantį pro 
duris į biurą. Atsisėdęs prie rašomojo stalo Ulofas 
atgręžė Peteriui nugarą. Peteris išsitiesė ir apsižval- 
gė. Visi jos buto langai žiūrėjo į Sibylės gatvės pusę, 
o prie sankryžos su Karlavegen gatve puikiausiai 
matėsi „Lundbergo X Co“ agentūros fasadas. Nau- 
dojantis teleskopu atrodė, lyg sėdėtum pirmojoje 
parterio eilėje. 

Peteris apsigręžė. Staiga pajuto realią pavojaus 
grėsmę, bet vis dar nepajėgė suvokti, kas čia vyks- 
ta. Jo galvoje kirbėjo viena vienintelė mintis - kuo 
greičiau dingti iš šio buto. 

- Ką gi, - bandė kalbėti ramiai, - tada nebetruk- 
dysiu! 

Jis ėjo prie lauko durų. Ji nepajudino nė piršto, 
kad jį sustabdytų. Nuspaudęs durų rankeną įsitikino, 
kad durys užrakintos. 

Atsigręžęs vėl žvilgtelėjo į ją. Ji šypsojo. Nieko 
gera nežadančia šypsena. Jis nurijo seiles. 

— Būk maloni, atrakink duris, - tarė jis. 

Pats pastebėjo, kad jo žodžiai nuskambėjo grei- 
čiau kaip maldavimas nei griežtas reikalavimas. 

Ji ir toliau tylėjo. Įdėmiai pažvelgusi į jį nuėjo 
virtuvėn. Po poros sekundžių išvydo ją tarpduryje. 

Dešinėje rankoje ji laikė švirkštą. 

Peteris apsigręžė ir ėmė daužyti duris. Norėjo 
garsiai šauktis pagalbos, bet lyg sapnuojant baisų 
sapną nepajėgė išgauti nė garso. Akies kampeliu 

pastebėjo, kad ji artinasi. Stumtelėjęs ją į šalį įbėgo 
į vieną iš dviejų kambarių. Instinktyviai žvalgėsi 
aplinkui, ieškodamas tinkamo gynybai daikto. Jo 
akys užkliuvo už išdidintos fotografijos, kybančios 
ant priešais esančios sienos. 

Ten pamatė save. 

Ten jis suaugęs, bet Peteriui kažkaip atrodė, kad 
nuotrauka daryta mažiausiai prieš keturiasdešimt 
metų. 

Jis išgirdo, kaip ji artinasi ir pajuto dūrį į nugarą. 

Kambarys ėmė suktis ir jis apvirto aukštielnin- 
kas ant grindų. Grimzdo vis gilyn ir gilyn. Kažkur 
paviršiuje regėjo išplaukusį lyg pro rūką veidą, ku- 
ris pamažu artėjo prie jo. Galvos ertmėje nuaidėjo 
tolimas balsas. 

— Na, mano mažasis Peteri. Pagaliau pakliuvai 
man į rankas! 

Jis spėjo pagalvoti, kad jos Suomijos švedų tarmę 
pūste nupūtė vėjas. 

Grimztelėjo dar kiek gilėliau ir viskas dingo. 

Pirmiausia grįžo klausa. Iš tolo girdėjo garsus, 
kurių nesuvokė. Jis nepajėgė atmerkti akių ir stengėsi 
prisiminti, kas atsitiko. 

Aštrus kvapas pasiekė šnerves ir kūnas per sekun- 
dę pabudo. Pramerkė akis ir tą pat akimirką viską 
prisiminė. Ji stovėjo pasilenkusi virš jo ir kažką laikė 
pakišusi po nosim. Peteris pasuko galvą kuo toliau 
nuo to šlykštaus kvapo. 

Suvokė, kad guli lovoje, ir pabandė pakilti. Kažkas 
trukdė. Kojos ir kairė ranka nepajudėjo. 

Pajuto, kad artinasi panikos priepuolis. Ko ji iš 
jo nori“ 

Pažvelgė į ją, bet nepajėgė ištarti nė žodžio. 

— Siūlau elgtis ramiai, - tarė ji. - Tave pririšau 
saugumo sumetimais, kol geriau vienas kitą pažin- 
sime. Jei šauksi arba bandysi išsilaisvinti, keliausi 
tiesiu taikymu į drabužinę. Ten, žinok, dabar tikrai 
ankštoka. Ta storulė Elisabet Gustavson pati viena 
jau užima visą vietą. 


Peteris dirstelėjo į užvertas duris. Negi tai iš tiesų 
įmanoma? Negi ji sugebėjo nepastebėta atgabenti 
negyvą kūną čionai? Ne, to negali būti! 

Lyg išgirdusi jo mintis, ji tęsė toliau: 

— Gal norėtumei, kad išeitų pasisveikinti? 

Nelaukdama atsakymo priėjo prie drabužinės ir 
atvėrė duris. 

- Pasisveikink su žiūrovais, - nusikvatojo ji. 

Ištraukusi pro durų plyšį negyvą ranką pamo- 
javo ja. 

Peteris apsidairė, kur galėtų nusivemti. Nieko tin- 
kamo neradęs, pasilenkė kiek galėdamas toliau per 
lovos kraštą ir ištuštino skrandį. 

- Oje, negi mažąjį Peterį supykino, - ulbėjo ji lyg 
kalbėtų su kūdikiu. - Taip tau ir reikia! 

Jis vėl nugriuvo ant pagalvės ir užmerkęs akis ėmė 
laužyti galvą. Nieko nesuprato. Per daug aplinkybių 
pasikeitė, per daug žmonių įtraukta į šį žaidimą, o jis 
per daug apkvaitęs, kad perprastų padėtį. Matė tik 
vienintelę galimybę išsiaiškinti - sužinoti per ją. Jei čia 
jo kelio pabaiga, tai bent jau norėjo žinoti, kodėl. 

Pramerkė akis. Išvydo ją, palinkusią ties patefo- 
nu. Po akimirkos kambarį pripildė muzikos garsai. 
Ji pasileido šokti, ranką pritraukdama prie burnos 
lyg mikrofoną. Peteris atpažino dainą. 

„Dancing Oueen' *. 

Neištvėręs šio klaikaus vaizdo nugręžė galvą į 
sieną. 


5 „Dancing Oueen“ - anglų k. šokių karalienė. Tai viena garsiausių įžymios 
švedų grupės ABBA dainų. 

Staiga nustebęs suvokė, kad nebejaučia baimės. 
Pastaruoju metu šitiek prisibaimino, kad net pa- 
čiam atrodė nesuprantama, kaip dabar gali likti 
ramus. Gal išnaudojo visas baimės atsargas? O gal 
pasąmonė pakuždėjo, kad baiminimasis nieko ne- 
padės? 

Po dainos muzika nutilo. Patefono adatėlė užstri- 
go ir braižė plokštelę. 

Pažvairavęs į jos pusę pamatė, kad moteris įsitaisė 
fotelyje. 

Kambarys buvo pakankamai didelis. Be lovos, 
ant kurios gulėjo, dar stovėjo rudo velveto sofa su 
foteliu, daiktais nukrautas staliukas prie sofos ir 
knygų lentyna. Sienos buvo netvarkingai nukabi- 
nėtos neskoningais paveikslais ir plakatais, kurie 
protarpiais pridengė vieni kitus. Jie dar labiau pa- 
ryškino kambario netvarką. Jai įvardyti tinkamiau- 
sias žodis būtų chaosas. Tos retos vietos ant sienų, 
kur nekabojo jokie paveikslai, išdavė, kad anksčiau 
sienų būta pistacijų žalumo spalvos. Vietomis bola- 
vo trupantis sienos mūras. Lubas skrodė gilus rėžis, 
net didžiausiam ramuoliui turėjo būti neramu. Šis 
rėžis tęsėsi iki lango, kuris vėrėsi į Sibylės gatvę. Nuo 
karnizų, kiek pridengdami langą, kabėjo purvinai 
žali užuolaidų draiskalai. Ant grindų krūvelėmis 
pūpsojo laikraščiai ir šiukšlės, mėtėsi senos mais- 
to prekių pakuotės ir skudurai. Jokių kambarinių 
gėlių. Tarytum visi daiktai aplinkui būtų pasirašę 
slaptą paktą neleisti nė vienam organizmui išlikti 
gyvam šiame bute ilgesnį laiką. Net oras čia buvo 
nesveikas. 

Buvo aišku, kad šioje kiaulidėje gyvenantis žmo- 
gus prastai jautėsi. Kitaip tariant, jis buvo viename 
kambaryje su pamišėle. 

Patefono plokštelė vis dar sukosi šaižiai braižoma 
adatėlės. 

Peteris žvilgtelėjo į teleskopą spėliodamas, ar ne- 
simato pro jį šiuo metu Ulofo. Ši galimybė skleidė 
saugumo jausmą ir jis nieko labiau netroško, tik kad 
teleskopas liktų kur stovėjęs, nes jo anga spinduliavo 
ramybę. 

Ji sekė jo žvilgsnį, todėl jis iškart nusuko akis į 
kitą pusę. Negalima leisti, kad sunaikintų pasku- 
tinį jo ryšį su išoriniu pasauliu. Ji pakilo ir Peteris 
pabūgo, kad perskaitė jo mintis. Moteriai pranykus 
koridoriuje, kiek nusiramino. 

Jis pasijudino ir pabandė atsisėsti lovoje. Kairę 
ranką kaustė prie sienos storu kabliu pritvirtintas 
antrankis, o kojas varžė storos virvės. Nenutuokė, 
kaip jos pritvirtintos po lova. 

Vos spėjo atsigulti, kai ji išdygo tarpduryje. 

Visą jo kūną persmelkė antipatija. 

Bodil Anderson ir Anją Frid dar galėjo šiaip ne 
taip pakęsti, bet vėl susitikti su velniu tikrai nebuvo 
dvasiškai pasiruošęs. 

Būtent velnias ir stovėjo duryse. 

Šį sykį be palto, bet su puikiai pažįstamais saulės 
akiniais ir peruku. Dėvėjo raudoną suknelę, kurią 
prieš porą dienų buvo pririšusi prie Ulofo biuro kė- 
dės. Ar prieš keletą metų? 

Šypsojo jam plačia šypsena. 

Jo širdis daužėsi. 

Nusilenkusi vėl uždėjo plokštelę. Peteris nugrę- 
žė veidą į sieną. Per sekundę ji atsidūrė prie jo ir 
pačiupusi už plaukų atgręžė jo galvą į kambario 
pusę. 

- Žiūrėk ir nesispyriok! Ar supratai, prakeiktas 
šūdžiau? 

Ji spoksojo išvertusi išprotėjusias akis. Peteris su- 
prato, kad nukreipdamas galvą įžeidė ją. O jis nu- 
sisuko nenorėdamas matyti, kaip ji apsijuoks. Bet ji 
norėjo šokti. Jam. Jis sukaupė visą savitvardą, kad 
vėl nenusuktų galvos. Ji šoko taip apgailėtinai, kad 
Peteris net gėdijosi dėl jos. Ir nieko negelbėjo savęs 
įtikinėjimai, kad taip jai ir reikia. 

Juk ji, be jokios abejonės, tikras ligonis. Tik nie- 
kaip nesuvokė, kuo čia jis dėtas. Ji šoko protarpiais 
iššaukiančiai, paskui vėl padrikai, kaip papuolė. 
Retkarčiais paropodama keturiomis ar atsigulusi 
ant nugaros pamataruodama rankomis, žiopčiojo 
atkartodama visus dainos žodžius. 

Vidury dainos ji staiga pakilo ir atrodė sutrikusi. 
Kurį laiką tylėdama stovėjo. Kairė veido pusė ėmė 
trūkčioti ir nusigręžusi ji išėjo iš kambario. 

Grįžo po poros minučių. Be suknelės ir be peru- 
ko. Vilkėjo tomis pačiomis kelnėmis ir megztiniu, 
kaip ir tą dieną, kai Peteris užėjo. 

Tačiau skirtumas buvo milžiniškas. Širdinga šyp- 
sena dingo ir jos veidas piktai prasiviepė. Peteris 
iškart pajuto, ką spinduliuoja jos akys. 

Deginančią neapykantą. 

— Ko iš manęs nori? - pratarė jo lūpos. 

Ji nieko neatsakė. Nuėjusi prie patefono pakėlė 
adatėlę. 

— Kuo čia dėtas aš? - tęsė Peteris. - Nenorėjau 
stotis tarp tavęs ir Lundbergo. Atvirkščiai! Juk jis 
paprašė manęs, kad tave surasčiau. 

Ji skambiai nusikvatojo. 

— Manai esąs protingas, tu, niekingas nuli, - 
pratarė žemu balsu. - Tu nieko nesupranti. Ulo- 
fas Lundbergas man visiškai neįdomus. Jis tebuvo 
žaislas mano rankose, malonus užsiėmimas ir laiko 
praleidimas. 

Ji mostelėjo į lango pusę. 

- Tūnojo savo stikliniame narve pasipūtęs kaip 
gaidys ir lepinamas sėkmės - tiesiog prašyte pra- 
šėsi supurtomas. Nusiunčiau jam porą laiškų ir jis 
mane pralinksmino labiau nei tikėjausi. Sėdėjau čia 
ir stebėjau, kaip jis raunasi plaukus dėl mano mažų 
dovanėlių. Tiesiog sutvertas tam, kad ant jo moky- 
tumeis. 

Ji purkštelėjo. 

- Paskui į galvą šovė mintis, kad neblogai būtų iš 
malonumo gauti naudos. Tada nutariau judu supa- 
žindinti. Du nuliai mano žaidime. 

Ji šyptelėjo jam, bet tos šypsenėlės negalėjai pa- 
vadinti draugiška. 

- Tu. Tu nieko taip ir nesupranti. Man nusispjaut 
ant Ulofo Lundbergo. Ne jo man reikia, bet tavęs, 
mažasis Peteri. Esi man už daug ką skolingas. Ir už 
viską užmokėsi su kaupu. Aš niekur neskubu. Ketu- 
riasdešimt dvejų pragare nugyventų metų neišpirksi 

per minutę. Tavęs niekas neieškos, taigi laiko turime 
į valias. 

Peteriui pasidarė šalta. Vis dar nejuto baimės, bet 
kūnas siuntė kitus ženklus. 

— Ką aš padariau? - atsargiai paklausė jis. 

- Nieko, mažasis Peteri. Ogi nieko. Čia ir yra visa 
bėda. 

Ji nepratarė nė žodžio. Vėl įsitaisė fotelyje ir nenu- 
leido nuo jo akių. Nuo jos veido išnyko net šypsenos 
užuomina. 

Peteris nedrįso daugiau klausinėti. 

Pabandė susivokti, kiek dabar valandų. Pabudęs 
prarado bet kokį laiko jausmą. Be to, pamažu ėmė 
noras šlapintis. 

Vis dar nesibaimino. Nujautė, kad ji labiausiai 
trokšta išvysti jį palūžusį, bet pirmąkart po ilgo laiko 
tiek kūnas, tiek siela jo neišdavė. 

Lauke tvyrojo tamsa. Ulofas tikriausiai nebe biure. 
Kambarys skendėjo tamsoje, bet ji, regis, nė neketino 
uždegti šviesos. Fotelyje iš jos liko tik siluetas, kurį 
apšvietė pro langą iš Sibylės gatvės krintanti šviesa. 

Jie tylėjo ne vieną valandą. 

Peterį varė į neviltį apgailėtina padėtis, bet jo ne- 
aplankė nė viena išganinga mintis. 

Prisiminė kitame kambaryje kabančią nuotrauką 
ir mintys dar labiau susijaukė. Turbūt jam taip tik 
pasirodė. Bet Humlegordeno parke irgi pamanė, kad 
tik rodosi, o dabar juk žino, kad tada tikrai matė ją. 

Veidas iš fotografijos tiesiog įsisiurbė į akių tin- 
klainę ir nenorėjo išnykti. Jis suprato, ką matė. Ten 
matė save. Porą metų senesnį, su vandeniu šlaksty- 
tais atgal sušukuotais plaukais. Su marškiniais ir su 
kaklaraiščiu. Su megztiniu. 

Niekad gyvenime nedėvėjo tokio megztinio. Ne- 
kalbant jau apie kaklaraištį. Taigi vyras fotografijoje 
yra ne jis. 

Bet jo antrininkas. 

Antrininkas, kurio Anja Frid, matyt, aiškiai ne- 
kentė. 

Jis įsisąmonino, kad svarbiausia yra ją įtikinti, jog 
jis ne tas, kuo jį laiko. 

— Kas tas vyras fotografijoje? - paklausė Peteris. 

— Erikas Fridas, - išpyškino ji. 

Peteris sumišo nuo tokio atsakymo. Vadinasi, jo 
spėlionės buvo klaidingos. 

— Ar jis giminė? 

Ji tylėjo. 

- Ar galima pasinaudoti tualetu? - paklausė. 

— Ne, - atsakė ji, - tačiau leidžiama daryti į kel- 
nes,- ir skardžiai piktdžiugiškai nusikvatojo. 

Jis nutarė dar kiek pakentėti. 

Vėl įsivyravo tyla. Siluetas nė nekrusteldamas 
bolavo fotelyje. 

Peteriui gulėti tapo vis nepatogiau. Antklodė po 
juo susikuitė. Laisvąja dešine ranka jis stengėsi iš- 
lyginti susimetusius antklodės gauburius. Nuo šio 
judesio noras šlapintis dar sustiprėjo. 

Ji užtraukė vaikišką dainelę. Pradžioje tyliai, pas- 
kui vis garsiau ir garsiau. 

- Kur eini, maža mergaite? Tau atnešti vande- 
naičio. 

Per pirmąjį pakartojimą „einame drauge“ ji gar- 
siai subaubė. Paskui atsistojo ir klaikiai riaumodama 
užbaigė dainą. 

Kažkas iš apačios pabeldė į grindis. 

Beldimas paguodė Peterį, bet ji suklykė: 

- PRASMEKIT PRAGARAN, PRAKEIKTI IDI- 
OTAI! 

Palubėje užsidegė lempa. Nuo staigios šviesos jis 
markstėsi. 

— Man reikia į tualetą, - maldavo jis. 

- Niekur tau nereikia, tu šūdžiau, - sušnypštė ji. 

Jis nusigręžė sienon. 

- Jei gražiai paprašysi, gal ir leisiu nueiti, - su- 
šnabždėjo. 

- Mieloji, būk gera, leisk į tualetą, - pabandė jis. 

- Gali dar geriau! Sakyk: mieloji, nuostabioji 
Anja! 

- Mieloji, nuostabioji Anja, - pakartojo jis. 

Šlapimo pūslę nepakeliamai veržė. 

- Sakyk: mieloji, nuostabioji, stebuklingoji 
Anja, - įsakė ji. 

Užmerkęs akis pakartojo, kas buvo liepta. 

— Matai, kaip puikiai moki,- tarė ji ir išnyko vir- 
tuvėje. 

Grįžo nešina antrankiais ir paprašė ištiesti deši- 
nę ranką. Tada pasilenkė virš jo ir pritvirtino laisvai 
kadaruojančią antrankio grandinėlę prie kairiojo 
riešo. Jos nosiaskylės atsidūrė tiesiai prieš jo akis. 
Peteris stengėsi žvelgti pro šalį. Jos kvapas užgulė 

lyg sunkus užklotas. Nuo jos tvoskė senu, aitriu 
prakaitu ir išsivadėjusiais kvepalais. Jis stengėsi 
užgniaužti kvėpavimą. Ji atkabino jį nuo sienos 
ir Peteris atsisėdo. Trumpam pagavo pagunda ją 
sumušti, bet suprato, kad laimėtų iš to nedaug. Be 
to, siaubingai veržė pūslę. Ji atrakino spyną ir prie 
lovos rėmų prirakintos kojos atsipalaidavo. Jis per- 
metė jas per lovos kraštą. Kojos buvo supančiotos 
virve, tad Peteriui į tualetą teko šuoliuoti. Korido- 
riuje paskubomis žvilgtelėjo į gretimą kambarį ir 
vėl pamatė nuotrauką. Vis dėlto panašumas pri- 
trenkiantis. 

Jai pravėrus tualeto duris, įšuoliavo vidun. 

— Didelio ar mažo? - išsiviepė ji. 

Nušokavęs prie unitazo, vargdamas stengėsi pra- 
sisegti klyną. Jį taip spaudė reikalas, kad nebuvo kada 
gėdintis. Jautėsi, lyg atlikinėtų reikalus prie kokio 
šuns. Beveik pamiršo, kad šalia jo moteris. 

— Jei nenori, kad prišlapinčiau ant grindų, teks 
padėti prilaikyti, - išgirdo save sakant ir pats nepa- 
tikėjo savo ausimis. 

Pasukęs galvą įsmeigė į ją akis. 

Ji atbulomis išėjo pro duris ir prisiglaudė nugara 
prie sienos koridoriuje. Spoksojo į jį išplėtusi akis ir 
garsiai dvėkavo. 

Peteris nusigręžė ir kaip įmanydamas stengėsi 
pataikyti į unitazą. Šlapimas čiurkšlėmis varvėjo per 
tualeto kriauklės kraštą ant žemės. Kiek įmanoma, 
bandė apsaugoti pėdas ir kelnes. 

Po didelių pastangų pagaliau pavyko atsukti van- 
dens čiaupą. Be galo norėjo nusiplauti rankas. 

Akies kampeliu pastebėjo, kaip ji išdygo tarp- 
duryje, ir nespėjus jam net krustelėti, suvarė adatą 
į nugarą. 

Sąmonė dar spėjo užfiksuoti šlapimo kvapą ir 
išsijungė. 

Jis gulėjo ligoninėje Jonšiopinge. Kai pabudo, 
pastebėjo šalimais ant kėdės sėdinčią mamą. Pra- 
virko, nes skaudėjo pilvą, ir mama negrabiai glostė 
skruostą. 

— Greit praeis, - ramino ji. 

Lovoje greta jo miegojo vyresnio amžiaus vyriš- 
kis. Kambarys buvo baltas ir kvepėjo švara. 

Jam buvo devyneri. Ką tik išoperavo apendiksą. 

Nustojo verkęs ir užmerkė akis. Nustebęs mė- 
gavosi mamos glamone ir visai netroško pagyti. 
Po kiek laiko ji atitraukė ranką. Peteris žvilgtelėjo 
į ją. 

Ji verkė. Stambios ašaros ritosi per skruostus. Jis 
sunerimo, nes nesuvokė, ką padarė blogai. 

— Aš tik šiaip, - nusišnypštė ji nosinėn. - Pasi- 
stenk dabar užmigti. 

Vėl glostė skruostą, o jis stengėsi paklusti mamos 
prašymui. 


Nubudo. Ji vis dar švelniai glostinėjo veidą. Pra- 
merkė akis. 

Greta jo sėdėjo ne mama, o Anja Frid. Peteris 
iškart nusigręžė. Jos glamonės atrodė kaip piktnau- 
džiavimas. Ji atitraukė ranką. 

Pilvas urzgė iš alkio. 

— Duok ko nors užkąsti, - paprašė jis. 

Minutę padvejojusi, dingo virtuvėje. Kambaryje 
buvo šviesu. Peteris suvokė, kad turėtų būti šešta- 
dienis. Tikriausiai šiandien Ulofo nepamatytų pro 
teleskopą. Ši mintis gniuždė. Suprato, kad žūtbūt turi 
išsilaisvinti. Tik neįsivaizdavo kaip. Taip ir nesulau- 
kusi jo Eva tikriausiai kraustosi iš proto. Tikėjosi, 
kad šį kartą ji praneš policijai, jog jis dingo. Bet ką 
tai padės? Niekam net nešaus galvon, kad tarp jo ir 
Ulofo ar tarp jo ir Anjos Frid yra koks nors ryšys. 
Tad jo rasti neįmanoma. 

Vienintelė viltis - taksi vairuotojas, vežęs čionai. 
Vis dėlto Peteris gerai žinojo, kad nepalieka neiš- 
dildomo įspūdžio, todėl labai abejojo, ar kas per šią 
kelionę jį įsidėmėjo. 

Kodėl buvo toks kvailys ir niekur nepaliko nė 
menkiausios užuominos, kur einąs. Pernelyg dide- 
lis pasitikėjimas savimi, regis, aptemdė protą, nes 
įsiveržė pas ją kaip koks Supermenas. 

Jis tikras nevykėlis, nes nesusidorojo su savo užduo- 
timi. Bet jei jau galas, tai bent turi išsiaiškinti, kodėl. 

Galbūt dėl to ir buvo toks ramus. Širdies gilumoje 
manė, kad išmušė jo valanda ir, tiesą sakant, per 
daug nenuliūdo. 

Prisiminė sapną. Viskas atrodė taip tikroviškai. 
Niekad anksčiau nesapnavo motinos. Vis dar tebe- 
šildė jos artumas. Jau seniai buvo prisiminęs ją. 

Moteris grįžo nešina padėklu su dviem suteptais 
sumuštiniais ir stikline pieno. 

Peteris atsisėdo lovoje ir ji pastatė padėklą jam 
ant kelių. 

Apsigręžusi vėl išnyko virtuvėje. 

Peteris su pasibjaurėjimu pažvelgė į sumuštinius. 
Ant sūrio pamatė jos purvino nykščio. atspaudą. 
Kilo šleikštulys vien pagalvojus, kad jos rankos vis- 
ką lietė, bet alkis paėmė viršų. Atsikandęs sumuš- 
tinio vėl prigulė, kad laisva ranka pasiektų stiklinę 
pieno. 

Žvilgsnis užkliuvo už kablio sienoje. Trūktelėjo, 
bet kablys nepajudėjo nė per milimetrą. Tada suėmęs 
pirštais paklibino jį į visas puses. 

Iš atminties gelmių išniro prisiminimas. Prieš 
daugelį metų slampinėjo su draugeliu Johanu iš auto- 
busų vairuotojų kompanijos po Versterlongo gatvės 
parduotuvėles, išpuoštas prieš Kalėdas. Saldumy- 
nų parduotuvės lange pastebėjo mechaninį Kalėdų 
senelį, kuris su kvailio užsispyrimu barbeno savo 
lazda į stiklą, suduodamas vis į tą pačią vietą. Joha- 
nas lankė vakarinius fizikos kursus ir su nuostaba 
sekė vaizdą lange. Jis paaiškino, jog stiklas po tam 
tikro smūgių skaičiaus turėtų suskilti dėl medžiagos 
nuovarginio dilimo. Nesvarbu, kad tie smūgiai vos 
juntami. Galbūt tam Kalėdų seneliui metų metus 
tektų stovėti barškinant į tą pačią vietą. Pagal su- 
dėtingą formulę būtų galima tiksliai apskaičiuoti, 
kiek smūgių tas stiklas išlaikytų. Pagaliau jis vis tiek 
pasiduotų trinčiai ir dilimo procesui ir neištvėręs 
lazdos smūgių sudužtų. 

Šitai prisiminęs Peteris tikėjosi, kad šis dėsnis 
galioja ir mūrinėms sienoms. 

Taigi ne tik kramsnojo sumuštinį, bet ir kaire 
ranka judino kablį sienoje. 

Ji vėl grižo į kambarį ir įsitaisė fotelyje. Ranka 
nušlavė žemėn nuo stalelio trupinių likučius ir pa- 
statė butelį „Silvaner““ su taure. Paėmusi Peteriui 
nuo kelių padėklą, pastatė ant grindų tiesiai į vaka- 
rykščius vėmalus. 

Prisidengęs kairę ranką antklode, jis toliau kli- 
bino kablį. 

Atsisėdusi į fotelį moteris prisipylė taurę vyno ir 
vienu mauku išgėrė. 

Abudu tylėjo. 

Ji greitomis tuštino butelį, o Peteris spėliojo, geras 
tai ar greičiau blogas ženklas. 

Pagaliau įsidrąsinęs paklausė: 

— Ar galėčiau iš arčiau pamatyti Eriko Frido nuo- 
trauką? 

Ji tylėdama atsistojo ir nušlitiniavusi dingo už 
durų. Greit grįžo nešina nuotrauka tarp nykščio ir 
smiliaus. Peteris prisiminė, kaip panašiu judesiu 
Ulofas numetė nuo dovanos sudžiūvusią rožę. 

Priėjusi ji paleido fotografiją iš rankų. Nuotrauka 
nusklendė ant Peterio krūtinės. Atsargiai laikydamas 
ją rankose, jis įdėmiai įsižiūrėjo. 

— Ar žinai, kad čia ne aš? - paklausė jis. 

Ji purkštelėjo. 

- Gal manai, kad aš kvailė, šūdžiau tu, - atšovė. 


* „Silvaner“ - baltojo vyno rūšis. 

Taip, gal ir manau, dingtelėjo jam. 

— Tai kas jis? - nenusileido Peteris. 

Moteris atitraukė žvilgsnį nuo vyno taurės ir pa- 
žvelgė į jį susiaurėjusiomis akimis. 

— Tai, mažasis Peteri, mano tėvas. 

Priėjusi išplėšė iš rankų nuotrauką ir pakėlusi nuo 
žemės rašiklį ėmė badyti ją. 

- Kiaule tu, kiaule tu, kiaule... - raudodama badė 
tėvo veidą. 

Peteris tylėdamas stebėjo ją. Viskas aišku, ji tikrai 
nėra sveika. Stipriai kūkčiodama krito į fotelį. Visas 
kūnas drebėjo. Norėjo įsipilti vyno, bet nepataikė 
į taurę. Tada užsivertusi butelį godžiai nurijo porą 
gurkšnių. 

Jos akivaizdus silpnumas suteikė jam drąsos 

— O koks jis buvo? - atsargiai paklausė. 

Ji susitvardė ir pervėrė jį tokiu skvarbiu žvilgsniu, 
kad Peteris net nustojo judinęs kablį. 

— Labai jau knieti sužinoti, ar ne? - sušnypštė. — 
Nori žinoti, kaip jautiesi, kai tavo tėvas metų metus, 
diena iš dienos, kiek tik siekia atmintis, vakarais įsė- 
lina į tavo kambarį ir išdarinėja draudžiamus daly- 
kus. Tau tai patiktų, ar ne? 

Jis paraudo. 

Ji vėl užsivertė butelį. Vynas varvėjo per skruos- 
tus. Ji apgirto. 

— O paskui, kai jis pagaliau padvesia, pastebi, kad 
paliko mažą dovanėlę prisiminimui. Tokią, kurios 
nei nusiplausi, nei kitaip nusikratysi, - ji lyg amži- 
na bausmė persekioja tave iš vidaus. Ant tavo kūno 
atsiveria didelės kraujuojančios žaizdos, jos negyja. 

Visi mato gėdą, kurią nešiojiesi savyje, tarytum pats 
šėtonas lįstų lauk per tavo odą. Norėtum žinoti, kaip 
tada jautiesi, ar ne? 

Peteris tylėjo. Tas vyras iš nuotraukos užkrėtė ją 
sifiliu. Jos pačios tėvas. 

— Kodėl nenuėjai pas gydytoją? - tyliai paklausė. 

— UŽSIČIAUPK! = suriko ji ir pakilo. Išgėrusi 
paskutinius vyno lašelius nusviedė ant grindų butelį. 
Patrypčiojo vietoje lyg nežinodama, kur eiti ir ką 
daryti, bet paskui vėl atsisėdo. Peteris nutarė, kad 
geriausia bus patylėti. 

Moteris paskendo savo mintyse. Baimindamasis, 
kad ji visai neprarastų noro kalbėti, Peteris kostelėjo 
ir nutraukė tylą. Pavyko. Pažvelgė į jį apgirtusiomis 
akimis ir tarė: 

- O tave, nelaimingas šūdžiau, aplenkė ši karti tau- 
rė. Tiesiog dingai ir palikai mane vieną vargti tame 
pragare. Iš pradžių atėmei iš manęs mamą, o tavęs net 
neturėjau progos pamatyti. Paskui likau vienui viena 
to pabaisos irštvoje. Tik kai užaugau, suvokiau, kad 
tu visai neketini grįžti, kad išgelbėtum mane. 

Jis niekaip nesuprato, kuo jinai jį laikė? 

- Paskui jis mirė ir aš likau laisva. Taip iš pradžių 
galvojau. Bet jis jau buvo palindęs po mano oda ir 
nuodijo mane iš vidaus. Taip niekada ir neišsilais- 
vinau. 

Atsirėmusi į atlošą, ji užsimerkė. 

- Paskui gavau laišką ir pradėjau tavęs ieškoti. Ra- 
dusi pamačiau, kad tu esi jis. Ketverius metus laukiau 
šios dienos. Kai tau teks užmokėti už savo išdavystę. 
Vertėjo tiek ilgai laukti! 

Nuėjusi prie knygų lentynos, ji kažką paėmė ir 
vėl nusmego į fotelį. 

- Šį laišką, mažasis Peteri, jau skaičiau mažiausiai 
tūkstantį kartų. Jis skirtas tau. 

Ji nusijuokė. 

- Žinai, kas man juokingiausia? Ar numanai? Ogi 
tai, kad tu niekada jo neperskaitysi! 

Ji nusvirduliavo prie jo ir pakišo voką, kad galė- 
tų pamatyti adresą. Peteris išvydo, kad adresas ant 
voko buvo jos, bet nuo rašto jam užgniaužė kvapą. 
Žaibišku judesiu pabandė laisva ranka pačiupti voką. 
Ji atšoko vikriai kaip žebenkštis. 

Peterio širdis ėmė daužytis, kvėpuoti darėsi vis 
sunkiau. 

Kažkas buvo ne taip. 

— Ne, mielas broliuk, - pratarė neapykantos ku- 
pinu balsu. - Mano pagrindinis gyvenimo tikslas ir 
yra, kad tu niekada neperskaitytum šio laiško! 

Peteris užmerkė akis ir tikino save, kad apsiriko. 
Tačiau širdis sakė priešingai. 

Ant voko jis atpažino motinos raštą. 

Pagaliau ji užmigo fotelyje. Padažnėjęs Peterio šir- 
dies plakimas įspėjo, kad baimės priepuolis artinasi. 

Gynėsi iš paskutiniųjų ir stengėsi kvėpuoti ra- 
miau. 

Jis laikė ją visiškai pamišusia. 

Beprote, be priežasties įpainiojusią jį į šią istoriją. 
Tokios mintys teikė ramybės ir neslėgė atsakomybės 
našta. Bet nuo tos akimirkos, kai ji parodė motinos 
laišką, viskas apsivertė aukštyn kojomis. Jis suvokė, 
kad yra kažkas daugiau. 

Kažkas, apie ką nė nenutuokė. 

Laiškas išslydo iš jos rankų ir nusklendė ant grin- 
dų. Veltui žvilgsniu naršė, ieškodamas kokio ilgesnio 
daikto, kad prisitrauktų laišką. 

Kol neparodė laiško, jį mažai jaudino dabartinė 
padėtis. Net nebuvo pernelyg įdomu, kas jam atsitiks. 
Tačiau dabar kaustė siaubas vien pagalvojus, kad gali 
niekada nesužinoti, ką norėjo pasakyti motina. Ši 
velnio boba tiksliai apčiuopė jo silpniausią vietą ir 
per sekundę pavertė auka. Pradžioje kėlusi grėsmę 
tik gyvybei, dabar ji kėlė grėsmę visai jo savasčiai. 

Kodėl pavadino savo broliu? Ar čia dar viena iš- 
monė jos žaidimo labirinte? Kad dar labiau sujauktų 
jo sąmonę“ 

Visu proto aštrumu suvokė, kad pavojinga rodyti 
sukilusius jausmus. Ji triumfuotų pasiekusi savo tiks- 
lą. Nenorėjo net pagalvoti, ką darytų su juo paskui. 

Į nosį tvinktelėjo iš drabužinės atsklendęs lavo- 
no tvaikas. O gal tik įsivaizduoja, nes kvapas gana 
silpnas? Ir šiukšlės bute gali dvokti. 

Nepamirštant ir jo paties. 

Atkakliai klibino kablį sienoje, bet tas nekrutė- 
jo iš vietos. Net pirštus paskaudo. O ką darytų, jei 
pavyktų išsilaisvinti iš pančių? Juk neturi raktų nuo 
laukujų durų. Ant grindų mėtėsi net du telefono apa- 
ratai, bet abu su nukirptais laidais. Gal ir prisišauktų 
pagalbos per plyšį laiškams, bet tam reikia laiko. 
Beje, pirmiau turėtų kažkaip su ja susidoroti, o šitai 
ir yra sunkiausia. Greičiausiai nepajėgtų. 

Privalo sugalvoti, kaip geriausiai patraukti jos 
dėmesį. Kad tiesiog negalėtų jo nepastebėti. 

Kaip įmanydamas stengėsi išvengti priepuolio. 
Tiesiog neprisileido baimės artyn. Jei dabar užklup- 
tų priepuolis, tuomet galėtų su juo daryti, ką pano- 
rėjusi. 


Pamažu kambarį apgaubė sutemos. Pakirdusi iš 
miegų, ji apsiblausiusi apsidairė - ant jos dešiniojo 
skruosto buvo matyti velveto įspausti ruoželiai. Pik- 
tokai dėbtelėjusi išnyko virtuvėje ir Peteris išgirdo, 
kaip atsuko vandens čiaupą. 

Iš kažkurio kaimyninio buto ausis pasiekė tylūs 
muzikos garsai. 

Kiekvieną kartą širdyje palengvėdavo, kai išorinis 
pasaulis primindavo vis dar egzistuojąs. Tačiau galvą 
tuoj vėl imdavo varstyti neramios mintys. 

Ar kas ieško jo? Ar kas ilgisi? 


Vakaras įpusėjo. Laimei, ji taip ir nepasirodė, o 
jis laimėjo laiko ir nusiramino. Laiškas vis dar gulėjo 
ant grindų. Kiekvieną kartą į jį pažvelgus suspurdė- 
davo širdis. 

Kai visai sutemo, apvyniojo kablį antklode, šitaip 
apsaugodamas maudžiančius pirštus. Dabar galėjo 
net kumščiu suduoti. Bet kablys vis tiek nesileido 
išjudinamas. 

Protarpiais trumpam užsnūsdavo, bet nuo men- 
kiausio garso iškart pakirsdavo. Nė kiek nesinorėjo, 
kad jį netikėtai užkluptų. 


Jau greičiausiai buvo naktis. Laiptinėje senokai 
nutilo visi garsai ir name įsigalėjo tyla. 

Spėliojo, ką ji veikia. Tikriausiai jai dabar pačios 
pagirios. 

Užsidegė lempa. 

Jis užsimerkė ir apsimetė miegas. Girdėjo ją ne- 
rimastingai žingsniuojančią pirmyn ir atgal. Vos 
pramerkęs akis įsitikino - sukryžiavusi rankas ant 
krūtinės ji neęramiai suko ratus po kambarį. 

Apsimetęs, kad jį pažadino, iš lėto pravėrė akis, 
bet po antklode ir toliau judino kablį. 

Ji metė piktą žvilgsnį. Atrodė susinervinusi. Gal 
viskas vyko ne taip linksmai, kaip tikėjosi? Gal me- 
džioklė ir aukos varymas prie tikslo buvo įdomiau 
nei pati pergalė? 

— Tau juk patinka tas Lundbergas, ar ne? - pa- 
galiau ištarė ji. 

Peteris tylėjo. 

— Pro žiūroną mačiau jus besiglėbesčiuojančius 
biure. O ką išdarinėjate naktimis, nesunku įsivaiz- 
duoti. Po velnių, šlykštu, kad net vemti norisi. 

Kalbėjo trūkčiodama - lyg kęstų skausmą. 

Peteris paraudo. 

- Gal reikia ką iškrėsti, kad pražvalėtum. Juk 
negali čia visą laiką drybsoti lovoje ir būti mano 
išlaikytiniu. 

Ji įsitaisė fotelyje. 

— Ojei taip imčiau ir nurėžčiau jam galvą? - iš- 
siviepė ji. 

Peterį sukaustė šaltis. 

- Gal tiesiog jam miegant padegti namą? Stovėsiu 
sau lauke ir tykosiu, kol jis išbėgs. Na, kaip manai, 
Peteri, ar galėtų tai įvaryti tau neviltį? 

Jis nurijo seiles. 

Gerasis mielaširdingasis Dieve, suteik jėgų su- 
sitvardyti! 

Jis garsiai suprunkštė, net snargliai ištiško ant 
lūpos. 

Ulofo Lundbergo man nusispjauti! 

Kalbėdamas jis nesąmoningai sukryžiavo kairės 

rankos pirštus. 

Ji suprato, kad Peteris kalba jos žodžiais, ir moters 
akys susiaurėjo iš įniršio: 

— Kaip manai, kas tu toks esi? Pats į save pažvelk! 
Guli suraišiotas kaip koks paketėlis ir negali paju- 
dinti nė pirštelio. Darau su tavimi, ką geidžiu. Aš 
sprendžiu, ar išgyvensi šią naktį, ar ne! 

Kairioji jos veido pusė ėmė trūkčioti. Po kiek lai- 
ko drebėjo visa galva. Regis, šitai glumino ją. Paslė- 
pusi veidą tarp delnų atsuko jam nugarą. 

Kaire pėda užkliuvo už laiško. 

Lyg jaustų jo žvilgsnį, pasilenkė ir pakėlė laišką. 
Veido traukuliams aprimus atsigręžė. Nuožmi šyp- 
sena jos veide jį sustingdė. Pamojavo laišku. 

- Dabar, mažasis Peteri, patikrinsime, ar šiame 
pasaulyje tau tikrai taip jau niekas ir nerūpi! 

Jo širdis nustojo plakusi. 

Jai dingus virtuvėje išgirdo, kaip įsižiebė deg- 
tukas. Jis iškart čiupo už kablio ir iš paskutiniųjų 
stengėsi jį išjudinti. Tą akimirką ji išniro tarpduryje, 
laikydama raudonoje kalėdinėje žvakidėje degančią 
žvakę išjungė lempą palubėje. 

- Nagi, pažiūrėkim, ar gerai dega tos senės atsis- 
veikinimo žodžiai, - sukuždėjo. 

Lyg kokia Liucija lėtais žingsniais nuplaukė prie 
staliuko priešais nešdama žvakę. Pastatė žvakidę 
ant staliuko. Jo širdis daužėsi kaip laukinis žvėris. 
Tegu tik nedegina šio laiško, tegul daro su juo, ką 
tik geidžia. 

Ji irgi žinojo, ką jis galvoja. 

Ji laimėjo. 

Laiškas iš lėto artėjo prie liepsnos. 


222 


Kažkas jo viduje subyrėjo. 

Peteris rėkė. Lyg proto netekęs. Lyg visi jo jausmai 
būtų susitvenkę į gerklę. Tas riksmas buvo į nieką 
nepanašus. Paslapčiomis susikaupęs pastarųjų dienų 
siaubas staiga pavertė jį riaumojančiu laukiniu tig- 
ru, kuris stojo gintis, ruošdamasis žūtbūtinei kovai. 
Kūnu persirito adrenalino banga ir raumenys įsitem- 
pė lyg plieniniai. Jis beveik nenustebo pastebėjęs, kad 
iš sienos išsilaisvino kablys. 

Jis atsisėdo ir atsigręžė į ją. Ji suakmenėjo, ranką 
tiesdama link žvakės. Be smegenų žinios Peterio ran- 
kos pačiupo pagalvę ir sviedė į liepsnos pusę. Žvakė 
apvirto ir užgeso. 

Kol smegenys išsijungusios, kūnas darbavosi vie- 
nas. Sugriebęs virvę prie kojų, jis ėmė spardyti lo- 
vos rėmus. Akies kampeliu pamatė, kad atsipeikėjusi 
nuo pirmo šoko, ji išlėkė į virtuvę. 

Nors ir zvimbdama, galva perspėjo, kad reikia 
skubėti, nes laiko labai mažai. Jis toliau spardė. Triok- 
štelėjęs lūžo lovos kojūgalis ir virvė atsilaisvino. 

Jis buvo laisvas. 

Pamatė ją tarpduryje ir kūnas įsitempė, pasiruoš- 
damas kovai. Šią akimirką jis buvo nenugalimas. 

Ji įjungė lempą. Išvydusi Peterį pabūgo ir stovėda- 
ma delsė. Jis nė sekundei nenuleido nuo jos akių. 

Moteris dvejodama apsidairė. 

Staiga jis žengtelėjo link jos. Ji sudrebėjo. Iš pa- 
ruošto švirkšto, kurį laikė įspraudusi tarp smiliaus 
ir didžiojo piršto, plona srovelė ištryško puslankiu 
ir nusileido ant grindų. 

— Duok buto raktus, - sugergždė Peteris. 

Lyg balsas būtų užstrigęs gerklėje. 

Jos veido išraiška pasikeitė suvokus, kad vis dar 
jos viršus. 

— Ateik ir pasiimk, - prasiviepė. 

Žengtelėjo antrą žingsnį jos pusėn. Ji stovėjo kaip 
žemėn įkasta, o jo širdis pumpavo po kūną adrena- 
liną. Jautė pulsą kiekvienoje kūno dalyje. 

— Ašjų neturiu, - pagaliau tarė ji. - Paskandinau 
juos tualete. Tu daugiau niekada neišeisi iš šio buto. 
Ar vis dar nesupranti? Mes abu čia gyvensim - tu ir 
aš. Kaip laiminga šeima. Juk tokia ir esame, ar ne, 
broliuk? 

Jis stryktelėjo ir ji aukštielninka nugriuvo į kori- 
dorių. Gulint ant jos, jam pasisekė pačiupti už rankos 
riešo ir jį užlaužti. Rankoje ji tebelaikė švirkštą. Nors 
ir buvo stipri, bet šią akimirką jis buvo stipresnis. Jos 
ranka paleido švirkštą. Vis dar valdomas instinktų, 
jis vienu kumščio smūgiu sutrupino švirkštą. Ji ne- 
išleido nė garso, bet akys plieskė neapykanta. 

Iš visų jėgų smogė jai į veidą. 

Tvokstelėjęs kvapas dar labiau jį įsiuto. Pagriebęs 
už plaukų trenkė jos galvą į grindis. Jos akys įsisiurbė 
įjį, betjis ir toliau talžė jos galvą. Paleido ją iš rankų, 
tik kai jos kūnas suglebo ir akys užsimerkė. 

Atsistojęs garsiai sukūkčiojo. Kraujas vis dar vari- 
nėjo gyslomis adrenaliną. Laišką rado valgomajame 
ant stalelio. Sulankstęs įsibruko jį kelnių kišenėn. 

Išbėgęs į koridorių ėmė daužyti laukujes duris. 

Šaukėsi pagalbos, bet trūko laiko laukti atsakymo. 
Nubėgo prie lango, ketindamas jį praverti. 

Ulofo biure šviesa nedegė. 


229 


Langai buvo be rankenų. Aklinai uždaryti. Peteris 
apsižvalgė. Pakėlė nuo grindų telefoną ir sviedė jį pro 
langą. Vidinis langas subyrėjo į šukes, o išoriniame 
žiojėjo telefono dydžio skylė. Nutraukęs nuo lango 
užuolaidą, apsivyniojo ranką ir toliau daužė įskilusį 
langą. 

Iš koridoriaus pasigirdo dejavimas. 

Peteris persisvėrė per langą. Per aukštai, neįma- 
noma išlipus nusileisti žemyn. Lauke tvyrojo tamsa, 
tik gatvių žibintai skleidė šviesą, o Sibylės gatve zujo 
automobiliai, lyg manydami, kad šiandien įprasta 
diena. 

Išvydo ant šaligatvio į šipulius subyrėjusį telefoną. 

Pora žmonių ėjo gatve pro šalį. Peteris suriko, bet 
neišleido nė garso. 


Žmonės stabtelėjo ties telefonu. Kažkuris bakste- 
lėjo koja ir pakėlė viršun akis. Peteris persisvėrė per 
lango rėmus ir energingai mojavo abiem rankomis. 
Ant kairiosios rankos kadaravo antrankis. 

Jie pamojavo atgalios ir nuėjo savais keliais. 

Peteris drebėjo visu kūnu. 

Ji aimanvo koridoriuje. 

Jo rankos kraujavo. 

Jis nieko negalvojo - kūnas pats žinojo, ką daryti. 

Priėjęs prie drabužinės pravėrė duris. Elisabetos 
Gustavson sutinęs veidas, išvertęs akis, spoksojo į jį, 
bet Peterio kūnas į tai nereagavo. Jo pirštai mikliais 
judesiais atlaisvino diržus, kuriais ji buvo pritvirtinta 
prie vidinės sienos. Negyvas kūnas dunkstelėjo ant 
grindų. Peteris pagriebė ją už pažastų ir nutempė 

prie lango. Sukaupęs paskutinius jėgos likučius, už- 
kėlė ją ant palangės ir išvertė pro išdaužtą langą. 

Pervargęs atsisėdo ant grindų. 

Kūno jėgos seko ir pabudusios smegenys ėmė 
palengvėle dirbti. 

Vargais negalais atsistojo ir pažvelgė pro langą. 
Ant šaligatvio gulėjo nenatūraliai išsikėtojęs kūnas. 
Du automobiliai sustojo. Jis pamojavo jiems dešine 
ranka ir visiškai išsekęs nusvirduliavo į kambarį. 
Prieš panirstant sąmonei į prieblandą, įjungė radiją 
ir paleido visu garsu. Tada svyrinėdamas koridoriu- 
mi peržengė per Anją Frid ir įėjo į tualetą. 

Kruopščiai užrakino duris ir ištraukė raktą. 

Prisėdo ant klozeto dangčio. Ankštame kamba- 
rėlyje jam svaigo galva, todėl atsilošė ir užsimerkė. 
Nugrimzdo į besapnį snaudulį. 


Kažkas garsiai trenkė į duris. Peteris pašoko ir 
ištiesė nugarą. Kūną maudė, galva svaigo ir kamba- 
rėlis sukosi ratu. 

- Ei, ar čia kas nors yra? - paklausė vyriškas balsas. 

Peteris pamėgino atsiliepti, bet balsas neklausė. 
Neturėjo jėgų net pakilti iš vietos. Pasilenkęs priekin, 
silpnai trinktelėjo į duris. 

- Atidarykit duris! - suriko balsas. - Čia policija! 
Išeikite pakėlęs rankas virš galvos! 

Matė lyg pro rūką, kad durų raktelis ant žemės. Iš- 
tiesė ranką jo paimti. Kūnas purtėsi. Pasiekęs raktelį, 
staiga griuvo priekin, galva kliudydamas kriauklę. 
Taip ir liko kniūbsčias gulėti ant grindų. 

— Skaičiuoju iki trijų, - perspėjo balsas. - Jei ne- 
išeisit geruoju, laušim duris! 

Vienas, du, trys. 

Išgirdo smūgį ir ant galvos pasipylė skiedrų lie- 
tus. Saugodamasis prisidengė rankomis galvą, tad 
nepamatė pro medines duris sušvytravusių kirvio 
ašmenų. 

Kambarėlyje pasklido šviesa. Pasuko galvą į švie- 
sos pusę ir išvydo du į jį žiūrinčius veidus. Vienas 
priartėjo. 

- Paskambinkit Ulofui Lundbergui į Saltšio Diuv- 
nesą, - prašvokštė Peteris. 

Kalbant atrodė, kad gerklėje žioji atsivėrusi žaizda. 

Paskui paniro į akliną tamsą. 


Jis atpažino kvapą, bet neperprato į sąmonę pra- 
siskverbusių garsų. Skaudėjo gerklę, o kaire ranka 
tebejautė antrankių geležį. Išgirdo kažką kvėpuojant 
ir suvokė, kad yra ne vienas. 

Persigandęs atmerkė akis. 

Tai buvo Ulofas. 

Pastebėjęs, kad Peteris pravėrė akis, priėjo prie jo 
lovos. Kambaryje buvo tamsu, tik virš tuščios lovos 
šalimais degė vienintelė lempelė skaitymui. 

- Kiek valandų? - sušnabždėjo Peteris. 

Ulofas kilstelėjo kairę ranką. 

- Pusė dviejų, - atsakė ir šyptelėjo. 

Peteris pabandė nuryti seiles. Perštėjo gerklę. 

- Kuri šiandien diena? - toliau kamantinėjo. 

- Sekmadienis. Ne, juk jau pirmadienis. Dabar 
yra naktis. Ar nori gerti? 

Jis linktelėjo. 

Ulofas nuo naktinio stalelio paėmė stiklinę su 
raudonu skysčiu ir prikišo prie Peterio burnos šiau- 
delį. Gerklę perštėjo lyg gertų gryną alkoholį. 

Jis sukosėjo. 

— Kur aš esu? 

Gerklę skaudėjo, jog vos įstengė kalbėti. 

— Karolinskos ligoninėje. 

Ulofas pastatė stiklinę ir susirūpinęs žvilgtelėjo 
į Peterį. 

Šis nežinojo, ką sakyti. Iš visos širdies džiaugėsi, 
kad Ulofas sėdi šalia. Jam šiuo metu to užteko. Ištiesė 
ranką Ulofui ir šis paglostė ją. 

Prasivėrus durims, į palatą įėjo seselė. 

— Jau pabudote, - draugiškai pasiteiravo. - Kaip 
jaučiatės? 

Patikrino lašelinės vamzdelį, pritvirtintą prie kai- 
rės rankos. 

— Man baisiai skauda gerklę, - sukaupęs jėgas 
šnibždėjo Peteris. 

Atsikrenkštė, bet nuo to buvo dar blogiau. 

— Pagalvosiu, ką duoti, kad skausmas atlėgtų, - 
šypsodama tarė ji. - Jei ko prireiktų, spauskit šį 
mygtuką. 

Seselė dingo tarpduryje. 

- Ar gali kalbėti? - paklausė Ulofas. 

Peteris parodė pirštu į gerklę ir papurtė galvą. 

Kurį laiką jie sėdėjo tylėdami. Pagaliau prasivėrė 
durys ir palaton grįžusi seselė suleido į ranką vaistus. 

— Greitai palengvės, - šyptelėjo ji. - Pasistenkite 
gerti kuo daugiau skysčių. Jus atvežė pas mus gerokai 
išsausėjusį. 

Seselei išeinant, pro durų plyšį šmėkštelėjo uni- 
formuoto policininko nugara. Peteris atsilošė, jaus- 
damasis visiškai saugus. 

Vaistai suveikė per akimirksnį. 

- Tai buvo ji, - tarė Peteris, pastebėjęs, kad vėl 
gali kalbėti. 

— Kas? 

— Bodil Anderson. 

— Ką? 

— Tai visąlaik buvo ji. Ieškodamas tavęs, paskam- 
binau į darbą, bet tu buvai išėjęs su ja susitikti. Ji per 
Lotą man perdavė žinią ir supratau, kad tai ji. 

- Bet... 

- Bekombergos sąraše susiradau jos vardą ir iš- 
kart puoliau į taksi. Galvoje sukosi vienintelė min- 
tis - ji gali tau ką nors padaryti. Tik įsiveržęs į jos 
butą supratau, kad įviliojo mane į spąstus. Kur ji 
dabar? Ar aš ją užmušiau? 

Skausmas atlėgo, bet kalbant vis dar draskė ger- 
klę. Reikia būtinai suspėti pasakyti, kas svarbiausia, 
ko! vaistų poveikis pasibaigs. 

— Bute jos nerado, - tarė Ulofas. - Ten rado tik 
tave. 

Peteris apsidairė. 

- Būtinai reikia ją surasti! Ji visiška pamišėlė. Lai- 
kė mane visą laiką pririšusi prie lovos ir... 

Jo balsas nutrūko. 

- O policija? - sušnabždėjo, rodydamas link durų. 

Ulofas nudūrė akis. 

- Jie čia, kad tave apklaustų... Aš gi nesuvokiau, 
kas vyksta, todėl nežinojau, ką sakyti policijai. Šis 

vardas - Anja Frid - man visiškai nieko nesakė. Bet 
tavo sesuo vakar pagaliau prisiskambino man. Tik 
tada supratau, kad tau kažkas nutiko. Paskelbiau tave 
dingusiu. Bodil Anderson niekaip negalėjau prisi- 
skambinti ir dabar žinau, kodėl. 

Ulofas pats netikėdamas pakraipė galvą. 

- Prakeikta pakvaišėlė! Negi tai iš tiesų ji? Bet 
juk ji... 

Jį nutildė staiga užplūdusios mintys. Jie skam- 
bindavo tik į jos mobilųjį arba rinkdavo tiesiogi- 
nį darbo numerį. Informaciją, kurią teigė gavusi iš 
Nakos policijos skyriaus, iš tiesų turėjo ji pati. O vis 
vėluojančio jos kolegos jie taip niekada ir nesutiko. 
Ulofas dar kartą pakraipė galvą stebėdamasis, kaip 
lengvabūdiškai jie viską priėmė už gryną pinigą. 

— Tai ko gi ji nori? - paklausė jis. 

Durims prasivėrus, į palatą įžengė pora polici- 
ninkų. Atpažinę Ulofą, linktelėjo jam ir prisitraukė 
kėdes prie Peterio lovos. 

— Bosė Eriksonas iš smurtinių nusikaltimų sky- 
riaus, - prisistatė vienas policininkas, ištiesdamas 
Peteriui ranką. - Kaip manote, ar pajėgsite atsakyti 
į mūsų klausimus? 

Ranka mostelėjo savo kolegos pusėn. 

— O čia Magnusas Dalbergas. 

Dalbergas linktelėjo Peteriui ir išsitraukė iš vidi- 
nės kišenės nedidelį bloknotą su rašikliu. 

— Pirmiausia išlaisvinkime jus, - tarė jis, rodyda- 
mas į kairės rankos antrankį. 

Ištraukė raktelį, kuris puikiausiai tiko. Peteris 
stebėdamasis nužvelgė jį. 

— Čia visraktis, - paaiškino Eriksonas. 

Peteris grįžtelėjo į Ulofą. 

- Tikiuosi, kad jie parodė tarnybinius pažymė- 
jimus. 

Ulofas šypsodamas linktelėjo. Eriksonas su Dal- 
bergu kiek sumišę susižvalgė, paskui įsmeigė akis į 
Peterį. 

- Ulofai, gal gali pradžią papasakoti tu, - pa- 
prašė jis. 

Sunkiai rydamas seiles parodė į savo gerklę. 

Ulofas papasakojo viską nuo pradžių, o polici- 
ninkai įdėmiai klausėsi. Poroje vietų jie pertraukė 
užduodami klausimą, dukart Peteris kilstelėjo ranką, 
nes Ulofas pamiršo reikšmingas smulkmenas. Ulofas 
artėjo prie paskutinio pokalbio su Bodil Anderson 
ir prisipažino, kad daugiau nieko nežino. Kitką savu 
kailiu patyrė Peteris. Tad Ulofas baigė papasakoda- 
mas jų pokalbį ketvirtadienį: 

- Ji perdavė telefonu, kad skubėčiau į butą Faliu 
gatvėje, bet nuėjęs ten neradau nė gyvos dvasios. 
Nemačiau ir jokių ženklų, kad vyktų koks nors po- 
licijos tyrimas. 

Jis atsiduso. 

- Žinoma, tada turėjau susivokti ir įtarti, kad 
kažkas ne taip, bet ji visada mane puikiai vedžio- 
jo už nosies. Žinojo, kad imsime įtarinėti Elisabet 
Gustavson, kai pasirašė jos inicialais laiške, kurį pa- 
liko mano namuose ant laiptų. Paskui nužudė ją ir 
sudėliojo visus daiktinius įrodymus. Vokus, mano 
nuotrauką ir maišelį su dažų purškikliu. 

Lyg pirmąkart iki galo suvokęs, ką sako, pridūrė: 

- Tai juk nenormalu! Ji turi būti visiškai pamišusi! 

Ulofas nutilo. 

- Ir paskui jos daugiau nematėte? - pasidomėjo 
Eriksonas. 

Ulofas papurtė galvą. Atrodė, kad vis dar stengiasi 
perprasti. 

Eriksonas atsigręžė į Peterį. 

— Bet jūs matėte ją? 

Peteris linktelėjo. Jis ėmė kalbėti tyliai, atsargiai 
rinkdamas žodžius. Kiekvienas skiemuo skaudžiai 
badė gerklę. 

— Kai Ulofas išvažiavo į Faliu gatvę, į biurą pa- 
skambinau aš. Bodil Anderson, o gal vadinkime ją 
dabar Anja Frid, paliko man žinią, supratau, kad ji 
ir yra tas velnias. 

— Velnias? - apstulbęs paklausė Dalbergas. 

- Tiesiog taip ją pavadinome per mūsų tyrimą. 

Peteris nudūrė žvilgsnį žemyn. 

— Vadovaudamasis nuorodomis nutariau, kad 
ta moteris turi būti Anja Frid ir nieko nelaukęs 
sėdau į taksi. Maniau, kad turiu skubėti, nes ji gali 
ką nors negera padaryti Ulofui. Ji atidarė duris ir 
įsileido mane vidun, o aš net nesusimąsčiau apie 
tykantį pavojų. Ji užrakino duris ir suvarė nuga- 
ron adatą. Paskui praradau sąmonę. Atsipeikėjęs 
pamačiau, kad guliu surištas lovoje. Ten visąlaik 
ir pragulėjau. 

Eriksonas su Dalbergu susižvalgė. 

— Bet mes jus radome tualete, - priminė Erik- 
sonas. - O prieš tai po buto langais ant šaligatvio 

radome lavoną. Kaip dabar jau žinome - tai Elizabet 
Gustavson kūnas. Kaip galite visa tai paaiškinti? 

Peteris vėl nurijo seiles. 

— Man pavyko išsilaisvinti. Nutariau, kad reikia 
kuo greičiau patraukti dėmesį. Anja Frid buvo ro- 
džiusi, kad drabužinėje laiko lavoną. Nežinau, kaip 
ji atgabeno kūną. 

Peteris papurtė galvą, o abu vyrai apsikeitė 
žvilgsniais. 

Ulofas didelėmis akimis žiūrėjo į Peterį. 

Skausmas vėl ėmė stipriai draskyti gerklę. Peteris 
nepajėgė ilgiau šnekėti. Dėl to tik apsidžiaugė. Jis 
tyčia nieko nepasakojo apie motinos laišką. Kol kas 
šitai norėjo pasilaikyti sau. 

— Na, - tarė Eriksonas, - jei jūsų pasakojimas 
yra tiesa, tai žaviuosi jūsų ramybe ir šaltakraujišku- 
mu. Juk sunku būti viename bute su negyvėliu ir jį 
ignoruoti. 

Ulofas vos ne didžiuodamasis šyptelėjo. 

Peteris pasistengė dar kartą įveikti gerklę kaus- 
tantį skausmą. 

- Ar žinote, kur ji yra? - paklausė jis. - Ji perse- 
kioja mus abu - ir mane, ir Ulofą. 

Abu policininkai susižvalgė. 

— Ne. Kai atėjome, butas buvo tuščias. 

Palatoje įsivyravo tyla. 

- Paskutinis klausimas: kodėl jums taip skauda 
gerklę? - paklausė Dalbergas. 

Peteris patraukė pečiais. 

Eriksonas su Dalbergu pakilo ir atsisveikino. 

- Taigi tiek. Paprašėme personalo mums pranešti, 
kai jus išrašys iš ligoninės. 

Staiga Peteris persigando. Nekreipdamas dėmesio 
į skaudančią gerklę sušuko: 

— Bet jūs juk neišeisite! Ji gali bet kuriuo metu 
čia pasirodyti! 

Vyrai persimetė žvilgsniais. 

- Nesijaudinkite, mes perspėsime budintį sargą 
vestibiulyje, kad įdėmiai stebėtų visus lankytojus. 
Iki pasimatymo. 

Jie išėjo. 

Peteris suprato, kad jie juo netiki. 

- Sakiau teisybę, - sukuždėjo jis. 

- Žinau, - atsakė Ulofas ir raminamai linktelėjo. 

Peteris nusuko galvą ir užsimerkė. 

Greitai papasakos visą tiesą. 

Bet pirmiausia pats ją turi suvokti. 

Ulofas išėjo ir Peteris liko vienas. Sopėjo žaizdas 
ant rankų. Susipjaustė, kai daužė langą. Nors kūnas 
buvo pervargęs, smegenys sparčiai darbavosi. Sune- 
rimęs iš baimės nė akių nesudėjo. Mąstė apie laišką, 
paliktą kelnių kišenėje. Ruošėsi prašyti seselės, kad 
atneštų laišką, bet vis delsė. Jis dar nepasirengęs. 
Nujautė, kad laiške parašyta kažkas, ko anksčiau ne- 
žinojo. Ir baiminosi iš anksto nenuspėjamos savo 
reakcijos. Jis stovi ties bedugnės kraštu. Jei perskai- 
tys laišką, galbūt žemė išslys iš po kojų ir jis pakibs 
absoliučioje tuštumoje. 

Kas ji yra? 

Kas ją sieja su jo motina? 

Paspaudęs mygtuką iškvietė naktinę seselę. Po 
poros minučių ji pravėrė palatos duris. 

- Atleiskite, kad trukdau. Gal galėtumėte paduoti 
mano kelnes? Norėčiau kai ką pasiimti iš kišenės. 

Seselė pravėrė kairėje durų pusėje stovinčią spintą 
ir ėmė naršyti tarp jo drabužių. Pagaliau rado kelnes. 

— Ne pro šalį būtų jas išskalbti, - tarė raukydama 
nosį. 

Peteris paraudo. 

— Viena kišenė tuščia. Kurioje ieškoti? 

Jį sukaustė ledinis šaltis. Peteris atsisėdo lovoje. 

- Leiskite man pažiūrėti pačiam! 

Priėjusi ji padavė kelnes. Jos trenkė nešvara ir 
šlapimu. Peteris rausėsi dešinėje kišenėje, į kurią 
kišo laišką. 

Ji buvo tuščia. 

Seselė dairėsi prie spintos ant žemės. 

— O ko ieškote? - pasidomėjo ji. - Ar ko nors 
svarbaus? 

Jis nepajėgė atsakyti, tik tankiai ir greitai kvėpavo. 
Prie jo priėjo seselė. 

— Nekaip jaučiatės? Prigulkite, atnešiu vaistų, kad 
geriau miegotumėte. 

Ji išnyko tarpduryje. 

Peteris nedelsė nė sekundės. Staigiu judesiu nu- 
plėšė lipnia juostele priklijuotus lašelinės vamzdelius 
ir atsargiai ištraukė adatą. Atsistoję išmėgino ar kojos 
jį laiko. Vos pastovi, bet nieko nepadarysi. Apsimo- 
vė kelnes ir susikišo baltus ligoninės marškinius. 
Spintoje nerado nei batų, nei striukės. Vadinasi, liko 
jos bute. 

Basomis ištipeno koridoriun ir apsidairė. Kiek to- 
lėliau, kairėje pusėje, pro praviras duris sklido garsas 
ir jis nuskubėjo priešinga kryptimi. 

Koridorius baigėsi stiklinėmis durimis, už ku- 
rių buvo matyti laiptai. Patyliukais pravėręs duris, 
jis pustekinis nuskubėjo žemyn. Nusileidęs per du 
aukštus pravėrė panašias stiklines duris ir atsidūrė 
kitame ligoninės skyriuje. 

Baltas laikrodis palubyje rodė, kad greitai bus 
pusė penkių. 

Dešinėje pamatė palatą Nr. 8 ir tylomis įsliūkino 
vidun. 

Jam pasisekė. Ten knarkdami miegojo penketas 
vyriškių. Šešta lova buvo tuščia. Spintos išdėstytos 
panašiai kaip ir jo palatoje. Jis tyliai varstė spintų 
dureles. Pirmi pasitaikę batai buvo keturiasdešimt 
penkto dydžio. Jų nejudino. Kitoje spintoje aptiko 
senus sportinius batelius. Tikriausiai savininkas jų 
per daug nepasiges. Apsiavęs Peteris ištykino iš pa- 
latos. Suabejojo, ar nereikėtų ir striukės, bet paskui 
apsigalvojo. Iki šiol niekuo nenusikalto, sąžiningai 
privalo elgtis ir toliau. 

Laiptai vedė į rūsį. Prieš akis atsivėrė kokių šimto 
penkiasdešimties metrų ilgio požeminis koridorius, 
kurio lubos buvo bauginančiai žemos. Peteris susi- 
ėmė į rankas. Jo jau tikriausiai pasigedo. Reikia kuo 
greičiau dingti iš šio pastato. Praeidamas jis pakle- 
bino visas iš šio siauro koridoriaus vedančias duris, 
bet visos buvo užrakintos. Tada priėjo liftą. Nors jo 
savitvarda pastebimai seko, įėjo į liftą ir paspaudė 
pirmą aukštą. Nieko neįvyko. Jis spaudinėjo visus 
mygtukus iš eilės, bet liftas nejudėjo iš vietos. Iš ne- 
vilties kumščiu trenkė į sieną ir įrėmė kaktą į šaltą 
skardą. 

Lifto durys prasivėrė. Jis krūptelėjo lyg gavęs 
smūgį ir atsigręžė. 

Pamatė kokių dvidešimt penkerių metų baltai ap- 
sitaisiusį vyriškį su dideliu raktų ryšuliu rankoje. 

— Sveiki, į kurį aukštą norite? 


243 


— Noriu į lauką, - valdydamasis atsakė Peteris. 

Vyriškis įkišo vieną iš savo daugybės raktų į sky- 
lutę lifte ir pasuko. Paskui paspaudė mygtuką ir liftas 
pajudėjo aukštyn. Peteris atsuko jam nugarą, bet juto 
į sprandą įbestą žvilgsnį. 

— Ar jūs esate iš UH 3? - paklausė vyras. 

Peteris linktelėjo ir liftas sustojo. Vyriškis įdėmiai 
tyrinėjo jį nuo galvos iki kojų, o Peteris meldė Dievo, 
kad lifto durys prasivertų. Regis, jis buvo išklausytas. 
Durys atsidarė. Lipdamas iš lifto pajuto, kad vyriškis 
jam ant peties uždėjo ranką. Peteris stabtelėjo. 

— Klausykit, mūsų ligoninėje nėra jokio UH 3 
skyriaus. Bus geriau, jei eisite su manimi. 

Peteris greitai mąstė. Tik ne dabar, kai jis taip arti 
tikslo. Tą akimirką lifto durys ėmė vertis, jis žaibiškai 
apsisuko ir įstūmė vyriškį vidun. Pro užsiveriančių 
durų plyšį dar spėjo pamatyti apstulbusi veidą, o 
paskui pasileido tekinas link išėjimo. 

Net keista, bet šiuo metu jį tikrai lydi sėkmė. 


Po poros minučių Peteris jau buvo lauke, netoli 
automobilių aikštelės. 

Be striukės buvo šalta. Po dešimties minučių jis 
jau keikė save už sąžiningumą. 

Visas tirtėte tirtėjo nuo šalčio. 


Per gerą pusvalandį nužingsniavo į Tyskbagaro 
gatvę. Tikslas, kurį regėjo prieš akis, nustūmė į šalį 
kitus jausmus ir mintis. Jam net neatėjo galvon min- 
tis, kad vėl gali sutikti ją. 

Būtina rasti laišką. 

Tai svarbiau už visa kita, nes be laiško niekas ne- 
turi prasmės. 

Prie laukujų durų spaudinėjo visus mygtukus iš 
eilės. Kažkas pasiteiravo, kas jis toks, bet Peteris nie- 
ko neatsakė. Pagaliau durys suzvimbė. 

Jis jau pusiaukelėje. 

Šįkart viskas vyko atvirkščiai. Jo smegenys įsaki- 
nėjo ir neleido kūnui galutinai pasiduoti nuovargiui. 
Nors kojos drebėjo, jis nė nestabtelėjo. Sunkiai al- 
suodamas sparčiai kopė laiptais aukštyn. 

Ketvirtame aukšte sustojo ir įsiklausė. Be savo 
paties alsavimo nieko daugiau neišgirdo. Tada įveikė 
paskutinį aukštą. 

Aiškiai matyti, kad Anjos Frid buto duris laužė. 
Policija jas laikinai užantspaudavo ir pakabino pa- 
prastą spyną. Užrašas prie durų įspėjo, kad į butą dėl 
tiriamo nusikaltimo įeiti draudžiama. 

Peteris prikišo galvą prie durų. Negirdėti nė gar- 
selio, o pro išmuštą skylę matyti, kad viduje visiškai 
tamsu. Lauke ėmė švisti. Jis nebedegė laiptinėje už- 
gesusios lempos ir paklibino spyną. Ji laikėsi tvirtai, 
bet nepakankamai stipriai, kad atlaikytų ryžtingą 
spustelėjimą. Triokštelėjo ir spyna išsilaisvino iš 
įtvirtinimo. Peteris nustėręs sukluso, ar nieko ne- 
išgirs laiptinėje. 

Tyla. 

Šį butą paliko tik prieš dvidešimt valandų. Nieka- 
da nebūtų pagalvojęs, kad taip skubės čionai grįžti. 

Durys prasivėrė ir antrąkart gyvenime Peteris ne- 
susimąstydamas įžengė vidun. Visur buvo ramu. Jis 
uždegė lempą ir naršydamas šiukšlėse, ėjo keliais po 

kambarį, kuriame dar neseniai gulėjo supančiotas. 
Paskui apieškojo virtuvę ir kitą kambarį, nutuokda- 
mas, kad ten laiško tikrai negalėjo pamesti. Pama- 
žu viltis ėmė gesti. Labiausiai tikėtina, kad laiškas 
išslydo iš kišenės pakeliui į ligoninę. Jis susmuko 
ant žemės, prisitraukė kelius ir susiėmė rankomis 
galvą. 

Negi tai tiesa. 

Jo kelnės dvokė. 

Tualetas! 

Išlėkė į koridorių ir pravėrė tualeto duris. Nors 
šlapimo tvaikas ir laužė nosį, jis nė sekundės nedve- 
jojo - puolė ant kelių ieškodamas laiško. 

Rado jį už unitazo. Viduje palengvėjo lyg kas būtų 
suleidęs greito veikimo nuskausminamųjų. Paėmęs 
laišką dar kartą perskaitė, kas užrašyta ant voko. 

Jis neapsiriko. 

Koridoriuje kabėjo jo striukė, o kišenėje kyšojo 
piniginė. Net neapsidairęs išėjo iš buto, palikdamas 
plačiai pravertas duris. 

Leisdamasis laiptais rūpestingai įkišo laišką į pi- 
niginę. Pinigai buvo nepaliesti. 

Gatvėje susistabdė pirmą pasitaikiusį taksi. 

Kai įsitaisė ant užpakalinės sėdynės, kūnas primi- 
nė save. Pasivaikščiojimas šaltyje atėmė paskutines 
jėgas. Kiekviena kūno ląstelė šaukte šaukėsi poilsio 
ir ramybės. 

Paprašė vairuotojo, kad nuvežtų į Satšio Diuvne- 
są. Šiuo paros metu Ulofas turėtų būti namie, o jei 
jo ir nėra, tai Peteris laiko kišenėje Lotos atsarginį 
namo raktą. 

Jis delsė ant laiptų. Atvažiavus taksi laikrodis 
rodė be dešimt šešias. Skambinti ar atsirakinti duris 
pačiam? Pasirinko tarpinį variantą: atrakinęs duris 
garsiai šūktelėjo įspėdamas, kad tai jis. Raudona si- 
gnalizacijos lempelė piktai žybčiojo po stiklu gra- 
sindama užkaukti, jei niekas nesuves teisingo kodo. 
Laimei, kodą prisiminė ir lempelė užgeso. 

Peteriui nespėjus nusiauti batų, koridoriuje su ry- 
tiniu chalatu pasirodė Ulofas. Jis buvo taip nuvargęs, 
kad vos laikėsi ant kojų. 

— Ką tu čia veiki? Ar neguli ligoninėje? 

Paklausė apstulbęs ir kiek supykęs. 

— Neištvėriau ten. Ar galiu užeiti? 

Peteris nubedė akis suvokęs, kad jau nepasiklau- 
sęs įėjo. Nepalikdamas Ulofui kito pasirinkimo. 

— Užeik ir atsisėsk! Atrodai labiau miręs nei gyvas. 

Peteris tą patį galėjo pasakyti ir apie Ulofą, bet 
nutylėjo. Ulofas nuvedė jį prie sofos ir antklode ap- 
gaubė pečius. 

— Dieve mano, tu juk visas drebi. Ar ko nors 
nori“ 

Peteris linktelėjo. 

— Arbatos neatsisakyčiau. 

Ulofas nuėjo į virtuvę, o Peteris atsirėmė į sofos 
atramą ir užsimerkęs mąstė, kiek kūnas dar leis save 
alinti, kol neiškentęs numirs. 

Ulofas grįžo su arbata ir prikišo puodelį prie 
burnos. Smegenys dar dirbo, nors kūnas ir buvo 
išsekęs. 

— Pasistenk gerti daug skysčių. Juk šitaip patarė 
ir Karolinskos ligoninėje. Ar kas nors žino, kad tu 
esi čia? 

Peteris papurtė galvą. 

— Bus geriau, jei paskambinsiu ir pranešiu, kur tu, 
kol jie nepaskelbė paieškos po visą šalį. 

Ulofas juokavo, bet Peteris neturėjo jėgų net šyp- 
telėti. Ulofas surinko informacijos numerį. Jį sujun- 
gė su Karolinskos ligoninės priimamuoju. 

— Norėčiau kalbėti su kuo nors iš penkiasdešimt 
trečiojo skyriaus. Ačiū. 

Peteris vėl užmerkė akis. 

— Mano vardas Ulofas Lundbergas. Norėčiau pra- 
nešti, kad šiąnakt dingęs pacientas Peteris Brulinas 
šiuo metu yra mano namuose. 

Tyla. 

- Taip, jis labai pavargęs. Girdau jį skysčiais. Ar 
reikėtų dar ko nors? 

Vėl tyla. 

- Gerai. Ne, jis pasiliks čia. Jis nepakenčia ligo- 
ninės aplinkos. Gal galėtumėte ką nors atsiųsti į na- 
mus, kad paslaugytų jį dieną? 

Ulofas padiktavo namų adresą ir baigė pokalbį. 

- Dėkui, - sušnabždėjo Peteris. 

- Nusiramink ir pailsėk. Iškart pasijusi geriau, 
kai žmoniškai išsimiegosi. Sakė, kad turi daug gerti, 
bet dar svarbiau - poilsis ir ramybė. Jie sakė, kad tu 
persitempęs. Negi tai tiesa? 

Peteris žvilgtelėjo į jį. Ulofas šypsojo. Šįkart silp- 
nai šyptelėjo ir Peteris. 

- Kas iš tiesų nutiko tame bute? - surimtėjęs pa- 
klausė Ulofas. - Ar turi jėgų pasakoti? 

- Rytoj, - atsakė Peteris. 

Ulofas linktelėjo. 

- Ar dar nori pasėdėti, ar eisi prigulti? Tavo pa- 
talynė tebelaukia. 

Peteris nenorėjo būti vienas. Lauke prašvito ir 
viskas atrodė nebe taip grėsminga. Bet jis žinojo, kad 
svečių kambaryje likęs vienas nesudės nė bluosto. 

— Ar galėtum pasėdėti su manimi valandėlę? - 
paklausė. - Nors tu turbūt irgi ne ką miegojęs šią 
naktį? 

— Na, dvi, tris valandas tai miegojau. 

Ulofas atsisėdo priešais jį ir atsirėmė į fotelio 
atlošą. 

— Be to, netrukus pakaks laiko išsimiegoti. 

Peteris nustebęs žvilgtelėjo į Ulofą, tas pirštais 
barbeno į fotelio atramą. 

- Pastarosiomis dienomis priėmiau svarbų spren- 
dimą. 

Nugėrė gurkšnį arbatos. 

- Šią mintį jau kurį laiką brandinau, bet pastarą- 
ją savaitę galutinai apsisprendžiau. Parduosiu savo 
agentūrą. 

Kambaryje įsigalėjo tyla. 

— Maniau, kad ji tau labai svarbi, - pagaliau pra- 
tarė Peteris. 

Ulofas nustojo barbinęs pirštais. 

— Taip, ji buvo svarbi, bet laikai keičiasi. Prieš 
mėnesį man suėjo penkiasdešimt septyneri, o su 
amžiumi laikas bėga dar greičiau. Trisdešimt sep- 
tynerius metus nieko daugiau neveikiau, tik dirbau 
išsijuosęs. Per pastaruosius dešimt metų agentūra 
pasiekė sėkmės viršūnę. Nematau priežasties arti ir 
toliau. Užsidirbau tiek pinigų, kad nežinau, ar su- 
gebėsiu visus išleisti. Todėl nutariau tuo užsiimti 
jau dabar. 

Ulofas, atrodė, visiškai išsibudino. Atsilošęs fote- 
lyje kalbėjo lyg norėdamas įtikinti save ir Peterį. 

— Neturiu nei vaikų, nei šeimos. Neturiu net 
brolių ar seserų. Velniai rautų, nesiruošiu sužerti į 
valstybės kasą savo sunkiai užkaltų skatikų! Galiu 
išvardyti šimtus dalykų, apie kuriuos visad svajojau. 
Pakeliauti po Himalajų kalnus, panardyti palei Didįjį 
barjerinį rifą Australijos pakrantėje, leistis į safarį 
Afrikoje. Kyla klausimas, kodėl šios svajonės lig šiol 
neišsipildė? Ogi dėl to, kad kasdien lekiu į darbą. Sė- 

džiu ten laužydamas galvą, kaip įtikinti žmones, kad 
labiau pirktų skalbimo miltelius „Via“, o ne „Ariel“. 
Pudruoju smegenis, kad jie nė dienos ilgiau neiš- 
gyvens neįsigiję satelitinės antenos, dėl kurios per 
televiziją matys keturis šimtus kanalų. 

Atsidusęs jis loštelėjo atgal. 

— Aš tam per senas. Nėra reikalo ir toliau šitaip 
leisti laiką. Trokštu vienintelio dalyko - ramybės. 

Kambaryje įsivyravo tyla. Pro panoraminį langą 
praskrido kirų būrys. 

— Ir galų gale atvirai prisipažinau, kad parduoti 
agentūrą man trukdė vienatvės baimė. 

Jis pažvelgė į Peterį, kuris klausėsi ištempęs ausis. 
Ulofas išskėtė rankas. 

- Jei norėčiau, galėčiau paskambinti ir prisikviesti 
svečių. Iki vakaro jų prisirinktų apie šimtą. Bet kas 
iš to? Devyniasdešimt besišypsančių veidų būtų iš 
reklamos srities. Jie žino, kad apsimoka palaikyti 
gerus santykius su Ulofu Lundbergu. Likusią dešimtį 
asmenų turbūt galėčiau pavadinti savo draugais. Bet 
su jais nieku gyvu nenorėčiau kartu keliauti po Hi- 
malajų kalnus. Jie turi šeimas ir yra užsiėmę savais 
reikalais. 

Lyg būtų staiga susigėdęs Ulofas nuleido akis. 
Peterį užplūdo švelnumas. 

— Daugelis pamiršta, kad ir sėkmės lydimas žmo- 
gus gali būti vienišas. Ir pats beveik pamiršau. Bet 
taip yra. Turiu pripažinti, kad esu visiškai vienišas. 
Darbas man atstojo draugus. Kiekvieną dieną einu 
į biurą, kad įsitikinčiau, jog esu kažkam tinkamas ir 
reikalingas. Bet profesinis vaidmuo nustelbė mane 

ir aš net nežinau, koks esu iš tikrųjų. Todėl nutariau 
artimiausiu metu tai ištirti. 

Kurį laiką jis tylėjo. Paskui pakėlęs akis pažvelgė 
į Peterį. 

— Bet aš dar jaučiuosi netvirtai ir šiek tiek baimi- 
nuosi. Todėl pagalvojau apie tave, Peteri. 

Abu tylėjo. 

- Turiu pasiūlymą, - tęsė Ulofas. - Tik žiūrėk 
man, kad neištiktų priepuolis! Ar nenorėtum gyven- 
ti kartu su manimi šiuose namuose? Padalytumėm 
juos pusiau, o per vidurį įrengtumėm bendrą virtuvę 
ir svetainę. Jei norėtųsi daugiau ramybės, galėtume 
pasitraukti į savo namo dalį. Tas pats galiotų ir lan- 
kantis svečiams. 

Peteris netikėjo savomis ausimis. Negi po trisde- 
šimt dvejų vienoda žalia alyvuogių spalva nuteptų 
metų jį kažkas pastebėjo? Negi jį išties aplankė lai- 
mė* 

Peteris šypsodamas žvelgė į Ulofą. O Ulofas žvel- 
gė į Peterį nekantraudamas išgirsti atsakymą. 

— Tu ką, prašai mano rankos? - paklausė šypso- 
damas. 

Ulofas nusikvatojo. 

— Taip, panašiai, - atsakė jis. 

— Bet, - tęsė jis grūmodamas ore smiliumi, - kad 
nekiltų neaiškumų, įspėju iš anksto, kad vedybinės 
pareigos į mūsų sutartį neįeina. Šitai turi susitvarkyti 
pats. Po trijų savaičių važiuoju į Nepalą. Ar nori va- 
žiuoti kartu? Gal ten su kuo nors susipažinsi? 

Peteris juto, kaip kūną užliejo maloni šiluma ir 
iki giliausios širdies kertelės prasismelkė išsvajota 

ramybė. Jis reikalingas, galbūt dar labiau nei kada 
nors anksčiau. 

— Gal net neverta užsiminti, kad neturiu tokiai 
kelionei pakankamai pinigų, - tarė jis. 

Ulofas nusišypsojo. 

— Turi. 

Peteris gulėjo lovoje dešinėje rankoje laikydamas 
piniginę. Buvo aštuonios valandos. Jį apėmė lengva 
ramybė. 

Juto, kad yra pasirengęs. 

Kol drąsa neapleido, greitai išvyniojo laišką. 

Perskaičius pirmuosius žodžius gerklėje ėmė aug- 
ti skausmo gniužulas, o po poros sakinių jis pratrūko 
išvaduojančių ašarų pliūpsniu. Ašaros tekėjo upeliais 
jo skruostais. Perskaitė laišką keturis kartus ir tyliai 
raudojo. Šiuo metu nenorėjo nieko matyti. 

Apdujęs vėl įkišo laišką piniginėn. 

Mintys ir prisiminimai zujo skersai išilgai po gal- 
vą ir dėliojosi į nuoseklią seką. Jis žengė žingsnį virš 
bedugnės ir vis dar nežinojo, nuskris ar nukris. 

Po jo gyvenimo pamatais slėpėsi melas. Niekad ne- 
išsakyta tiesa. Pagaliau sužinojo slaptažodį, kurio metų 
metus ieškojo ir ilgėjosi. Sužinojo, kodėl praeitis lyg 
sunkūs svarsčiai slėgė, trukdydama judėti į priekį. Ta- 
čiau jis negalėjo priimti šios tiesos. Nesupyko, nenuliū- 
do, bet ir nenudžiugo, nes jam nuo to nepalengvėjo. 

Jautėsi tuščias. 

Galvojo apie motiną. 

Jai mirus, butą rado išvalytą ir tvarkingą. Išėjimą 
iš šio pasaulio ji suplanavo iki paskutinės smulk- 
menėlės. Visi rūbai buvo sukišti į didelius juodus 
plastikinius maišus, didžioji dalis namų apyvokos 
reikmenų sukrauta į kartonines dėžes. Buvo paskam- 
binusi į „Lions“ klubą“ ir susitarusi, kad jie atvažiuos 
paimti jos daiktų. 

Visas žmogaus gyvenimas tilpo į aptrintas karto- 
no dėžes ir juodus plastikinius maišus. 

Keturias dėžes pažymėjo Peterio ir Evos vardais. 
Motina jiems po lygiai padalijo vertingus daiktus ir 
nuotraukas. Vienoje jam skirtoje dėžėje, pačiame 
dugne, rado ryšulėlį priešgaisrinės gelbėjimo tar- 
nybos metinės veiklos ataskaitų. Ji niekur nepaliko 
asmeniškų atsisveikinimo žodžių. Ant stalo virtuvėje 
jie rado oficialumu dvelkiantį baldų sąrašą su pata- 
rimais, kaip lengviausia jais atsikratyti. Šalia sąrašo 
gulėjo raktelis nuo jos seifo dėžutės banke. Ten jie 
pamatė du baltus vokus, kuriuose rado nepriekaiš- 
tingai padalytą turtą. Ir vėl nė vieno žodelio. Manė, 
kad motina taip elgėsi nenorėdama jų apsunkinti. 
Bet mielai būtų praleidęs kelias dienas kuopdamas 
tėvų namus. Ji atėmė iš jo galimybę vienam ramiai 
sutvarkyti ir apžiūrėti daiktus iš Laiko prieš tai, ne- 
leisdama gedėti ir susitaikyti su netektimi. 

Dabar jis žino, kad ji jautė baimę. Baimę, kad 
jis gali rasti visą gyvenimą taip kruopščiai slėptus 
popierius ir kitus pėdsakus. 


Iš „Lions“ - tarptautinė labdaros organizacija, įkurta 1917 m. Amerikoje. 

Ji pati viską iškuopė ir suskirstė savo gyvenimą į 
dėžutes. Paskui atgulė lovon, kad pagaliau susijungtų 
su savo mylimuoju. 

Per skrodimą jie nerado migdomųjų pėdsakų ar 
bent menkiausių savižudybės požymių. Ji tiesiog at- 
sigulė ir nustojo kvėpavusi. 

Po poros valandų Ulofas jam davė tabletę migdo- 
mųjų ir Peteris nugrimzdo į nuo visko išvaduojantį 
miegą. 

Pabudo beveik sutemus. Praėjo šiek tiek laiko, 
kol visi nauji jausmai, pojūčiai ir žinios susidėliojo 
į vietas. Užsimerkęs stengėsi nuo sumišusių jausmų 
atskirti grynus faktus. Būtų geriau, jei nebūtų toks 
pervargęs - tada gal labiau susigaudytų minčių ir 
jausmų chaose. Jo smegenyse - maišatis, o kūnas 
nepajėgia net iš lovos pakilti. Nei vienu, nei kitu šiuo 
metu negali pasitikėti. Jis privalo iš naujo įvertinti 
savo gyvenimą. Tai pareikalaus daug fizinių ir dva- 
sinių jėgų. Dabar ne laikas pasiduoti sentimentams 
ar savigailai. 

Juk taip greit gali įklimpti į šias viliojančias pink- 
les, nes tai lengviausias kelias iš visos tos painiavos. 
Ypač dabar, kai sužinojo tiesą ir šiaip jau ištiktas 
krizės. 

Bet jis juk turi Ulotą. 

Jo gyvenime įvyko lūžis. Ulofas pramynė jam ta- 
kelį. Svarbiausias dalykas dabar - nenustoti kvėpuoti 

ir pirmąkart gyvenime žvelgti į ateitį, nesigręžioti 
atgalios, norint įsitikinti, ar neseka iš paskos praei- 
ties šmėklos. 

Reikia paleisti jas, kad eitų savais keliais. 

Reikia galutinai su jomis išsiskirti ir gyventi savo 
gyvenimą. 

Jei jis tik nebūtų toks pavargęs. 

Jį troškino. Gerklė visai išdžiūvo. Jis pasuko galvą 
ir šyptelėjo. Ulofas ant rašomojo stalo krašto buvo 
pastatęs grafiną vandens ir stiklinę. 

Juo tikrai rūpinasi. Jo maldas išklausė. 

Pasirėmęs ant alkūnės, tiesė ranką į stiklinę. 

Pusiaukelėje ranka apmirė ore. 

Kažką išgirdo. 

Visai arti. Suvokęs, koks tai garsas, žaibišku grei- 
čiu pritraukė ranką ir įjungė lempą. 

Kažkas šalimais alsavo. 

Pašokęs lovoje, prispaudė nugarą prie sienos. Vi- 
sos mintys ir jausmai dingo tarsi vėjui papūtus. Liko 
tik siaubingos grėsmės ir pavojaus jausmas. Jį supęs 
pasaulis išnyko, o kambarys susitraukė iki mažos 
dėželės dydžio. 

Iš lėto pasuko galvą, žvairuodamas į grindis. Kėdė 
prie rašomojo stalo buvo atitraukta, o vietoj jos ky- 
šojo dvi basos pėdos. 

Basos pėdos su raudonai lakuotais devyniais 
nagais. 

Apmiręs iš siaubo Peteris sėdėjo lovoje. Ne- 
galėjo net pakrutėti. 

Kūnas ir siela rodė vienareikšmius ženklus, kad 
per pastarąsias dienas užtektinai prisivažinėjo ame- 
rikietiškais kalneliais. Dabar jau gana. 

Kūnas ėmė greitai ir giliai alsuoti. Jis žinojo, jei 
nesusivaldys ir nekvėpuos lėčiau, gresia hiperventi- 
liacija. Rankos jau nutirpo. 

Žvilgsnį prikaustė jos pėdos. Praėjus amžinybei 
pėdos sujudėjo ir iš po stalo išlindo spoksanti akis. 

Nė sekundės nesudvejojo, kieno ši akis. 

Nuo sukrešėjusio kraujo jos šviesūs plaukai dabar 
buvo rudžių spalvos, o raudonai dėmėtą akį iš visų 
pusių supo tamsiai violetinė mėlynė. 

Ji dar labiau išlindo, atidengdama visą veidą. 

Įsitempusi sunkiai alsavo. Nenuleisdama nuo jo 
akių lėtai mirksėjo. Ji priminė jam mechaninę lėlę 
su išeikvotomis baterijomis. 

Jos veidą nuolat iškreipdavo traukuliai. Jame ryš- 
kiai matėsi mušimo žymės. 

Tylėjo ir spoksojo į jį tuščiomis akimis. 

Jis nepajėgė sustabdyti hiperventiliacijos priepuo- 
lio. Per didelis deguonies kiekis jau pasiekė kiekvieną 
kūno dalį. Rankas ir kojas tampė mėšlungis. Vieną 
veido pusę suparalyžiavo. Skruostas ir burna nukaro 
lyg į smegenis staiga būtų išsiliejęs kraujas, o per 
smakrą tekėjo seilės. Pritrauktos prie krūtinės ran- 
kos sustingo. Su išskėstais lyg paukščio nagai pirštais. 
Jis prarado kontrolę ir visai nebevaldė kvėpavimo. 
Prieš akis ėmė mirguliuoti, tarsi pro švininį šydą jis 
pamatė, kad vargais negalais atsistojusi ji artinasi. 

Jis trinktelėjo galva į sieną, norėdamas atkreipti 
dėmesį, bet mūrinės sienos sugėrė garsą. 

— Tavęs niekas neišgirs, - prašvokštė ji. - Aš per- 
rėžiau jam gerklę. 

Pamatė ją tunelio gale. Juto, kad tuoj praras są- 
monę. Tada viskas baigta. 

— Tu per plauką manęs neužmušei, - šnopavo 
ji. - Bet pirmiausia noriu grąžinti tai, ką gavau iš 
tavęs anksčiau. 

Ji svirduliavo. 

Nusigręžė į rašomąjį stalą ir kažką paėmė į ran- 
kas. Sukaupusi visas jėgas žengė porą žingsnių link 
lovos ir dribtelėjo ant jos. 

Jo veidą surakino traukuliai, nuo baisios įtampos 
skaudėjo rankas ir kojas. 

— Pagaliau, tėveli, - vapėjo ji. - Pagaliau atiduo- 
siu, ką man dovanojai. 

Ji užsimojo peiliu laiškams atplėšti ir Peteris už- 
simerkė. 

Jis išgirdo, kaip moteris suaimanavo, ir pravėrė 


akis. 

Peilis styrojo iš jos kairės rankos, o ant antklodės 
tekėjo kraujas. 

Žiūrėjo tiesiai jam į akis. Sukaupusi jėgų liku- 
čius ištiesė ranką ir kraujas varvėjo jam ant veido. Jo 
visą kūną suparalyžiavo, kad net neįstengė sučiaupti 
lūpų. Ant liežuvio pajuto kraujo skonį. 

Ji nuleido ranką ir ištraukė iš žaizdos peilį, per- 
sikreipdama iš skausmo. Peilis lėtai pakilo virš jo 
veido. 

— Geriausia bus, jei pradrėksim mažą žaizdelę, 
kad mano sveikinimas tave pasiektų. Būtų gaila, jei 
negrąžinčiau tos dovanos. 

Jis pajuto buką peilio geležtę prie skruosto. 

Staiga kambaryje nugriaudėjo sprogimas. 

Ant jų pažiro stiklo šukės ir tą pat akimirką at- 
sidarė durys. 

Kai Peteris pakėlė akis, ji jau buvo tarp dviejų 
uniformuotų policininkų kitame kambario gale, o 
trečias lipo per išdaužtą langą. 

Ji rėkė. 

Šaižus riksmas pripildė kambarį ir Peteriui už- 
temo akys. 

- Kur jus sužeidė? - šaukė vienas policininkas, 
bet Peteris neįstengė pratarti nė žodžio. 

Į kambarį prigužėjo uniformuotų vyrų, o šalia jo 
atsirado Ulofas. 

- Nusiramink, viskas baigėsi. Pasistenk kvėpuoti 
ramiai. 

Apsigręžęs sušuko policininkui: 

- Po velniais, veskit ją iš čia lauk! 

Jis vėl pasisuko į Peterį. 

- Ar tu sužeistas? Pasakyk, kur tave sužeidė! 

Peteris tapo nesvarus ir pleveno palubyje. Apa- 
čioje matė policininkus, Ulofą ir save. Ulofui pasi- 
sekė jį paguldyti ant lovos, bet jo rankos ir kojos vis 
dar buvo sustingusios embriono padėtyje. Du baltai 
apsirengę žmonės įskubėjo į kambarį. Vienas tikri- 
no širdies ritmą, o kitas matavo kraujo spaudimą. 
Jie susijaudinę kalbėjosi. Ulofas, išbalęs kaip kreida, 
glostė jam kaktą. Lova buvo pilna kraujo. 

— Mums reikia jį greičiau atgaivinti, jis patyrė 
šoką, - tarė vyras baltu chalatu. - Duok atropino. 

Prie burnos jam pritvirtino deguonies kaukę. 

— Paduok vamzdelį. Reikalinga intubacija! Atsi- 
prašau, gal pasitrauktumėt į šalį? 

Ulofas pakilo ir atsitraukė nuo lovos, palikdamas 
vietos sanitarams. 

Peteris juto, kaip jo gerkle žemyn judėjo vamzde- 
lis, ir pamatė, kad jo krūtinė ėmė kilnotis. 

Nusileidęs nuo palubių susijungė su savo gulinčiu 
kūnu ir pajuto, kad jį neša iš kambario. 

Jis stovėjo ties bedugnės kraštu. Dar žingsnis ir 
kris ne vieną kilometrą žemyn. Ir jo niekada neras. 
Apačioje žemės nė pro kur nematyti. 

Jis giliai įkvėpė. Oras čia kitokio skonio nei ten, 
kur buvo anksčiau. Nors saulė švietė, buvo žvarbu 
ir jis susisagstė striukę. 


Ją uždarė. 

Ir vėl. 

Kiek sustiprėjęs nutarė ją aplankyti. Bekomber- 
gos ligoninėje jam paaiškino, kad jos organizmas 
gerai priėmė vaistus. Tačiau gydant prireikė tokių 
didelių dozių. Dėl to ji gerokai atbuko, nugrimz- 
do į apatiją. Ilgai negydytas sifilis pažeidė nugaros 
smegenis ir sukėlė insultą. Kadangi kraujagyslė 
trūko sunkiai prieinamoje vietoje, negalėjo jos 
operuoti. 

Niekas negalėjo paaiškinti, kodėl ligos tiek metų 
nepastebėjo. Ir niekas tiksliai nežinojo, kiek laiko jai 
liko gyventi. 

Stovėdamas prie durų kurį laiką stebėjo ją pro 
langelį. Moteris nekrutėdama sėdėjo ant gulto ir 
spoksojo į sieną. Baldai kambarėlyje buvo pritvir- 
tinti prie grindų ar sienų, todėl jis labiau priminė 
kalėjimo celę nei ligoninės palatą. Palatoje nebuvo 
nė vieno nepritvirtinto daikto. Ligoninės darbuo- 
tojai papasakojo, kad iš pradžių buvę kitaip. Tačiau 
kartkartėmis jai užeidavo ūmūs niršulio priepuoliai 
ir jie bijojo, kad ji nesusižeistų. 

Moteris nenutuokė, kad Peteris stovi ten ir stebi 
ją, todėl jis ir nesiskubino. 

Ji sumenko. Atrodė tarytum mažas iš lizdo iškri- 
tęs paukštelis. Apleistas ir vertas pasigailėjimo. Ją 
išvydus, jo baimės jausmas virto liūdesiu. Ir pykčiu, 
kad taip sunku suprasti gyvenimą. 

Koks buvo jos gyvenimas? Jis vis manė, kad yra 
didžiausias nelaimėlis, o pasirodo, jam net labai 
pasisekė. Tai ji ištraukė tuščią loterijos bilietą. Iš 
jos atėmė galimybę nugyventi orų ir garbingą gy- 
venimą. 

Slaugės papasakojo šiurpią jos istoriją. Namai 
nuo vaikystės buvo pasibaisėtini. Tėvas, sunkus al- 
koholikas, ne kartą sumušė motiną taip, kad jai pri- 
reikė gydytojų pagalbos. Bet ji niekada nesikreipė 
į policiją ir nesuteikė aplinkiniams galimybės bent 
kiek padėti. Visa tai buvo užrašyta Anjos Frid storoje 
ligos istorijoje. 


Motina miršta 1958 metais ir pacientė lieka gy- 
venti su tėvu. 

Vienuolikos metų pirmąkart pastebimi psichi- 
kos sutrikimai. Pacientė ne kartą gydoma įvairiose 
gydymo įstaigose. Visada pasiekiama gerų gydymo 
rezultatų. Tikslios diagnozės niekas nenustato. 

Namie ligos simptomai dažnai paūmėja, todėl ją 
atiduoda globoti į kitą šeimą. Kai pacientė globėjų 
namuose keletą kartų pamėgina lytiškai suartėti su 
įtėviu, gydytojai konstatuoja „nenormaliai ankstyvą 
lytinį subrendimą . Tuo gyvenimas globėjų šeimoje 
ir baigiasi, o pacientė siunčiama į psichiatrinę ligoni- 
nę išsitirti. Nustatoma, kad ji sutrikusios psichikos, 
nes nesuvokia savo ir kitų žmonių fizinio integra- 
lumo ribų. 

Kai pacientei sueina trylika metų, jos tėvas paklau- 
so gydytojų rekomendacijos ir suteikia leidimą sterili- 
zacijai, kad užkirstų kelią nepageidaujamiems nėštu- 
mams. Po operacijos pacientė grįžta į tėvo namus. 

Paskui seka tik trumpi įrašai apie privalomus 
sveikatos patikrinimus. Juose pacientė apibūdina- 
ma kaip „užsisklendusi', bet „socialiai prisitaikiusi . 
1988 metais miršta jos tėvas. Iki tol nė vieno įrašo 
apie pasikartojusį ligos atvejį. Kitus trejus metus 
pacientė gydoma nuo gilios depresijos, dažniausiai 
uždaruose skyriuose. 

1991 metais pacientei skiriamas butas, tikintis, 
kad sugebės savimi pasirūpinti ir gyventi viena. Jai 
išmokama ankstyvoji pensija. 

1996 metais pacientė pati kreipiasi į Bekombergos 
psichiatrinę ligoninę, nes ją dažnai kamuoja smurtinio 
pobūdžio fantazijos. Pacientei paskiriamas gydymas 

vaistais ir susitariama, kad ji ateis pasitikrinti. Pasku- 
tinis įrašas darytas 1996 metų spalį. Ten pažymima, 
kad pacientė į nurodytą terminą neatsižvelgė, laiku 
pasitikrinti neatvyko ir kad reikėtų imtis atitinkamų 
priemonių. 


Jis atsargiai pabeldė į duris. 

Ji iš lėto pasuko galvą. 

Pamatė jį pro langelį duryse ir jos veidą nu- 
tvieskė nuoširdi šypsena. Seselė atrakino duris ir 
jis įėjo. 

Pakilusi ji priėjo prie Peterio. 

— Tėveli, - tarė ji ir apkabino jį. 

Jis irgi negrabiai užkėlė rankas. 

— Pagaliau atėjai, aš taip tavęs laukiau. 

Pasiūlė jam atsisėsti. Prisėdo ant gulto ieškoda- 
mas tinkamų žodžių. Norėjo atnešti jai gėlių, bet 
ligoninės darbuotojai uždraudė. 

Jie sėdėjo ir tylėjo. 

Ji žvelgė atsidavusiu žvilgsniu ir jos veidas švy- 
tėjo. Jis pravėrė burną norėdamas kažką pasakyti, 
bet pamiršo ką. 

- Ką pasakei, tėte? — paklausė ji nerūpestingai 
linksmai ir nusijuokė. 

Gerklėje augo gniužulas. Jis nurijo seiles ir nu- 
dūrė akis į žemę. 

— Atleisk, - sušnabždėjo. 

Kambaryje įsivyravo tyla. Peteris krenkštelėjo ir 
pažvelgė jai į akis. 

- Atleisk, - aiškiau pakartojo jis. 

Iš lėto jos švytinti šypsena išnyko ir veidą iškreipė 
kankinantis skausmas. Stambios ašaros pasipylė iš 
akių. Ji garsiai sukūkčiojo. 

Paėmęs jos ranką, Peteris švelniai paglostė. 

- Atleisk man, - dar kartą tarė. 

Apkabino ją ir priglaudė prie savęs. Verksmas 
purtė jos kaulėtą kūną. Prasiveržusios ašaros pasru- 
vo upeliais ir jam. 

Prarastas gyvenimas. 

Jie ilgai taip sėdėjo. Siena pamažu šliaužė grotuo- 
to lango metamas šešėlis. 

Į duris pasibeldė. Įėjęs vyriškis pranešė, kad laikas 
valgyti. 

Jie pakilo. 

Pačiupusi ranką šyptelėjo jam. 

- Lik sveikas, - tarė eidama link durų. 

Tarpduryje sustojo. Jis stebėjo jos nugarą ir juste 
pajuto, kad kambarys pritvinko keistos nuotaikos. 
Iš lėto atsigręžusi ji pakėlė akis. Iš jų buvo likę tik 
siauri plyšeliai. 

Jis nustėro iš baimės. 

- Lik sveikas, mažasis Peteri, - sukuždėjo ji. - 
Mes greit pasimatysime. 


Jis stovėjo ant pasaulio stogo. 

Visas pasaulis iš tiesų gulėjo jam po kojomis. Nors 
ir nėra arti viršūnės, bet pakankamai aukštai, kad 
nuo atsivėrusio didingo vaizdo apsvaigtų galva. 

Laišką nešėsi su savimi. Ištraukė iš kišenės ir ėmė 
lankstyti popierinį lėktuvėlį. Pirštai mikliai dirbo, 

atmintinai žinodami visus judesius. Taip lankstyti 
išmokė tėvas. 

Jis nieko neužmiršo. 

Iškėlė ranką ir lėktuvėlis pakilo virš skardžio, 
brėždamas ore apvalų lanką. 

Peteris leido jiems išeiti. 

EPILOGAS 


Mielasis Peteri, 

man sunku rašyti šį laišką. Gaila, kad neparašiau 
daug anksčiau, bet aš nedrįsau. Dabar nebegaliu 
tikėtis, kad man kada nors atleisi. Tie ilgi melo 
metai iškasė tarp mūsų neperžengiamą bedugnę, 
bet niekada nekaltink dėl to savęs. Žinau, kad me- 
lavai dėl manęs, kad tau tai buvo sunki našta. O 
aš melavau tik dėl savęs ir tai neatleistina. Labai 
apgailestauju, kad taip išėjo. Kad nuo pat pradžių 
klaidingai elgiausi, o paskui neįstengiau grįžti į tei- 
singą kelią. Aš tuoj mirsiu, bet pirmiausia noriu, 
kad sužinotum tiesą. 

Mylėjau Lenartą labiau už viską pasaulyje. Jis 
buvo mano gyvenimas. Mes buvome labai laimingi. 
Paskui gimė Eva. Gimdymas buvo su komplikaci- 
jomis ir iškart po jo man pašalino gimdą. Lenartas 
labai nusivylė, nes nieko taip netroško kaip ber- 
niuko. Nors ir pati jaučiausi išsekusi ir nelaiminga, 
kiek pajėgiau rūpinausi, kad visai nepanirtumėme 
į neviltį. Eva augo, bet Lenartas augino ją neįdėda- 
mas visos širdies. Tada supratau, kad privalau kažko 
imtis, jei nenoriu, kad mūsų santuoka iširtų. Mane 

labai nuvylė jo elgesys, bet galų gale pasiūliau įsisū- 
nyti berniuką. Mes kreipėmės į įvaikinimo tarnybą. 
Po pusės metų mums pranešė, kad Sundvalio ligo- 
ninėje mūsų laukia naujagimis. Tai buvai tu. Tavo 
motina gimdydama numirė, o tėvas nieko nenorėjo 
apie tave girdėti, taigi tu patekai pas mus. Lenartas 
tapo kitu žmogumi. Jis pamilo tave nuo pat pirmos 
akimirkos. Jo meilė buvo begalinė, todėl jos užteko ir 
Evai. Bet tu buvo jo tikras džiaugsmas. Grįžęs namo 
visada pirmiausia paklausdavo, kur tu. Su tavimi 
praleisdavo laisvalaikį. Kad tarp vaikų būtų išlaikyta 
pusiausvyra, aš daug laiko praleisdavau su Eva. Prisi- 
pažinsiu, kartais mane pagaudavo pavydas. Jis skyrė 
tau visą savo dėmesį ir be proto mylėjo tave. 

Jam mirus, mano gyvenimas subyrėjo į šukes. Gal 
tau ir sunku patikėti, bet toliau gyvenau tik dėl tavęs 
ir Evos. Žinau, kad išdaviau tave, Peteri, ir palikau 
likimo valiai. Dėl to mane stipriai graužia sąžinė. 
Tau teko pačiam savimi rūpintis. Mačiau, kad tu per 
galvą verteisi, stengdamasis laimėti mano meilę. No- 
riu, kad žinotum - visada mylėjau tave. Bet bėda 
ta, kad mano pavydas nenumirė kartu su Lenartu. 
Tu buvai kaip gyvas įrodymas, jog labiausiai mylėjo 
tave. Kai Lenartas suprato, kad miršta, jo paskutinai 
žodžiai buvo: „Pasirūpink Peteriu“. Aš tau niekada 
šito nepasakojau, nors žinojau, kad šie žodžiai tau 
būtų buvę labai svarbūs. Atleisk man. 

Kaip nors norėčiau ištaisyti savo klaidą. Todėl 
suradau tavo tikrą šeimą. Tavo tėvas mirė 1988 me- 
tais, bet radau tavo vyresniąją seserį. Gal būtų gerai, 
jei susitiktumėte. Jos vardas Anja Frid. Kaip ir tu, ji 

gyvena Stokholme. Siunčiu šį laišką jos adresu, ti- 
kėdamasi, kad ji tave aplankys. Galbūt jūs suteiksite 
vienas kitam naujų jėgų. 

Tikiuosi, tu supranti, kad buvai mylimas. 

Atleisk man. 

Tavo mama. 


Himalajai, Katmandu, 1997 m. kovo 17 d. 


Sveika Eva! 

Tikiuosi, pas jus namie viskas gerai. Mums se- 
kasi puikiai. Nepalas yra nepaprasto grožio šalis. 
Vakar grįžome po trijų dienų kelionės po Šiša Pan- 
gmos perėją Himalajų pietinėje dalyje. Vaizdas ne- 
pakartojamas! Pilvas buvo kiek sustreikavęs, bet 
šiaip jaučiuosi gerai. Po savaitės grįžtam į Švediją. 
Tikiuosi, kaip susitarėm, atvažiuosit mūsų aplankyti 
per Valpurgijos naktį. Labai džiaugiuosi, kad greit 
pasimatysim! 


Perduok visiems linkėjimų! 
Tavo Peteris 
P.S. Dėl tos moters nesijaudink. Dieną prieš iš- 


važiuojant man paskambino iš ligoninės ir pranešė, 
kad ji mirė. 


271 


UAB „Baltų lankų“ leidyba 

Kęstučio g. 10, LT-08116 Vilnius 
leidyklaebaltoslankos.lt 
www.baltoslankos.lt 

Spausdino UAB „Print-it“ spaustuvė 
Gamyklos g. 27, LT-96155 Gargždai 
info print-it.eu 

Tiražas 3000 egz. 


6 Elena Krosowski 


Peteris Brulinas - įklimpęs į skolas, vienišas, bejėgiškumo 
surakintas stokholmietis — stumia laiką Nyleno konditerijoje. 
Staiga pro duris įvirsta nepažįstama moteris. Supainiojusi 
Peterį su kažkuo kitu, įduoda supakuotą dovanėlę, kurią 
paliepia už tūkstančio kronų atlygį pristatyti jos vyrui. 
Peteriui nespėjus nė paprieštarauti nepažįstamoji dingsta... 


Neįprasta ir gąsdinanti dovanėlė tarsi į slogų sapną įtraukia 
Peterį į pamišusios moters medžioklę, kur jis susiduria su 
savo paties praeities šešėliais. 


Karin Alvtegen knygos, nuolat pelnančios apdovanojimus, 
yra verčiamos į įvairias pasaulio kalbas ir ruošiamos 
ekranizacijoms. Lietuvių kalba 2006 m. išleisti trys žinomos 
švedų rašytojos romanai: Dingusi, Išdavystė, Gėda. 
Netrukus lietuvių skaitytojai sulauks dar vieno jos romano 
Šešėliai. 


ISBN 978-9955-23-165-3 


www.baltoslankos.lt 


